
SCURTĂ INTRODUCERE 


Atunci când Horia Nicola Ursu m-a întrebat 
pentru prima dată ce părere aş avea despre un 
soi de „best of” al primelor mele volume de po- 
vestiri, am fost în aceeaşi măsură încântat şi 
îngrijorat. Evident că mă bucura propunerea lui, 
mai ales că ştiam că există destule persoane 
interesate de scrierile mele de început. Dar în- 
trebarea care mă frământa era următoarea: cum 
aveau să fie primite oare nişte texte publicate de 
mine cu atâta vreme în urmă, dintre care unele 
fuseseră scrise acum mai bine de un sfert de 
secol? Dincolo de curiozitate este nevoie şi de 
calitate. 

Am decis să iau lucrurile pas cu pas. Prin 
urmare, am selectat mai întâi textele despre care 
am considerat că pot face pasul spre reeditare. În 
ultimii doi ani, câteva dintre aceste povestiri 
fuseseră rescrise, iar pe altele le integrasem în 
texte de mai mare întindere — prin urmare, nu 
aveau ce căuta în noul volum. Mai erau câteva 

pe care am în plan să le dezvolt la nivel de roman 
în viitor, dar Horia m-a convins că asta n-avea 
nicio relevanţă. Dimpotrivă, lectura lor ar putea 
stârni interesul cititorilor. I-am dat dreptate şi 
chiar m-ar bucura să aflu care sunt povestirile pe 
care voi, cititorii, v-aţi dori să le vedeţi dez- 
voltate. 

După selecţie a urmat revizuirea. Nu do- 
ream să rescriu textele de la A la Z — n-ar mai fi 
fost povestirile mele de început. Existau însă 
anumite stângăcii, erori de logică sau exprimare 
şi alte elemente care — dacă puteau fi trecute cu 
vederea atunci, demult — nu se mai potriveau 
acum. Linia de demarcaţie între ce trebuia nea- 
părat schimbat şi ce era mai bine să rămână cum 
apărea în textul original era foarte fină şi, desi- 
gur, subiectivă. Sper că am reuşit, în cele din 
urmă, să ajung la rezultatul optim: cei care au 
citit povestirile aşa cum sunau ele în urmă cu 
unsprezece ani în volumele Trilogie şi Zeul Kvun 
să le simtă ca fiind aceleaşi texte, iar cei care le 
citesc acum pentru prima oară să le considere 
bune din punct de vedere calitativ. 

În unele cazuri revizuirea s-a limitat la mo- 
dificarea câtorva cuvinte sau expresii, ici şi colo. 
În altele au fost intervenţii mai profunde, cu 
pasaje rescrise sau eliminate. Povestirea „Cu 
drag, pentru Rugh“, de exemplu, a fost trecută 
de la persoana întâi la a treia, din raţiuni ce țin de 

coerenţa Universului Frontierei, dezvoltat în 
anii care au urmat publicării iniţiale. 

Doar în două cazuri am considerat că textul 
original avea nevoie de un alt final. Modificarea 
acestuia a necesitat o uşoară alterare a firului 
narativ, totuşi povestirile au rămas în principiu 
aceleaşi. Este vorba despre „În căutarea clar- 
obscurului“ şi „Biliardul orbilor“. 

În afara povestirilor cuprinse în volumele 
apărute în 2004, m-am gândit că ar fi nimerit să 
adaug şi un text inedit, scris în anul următor şi 
apărut doar într-un ziar băcăuan: „În aşteptarea 
zeilor“. Mi s-a părut că se potriveşte şi sper să 
constituie o surpriză plăcută. 

În timp ce lucram la acest proiect, am fost 
permanent încurajat. Vreau să le mulțumesc pe 
această cale lui Horia Nicola Ursu şi Michael 
Haulică — direct implicaţi în proiect — soţiei mele, 
Sorina, şi dragilor mei prieteni Teodora Matei, 
Daniel 'Timariu şi Nic Dobre. Profit de ocazie ca 
să-i mulțumesc lui Horia şi pentru faptul că 
atunci, demult, mi-a deschis uşa. Sentimentul pe 
care l-am avut când am ţinut în mâini prima mea 
carte nu-l voi uita niciodată. 

În încheiere, vă mulțumesc vouă, celor care 
citiți această carte. Sper ca lumile care vi se vor 
revela între copertele ei să se ridice la înălțimea 
aşteptărilor voastre. 


Lucian-Dragoş Bogdan 


EXPERIMENTUL 


Pustiu... nisip... pustiu... nisip... 

Cel din mijloc o luase cu doi paşi înaintea celorlalți. 
Senzaţiile de sufocare erau din ce în ce mai frecvente. 
Nu-şi amintea cum ajunsese acolo, cine era, ce voia... 
nimic. 

Pustiu... nisip... pustiu... 

Se treziseră în mijlocul deşertului, înconjurați de o 
tăcere apăsătoare şi sinistră. Cel slab murise după ce 
parcurseseră doar câţiva paşi. Se prăbuşise fără niciun 
motiv, cu faţa congestionată şi gura larg deschisă. 

Pustiu... nisip... 

Urmase lunganul. Se zvârcolise pe jos o vreme şi 
murise într-o poziţie caraghioasă, cu ochii aproape ieşiţi 
din orbite. 

Pustiu... 

Se întoarse, auzind un horcăit. Unul dintre cei trei 
rămaşi în spate se chirci, apoi se prăbuşi. Cel din stânga 
căzu şi el, fără a se chinui. Al treilea muri cu gura deschisă 
într-un țipăt mut. Mai rămăsese el, dar nu se simţea bine. 
Respira din ce în ce mai greu. 

Şi dacă avea să ajungă la un liman? Să scape? De ce 
n-ar fi fost el unicul supravieţuitor? Merse mai departe, 
încurajându-se. Nu ştia încotro, dar sentimentul că era 
ceva în neregulă nu-i dădea pace. 

Pustiu... 

Se simţea de parcă ochi invizibili îl urmăreau cu o 
curiozitate ieşită din comun. Ridică privirea spre cerul 
opac. Nu vedea nimic, dar avea convingerea că, de acolo, 
cineva îl studia. 

Nisip... 

Apărură primele senzaţii de sufocare. Mergea împle- 
ticindu-se. Ameţise. 

Pustiu... 

Înainta anevoios. Se opri de câteva ori pentru a-şi re- 
căpăta suflul, sub privirea nevăzută care-l ardea în spate. 

Nisip... 

Mor! gândi cu groază. Nu mai putea inspira. Se 
crispă. Îşi prinse gâtul în mâini. Deschise larg gura. 
Rămase aşa, preț de câteva clipe. Apoi se prăbuşi, ţeapăn. 

Pustiu... nisip... pustiu... nisip... 


(io) 


— Philip, eşti un geniu! Ai creat viață! Nu unicelulare 
banale, ci ființe în adevăratul sens al cuvântului! 

Şeful catedrei de cercetare era entuziasmat. 

— Păcat că au murit prea repede... 

— Totuşi, este o realizare, nu? zâmbi Philip, fericit. 


CEASUL ISPITIRII 


Soarele se cufunda în marea fierbinte a deşertului. 
Nori de praf auriu se perindau pe întinderea pustie, mâ- 
nați din urmă de un vânt uscat. 

Doar un om îndrăznise să-şi croiască drum prin 
infernul acela, mergând cu paşi nesiguri. Tălpile îi erau 
însângerate de la nisipul care i se strecurase în sandale. 
Îmbrăcămintea îmbibată de sudoare i se lipise de piele. 
Pletele prăfuite îi cădeau pe umerii obosiţi, pe fața arsă de 
vânturi. La răstimpuri, îşi aţintea privirea ostenită spre 
zarea a cărei înfăţişare rămânea neschimbată. 

Multe zile îşi aşternuseră, rând pe rând, cele două- 
zeci şi cinci de ore pe urmele paşilor săi. Doar voința 
destinului său îl păstrase pe această cale, ajutându-l să nu 
renunţe. Era proba de care lumea avea nevoie pentru a 
exista şansa unei schimbări. El, singurul garant, nu putea 
eşua. Încercarea aduna de patru ori câte zece zile, într-o 
asceză menită să smulgă lucrurile din groapa întunecată 
în care omenirea risca să se prăvălească. Acest târg trebuia 
să deschidă un nou făgaş. 

Oricât de puternic era spiritul, natura umană îl trădă. 
Trupul, slăbit de postul negru îndelungat, nu mai rezistă. 
Picioarele i se împleticiră. Se prăbuşi. 

Cerul se întunecă. Un fulger roşu îl brăzdă, despi- 
cându-l în două. 

Îşi adună din nou voința şi ridică greoi chipul asudat, 
în care grăunţele de nisip se înfipseseră precum nişte ace. 
În faţa lui se înălța o umbră. Prima ființă întâlnită după 
atâta vreme. Trupul său, schingiuit de foame, tresăltă. 

Un vânt puternic prinse a răscoli întreg deşertul, 
întunecând şi mai mult cerurile. 

— De eşti tu fiul lui dumnezeu, cuvântă umbra, zi ca 
pietrele acestea să se facă pâini. 

Oftă. Nu terminase. Nu încă. Înfrânându-şi zbuciu- 
mul simţurilor, răspunse: 

— Scris este: „Nu numai cu pâine va trăi omul, ci cu 
tot cuvântul care iese din gura lui Dumnezeu”. 

Vântul se înteţi. Un vârtej se abătu asupra celor doi, 
ridicându-i spre slăvi. Îi purtă din zare în zare, asemenea 
unui covor zburător din legendele de demult, apoi îi 
părăsi pe aripa unui templu. 

— Dacă tu eşti fiul lui dumnezeu - glăsui iar umbra — 
aruncă-te jos, că scris este: „Îngerilor săi va porunci 
pentru tine şi te vor ridica pe mâini, ca nu cumva să iz- 
beşti de piatră piciorul tău”. 

Pentru mintea chinuită de cazne, golul de dedesubt 
părea o izbăvire. Închise ochii care-l trădau şi răspunse: 

— Iarăşi este scris: „Să nu ispiteşti pe Domnul Dum- 
nezeul tău”. 

Bubuitura năpraznică îl ameți. Când îşi reveni, stătea 
pe un munte foarte înalt. Din vârful său putea vedea toate 
împărăţiile lumii şi slava lor. 

Umbra grăi pentru a treia oară: 

— Acestea toate ți le voi da ţie dacă vei cădea înaintea 
Mea şi Mi te vei închina. 

Adunându-şi ultimele puteri, strigă: 

— Mergi înapoia mea, satano, căci scris este: „Dom- 
nului Dumnezeului tău să te închini şi numai Lui să-l 
slujeşti”. 

Umbra scoase un urlet înfiorător şi se pierdu în 
neguri, lăsându-l să se prăbuşească din nou în pulbere. 


cre 


Matei adună laolaltă toate câte i se revelară şi, cu 
migală şi har, le înscrise în cartea sa. 


(o) 


Încăperea întunecată gemea de lume. Lumânările 
plasate cu grijă aruncau pe pereți umbre diforme, într-un 
spectacol de o frumuseţe aparte, sumbră. Acoliţii stăteau 
cu capetele plecate, ascultând cuvintele rostite cu patos de 
omul aflat lângă altar. 

— Am primit un semn! tună acesta. Stăpânul are ne- 
voie de noi. A sosit clipa în care să ne arătăm recunoştinţa 
pentru tot ce ne-a dăruit. 

Sunetul clopotului reverberă din pereţii încăperii. 
Practicantul ridică de pe faţa de masă neagră pumnalul şi 
desenă în aer simbolul ritualic. 


16 / LUCIAN-DRAGOŞ BOGDAN 


— Rege Satan, prin îndurarea Ta, acceptă-ne..., îşi 
începu el invocaţia. 

Cei prezenţi în sală repetară cuvintele, pătrunşi de 
venerație. Pe măsură ce cuvintele rostite creionau tot mai 
clar cadrul, aerul începu să devină mai dens. O stare de 
teamă cuprinse sufletele nesigure, terorizate de ideea că 
inchizitorii ar fi putut afla ce făceau ei acolo, în cata- 
combe. Parfumul tămâiei lăsă locul unui amestec sulfu- 
ros, care-i făcu să tuşească pe unii dintre cei prezenți. 

— ...Rege Satan, fie ca Tu să ne consideri vrednici, 
Tată! se încheie invocarea. 

Un zgomot terifiant învălui încăperea. Flăcările lu- 
mânărilor se unduiră, de parcă o suflare îşi purta neființa 
pe deasupra lor. Firele de întuneric începură să se adune 
laolaltă. Din vortex emanau o putere şi o teroare greu de 
îndurat. În faţa acoliţilor, se închegă o umbră smolită, mai 
întunecată decât orice nuanţă de negru. 

— lisus Mi-a scăpat! bubui glasul său lugubru, 
reverberând din pereţii de piatră. Nu l-am putut ademeni 
şi, astfel, destinul lui s-a împlinit... 

— Matei a pomenit asta în evanghelia lui, Stăpâne! se 
ploconi cel de la altar. Am văzut cu ochii mei... 

— Nu contează! răcni Cel Întunecat. Mi s-au dat 
patru încercări de a lupta pentru a duce lumea încotro 
mi-e voia... Îşi roti peste adunare privirea de foc, izvorâtă 
din două vârtejuri roşii care rupeau vălul întunecat: Am 
irosit una, dar ştiu că voi izbândi. Însă, pentru asta, am 
nevoie de puterea izvorâtă din sufletele voastre! 

— Te slujim cu credinţă, Tată! rostiră într-un glas cei 
prezenți. 

Fuioare de umbră se întinseră spre fiecare suflet din 
încăpere, învăluindu-l. În gemete de agonie, viața părăsi 
trupurile sacrificate, iar puterea celor morţi se scurse în 
ființa Stăpânului. Umbra slobozi un hohot de râs inuman, 
care căscă crăpături în cărămizile şubrede. 

— Acum, nimic nu-Mi va mai sta în cale! 


[7 (40) 


Luca află despre toate câte se întâmplară după aceea 
şi le scrise în cartea sa: 


Iar lisus, plin de Duhul Sfânt, S-a întors de la 
Iordan şi a fost dus de Duhul în pustiu, timp de 
patruzeci de zile, fiind ispitit de diavolul. Şi în aceste 
zile nu a mâncat nimic; şi, sfârşindu-se ele, a flă- 
mânzit. 

Şi I-a zis diavolul: 

— Dacă eşti Fiul lui Dumnezeu zi acestei pietre 
să se facă pâine. 

Şi a răspuns lisus către el: 

— Scris este că „nu numai cu pâine va trăi 
omul, ci cu orice cuvânt al lui Dumnezeu”. 

Şi suindu-L diavolul pe un munte înalt, I-a 
arătat într-o clipă toate împărăţiile lumii. Şi I-a zis 
diavolul: 

— ie Îţi voi da toată stăpânirea aceasta şi 
strălucirea lor, căci mi-a fost dată mie şi eu o dau cui 
voiesc; dacă, deci, Te vei închina înaintea mea, toată 
va fi a Ta. 

Şi, răspunzând, lisus a zis: 


18 / LUCIAN-DRAGOŞ BOGDAN 


— Mergi înapoia Mea, satano, căci scris este: 
„Domnului Dumnezeului tău să te închini şi numai 
Lui să-l slujeşti”. 

Şi L-a dus în Ierusalim şi L-a aşezat pe aripa 
templului şi I-a zis: 

— Dacă eşti Fiul lui Dumnezeu, aruncă-te de 
aici jos, căci scris este că „îngerilor Săi va porunci, 
pentru Tine, ca să le păzească”; şi „Te vor purta pe 
mâini, ca nu cumva să loveşti de piatră piciorul Tău”. 

Şi răspunzând, lisus i-a zis că s-a spus: 

— „Să nu ispiteşti pe Domnul Dumnezeul tău”. 

Şi diavolul, sfârşind toată ispita, s-a îndepărtat 
de EI, până la o vreme. 


(io) 


Savantul se dădu câțiva paşi în spate, admirându-şi 
opera. Maşinăria părea desprinsă din gravurile secolului 
al nouăsprezecelea — cu rotițe, tije şi cadrane care abia 
încăpuseră toate laolaltă. 

— Eşti sigur că va funcţiona? întrebă asistentul, nu 
prea convins. 

— Timpul nu există per se, explică savantul. Până şi 
Einstein a demonstrat asta. Prin urmare, putem păşi în 
orice moment din timp - chiar în clipa în care lisus s-a 
aflat pe punctul de a ceda. Îl vom înfrânge şi, astfel, 
creştinismul va dispărea din istorie. 

— Dar Matei şi Luca au scris deja în evangheliile lor 
că lisus a trecut cu bine peste încercare..., îi atrase atenţia 
asistentul. 


CEASUL ISPITIRII / 19 


Savantul renunţă să-şi mai contemple opera şi veni în 
faţa ajutorului său. 

— Cu fiecare eşec al Stăpânului, calea se stabilizează 
pe un curs potrivnic. În acelaşi timp, cu fiecare ispitire, 
puterea lui Mesia scade. O dată, o singură dată trebuie să 
cedeze, iar viitorul va deveni aşa cum şi-l doreşte Cel 
Întunecat. 

Râse molcom. 

— Mai are două încercări. De data asta, are alături o 
minte strălucitoare — pe mine. Bătu cu palma pe carcasa 
maşinăriei: Vom călători în vremurile acelea şi-i vom 
condiționa subconştientul acelui pui de năpârcă... 

Luă de pe bancul de lucru magnetofonul, aşeză 
banda invers în aparat, apoi urcă în vehicul. Rămas singur 
în laborator, asistentul apăsă claviatura care declanşa 
mecanismul. Maşinăria se lumină brusc. Deveni imate- 
rială, apoi dispăru. 

În aceeaşi clipă, o explozie devastă laboratorul. Res- 
turile carbonizate fură împrăştiate pe un diametru de sute 
de metri, distrugând curţile şi casele dimprejur. 


(io) 


De patru ori câte zece zile se scurseră în clepsidra 
timpului. Când miezul nopții făcu să se scurgă şi cea de-a 
douăzeci şi cincea oră, călătorul îşi strânse hainele în jurul 
său. Frigul nopții îi intra în oase. Era măcinat de foame, 
dar cel mai tare se temea de rătăcirile minţii, care nu-i dă- 
duseră pace în ultimele zile. Gânduri necurate răsăreau 
continuu, măcinându-i voinţa, făcându-l să se îndoiască. 

Dacă nu era adevărat? Dacă nu era el Cel Ales? Dacă 
doar se amăgea, aşa cum făcuseră atâţia alții înaintea sa? 

Şuierul vântului în pustiu părea că-i vorbeşte, rostind 
cuvinte într-o limbă necunoscută. 

— Iniâp ăcaf es ăs aetseca elerteip ac iz uezenmud iul 
luif ut itşe ed! 

Avea puterea - ştia asta. Îi ajutase pe alţii, de ce nu 
s-ar fi ajutat şi pe sine acum, la ceas de restrişte? Să trans- 
forme în pâine doar o piatră dintre cele care-l împungeau 
în coaste în locul de popas pe care şi-l încropise. Cine ar fi 
ştiut? 

— Nu te lăsa amăgit de putere, căci nu de la tine vine! 
îşi şopti printre buzele uscate. E a Tatălui Ceresc şi e 
sortită mânuirii omenirii... 

Strânse din dinţi. Închise ochii, încercând să nu se 
mai gândească la nimic. Dar vântul părea că-i vorbeşte în 
continuare în grăirea aceea ciudată, care i se infiltra în 
minte, stârnind gânduri necurate. 

— Soj et-ăcnura uezenmud iul luif itşe ut ăcad! 

Deschise ochii şi clipi nedumerit. Nu se mai afla în 
deşert, ci pe vârful unei stânci. Avea senzaţia că mai trăise 
clipa cu pricina. Vântul bătea mai tare la înălțimea aceea, 
părând că încearcă să-l îmbrâncească în hău. 

— De ce nu? şopti. Poate că totul nu e decât deşertă- 
ciune... Cum voi putea purta cuvântul Tatălui prin lume? 
Cum îi voi face să mă creadă? 

Îşi întinse gâtul, încercând să privească în abisul care 
se căsca sub el. Nu vedea nimic. 

— E doar o iluzie... Sunt tot în deşert, iar un pas 
dincolo nu m-ar prăvăli în hău, ci ar ajunge tot pe nisip... 

Se ridică într-o rână. Trebuia să pună capăt acelei 
iluzii, acelei nebunii. Sau să moară. Doar un pas... 

— Tată, nu mă părăsi! 

Strigătul ţâşni de pe buze aproape fără voia lui. Căzu 
la loc, plângând. 

— Anihcni iev et im iş aem aetniani aedăc iev ăcad eiţ 
ad iov el iț etaot! 

Îşi prinse faţa în mâini, hohotind. 

— Pleacă! Dispari! Piei, satană! 

Vântul se opri. Îşi luă palmele de pe ochi şi privi în 
jur. Bolta înstelată îi arăta acelaşi deşert care-i devenise 
casă în ultimele patruzeci de zile. Oftă, apoi căzu într-un 
somn adânc. 


[7 (40) 


Marcu nu reuşi să desluşească taina acelor vorbe de 
neînțeles. După priceperea şi ştiinţa lui, scrise în cartea lui 
doar atât: 


Şi a fost dus în pustiu patruzeci de zile, fiind 
ispitit de Satana. 


ro 


— Avem trei evanghelii care spun acelaşi lucru, spu- 
se Ceasornicarul. 

Flutură mâna prin aer, iar pixelii celor trei cărți se 
adunară laolaltă. Pe copertele lor, numele lui Matei, 
Marcu şi Luca străluceau în culori aurii. Fata-de-grafit 
dispăru din locul ei. Reapăru mai jos, pe marginea flu- 
viului de date. Începu să toarcă o rutină, bit cu bit. 

— În lumea cuantică, totul se poate rearanja în con- 
formaţii complet noi! îi atrase ea atenţia. Nu trebuie decât 
să aplicăm forța necesară pe traiectoria de probabilitate 
dorită. Tu, ca maestru al timpului relativ, ar trebui să ştii 
asta mai bine ca mine. 

Ceasornicarul scoase câteva picosecunde pe care le 
stoca în memoria sa vastă şi i le împrumută unui hacker, 
în schimbul câtorva zeci de nanosecunde din viitor. 

— Îi faci pe toți sclavii tăi, continuă tirada Fata-de- 
grafit. Le dai ceva acum, le iei totul mai încolo. Întocmai 
ca Stăpânul. l-ai putea fi un slujitor folositor. 

— Crezi? 

— Sunt sigură. Împrumută-i o oră, una singură — una 
a cărei traiectorie de probabilitate să nu depindă de legile 
fizicii obişnuite. 

— Şi ce voi primi în schimb? 

— Eternitatea. 


(o 


— Tată, tată, de ce mă părăseşti? 

Călătorul se simțea golit. Trupul nu-l mai asculta, 
mintea îi rătăcea nebună, iar credința i se risipise ca un 
fum. Privi umbra din faţa lui. Ar fi vrut să i se opună, dar 
nu ştia de ce ar face-o. 

— Vino! rosti aceasta. 

După o eternitate non-lineară, răspunse. 

— la-mă! 

Un urlet de triumf părăsi umbra, pierzându-se în 
orizonturile non-existenţiale. 

— Am reuşit! 

NU. 

O lumină orbitoare rearanjă structura acelui loc. 

N-AI RESPECTAT TÂRGUL. 

— Ba da! L-am ispitit şi a cedat! se înverşună umbra. 
Lumea aceasta mi se cuvine mie, căci am câştigat-o pe 
drept! 

AI CÂŞTIGAT-O FURÂND O ORĂ CARE NU APARȚINE 
ACESTUI UNIVERS. Al VRUT SĂ MĂ PĂCĂLEŞTI, DAR TE-AI 
PĂCĂLIT SINGUR. LUMEA ACEASTA NU POATE JUCA 
DUPĂ REGULILE ALTEIA. 

— Nu-i cinstit! Am câştigat această oră... 

AŞA ESTE. ŞI O VEI PRIMI, PENTRU A LUA ÎN STĂ- 
PÂNIRE LUMEA CĂREIA ÎI APARȚINE. DAR AICI NU MAI 
AI NICIO PUTERE. 

Pământul îşi mări viteza de rotaţie. Şaizeci de minute 
se topiră ca şi când n-ar fi fost, scurgându-se în alt uni- 
vers. Schimbarea se petrecu în fracțiunea unei clipe. Când 
totul se isprăvi, ziua îşi reluă plimbarea leneşă, măsurată 
acum doar de douăzeci şi patru de ore. 

Un ceas, ceasul ispitirii, se pierduse în neant, ducând 
cu el maleficu-i stăpân. 

Călătorul rămăsese îngenuncheat pe nisipul 
fierbinte. Zbuciumul sufletesc i se liniştise. Acum era plin 
de pace şi lumină. 

VEI MERGE MAI DEPARTE CA SĂ-ŢI ÎMPLINEŞTI ME- 
NIREA. DAR, ÎNTRUCÂT TÂRGUL N-A FOST ÎN ÎNTREGIME 
RESPECTAT, VA TREBUI SĂ TE JERTFEŞTI ÎN ALT MOD. 
CÂND VEI PĂŞI ÎN IERUSALIM, SĂ CAUŢI SOLITUDINEA 
ÎN GRĂDINA GHETSIMANI. ACOLO ÎŢI VOI SPUNE CE AI 
DE FĂCUT. 

lisus îşi plecă fruntea, supus. 


(io) 


Cum era şi firesc, loan nu pomeni în evanghelie de- 
spre nici o ispitire, căci ceasul acesteia nu se afla pe răbo- 
jul timpului său. 


ÎN AŞTEPTAREA ZEILOR 


Radnar Aok ajunse în vârful colinei şi se opri să se 
odihnească. Privi spre Templul-de-piatră, de care îl mai 
despărțeau cele O-sută-de-trepte, apoi îşi întoarse ochii 
spre vale. Aşezarea Morinlakiei se întindea lângă Râul- 
de-azur, cu ape cristaline şerpuind printre livezile cu 
nectarine. 

Oamenii ieşeau în grabă din casele albe, acoperite cu 
stuf şi muşchi, adunându-se în piața de la marginea aşe- 
zării. Simţiseră cu toţii cutremurul, iar acum se pregăteau 
să escaladeze colina şi cele O-sută-de-trepte, ca să asiste la 
deschiderea cerurilor. Până atunci, el — păstorul Morin- 
lakiei — trebuia să fi ajuns deja, aprinzând focurile sacre şi 
rostind rugăciunile de trebuinţă. 

Radnar Aok îşi sumese toga maronie cu tiv argintat, 
apoi începu să urce. Sub sandalele de plută scrâşnea pul- 
berea fină depusă pe trepte de atâta vreme, de la ultimul 
cutremur. 

Radnar Aok încercă să-şi amintească ultima Vestire a 
Zeilor. Fusese demult, pe vremea când cerul era alb ca 
laptele. Zeii iviţi pe boltă îi umpluseră pe morinlakieni de 

încântare, căci chipurile lor inocente, de copii, făceau să 
vibreze de fericire fiecare fir de iarbă. Zeii le zâmbiseră şi 
le vorbiseră — mai ales lui Sadun Nakar, pelerinul din alte 
lumi, cel care acum se aşezase la casa lui alături de 
frumoasa Hakar Xui. 

El, Radnar Aok, îi slujise cu devotament, prea-slă- 
vindu-i în fiecare zi. lar Zeii răspunseseră evlaviei lui şi 
pioşeniei oamenilor pe care cu smerenie îi păstorea. 
Căci — după cum le spusese Sadun Nakar, pelerinul din 
alte lumi — nicăieri nu se mai afla un tărâm atât de binecu- 
vântat ca al lor. Peste toți oamenii venea ziua când se ofi- 
leau şi se stingeau; ci numai locuitorii Morinlakiei rămâ- 
neau veşnic neschimbaţi. De când se ştiau, unii fuseseră 
mai tineri şi alții mai vârstnici, unii mai în putere, alții mai 
slabi — dar peste niciunul nu se aşternuse blestemul îm- 
bătrânirii. Zeii îi răsplătiseră dându-le cel mai de preț dar 
— nemurirea. 

lar oamenii păstoriți de Radnar Aok le mulțumeau 
Zeilor în fiecare zi pentru mărinimia lor. Un singur lucru 
îi neliniştea. Cerul — alb ca laptele în vremuri trecute — 
devenea tot mai opac, aruncând împrejur o lumină tot 
mai gălbejită, umbrind locuri în care înainte era doar 
lumină. Dar acum, în sfârşit, Zeii cutremuraseră pămân- 
tul, dându-le semn că se întorceau. Poate că aveau să 
aducă din nou albul cerului. 

Radnar Aok ajunse în vârful scărilor. Trecu de coloa- 
nele de la intrarea templului, în timp ce morinlakienii cei 
mai voinici terminau de urcat colina de la poalele celor 
O-sută-de-scări. Luă pietrele sfinte, le ciocni şi aprinse un 
pumn de paie uscate pe care-l transformă în pălălaia 

focului sacru. Aruncă în cele patru zări prafuri aromate. 
Îngenunche, rostind rugile. Pe când le isprăvi, primii 
oameni se iviră la intrarea templului, păşind cu sfială. 

— Intraţi, prea-cinstiţi slujitori ai Zeilor! îi îndemnă 
Radnar Aok. 

Mulțimea se împrăştie tăcută printre coloanele de 
marmură. Când toți oamenii ajunseră în templu, Radnar 
Aok rosti mantra: 

— Poftiţi în casa voastră, slăviți Zei! 

Băierile cerului se dădură în lături. În fața oamenilor 
care aşteptau cu răsuflarea tăiată apărură liniile şterse ale 
unui chip. Când se închegă, mulțimea scoase un geamăt 
de disperare. Radnar Aok scânci. 

Era chipul unuia dintre Zeii de demult, dar schimbat. 
Pielea se încrețea în riduri. Părul rar care împodobea 
scalpul îi orbea cu albeaţa lui. 

Zeul era bătrân. 


(o) 


— Uite, nepoate! zise moşul, deschizând o revistă din 
cutia pe care o adusese din podul prăfuit al casei. Când 
eram ca tine, asta era banda mea desenată preferată: 
„Sadun Nakar, pelerinul din alte lumi”. 

— Nu se compară cu jocurile pe calculator! strâmbă 
din nas băiatul, privind de la distanță paginile îngălbenite 
de vreme. 

— Într-adevăr, murmură bătrânul, nu se compară. 
Este mult mai frumoasă... 


UN BILET DE PLECARE 
DE PE SOREGAARD 


Mirosul de aer stătut era prezent în fiecare colț al 
modulului-bază. Culturile de fermenti, folosite pe majo- 
ritatea navetelor, emanau un iz rânced. Un briss păros se 
încăpățâna să meşterească ceva la sistemul de ventilație, 
cu speranţa deşartă că-l va convinge să facă o minune în 
atmosfera aceea clocită. 

Prin uşa uzată se ivi calota strălucitoare a unui 
fraake. 

— Nu te mai chinui, Tr ew-E! În afară de duhoarea 
vreunei garnituri arse, nu vei putea schimba mirosul ăsta. 

Brissul izbi aparatul din faţa sa cu una dintre cele 
două mâini musculoase din dreapta. Maşinăria scoase un 
vaier stins. 

— Nu înţeleg; de ce nu putem ţine ecluza deschisă! 
mârâi Tr ew-E. Cu toţii folosim filtre şi, oricum, testele au 
arătat că atmosfera planetei nu conţine bacterii, spori sau 
substanţe otrăvitoare! 

Masculul fraake intră în încăpere, plesnind din coada 
terminată cu cili. 

— N-avem de unde şti asta până când probele culese 
nu vor fi studiate în laboratoare specializate. Noi am făcut 
doar teste preliminare. Crede-mă, cunosc pe cineva care a 
stat în carantină ani la rând pentru că s-a expus într-un 
mediu testat superficial. N-a avut nimic până la urmă, dar 
nici întreg la minte nu mai era după ce i-au dat drumul. 

Brissul păros scuipă şi înjură. 

— Hai, lasă! îl consolă masculul fraake. Îi arătă mo- 
nitorul: Uite, se întorc de Fon şi Gu'h-sss. Hai să vedem 
ce-au făcut... 

Trew-E expiră prelung. Îşi plimbă privirea de la ima- 
ginea prezentată de camera de proximitate la hublou, 
aşteptând ca scuterul să apară şi pe acesta din urmă. 


(io) 


Gérleinul ieşi primul din camera sterilă. Părea epui- 
zat. Se târî fără chef spre automatul de mâncare. 

— Ei, cum a fost? întrebă masculul fraake. 

— Urăsc expedițiile astea, bodogăni gérleinul vântu- 
rându-şi una dintre cele zece mâini subțiri prin grăunțele 
din castron. De-abia aştept să ajung; la baie, să-mi curăţ 
aripile. Uite-le cum arată! 

Cele zece aripioare duble, aflate fiecare pe umărul 
uneia dintre mâini, erau pleoştite de la costumul spaţial, 
ca o pungă mototolită. Nuanţa lor — altădată străvezie şi 
strălucitoare — era acum mată. 

— Adevărul este că voi n-aţi fost creați pentru viața 
în spaţiul cosmic! se auzi vocea baritonală a lui Gu'h-sss, 
care ieşea la rândul său din camera sterilă. E imposibil să 
faceți un costum în care să vă folosiţi aripile. 

— Nimic nu e imposibil, interveni masculul fraake. E 
nevoie doar de timp până când se va realiza un sistem 
compatibil cu anatomia lor. 

Brissul păros pufni. 

— Dacă va fi realizat la fel de bine ca sistemul ăsta de 
ventilație, mi-e şi milă de cel care-l va purta... 

Gerleinul dădu amărât din cap şi continuă să îndese 
fără chef grăunţe între mandibulele puternice. Gu'h-sss 
îşi luă o cutie cu un lichid urât mirositor. O cuplă la masca 
sa, apoi începu să soarbă, cu pauze mari. 

— Fă-mi şi mie loc, de Fon! 

Creatura înaripată se dădu indiferentă la o parte. 
Orscordul aruncă pe jos o pătură care stătea îngrămădită 
pe capătul băncii. 

— Dacă e cineva care ar trebui să protesteze, eu sunt 
acela! bombăni el după ce se aşeză. Dintre toţi patru, eu 
sunt singurul care nu poate să mănânce normal! 

— Ce să spun! îl zeflemisi Tr ew-E. E vina mea că nu 
trebuie să deschid simultan gura şi nasul ca să pot res- 
pira? Sau Dovol, că-i sunt suficiente filtre nazale care să 
modifice puţin concentraţia aerului? 

Orscordul dădu să replice, dar masculul fraake 
interveni: 

— N-are rost să ne tot ciondănim. Suntem de atâta 
vreme în spaţiu, încât avem nervii la pământ şi nu vom 
rezolva nimic vărsându-ni-i unul pe altul. Mai bine po- 
vestiţi-ne ce s-a întâmplat în periplul vostru! 

Vreme de câteva minute, nou-veniţii mâncară în 
linişte. După ce-şi ostoi un pic foamea, gerleinul ridică 
privirea din bol. 

— Ce să se întâmple... Am traversat culoarul albas- 
tru, aşa cum s-a stabilit. 

— E mai lung decât credeam, completă Gu'h-sss. 
Probabil că structura faţetată a planetei a indus în eroare 
aparatele când s-au făcut măsurătorile preliminare. 

Structurile cristaline din sol reflectau în moduri ex- 
trem de ciudate lumina combinată a celor trei sori — unul 
purpuriu, ceilalți azuriu şi galben-verzui. Planeta era 
mereu acoperită de un strat gros de nori, care distorsiona 
această lumină, îmbrăcând locurile în culori cu nuanţe 
schimbătoare. 

— Viaţă? adresă Dovol întrebarea obişnuită la prima 
descindere pe o planetă. 

— Probabil că există forme inferioare. E greu să le 
deosebim într-un mediu atât de diferit de standarde, dar 
tind să cred că unele dintre lucrurile pe care le-am întâlnit 
erau vii. 

— De fapt, interveni orscordul, veți vedea înregis- 
trarea drumului şi-o să vă puteţi da singuri cu părerea. 

— Chiar aşa! aprobă de Fon. Până o vizionaţi, numai 
bine îmi curăţ aripile! Pe urmă discutăm cât vreţi. 

Animat de gândul reconfortant, gerleinul se ridică şi 
aşeză deoparte bolul plin încă pe sfert cu grăunţe negre. 
Apoi, scărpinându-se insistent cu toate mâinile pe ari- 
pioare, se îndreptă spre sala de baie. 

Orscordul continuă să mănânce preocupat, în timp 
ce Dovol şi Tr ew-E făceau setările necesare pentru a 
urmări înregistrarea. Gu'h-sss îi întrerupse din munca lor 
doar o dată, întrebând cu glasul lui dogit dacă şeful secu- 
rității şi comandantul reveniseră la bază. 

— Am primit un semnal cu aproape o oră în urmă, 
răspunse brissul păros. Terminaseră de verificat perime- 
trul propus şi aveau de gând să se întoarcă. 

— Deja apar pe monitor, confirmă Dovol. Până ter- 
mină de Fon baia, vor fi aici. 

Orscordul continuă să soarbă prin tubul care cupla 
masca la vasul cu mâncare, lăsându-i pe cei doi să urmă- 
rească în linişte înregistrarea. Apoi, până la sosirea co- 
mandantului, se lungi pe banchetă şi căzu într-un somn 
adânc, fără vise. 


(o) 


Când ieşi din baie, cu aripioarele strălucind sub 
pelicula de ulei care le acoperea, Fyl da Gray de Fon 
nimeri în mijlocul unei discuţii aprinse. Tr ew-E şi Dovol 
se aflau tot în apropierea monitorului, Gu'h-sss stătea 
tolănit pe banchetă, cu ochii întredeschişi, şeful securității 
sprijinea canatul uşii care dădea în holul dinspre camera 
sterilă, iar comandantul stătea încruntat în picioare, 
adâncit în gânduri. 

Gerleinul privi adunătura pestriță, zâmbind în sinea 
lui. Masculul fraake şi comandantul arlot — înalți de peste 
doi metri — erau în mod clar stânjeniţi de tavanul destul 
de coborât al modulului-bază. Orscordul — mai mult lat 
decât înalt — dădea impresia că se revărsa peste marginile 
băncii, pe podeaua scorojită. Doar brissul păros şi şeful 
uman al securităţii păreau să se simtă în largul lor în acea 
arhitectură — prea mare pe gustul unei mici creaturi îna- 
ripate ca de Fon. 


UN BILET DE PLECARE DE PE SOREGAARD / 33 


— Eu cred că avem de-a face cu viaţă inteligentă sau, 
oricum, cu o fază incipientă a ei! tocmai argumenta Dovol 
cu vocea lui clară şi cristalină. 

De Fon aruncă o privire spre monitor. Acesta pre- 
zenta imaginea transmisă de camera lăsată în peştera de 
la capătul culoarului albastru. Obiectivul era focalizat în 
acel moment pe piatra mare care îi frapase pe el şi pe 
Gu'h-sss când ajunseseră acolo. 

— Bine ai venit, de Fon! îl salută comandantul când îl 
văzu. Vino, avem nevoie şi de părerea ta în legătură cu 
peştera aceea! 

Arătă spre monitor. 

— Voi doi aţi fost în peşteră, se băgă în vorbă mascu- 
lul fraake. Ce părere aveţi despre piatră? 

Gerleinul se apropie, sfârâind din aripioarele care se 
mişcau mai repede decât putea sesiza ochiul vreunei 
ființe. Studie încă o dată bucata de rocă — de data aceasta 
în proiecția oferită de monitor — ca şi cum ar fi dorit să-şi 
verifice ipotezele. 

— E puţin probabil să fie acțiunea naturii, îşi începu 
el expunerea. E aşezată într-o zonă ferită de efectele agen- 
ţilor externi. Părerea mea este că avem de-a face cu un 
artefact. 

Ochii bulbucaţi se îndreptară spre orscordul care 
mormăi aprobator — semn că şi el prezentase o versiune 
similară. Era normal, ţinând cont că — pe drumul de 
întoarcere — dezbătuseră împreună problema. 

— De-asta am şi lăsat o cameră de supraveghere, 
explică de Fon. Dacă cineva a adăpostit cu atâta grijă un 
artefact acolo, e foarte probabil că va mai reveni. 

— Dacă aşa stau lucrurile, se auzi din spatele tuturor 
vocea şefului securităţii, atunci lucrurile sunt foarte sim- 
ple. Adunăm ultimele probe necesare, apoi anunțăm o 
Navă de Contact să vină pe această planetă. Dacă vorbim 
de viaţă inteligentă, este deja treaba lor... 

Comandantul ridică o labă păroasă. 

— Să nu ne pripim, Sanders! Nu ştim încă nimic 
precis. Nicio Navă de Contact nu va primi sponsorizare să 
coboare aici dacă-i prezentăm doar datele pe care le avem 
acum. Să ne vedem de prospectările noastre în confor- 
mitate cu graficul stabilit. Se răsuci spre om: În definitiv, 
n-am sesizat niciun pericol aparent în circuitul pe care 
l-am întreprins. 

— Asta nu înseamnă că nu există! replică Sanders. 
Planeta nu aduce cu nimic din ceea ce cunoaştem. Nu 
ştim la ce ne putem aştepta. 

Arlotul scutură capul pletos, apoi porni spre baie. 

— Tocmai de aceea vom merge în continuare con- 
form graficului. Problema vieţii inteligente o vom studia 
adiacent — fără a o neglija, dar şi fără a o supraestima. 

Aruncă o privire la indicatoare. 

— De cart stau astăzi Tr ew-E, Dovol şi cu mine. 
Primul cart începe peste trei sferturi de oră. Pe ceilalți vă 
sfătuiesc să vă terminaţi lucrul şi să treceţi la odihnă. 

Deschise uşa sălii de baie şi se opri. 

— Pfui, de Fon, dar ai cam exagerat cu uleiurile tale 
aromate! Filtrul meu nu reuşeşte să oprească mirosurile... 

Rămase câteva clipe în pragul uşii, cântărind în min- 
te opțiunile. Gura i se strâmbă într-un rictus. În cele din 
urmă, se decise şi intră. 

(io) 


Soarele albastru stătea suveran în crucea cerului, 
acoperind cu nuanțe de un violet puternic pământul aflat 
sub stratul de nori. Toate lucrurile de pe planetă erau 
încărcate de tuşe puternice de negru, iar irizațiile roşia- 
tice — date de soarele aflat acum la apus — nu făceau decât 
să îngreuneze vizibilitatea. 

Modulul-bază apărea ca o pată întunecată pe platoul 
aproape neted pe care poposise la aterizarea pe Søre- 
gaard. Era un vehicul standard clasic, cu trei comparti- 
mente, o cameră sterilă şi utilități. Avea în plus doar un un 
compartiment pentru animale vii — pentru a suplini ne- 
cesitățile alimentare ale masculului fraake. Spaţiul util era 
extrem de restrâns, mai ales din cauză că multe lucruri 
potrivite pentru o rasă erau complet inutile alteia. Loca- 
tarii rezistau eroic, numărând zilele pe care le mai aveau 
conform graficului până la revenirea pe nava mamă care- 
i aştepta pe orbită. 

În general, nu se făceau grafice mai lungi de două 
săptămâni. În cazul Soregaardului, ele fuseseră reduse la 
opt zile locale. Nu părea un termen lung, iar exploratorii 
aveau de lucru continuu. Însă traiul în comun a şase spe- 
cii diferite era greu de suportat. Chiar şi perioadele de cart 
păreau mohorâte, atâta vreme cât nu exista vreun element 
care să stârnească cât de cât interesul. 

Nu la fel privea lucrurile Dovol, pentru care desco- 
perirea gerleinului şi a orscordului constituia un subiect 
de studiu extrem de incitant. Forma pietrei mari din peş- 
teră îi dădea impresia de lucru artificial, pe care doar o 

creatură înzestrată cu rațiune ar fi putut-o concepe. Aşa se 
face că, în timpul cartului său, proiectă în întreaga cabină 
holograma pietrei. Apoi începu să studieze fiecare linie, 
concavitate, unghi — în dorinţa de a descoperi elemente 
similare unei culturi cunoscute. 

Afară, nimic nu părea ciudat. Existau anumite zgo- 
mote specifice perioadei „albastre”, diferite de cele „pur- 
purii” şi „verzi”. Dovol considera că ele aparțineau faunei 
locală, în timp ce comandantul le consemnase în jurnalul 
oficial ca fiind produse de aerul care trecea prin for- 
maţiunile naturale. 

Studiul hologramei îl obosi. Încercase să facă extra- 
polări pornind de la formele pe care le vedea, dar nimic 
nu se potrivea cu ceea ce exista deja în bula de Dataspaţiu 
a modulului. Era cazul să renunţe. Chiar dacă ar fi apărut 
ceva, epuizarea l-ar fi făcut să treacă peste respectivul 
amănunt. Renunţă, cu regret, şi privi indicatoarele de 
bord. Totul funcționa în parametri normali. 

Începu să se joace, comutând imaginile de pe mo- 
nitor de la o cameră la alta. Deodată, încremeni: 

— Pentru numele... 

Îşi înghiți restul strigătului, pentru a nu-i trezi pe 
ceilalți. Privi încă o dată cu şi mai mare atenţie, frecându- 
se la cei trei ochi pentru a fi sigur că nu avea vedenii. Când 
se convinse că nu se înşela, se repezi în dormitorul co- 
mun. Îşi aşeză mâna termintă cu cili peste pieptul mus- 
culos al comandantului şi-l scutură uşor. Când văzu 
pleoapele ridicându-se, şuieră şoptit: 

— Vino repede! 

Arlotul se ridică cu o sprinteneală uimitoare pentru 
greutatea lui. Privi din reflex spre becul de alarmă şi se 
linişti, văzându-l stins. Se aranjă în mers, astfel că - atunci 
când ajunse în cabina de comandă — avea ţinuta regula- 
mentară. 

Abia după ce închise uşa în urma lui întrebă ce se 
întâmplase. Masculul fraake se mulțumi să arate cu mâna 
spre imaginea pe care camera o transmitea din peşteră. 
Comandantul se apropie de monitor şi se aplecă în faţă — 
de parcă n-ar fi fost sigur că era complet treaz. 

— Când au apărut? întrebă într-un târziu. 

— Nu ştiu, ridică Dovol din umeri. M-am ocupat mai 
mult cu studiul hologramei pietrei — îşi îndreptă cilii spre 
lucrarea pe care o abandonase — şi doar acum câteva 
minute am văzut ce se întâmplă în peşteră. 

Arlotul trase cu coada ochiului spre indicatoarele de 
bord. Văzu că fusese trezit cu câteva minute mai devreme, 
dar nu protestă. 

— Vreo idee? 

Întrebarea constituia o tragere de timp până când 
avea să-şi stabilească propriile concluzii. 

— Cred că ar fi bine să iau un scuter şi să merg aco... 

— Asta în nici un caz! tună comandantul, apoi îşi 
dădu seama de tonul folosit şi reveni la vorbirea aproape 
şoptită: Asta în nici un caz! Ar fi o dovadă de gravă în- 
călcare a oricărui regulament. Nici nu vreau să mă gân- 
desc la ce pericole ai fi expus, sau ce tărăboi ar face 
Sanders dacă ar afla! 

Lui Dovol îi stătu pe limbă să replice că, probabil, 
ultima problemă îl preocupa mai tare pe arlot, dar se 

abţinu. Era obosit, stresat, iar un lucru spus în acea stare 
risca să fie nepotrivit. Preferă să întrebe: 

— Şi atunci? 

Comandantul studie atent imaginea înainte de a 
răspunde. 

— Du-te la culcare. Voi fi cu ochii pe ce-o-fi-acolo şi, 
dacă mi se pare că devine periculos, dau alarma. Dacă nu, 
dimineață vom decide cu toții ce măsuri trebuie să luăm. 

Dovol încuviinţă. Odată trecut momentul de revoltă, 
redevenise rațional, acceptând că aceea era calea logică de 
urmat. 

— Cart uşor! îi ură şi trecu în camera alăturată. 

Arlotul mulțumi cu o scurtă ridicare de labă, fără a-şi 
desprinde ochii de la monitorul pe care pulsau, stins, mai 
bine de o duzină de luminiţe turcoaz. 


ro 


— Când au dispărut? 

Întrebarea sparse liniştea de mormânt în care cei şase 
ocupanţi ai modulului-bază urmăriseră înregistrarea 
evenimentelor petrecute în timpul somnului. 

— La puţine momente după răsăritul soarelui gal- 
ben-verzui, răspunse comandantul. 

Înregistrarea finală se derula încet pe monitor, trimi- 
ţând imagini de neînțeles. Luminiţele turcoaz se stinse- 
seră ca la comandă, dând naştere unui potpuriu de steluțe 
colorate, care dispăruseră aproape imediat. 

— Parcă sunt înconjurate de ceva, nu vi se pare? 
sesiză orscordul. 

Imaginile fură reluate de câteva ori, fiind studiate cu 
figuri preocupate de cei prezenţi. Nimeni nu părea că este 
dispus să-şi asume responsabilitatea emiterii unei ipo- 
teze. Se putea vedea cu ochiul liber că masculul fraake era 
cel mai dornic să aducă ceva în sprijinul ipotezei existen- 
tei unor fiinţe raționale. 

— Suntem nişte proşti cu toţii! aruncă sentința şeful 
securității. 

Comandantul se încruntă, încrețindu-şi pliurile blă- 
noase ale pleoapelor deasupra ochilor negri, fără cristalin. 

— Spune, Sanders, ce nu ţi se pare în regulă? 

— Ce vedem cu toţii pe ecran nu se datorează vreu- 
nui fenomen petrecut în peşteră... 

Dovol nu rezistă tentaţiei de a lua în mână hăţurile 
problemei. 

— Şi ce crezi că reprezintă imaginile înregistrate? 

— Nimic altceva decât o defecţiune a camerei, veni 
sec răspunsul. 

Toţi cei prezenţi rămaseră perplecşi. După un mo- 
ment de uluială, masculul fraake izbucni în râs, expu- 
nându-şi dinţii triunghiulari care-i garniseau gura . 

— Glumeşti, nu? 

Întrebarea avusese o tentă ironică. Comandantul 
ridică laba, întrerupând rumoarea care deja începuse să 
cuprindă încăperea. 

— Sanders, cred că este inutil să-ți precizez că nu 
avem timp de şarade! Deja am decalat începerea progra- 
mului cu aproape o jumătate de oră. Explică-ne pe scurt 
ipoteza ta, ca să putem încheia cu luminiţele astea şi să 
revenim la lucrurile noastre. 

— N-am nimic de explicat. 

Omul se apropie de panoul de comandă. Manevră 
câteva contacte, iar imaginea de pe monitor se sparse în 
mai multe cadre. 

— Uitaţi-vă aici! Aceasta este imaginea cu luminile 
turcoaz. Acum priviți: imaginea tremură şi are un mo- 
ment de defocalizare. 

Îşi privi colegii. Realizând că nu înțelegeau unde 
bate, explică: 

— Planeta asta este un cămin al formațiunilor crista- 
line care — împreună cu cei trei sori — creează un spectru 
pentru care aparatele noastre n-au fost calibrate. Este 
foarte probabil ca — odată cu răsăritul soarelui galben- 
verzui — miliardele de oglinzi constituite de pietrele peş- 
terii să fi ridicat intensitatea fasciculelor luminoase la un 
nivel pe care camera noastre nu l-a mai putut prelucra. 
Senzorii ei s-au defectat, pur şi simplu, încercând să ajus- 
teze imaginea. 

Dovol se chinuia să găsească un punct slab în teoria 
enunțată de Sanders. Înainte de a găsi ceva, comandantul 
luă cuvântul: 

— De Fon, erau găuri în pereţii peşterii? întrebă. 

Gerleinul stătu câteva clipe pe gânduri. Când vorbi, 
o făcu cu glas tărăgănat, de parcă dorea să fie sigur că nu 
greşeşte: 

— Erau multe găuri atât în pereți, cât şi în tavan... 

Şeful securității îşi îngădui un zâmbet. 

— Atunci s-ar putea să ai dreptate, Sanders! aprobă 
comandantul. Şi cred că-mi pot îngădui să afirm că 


UN BILET DE PLECARE DE PE SOREGAARD / 41 


primele luminiţe — cele pe care mi le-a semnalat Dovol — 
sunt rezultatul reflectării razelor soarelui albastru... 

Mai medită un pic asupra celor spuse, apoi se ridică 
şi redeveni autoritar. 

— Revenim la orar! Vreau ca fiecare să grăbească 
puţin activităţile pentru a recupera întârzierile. Când 
timpul ne va permite, vom schimba camera din peşteră şi 
vom monitoriza orice altă activitate are loc. Deocamdată, 
subiectul acesta nu are nici un fel de prioritate! 

Ultimele vorbe, accentuate, fuseseră în mod evident 
destinate masculului fraake. Plesnind nehotărât cu coada 
aerul din jur, acesta se îndreptă nemulțumit spre scafan- 
drul spaţial. 


(io) 


Gérleinul zburătăcea de colo-colo, ca o insectă prinsă 
în lumina unui felinar. Spațiul acela închis nu-i inspira 
decât anxietate, depresie şi o stare îngrozitoare de dis- 
confort. 

Îi împărtăşi orscordului sentimentele sale sumbre. 

— Ieri erai foarte nerăbdător să ajungi la modul, care- 
ți prezenta un sentiment de siguranță după ce te-ai târât 
prin locurile acelea sinistre! îi reaminti acesta. 

De Fon încuviință, nu foarte convins. 

— E singurul nostru refugiu în fața necunoscutului şi 
a pericolelor de orice fel! îşi continuă Gu'h-sss argumen- 
tația. 

— Cel puţin afară ai pe unde să te mişti! protestă 
gerleinul. 

Orscordul scoase un gâlgâit, amplificat de mască. 

— Sper să-mi amintesc să-ţi spun asta mâine, când 
vei avea program de explorare... 

Studie atent datele pe care i le furnizau aparatele de 
bord. 

— Dovol se grăbeşte de parcă-l arde ceva în spate! 
Nu numai că a recuperat timpul pierdut, dar e înaintea 
programului! 

Gerleinul se apropie de el, fâlfâind din aripioarele 
subțiri. 

— Pun pariu că nu se culcă până nu schimbă camera 
din peşteră... Totuşi, sper că nu şi-a făcut treaba de mân- 
tuială. 

Gu'h-sss plescăi. 

— Oricum va mai veni pe aici cel puțin o expediţie, 
aşa că dacă nu vor fi elocvente câteva probe, nu e mare... 

— O să mă fac că nu te-am auzit! bubui o voce moro- 
cănoasă. Dacă las în raport ce aţi discutat acum, s-ar putea 
să nu mai vezi tu misiuni! Nu ştiu dacă finanţatorii ar fi 
încântați să afle că banii lor sunt aruncaţi de pomană. 
Data viitoare, probabil că vei mai primi fonduri doar 
pentru a explora vreun fund de mină. 

Orscordul refuză să comenteze afirmaţia şefului 
securității, apărut pe neaşteptate în încăpere. Mormăi un 
„bine” impersonal, apoi reveni la monitor. Împreună cu 
de Fon, îl urmări tăcut pe masculul fraake, care aproape 
îşi terminase treaba. 


sro 


— Grăbeşte-te, Dovol! strigă în microfon coman- 
dantul, privind insistent monitorul. Cu un disconfort 


UN BILET DE PLECARE DE PE SOREGAARD / 43 


greu disimulat, adăugă: În curând intrăm în programul 
de somn... 

Silueta îndepărtată a masculului fraake nu schiță 
niciun gest de răspuns, dar începu să meargă mai repede. 

— Mă mir de unde mai are atâta energie în el! mur- 
mură gerleinul pentru sine. 

Când Dovol intră în modul şi-şi scoase costumul, de 
Fon îşi dădu seama că aparențele îl înşelaseră. Masculul 
fraake era epuizat. Blana de pe faţă atârna decolorată pe 
sub ochii conturaţi de dungi întunecate, în timp ce calo- 
ta — de obicei netedă — prezenta mici umflături puternic 
vascularizate. Cilii tremurau la capătul celor două mâini, 
iar trupul — altădată zvelt şi mândru - stătea cocârjat. 

— Sper că-ți dai seama că acest fapt va trebui trecut în 
raport! îi spuse şeful securității comandantului. 

Arlotul aprobă nemulțumit. 

— Ştiu, Sanders. Îmi asum această acţiune şi am în 
continuare convingerea că ne va aduce un rezultat. 

Făcu doi paşi spre Dovol. 

— Pune camera defectă deoparte, spală-te, mănâncă 
ceva şi treci direct la somn! Dacă dimineaţă nu eşti în 
deplinătatea forțelor, ai încurcat-o! 

Masculul fraake nu mai avea puterea să comenteze. 
Docil, lăsă aparatul în mâinile lui Gu'h-sss, apoi se târî 
spre camera de baie. După ce uşa se închise în urma lui, 
comandantul lătră ordinele privitoare la carturi, apoi se 
retrase cu şeful securității într-un colț. 

— Sper că nu l-am suprasolicitat. Orice informaţie 
legată de posibilitatea existenţei vieţii pe această planetă 
ne poate fi utilă... 

— Ştiu, dar trebuie să avem grijă ca asta să nu ducă la 
apariţia unor accidente. Dacă până şi pe Dovol l-a doborât 
efortul făcut astăzi... După o scurtă pauză, continuă: 
Chiar dacă tu eşti cel care răspunde de ceea ce se întâmplă 
cu misiunea aceasta, nu vreau să mă trezesc în dosarul 
meu cu un eşec în ceea ce priveşte securitatea. Asta în 
cazul în care va mai fi cineva în ale cărui documente să 
scrie ceva, dacă mă înţelegi ce vreau să spun... 

Arlotul încuviinţă, îngândurat. Fiecare se gândea 
doar la bucăţica lui şi la rezultatele pe care o acţiune sau 
alta le putea avea asupra ei. Ce depăşea acest cadru nu 
mai era problema lor. 

Din atribuţiile comandantului făcea parte totul. 


(io) 


— Se poate spune orice despre camera asta, în afară 
de faptul că ar fi defectă! 

Dovol opri aparatul de diagnoză şi ridică triumfător 
aparatul deasupra capul. Tr ew-E se încruntă. 

— Asta înseamnă... 

— Că nici cea pusă de mine ieri nu e defectă, i-o rete- 
ză masculul fraake. Am înlocuit de pomană două camere 
bune. 

Îi făcu un semn brissului. Acesta comută pe frecvența 
căpitanului, pe care Dovol îl puse la curent cu situaţia. 
Timp de câteva clipe, se auzi doar respiraţia şuierată a 
arlotului, acompaniată de vântul de afară, apoi vocea 
baritonală comentă: 

— Asta nu elimină teoria referitoare la filtrarea lumi- 
nii prin tavanul peşterii. Ceea ce am văzut noi pe monitor 

se poate datora reflectării ei pe podeaua denivelată. Ori- 
cum, anunțaţi-i pe Gu'h-sss şi de Fon să nu mai treacă pe 
la peşteră! 

Cei doi executară ordinul, apoi se aşezară gânditori 
în faţa monitoarelor. 

— Ce spune căpitanul are sens, rupse brissul tăcerea. 

Masculul fraake se ridică şi se învârti de câteva ori în 
cerc prin încăpere. Chipul i se lumină dintr-o dată. 

— E o cale foarte uşoară de a afla! E de ajuns să com- 
parăm înregistrările din cele două nopţi, ca să vedem 
similitudinile. 

Tr ew-E aprobă. Umblă la consolă şi, curând, pe mo- 
nitor începură să ruleze în paralel cele două filmări. 


(io) 


— Bine, nu e de la luminozitate! comentă arțăgos 
Sanders. Dar asta nu înseamnă că ai demonstrat teoria ta. 

Paradoxal, Dovol nu se grăbi să-i replice omului. Îi 
privea pe ceilalți oarecum amuzat, sprijinit de consola pe 
care brissul butona de zor. Aştepta reacţiile lor. Primul 
vorbi comandantul. 

— Ai dreptate Sanders, dar nici n-o mai putem igno- 
ra, câtă vreme n-avem ceva mai bun... 

Şeful securității ridică mâinile, apoi le lăsă să-i cadă 
teatral pe lângă corp. 

— Deocamdată nu avem decât nişte luminiţe care 
pâlpâie! Pot fi insecte, emisii de gaze, fenomene spectra- 
le... orice! 

Gerleinul şi orscordul mormăiră amândoi deodată că 
aparatele nu indicaseră nici o emisie de gaze. 

— Nici nu este, ieşi din muţenie Dovol. De fapt, 
Sanders are dreptate — este un fenomen spectral! 

Toţi cei prezenţi, cu excepția lui Tr ew-E, îl priviră 
contrariați pe masculul de peste doi metri. Sanders îşi 
îngădui un zâmbet şters — nu era deloc convins că decla- 
raţia reprezenta o recunoaştere a înfrângerii. 

— Un fenomen spectral de o frumusețe fantastică! 
Un unicat! completă Dovol. Se răsuci spre monitorul pe 
care brissul tocmai terminase de afişat ceva: Priviţi! 

Cei doi studiaseră cu mare atenţie apariţia, dispariția 
şi mişcarea luminilor. Descoperiseră astfel că o anumită 
nuanţă de roşu apărea în aceeaşi poziție față de locul 
unde fusese o anumită nuanţă de albastru, că toate cu- 
lorile pulsau şi — mai ales — că disiparea uneia dintre ele 
împrejur nu se făcea decât până la o anumită limită. Lu- 
crând împreună, reuşiseră să delimiteze forme ciudate în 
interiorul cărora pulsau lumini de diferite nuanţe şi in- 
tensități. 

Toţi priveau uluiți imaginile care se desfăşurau în 
fața ochilor lor. Şeful securităţii îşi reveni cel dintâi. 

— Impresionant, admise pe un ton sec. Vă felicit pen- 
tru efortul depus! Dar e evident că, dacă vrei neapărat să 
ajungi la un rezultat, vei interpreta toate datele pe care le 
ai în direcţia respectivă. 

Comandantul studia foarte concentrat concertul cro- 
matic de pe monitor. 

— Ţi-aş da dreptate, Sanders, dacă formele create de 
Dovol şi Tr ew-E n-ar semăna unele cu altele atât ca aspect 
exterior, cât şi din punct de vedere al aranjării colo- 
ristice... 

Îşi îndreptă spatele, solemn, aproape atingând ta- 
vanul cu smocul albăstrui de păr. Membrii echipajului îşi 
despinseră privirile de pe imagini şi-i aşteptară vorbele. 

— Descoperirea lui Dovol şi Tr ew-E nu ne arată nea- 
părat că avem de-a face cu fiinţe inteligente. Dar se pare că 
am descoperit un tipar după care putem recunoaşte fauna 
acestei planete. Conform protocoalelor, studiul acesteia 
trebuie să intre între priorităţi. Prin urmare, vom simpli- 
fica rutinele pentru culegerea de probe minerale. Acum, 
mai mult decât înainte, e nevoie de disciplină şi riguro- 
zitate, pentru a nu afecta scopul descinderii noastre pe 
Saregaard! 

Încuviinţară toţi, chiar şi şeful securităţii — deşi se 
vedea că nu-l încânta noua situaţie, care ameninţa să-i dea 
şi mai multe bătăi de cap. 

— Aştept sugestii legate de abordarea fenomenului 
descoperit. Atenţie însă — nu vreau acțiuni necugetate, ci 
prudență maximă! 

Probabil încurajat de succesul repurtat, Dovol veni 
cu o propunere: 

— Cred că artefactul din peşteră ne-ar putea da o 
mână de ajutor... 

— Te referi la piatra aceea cu forme ciudate, a cărei 
hologramă ai studiat-o? 

Comandantul accentuă în mod intenţionat cuvântul 
„piatră”. Masculul fraake nu se formaliză, mulţumin- 
du-se să confirme. 

— Sanders — se răsuci căpitanul spre om — generează 
un câmp de forță. Dimineaţă, mergem în peşteră şi luăm 

bolovanul. Bătu din palme: Acum gata, că am depăşit 
programul de somn! Pregătiţi carturile şi la culcare! 

Se apropie de Tr ew-E, înțelegându-se cu el să schim- 
be carturile, astfel încât arlotul să fie ultimul. Apoi se duse 
la Dovol, care-şi luase postul în primire. ÎI bătu pe umăr. 

— Felicitări, Dovol! Voi menţiona în raport efortul 
tău. Totuşi, am o nedumerire... 

Cei trei ochi îl fixară miraţi, căutând să priceapă ce se 
ascundea în spatele cuvintelor. 

— De ce? 

— Cum de n-ai propus să pornim spre peşteră şi să 
săltăm una sau două creaturi? 

Masculul fraake pufni în râs, apoi replică. 

— Dacă aş vrea să fac impresie bună, aş spune că 
eram conştient de riscuri, de încălcarea regulamentului... 

— Dar cum nu vrei asta... 

— ... Recunosc că am căutat ideea pe care credeam că 
sunt cele mai mici şanse s-o refuzi! 


(io) 


Peştera părea scăldată într-o baltă de sânge uman, 
care se scurgea difuz prin găurile din tavan, disipându-se 
înăuntru şi desenând cercuri rubinii cu margini incerte 
între denivelările întunecate. 

Căpitanul se asigură din nou că Sanders şi Dovol 
erau în afara oricărui pericol, studiind imaginile primite 
din peşteră. Amplifică la maxim parametrii de sensibi- 
lizare la mişcare, apoi avu grijă să adauge filtre spectrale 
suplimentare imaginilor provenite de pe camerele mobile 
ataşate de costumele celor doi. 

Aparatele nu depistară niciun fel de anomalii. 

— Verificaţi dacă piatra nu e ancorată în ceva, sau nu 
are vreun dispozitiv capcană! îl atenţionă pe şeful secu- 
rității. 

Prevederea era inutilă şi, mai ales, redundantă. Omul 
îşi cunoştea foarte bine meseria. Cu tija în mâna stângă şi 
discul în cea dreaptă, trasă cadranul de siguranţă în jurul 
pietrei — ţinând cont de conformația sa şi o dată de cea a 
tovarăşului său. Cadranul de siguranţă era realizat pe 
principii statistice, care țineau cont de arhitectura locului 
(sistemul de referință), pe obiectul ţintă (punctul de reper) 
şi pe cei ce interferau cu el (elementele perturbatoare). Pe 
baza unor complicate calcule matematice, corectate cu 
datele deţinute despre civilizaţia căreia îi aparținea obiec- 
tul ţintă, se delimitau zonele de risc maxim şi minim din 
preajma obiectului. Nu era vorba de ceva infailibil — mai 
ales în cazul de faţă, când parametrii corectori lipseau cu 
desăvârşire — dar salvase destule vieți în timpul misiu- 
nilor. 

În ciuda entuziasmului nemăsurat, Dovol avu grijă 
să asculte cu multă atenţie indicaţiile şefului securității. 
Nu comentă nimic despre precauţia cu care se apropiară 
de piatră, nu refuză trasarea unui al doilea cadran de 
siguranţă la un metru de ea — când factorii de risc sporeau 
exponențial — şi aşteptă docil ca Sanders să ajusteze, 
pentru a suta oară, reglajele câmpului de forță. 

Căpitanul admira comportamentul masculului fra- 
ake. În condiţiile acelea, orice abatere de la disciplină 
putea avea consecinţe deosebit de grave — fiind consem- 
nată în raport. Cu toate acestea, Dovol dovedea o dată în 

plus că îl aştepta o carieră strălucită. Deborda de energie, 
lucra conştiincios şi plin de abnegaţie, dar avea grijă să 
respecte regulamentele. 

Din fericire, toate precauţiile se dovediră inutile. 
Microfoanele de bord transmiseră un zumzet uşor atunci 
când câmpul de forță interferă cu piatra, în timp ce mo- 
nitorul îi arăta pe cei doi luând obiectul şi pornind spre 
navă. 

Timpul în care Sanders şi Dovol parcurseră culoarul 
albastru — o ciudată anomalie ţinând cont de soarele aflat 
pe cer în acel moment —păru să nu se mai termine. Cei din 
modul verificară continuu camerele de proximitate, 
căutând eventualele pericole. 

Când sasul se deschise, răsuflară cu toții uşurați. 


cre 


— Cred că de data asta exagerezi, Dovol! încercă 
comandantul să-l domolească pe masculul fraake. 

— Am studiat reprezentarea asta din diferite un- 
ghiuri. l-am cerut computerului să facă o serie de extra- 
polări temporale, prelungiri spaţiale şi pot dovedi acum 
că teoria mea e corectă! 

Gerleinul sfârâi din aripioare. 

— Sanders avea dreptate când susţinea că vezi exact 
ceea ce vrei să descoperi. 

— De ce? 

Dovol părea hotărât să-şi susțină ideile până în pân- 
zele albe. 

— Ai trecut prin culoarul albastru şi te-ai învârtit su- 
ficient timp prin peşteră. Ai văzut acolo vreun alt obiect? 


UN BILET DE PLECARE DE PE SOREGAARD / 51 


Poate că piatra e un artefact, dar de aici şi până la ideea 
unei hărţi tridimensionale... 

Lăsă fraza în aer. Orscordul şi brissul păros încu- 
viinţară. În mod ciudat, şeful securităţii stătea deoparte şi 
refuza să participe la discuţie, preferând să cerceteze cu 
minuțiozitate monitoarele. Văzând că nu avea susţinători, 
masculul fraake atacă: 

— Atunci ce credeţi voi că este? 

— Un artefact, sunt de acord! mormăi orscordul. Un 
portret, un ciudat obiect aparţinând unui cult necunoscut 
nouă... Ceva de genul acesta. Spre deosebire de restul 
pietrelor din peşteră are un aspect artificial. Dar atât. 

Tr ew-E se pregăti să comenteze şi el ceva, dar ex- 
clamaţia şefului securităţii îi făcu atenţi pe toți: 

— Priviţi afară! 

Ceea ce văzură îi lăsă complet fără glas. Platoul era 
acoperit de un potpuriu de luminiţe colorate. 


(io) 


— Aştept sugestii! 

Trecuseră aproape două ore. Luminile din jurul navei 
nu dispăruseră şi nici nu încetaseră să pulseze — uneori 
mai aproape, alteori mai departe de modulul-bază. Bris- 
sul păros compară tiparul lor cu cel depistat în peşteră. 
Erau identice. Conform datelor adunate astfel, pe platou 
se aflau peste o sută de soregaarzi. 

— Cred că e inutil să vă atrag atenţia asupra posibilei 
legături dintre capturarea pietrei şi ceea ce se întâmplă 
acum afară, comentă omul. 

— Atunci probabil că am avut dreptate când am 
considerat că e un obiect de cult, interveni Gu'h-sss. Ştim 
cu toţii că totemurile au un impact deosebit asupra po- 
poarelor şi pot duce la manifestări extreme. 

Dovol pufni. 

— Asta-i bună! Poate e vreun dispozitiv cu care-şi 
încălzesc mâncarea. Le-o fi foame şi... 

— Dovol! îl atenţionă căpitanul. N-am chef de glume. 

Masculul fraake nu era decis să renunţe aşa uşor. 

— De ce ar fi mai uşor de crezut ideea unui obiect de 
cult decât cea a unei hărți tridimensionale? Poate au 
nevoie de ea ca să ştie pe unde să se deplaseze, la fel cum 
ne folosim noi de hărțile spaţiale. 

Arlotul îl privi încruntat. 

— Teoria lui Gu'h-sss e mai realistă. Multe contacte 
între civilizaţii s-au poticnit de problemele religioase. 

Masculul fraake mârâi nemulțumit. Vru să replice, 
dar gerleinul se dovedi mai rapid. 

— Dar dacă, pur şi simplu, abia acum ne-au sesizat 
prezenţa? spuse cu glasul său pițigăiat. Când s-au trezit 
fără piatră şi-au dat seama că nu e ceva în regulă şi... Lăsă 
un pic adunarea să analizeze implicaţiile teoriei sale, apoi 
continuă: Poate că e un comitet de primire. Deocamdată 
n-am văzut nicio acțiune ostilă din partea lor. 

Sanders răbufni: 

— Văd că toţi plecaţi de la ideea că avem în faţă fiinţe 
inteligente, o civilizaţie! Poate că nu sunt decât forme 
inferioare de viață, legate biologic de această piatră. Se 
răsuci spre de Fon: lar faptul că nu sunt violente acum nu 
ne oferă nicio garanţie pentru ceea ce vor face în viitor! 

— Noroc că te avem pe tine, Sanders — îl zeflemisi 
Dovol — ca să pui răul înainte... 

— Aşa şi este, Dovol! se răsti comandantul. Şi asta e 
spre binele nostru! Se apropie de şeful securităţii şi-l 
prinse de braţ: E domeniul tău, Sanders! Cum spui tu, aşa 
vom face. 

Era clar că omul gândise din timp răspunsul, deoa- 
rece prezentă soluţia fără să şovăie: 

— Ar fi bine să le arătăm forţa de care dispunem, 
astfel încât să se teamă de noi. Dacă sunt animale, se vor 
speria; dacă sunt fiinţe inteligente, vor înțelege pe ce nivel 
ne situăm şi-şi vor calcula cu atenție modul de abordare. 
În ambele cazuri, le vom determina să evite reacţiile 
pripite. 

Arlotul aprobă ideea. 

— Trebuie să fim atenţi. Dacă avem de-a face cu o 
civilizaţie, să nu periclităm realizarea contactului. Au 
existat cazuri în care un început defectuos n-a mai putut 
fi remediat niciodată! 

Şeful securităţii îşi puse planul în aplicare. Încărcă 
tunul de plasmă, apoi lansă o bilă galben-verzuie către 
creasta unui munte aflat în apropiere. Când aceasta din 
urmă se dezintegră, printre luminiţe se produse un tre- 
mur violent. 

Cinci minute mai târziu dispăruseră toate. Doar mo- 
dulul-bază rămase să domine platoul golaş. 

— Erau animale, oftă comandantul. S-au retras în 
galeriile lor subpământene... 

Parcă şi el sperase în străfundul sufletului că era 
vorba de creaturi inteligente. 

— Păcat, zise de Fon. 
Dovol privea absent întinderea pustie. 


[7 (49) 


Sanders îşi încheiase rondul şi se apropia de modul. 

— Am cercetat tot perimetrul. Am plasat detectori în 
punctele cheie şi am creat o reţea de alarmă. 

Odată cu apariţia soregaarzilor, se optase pentru un 
circuit deschis între toți membrii echipajului. Problemele 
private trebuiau să-şi aştepte rezolvarea în interiorul 
strâmt al modulului-bază. 

Respirația celor trei plămâni ai comandantului se 
auzea ca suflul şuierat al unor foale. 

— De Fon? ceru el detalii. 

— Gu'h-sss şi cu mine am terminat de analizat pro- 
bele din program. Revenim la bază în cel mai scurt timp. 

Se auzi mormăitul de aprobare al orscordului. 

— E bine, încuviinţă arlotul. În curând va răsări soa- 
rele galben-verzui. Nu ştiu de ce, dar perioada asta îmi 
place cel mai puţin. Mereu mi se pare că pluteşte pericolul 
în aer... Sanders, ne întâlnim la răscrucea de lângă valea 
abruptă! 

— Am înţeles! 

În perioada următoare, difuzoarele modulului nu 
mai transmiseră nimic în afara respiraţiilor celor patru. 
Nici brissul şi nici masculul fraake nu erau prea atenţi la 
ce se petrecea cu camarazii lor. Dovol dădea târcoale 
pietrei aflate în câmpul de forță, oprindu-se pentru a o 
studia din diferite unghiuri. Când auzi menţiunea legată 

de intersecţia de lângă valea abruptă, deveni brusc atent. 
Miji ochii, apoi începu să zâmbească. 

— Asta e! 

ÎI prinse de braţe pe Tr ew-E şi încercă să-l implice 
într-un fel de dans, dar brissul păros se opuse. 

— Am avut dreptate cu harta! exultă masculul fra- 
ake. Iar asta înseamnă că avem de-a face nu cu animale, ci 
cu o civlizaţie! 

Brissul nu păru foarte impresionat. 

— Mai bine te-ai uita la ce am descoperit eu, spuse cu 
glas tărăgănat. 

Dovol îşi mai plimbă câteva clipe cilii pe deasupra 
câmpului de forță, urmărind curburile pietrei. Abia apoi 
se aplecă peste umărul păros pentru a privi ecranul. Cele 
patru mâini ale lui Tr ew-E se mişcau cu iuțeală peste 
claviatură, modificând imaginile. Pe monitor se derulă 
imaginea plasmei care lovea creasta, descompusă pe 
fragmente şi completată de computer cu informaţiile care 
lipseau. Luminiţele multicolore de pe platou pulsară la 
unison, apoi... 

Masculul fraake tresări, brusc interesat de problemă. 

— Dar... nu s-au ascuns în pământ... 

Coada cu vârful lat a brissului păros lovi de două ori 
podeaua. 

— Aşa e. Am verificat de câteva ori şi am introdus 
factori corectori pentru a fi sigur că nu greşesc. E clar — 
gazdele noastre s-au volatilizat pur şi simplu. 

— Crezi că e posibil să le fi ucis? 

Brissul ridică din toți cei patru umeri. 

cre 


— Asta ar fi grav, comentă comandantul. 

La revenirea în modul ascultase cu atenţie cele spuse 
de Tr ew-W, apoi urmărise de mai multe ori simulările. 

— N-am tras asupra lor, îl atenţionă Sanders. 

— Nu - interveni însuflețit masculul fraake — dar 
n-avem habar despre relaţiile existente între elementele 
acestei lumi. Poate că structurile cristaline din jur sunt în 
directă legătură cu saregaarzii. Poate creasta acţiona pre- 
cum o oglindă şi acestea erau proiecţiile ei... 

Cu toată gravitatea momentului, comandantul nu 
reuşi să-şi mascheze un zâmbet. 

— Zău, Dovol, ai uneori nişte idei... Redeveni serios: 
Sincronizarea între momentul loviturii şi dispariţia gaz- 
delor noastre este prea bună ca să nu ridice semne de 
întrebare. Aşa cum am mai spus, nu vreau să-mi încarc 
dosarul cu un Prim Contact ratat. 

— N-avem de unde şti că nu erau simple animale! nu 
renunţă omul. În acest caz, procesele de conştiinţă nu mai 
sunt aşa de grave. 

— Din păcate, pot contrazice chiar acum afirmaţia ta. 
Masculul fraake se apropie de câmpul de forță şi începu 
să explice: Piatra asta mi-a sugerat de la primele studii o 
hartă tridimensională. N-am reuşit să găsesc o regulă cu 
care să vă conving până când ţi-a dat comandantul în- 
tâlnire. Uite! 

Dovol fixă câteva repere luminoase în jurul zonei lui 
de interes. 

— Aici e culoarul albastru, urmări el un contur, iar 
aici valea abruptă. Uite, acesta este platoul pe care ne 
aflăm noi acum. lată creasta pe care am retezat-o... 

— Măi să fie..., murmură orscordul. 


(o) 


Alarma suna scurt şi enervant. Nimic nu putea fi mai 
neplăcut decât trezirea în icnetul sirenei gâtuite, dublată 
de pâlpâitul obositor al semnalelor luminoase. 

— Ce s-a întâmplat? Vreau o evaluare rapidă şi cât 
mai completă a situației! îi ordonă comandantul brissului. 

Cel din urmă părea marcat de experiența prin care 
trecuse, dar încerca să-şi păstreze cumpătul. 

— Am verificat toate înregistrările video — filtrate, 
bineînţeles, pentru operativitate — din ziua în care am 
venit aici. Priviţi ce s-a întâmplat după ce soregaarzii au 
dispărut de pe platou... 

Odată cu scoaterea pietrei din peşteră, cu toţii ne- 
glijaseră acel loc. Dar camera rămăsese fixată acolo, în- 
registrând conştiincioasă tot ce se petrecuse. Înaintea 
adunării de pe platou, luminile-umblătoare -— cum le 
denumise şeful securităţii — îşi făcuseră apariția în peşteră 
şi se agitaseră în locul în care ar fi trebuit să se afle piatra. 
Apoi, la câteva fracțiuni de secundă de la dispariția ma- 
sivului grup de pe platou, în cavernă avusese loc o ex- 
plozie de culori — de scurtă durată, dar de o intensitate 
ieşită din comun. 

— Grupul care a fost mai întâi în peşteră şi cel care a 
venit după retezarea crestei sunt unul şi acelaşi? se in- 
teresă arlotul. 

Brissul îşi scărpină burta păroasă. 

— Computerul estimează că este un ordin de mărime 
similar cu cel care a fost pe platou... 

— Atunci s-ar putea să nu-i fi omorât, ci doar să-i fi 
speriat. Ceea ce, în cazul unei populaţii primitive e foarte 
posi... 

— Totuşi, asta nu justifică declanşarea alarmei! bodo- 
găni orscordul. 

Comandantul se smulse din gânduri şi-şi îndreptă 
privirile spre Tr ew-E. 

— Gu'h-sss are dreptate. De ce-ai pornit alarma? 

— Pentru că s-au întors. 

Brissul ridică unul din braţe şi arătă spre platou. Zeci 
de mii de soregaarzi înconjurau modulul-bază. Şeful 
securității înjură. Nu înţelegea cum de Tr ew-E mai pier- 
duse vremea vorbindu-le despre experimentele sale, în 
loc să le atragă atenţia din prima asupra potenţialului 
pericol. 

Se părea că echipajul nu lua în serios amenințarea. lar 
asta era mai periculos decât orice. 


(io) 


— Consider că situația impune aplicarea Codului de 
Urgență! 

Şeful securității avea o mină foarte gravă. Coman- 
dantul ridică încet laba păroasă, făcându-i semn să se 
tempereze. 

— N-a avut loc nicio manifestare ostilă din partea sø- 
regaarzilor, atenționă el. E normal să rămânem în alertă, 
dar nu trebuie să pornim a priori de pe poziții de război... 

— În plus — interveni orscordul — dacă plecăm acum 
înseamnă să dăm cu piciorul la jumătate din solda pentru 
această misiune. lar pentru cealaltă jumătate va trebui să 
completăm o serie de acte justificative. Plus că vom obţine 
mai greu delegări pentru alte misiuni... 

Şeful securităţii strâmbă din nas. 

— Şi crezi că eu îmi doresc să ajungem în situația 
asta? Însă consider că e mai important să ne întoarcem în 
viaţă de pe planeta asta stupidă! 

— Nu vă mai certați! interveni comandantul. Mai 
bine mergeţi şi pregătiţi nişte energizante pentru toți! Ne 
aşteaptă ore grele. 

Cei doi se conformară. Pregătiră fiecăruia dintre cei 
prezenți amestecul dorit. Deşi nu era adeptul stimulen- 
telor, Sanders îşi făcu şi el o cană mare de cafea neagră cu 
brandy. În tot acest timp, comandantul rămase adâncit în 
gânduri, evaluând posibilităţile şi şansele lor în faţa si- 
tuaţiei neprevăzute în care se aflau. Dovol studia entu- 
ziasmat mulțimea adunată pe platou, urmărind impre- 
sionantul joc de lumini. 

În faţa consolei, de Fon şi Tr ew-E meştereau de zor 
ceva. Când sosiră energizantele, gerleinul ridică privirea, 
triumfător. 

— Uitaţi-vă la asta! 

Luă cupa cu lichid dulceag şi se dădu la o parte, 
lăsându-i pe ceilalți să se adune în jurul brissului. 

— Dă-i drumul, Tr ew-E! 

Brissul începu să aranjeze imagini şi grafice pe ecran. 

— De Fon a avut ideea să folosim vectorii de mişcare 
pentru a determina poziţiile din care vin şi în care se duc 

saregaarzii. Pentru că se pare că avem de-a face cu fiinţe le- 
gate de fenomene luminoase, am determinat concentrările 
de energie din zona acoperită de detectoarele noastre. Am 
folosit drept matrice vectorii de mişcare şi transferul de 
energie pe care le-am înregistrat între peşteră şi platou îna- 
inte şi după retezarea crestei. Computerul sortează acum 
toate informațiile recepționate de la detectoare până în pre- 
zent, pentru a determina concentrări de energie având ace- 
leaşi caracteristici precum cele cu care am fost în contact. 

Aparatul procesă rapid informaţiile solicitate, reali- 
zând o hartă a regiunii. 

— Uite aici o concentrare de energie..., observă 
masculul fraake. Una aici... Şi aici una mai mică... 

Brissul ridică un deget, atenționându-l. 

— Trebuie să fac şi proiecția temporală. Să vedem 
dacă este vorba despre ceva întâmplător sau nu. 

Se convinse repede că nu era vorba de aşa ceva. Toate 
locurile aveau perioade clar definite de concentrare de 
energie, alternând cu perioade în care erau părăsite. Unul 
singur făcea excepţie de la regulă. 

— Aici..., remarcă arlotul. Concentrația de energie 
variază, dar nu scade sub o anumită valoare. 

— Ar putea fi vorba despre o aşezare permanentă, 
concluzionă Tr ew-E. 

— Acolo s-ar putea afla cheia multora dintre întreb- 
ările noastre, îşi dădu masculul fraake cu părerea. 

Căpitanul se îndreptă de şale. 

— Deşi trebuie să recunosc că ipoteza emisă de tine 
de data aceasta pare corectă, nu cred că putem părăsi 
incinta modulului-bază cu toată adunătura asta din jur. 

Şeful securității îşi aşeză palma pe braţul lui. 

— Ţinând cont de gravitatea situaţiei, cer permi- 
siunea să convoc o Şedinţă de Securitate! spuse solemn. 

Arlotul şovăi o clipă, studiind privirile întrebătoare 
ale celorlalţi patru, apoi încuviinţă. 

— Să mergem în încăperea alăturată. 

Uşa se deschise, apoi se închise în urma lor. Cei doi 
formară codul pentru înregistrarea unei Şedinţe de Secu- 
ritate. Apoi, cu un gest foarte oficial, comandantul îl pofti 
pe om să înceapă. 

— Ne aflăm în fața unei decizii vitale pentru misiu- 
nea noastră... 

— De acord. Ascult, Sanders! 

Omul îşi drese glasul. 

— Cred că situaţia se înscrie din toate punctele de 
vedere în Codul de Urgenţă. 

Arlotul nu replică, aşteptând ca subalternul său să 
facă un pomelnic al evenimentelor care-l determinaseră 
să declare un lucru atât de grav. Când văzu că acesta nu 
zice nimic, luă cuvântul: 

— Misiunea noastră este una de recoltare de mostre. 
Totuşi, dacă avem posibilitatea să stabilim un prim con- 
tact cu o rasă inteligentă, este de datoria noastră s-o fa- 
cem. Ştii la fel de bine ca şi mine că — pentru a exista o şan- 
să cât de mică să se adune sponsorizări pentru o Misiune 
de Contact — e nevoie de dovezi irefutabile despre exis- 
tenţa vieţii organizate superior. Pe de altă parte, Gu'h-sss 
avea perfectă dreptate cu privire la abandonarea misiunii. 
Va trebui să facem o serie de documente justificative şi 
doar după analiza acestora — ceea ce, ştii bine, durează 

câteva luni — se va decide dacă am acţionat corect, dacă e 
cazul să ni se impute pierderile cauzate de eşec, cât vom 
primi din veniturile care ni se cuvin, şi aşa mai departe. 
Din fericire, niciunul dintre noi nu are la activ vreo mi- 
siune abandonată, aşa că o „primă dată” n-ar fi ceva aşa 
de grav. Dar am văzut multe la viața mea şi te asigur că 
„prima dată” e cel mai greu. Aşa uşor se adună apoi „a 
doua” şi „a treia”, încât nici nu-ţi vei da seama când orice 
companie te va elimina de pe lista sa de misiuni! 

Sanders ascultă disertaţia comandantului, meste- 
cându-şi înnegurat buza superioară. 

— Nu vreau să mă crezi laş! spuse. Responsabilitatea 
mea este ca toți să se întoarcă teferi. Dosarul meu nu de- 
pinde doar de rezultatele misiunii, ci şi de integritatea 
celor care au participat la ea. Dacă ne ducem treaba la bun 
sfârşit şi ne întoarcem înapoi conform programului, toată 
lumea va fi mulțumită. Dar dacă fie şi numai o ființă din 
echipaj e rănită — sau mai rău — dosarul meu nu va mai fi 
curat. Ştii ce înseamnă asta? 

Arlotul nu răspunse. Omul luă asta ca pe o invitaţie 
de a continua. 

— Petele din dosarul meu înseamnă că va veni ziua 
în care voi fi trimis să păzesc deţinuţii din cine ştie ce 
închisoare, semnând bilete-de-plecare! 

— Bilete-de-plecare? 

Termenul îi era străin comandantului. 

— Un bilet-de-plecare este un fel de permis pe care-l 
primesc deținuții cu un comportament corespunzător, 
dovedindu-se de încredere. E un document care le dă 
anumite drepturi, conferindu-le o oarecare libertate. 

Continuă: 

— După cum vezi, eu am mai multe de pierdut decât 
voi. 

— Înţeleg, aprobă arlotul. Inspiră profund: Dacă 
saregaarzii se vor dovedi în orice fel periculoşi, sunt gata 
să-ți dau mână liberă în aplicarea Codului de Urgenţă. 

— Şi cum până acum n-am avut parte de manifestări 
ostile... 

Omul lăsă în mod deliberat fraza în aer, dezamăgit. 

— Vom căuta să facem faţă într-un fel situației exis- 
tente, spuse comandantul. 

Sanders se ridică şi făcu un tur prin cameră, apoi se 
proțăpi în faţa arlotului. 

— Şi ce soluţie întrevezi la ora actuală? 

Ochii complet negri se aţintiră în sus, spre silueta 
costelivă. 

— Va trebui să culegem informaţii. Vom mergem la 
locul acela care pare a fi o aşezare, aşa cum a sugerat 
Dovol. 

Omul pufni. 

— Sunt zeci de lumini-umblătoare în jurul modu- 
lului! Cum crezi că ne vom putea îndepărta de bază fără 
să păţim ceva? 

— Folosind scuterul, răspuns arlotul calm. 

Şeful securității pufni din nou şi-şi pregăti o altă 
replică usturătoare, dar comandantul i-o reteză blând. 

— Uite ce e, Sanders, apreciez preocuparea ta legată 
de securitatea misiunii. Cu toate astea te rog să înţelegi că, 
în calitate de căpitan, am anumite responsabilități față de 
echipaj — şi mă refer aici în primul rând la situaţia 

profesională şi materială. De asemenea, trebuie să respect 
anumite reglementări privitoare la întâlnirea cu alte rase 
şi la orice evenimente care au loc în spaţiu. În plus, am o 
grămadă de credite primite de la sponsori, care îmi stau în 
cârcă alături de situaţia financiară precară — în condiţiile 
economice actuale — a companiei cu care am semnat con- 
tractul. Nu pot să întorc pur şi simplu spatele şi să plec. 
Trebuie să găsesc soluții, înţelegi? 

După câteva clipe de linişte, omul aprobă, fără chef. 

— În concluzie, aştept sugestii legate de posibilitatea 
de a ajunge la acea „aşezare”. 

Aşa cum se întâmpla de obicei, Sanders se gândise 
dinainte la această posibilitate. Răspunse prompt, deşi 
fără prea mare tragere de inimă: 

— Am putea crea o diversiune, astfel încât cineva să 
poată pleca cu scuterul. 

— Am putea dispersa grupul cu o nouă lovitură de 
plasmă... 

— Asta în nici un caz! se opuse arlotul categoric. O 
dată a însemnat avertisment: ăştia suntem noi, asta pu- 
tem. A doua oară e clar un semn de agresiune! 

Comandantul nu mai apucă să afle dacă Sanders 
avea un plan de rezervă. Lovituri grăbite în uşă îi făcură 
pe amândoi să sară în picioare. 

— Scuzaţi-mă că încalc regulamentul, se auzi vocea 
lui Gu'h-sss, dar aici se întâmplă lucruri grave! 

Cei doi schimbară o privire rapidă. Blocară codul Şe- 
dinţei de Securitate, apoi se repeziră în camera alăturată. 

— Priviţi! spuseră simultan de Gu'h-sss şi Tr ew-E 
arătând spre piatră. 

Câmpul de forță părea cuprins de fierbere. Sub plasa 
sa energetică se petrecea ceva. 

Alarma îşi cârâia în continuare melodia enervantă, 
dublată de lumini obositoare. Comandantul evaluă situa- 
ţia, stabilind planul de bătaie. 

— Păstrarea acestei pietre la bordul modulului este 
prea riscantă. Pe de altă parte, pentru a putea încredința 
studiul acestei planete unei Nave de Contact, este nevoie 
de mai multe informații legate de saregaarzi. Devine ast- 
fel imperios necesară cercetarea sitului depistat de Tr 
ew-E. Doresc doi voluntari! 

Sanders se apropie de arlot. 

— Nu uita de mulțimea de afară! 

— Vom folosi returnarea pietrei ca diversiune. 

Şeful securităţii îşi muşcă buza. 

— În cazul acesta, mi se pare normal să particip eu la 
expediţie... 

— Se aprobă, zise sec comandantul. Altcineva? 

Ca la comandă, privirile brissului, orscordului şi gér- 
leinului se îndreptară spre Dovol. Masculul fraake i se 
alătură omului fără să ezite. 

— Consider că eu sunt cel mai potrivit să-l însoțesc 
pe Sanders! 

Comandantul încuviinţă cu o scurtă scuturare a 
coamei albăstrui. 

Gu'h-sss şi de Fon ieşiră purtând piatra, însoțiți de 
Sanders şi Dovol. După câţiva paşi, grupurile se des- 
părțiră. Omul şi masculul fraake încălecară scuterul şi 
ţâşniră spre destinaţie, în timp ce în jurul celorlalți doi se 
adunară saregaarzii. Orscordul şi gerleinul înaintau cu 
precauţie, deopotrivă fascinaţi şi terifiați de imaginea pe 
care o vedeau. Una era să admire potpuriul acela de 
lumini prin intermediul obiectivului unei camere, sau 
prin hublou şi cu totul altceva să se afle în mijlocul fiin- 
telor, separați de atingerea lor doar de un costum spaţial. 

— Opriţi-vă! se auzi comanda arlotului. Aşezaţi pia- 
tra jos, dezactivaţi-i câmpul, apoi reveniţi la navă. Încer- 
cați să nu faceţi mişcări bruște sau gesturi necontrolate 
care ar putea fi interpretate drept agresiune. 

Cei doi se conformară. Spre uşurarea lor, atenția 
mulțimii se focaliză în întregime asupra pietrei, aşa încât 
se strecurară nederanjaţi înapoi în modulul-bază. 

— Mi-a fost al naibii de frică, şopti de Fon în mo- 
mentul în care sasul se închise în urma lui. 

În zare, scuterul se îndepărta ca o nălucă, purtându-i 
pe cei doi pasageri spre destinaţia misterioasă. 


sro 


— Locul corespunde informaţiei de pe computer, 
încuviință Tr ew-E. Apare o mică diferenţă, probabil din 
cauza aproximărilor făcute la limita razei de detecție a 
aparatelor. 

Imaginile transmise de camerele individuale ale ce- 
lor doi deveniră tot mai clare, semn că scuterul încetinea. 

— Luminile astea umblătoare se pare că trăiesc în 
caverne, se auzi vocea lui Sanders. Uitaţi-vă! 

Se mişcă astfel încât camera căştii să prindă în obiec- 
tiv intrarea într-o peşteră. La prima vedere, părea mult 
mai mare decât cea din care luaseră piatra. 

— Dacă spațiul vă permite, vă sugerez să intraţi cu 
scuterul! zise comandantul. Trebuie să puteţi fugi de 
acolo în orice clipă, în cazul în care apar probleme. 

Imediat ce vehiculul intră în tunel, imaginile trans- 
mise de camere căpătară umbre prelungi. Curând, 
detaliile deveniră întunecate. 

— N-avem o transmisie prea grozavă, comentă ar- 
lotul. Raportaţi tot ce se întâmplă! 

— Am intrat într-un fel de vestibul, descrise Dovol. 
Din el se ramifică o serie de tuneluri. Sper să nu ne blocăm 
undeva pe traseu... 

Omul şi masculul fraake comunicară rapid prin 
gesturi. Detectoarele lor cu rază scurtă de acțiune le sem- 
nalaseră prin ce tunel trebuiau s-o apuce pentru a ajunge 
la concentrarea de energie. Reduseră viteza scuterului, 
înaintând cu precauţie — atenţi la orice obstacol posibil. 
Transmisia spre modul era ceţoasă, iar conul de lumină al 
farului nu reuşea s-o clarifice. 

— Raportaţi! 

— Tunelul nu pare să fie prea lung... 

— Puteţi estima ce se află la capătul lui? 

— Am ajuns deja la capătul lui, murmură masculul 
fraake. Fantastic! 

— Ce este? Ce s-a întâmplat? se precipită arlotul. 
Sanders! 

În loc de răspuns, cei doi ocupanţi ai scuterului în- 
dreptară obiectivele camerelor spre ceea ce îi lăsase fără 
grai. În încăperea în care ajunseseră se aflau o duzină de 
saregarzi. Diferenţa față de cei văzuți până atunci consta 
în intensitatea luminilor. Unele păreau nişte reflexii pa- 
lide, altele se ițeau de-abia ca o mică pată — un punct mai 
curând. Câteva aveau un colorit foarte viu — ca petalele 
unei flori de curând deschise. Nuanţele altora se conturau 
precis, ascuţit — ca şi cum cineva le tăiase în interiorul 
formelor acelea abia ghicite. 

— Par a fi handicapațţi, constată de Fon. 

Admirară tăcuţi adunătura aceea terifiată de pre- 
zenţa intruşilor. Sanders se dezmetici primul. 

— Care este următorul pas? 

— Sunt de părere că ar trebui să încercăm să luăm la 
bord una dintre aceste creaturi. 

— Nici nu se discută! şuieră şeful securităţii. Asta ar 
fi împotriva oricărui regulament! 

Începură să se certe, dar comandantul îi întrerupse. 

— Dovol are dreptate, zise calm. 

Privirile celorlalți trei ocupanţi ai modului se ridicară 
întrebătoare spre el. 

— Presupunând că puteţi pune mâna pe una dintre 
ele şi s-o plasați într-un câmp de forță, ar fi un pas mare în 
încercarea de a stabili un contact cu aceste creaturi... 

Omul ridică tonul. 

— Cu tot respectul, încarcerarea şi răpirea unui søre- 
gaard ar putea fi interpretată ca un gest ostil! Nu uita de 
piatră! 

— Dacă sunt creaturi evoluate, individul pe care-l 
vom lua va avea ocazia să constate asta şi să le-o comunice 
celorlalți. 

Sanders nu era deloc încântat de spusele arlotului, 
dar nu mai comentă. Cobori de pe scuter şi, împreună cu 
masculul fraake, se apropie de saregaarzii care stăteau 
înghesuiți unul în altul. Când ajunseră la doi paşi de grup, 
acesta se dispersă. Nu dispăru în neant, ca şi cele cu care 
mai avuseseră de-a face, ci rămase în perimetrul încăperii. 

— Deci am avut dreptate, comentă de Fon. Sunt 
handicapați... 

— Sau există ceva echivalent cu un câmp de forță 
care-i împiedică să iasă de acolo, îl contrazise Gu'h-sss. 

— Aparatele noastre nu detectează nimic de genul 
acesta, replică Dovol. Cred că nu sunt în stare să pără- 
sească incinta. 

Vânătoarea nu dură mult. Creaturile dispăreau şi 
reapăreau câţiva paşi mai departe, dar nu reacționau la fel 
de repede ca şi cele de pe platou. Fiind vorba despre un 
spaţiu închis, Sanders şi Dovol reuşiră curând să proiecteze 
un câmp de forță asupra uneia. Agitaţia şi spaima ce- 
lorlalte crescu şi mai mult. 

— Cred că ar fi bine să plecăm cât mai repede de aici! 
bombăni omul, cuprins de presimţiri sumbre. 

Masculul fraake nu comentă. Încărcară prizonierul 
pe scuter, apoi porniră pe drumul de întoarcere. Pe 
măsură ce se apropiau de marginile peşterii, prinseră 
viteză. 

— Cred că am făcut o mare greşeală, se auzi vocea 
gâtuită a lui Tr ew-E. 

Era singurul care urmărise şi acțiunile soregaarzilor 
de pe platou. După ce studiaseră cu multă atenţie piatra — 
probabil pentru a depista dacă nu fusese alterată în vreun 
fel — o parte dintre ei dispăruseră. Brissul păros îşi notă să 
verifice ulterior dacă puseseră artefactul înapoi în peş- 
teră. 

Apoi, pe măsură ce agitația creaturilor urmărite de 
om şi de masculul fraake crescuse, saregaarzii aflaţi în 
jurul modului-bază începuseră să se agite. Luminile jucau 
pe tot platoul, apărând şi dispărând într-un ritm ameţitor. 
Când brissul ridicase privirea spre comandant pentru a-i 
comunica situaţia, surprinsese o imagine fugară prove- 
nită de la camerele celor plecaţi în misiune. 

Viteza aparatului era deja mare — iar reflectarea lu- 
minii turcoaz pe suprafeţele cristaline contribuia şi ea la 
neclaritatea cadrelor — dar Tr ew-E putea jura că la intra- 
rea peşterii apăruseră mai multe siluete de soregaarzi. 

Doar Tr ew-E mai stătea în faţa consolei. Coman- 
dantul, de Fon şi Gu'h-sss — îmbrăcaţi în scafandre spa- 
ţiale — aşteptau înarmaţi în fața camerei ecluză. Dovol şi 
Sanders goneau cât puteau de repede printre stâncile 
punctate ici şi colo cu lumini pâlpâitoare. 

— Au intrat pe platou, anunţă brissul. 

— Fiți pregătiți! spuse comandantul. 

Nori de praf se vălătuceau în spatele scuterului, care 
vibra din toate încheieturile din cauza vitezei mari şi a su- 
prasarcinii. Tr ew-E urmărea tensionat cursa aceea ne- 
bună şi, pentru o clipă, privirea lui scăpă spre hublou. 

— Atenţe! avertiză el. 

Lucrurile se succedară cu mare repeziciune. Un grup 
masiv de soregaarzi îşi făcu apariţia în dreptul scuterului. 
Încercarea disperată a şefului securității de a ocoli intruşii 
făcu vehiculul să se cambreze. Viteza era mare. La fel şi 
inerția, din cauza încărcării aparatului. Scuterul vibră din 
toate încheieturile. Lonjeroanele gemură, cu un vaiet pre- 
lung. Preţ de o clipă, păru gata să sară peste adunătura de 
lumini. 

Apoi se dezintegră. 

Tr ew-E urlă. Comandantul, orscordul şi gerleinul se 
repeziră afară din modulul-bază. În depărtare, văzură un 
fum negru înălțându-se spre cer. Speriaţi, saregaarzii se 
dispersaseră care-ncotro. 

— Fuga marş! lătră arlotul ţâşnind spre locul acci- 
dentului. 

Ceilalţi doi îl urmară cu toată viteza. Deşi erau toți 
bine antrenați, mişcările le erau îngreunate de scafandrele 
spaţiale, arme şi gravitație. Gu'h-sss îşi activă suspen- 
soarele gravitice. Renunţă repede, întrucât îl încurcau la 
alergare. 

Brissul păros urmărea îngrozit micul grup care aler- 
ga disperat. Distanţa până la scuter era mare. Încetul cu 
încetul, teama indigenilor dispăru, iar luminile-umblă- 
toare începură să se adune din nou la locul accidentului. 

— Dovol! Sanders! Sunteţi teferi? urlă Tr ew-E în 
microfon. Răspundeţi! 

Trebuia acționat repede. În mod normal, ar fi avut 
nevoie de acordul comandantului, dar situaţia era critică. 
Armă rapid o torpilă. Setă intensitatea şi selectă ținta — în 

apropierea locului în care se dezintegrase scuterul, dar 
atent să nu lovească vreun localnic. Declanşă arma. 

Impactul produse un adevărat cutremur. Grămada 
de saregaarzi se topi ca prin farmec. Comandantul şi 
însoțitorii săi se treziră aruncaţi pe jos. 

— Tr ew-E! zbieră arlotul. 

Din craterul cu un diametru de câteva zeci de metri 
ieşea un fum gros, care acoperi mare parte din platou. Tr 
ew-E profită de dispersarea luminilor-umblătoare pentru 
a determina cu exactitate coordonatele omului şi a mas- 
culului fraake. 

— Puțin mai la dreapta! îi orientă pe cei trei salvatori, 
care se ridicaseră şi o rupseseră din nou la fugă. 

Brissul păros lansă o serie de interogări către com- 
puter, încercând să-i ţină sub observaţie pe indigeni. 
Aceştia păreau să se fi împărţit în mai multe grupuri, 
dintre care unele ieşiseră în afara sferei de detecție a apa- 
raturii. Nu ştia în cât timp aveau să se regrupeze, aşa încât 
pregăti o nouă torpilă. 

Comandantul ajunse la locul accidentului. Dovol, 
Sanders şi soregaardul captiv erau împrăștiați pe un cerc 
cu diametrul de peste douăzeci de metri. Țesu câte un 
câmp de forţă în jurul celor doi membri ai echipajului, 
apoi îl săltă în cârcă pe şeful securității. Gu'h-sss făcu 
acelaşi lucru cu Dovol, iar de Fon se îndreptă spre in- 
digen. 

— Lasă-l acolo! ordonă arlotul. Eliberează-l din câm- 
pul de forţă... 

Gerleinul se conformă, uşurat. Bun țintaş, statura fira- 
vă îl făcea aproape inutil când venea vorba de transportat 

lucruri într-un mediu în care nu-şi putea folosi ari- 
pioarele. 

Alergarea înapoi se desfăşură cu şi mai mare difi- 
cultate, supervizată de Tr ew-E — care, de data aceasta, era 
pregătit să facă praf orice soregaard, indiferent de con- 
secinţe. 

Sanders era mort şi nu se mai putea face nimic pentru 
el. După aproape două ore, Dovol îşi reveni. 

— Cum te simţi? 

Masculul fraake ridică cu greutate capul. ÎI privi pe 
comandant prin vălurirea câmpului de forță. 

— Mi-a fost şi mai bine, recunoscu. 

Arlotul oftă. 

— Din păcate, va trebui să rămâi în câmpul de forță 
până când ne vom întoarce din misiune. Casca ta era 
spartă când te-am găsit. Ştiu că nu te încălzeşte cu nimic 
să afli că a lui Sanders era intactă şi, cu toate astea, tu eşti 
cel care a supraviețuit... 

Dovol dădu trist din cap. Întocmai cum îi povestise 
brissului — întreaga lui carieră avea să fie compromisă. Îl 
aşteptau ani de teste în laboratoare izolate, până când 
avea să se demonstreze că nu luase niciun virus prin 
expunerea la atmosfera soregaardă. 

— Sufletul planetei, murmură. Un fraake nu scapă 
nicăieri de el... Sesizând nedumerirea din ochii coman- 
dantului, schimbă subiectul: Băştinaşul? 

— L-am abandonat. Modulul ar fi fost suprasolicitat 
cu trei câmpuri de forță... 

Părea că îl frământa o întrebare pe care ezita s-o 
pună. În cele din urmă se decise. 

— Dovol, ştiu că ţi-e greu dar... Vreau să aflu ce s-a 
întâmplat acolo. 

Masculul fraake oftă. Cuvintele îi ieşiră din gură cu 
greutate. 

— Saregaarzii ne-au atacat, recunoscu. 

Comandantul închise ochii. Îi fusese teamă de acest 
răspuns, cu atât mai mult cu cât venea chiar de la Dovol. 
Se ridică, abătut. 

— Te las să te odihneşti, rosti impersonal. 


(rio) 


— Un lucru este clar, spuse arlotul. Am dat lucrurile 
peste cap. Avem un deces în echipaj, iar contactul cu 
civilizația søregaardă — primitivă sau nu — e aproape com- 
promis. Sunt evenimente clare care impun introducerea 
Codului de Urgență. 

Membrii echipajului se scuturară, ca şi cum vestea ar 
fi fost un blestem aruncat asupra lor. 

— Cu toate acestea, sunt de părere să mai facem un 
mic efort. Pentru a ne reabilita cât de cât şi a putea pune 
lucrurile pe un făgaş bun, înainte de a ne retrage şi a lăsa 
locul unei Nave de Contact. 

Nimeni nu îndrăzni să întrebe ce avea în minte. 
Aşteptară docili continuarea ideii. 

— Vom proiecta pe platou imagini despre univers — 
civilizaţii, planete, artă, ştiinţă... Dacă sunt creaturi in- 
teligente, poate vor înțelege că încercăm să stabilim un 
contact. 

(io) 


Montajul îşi revărsa imaginile pe platou pentru a cine 
ştie câta oară. O făcuse în reflexiile sângerii ale soarelui 
roşu, apoi în cele sidefii ale celui albastru, iar acum se 
pregătea să le arate în lumina soarelui galben-verzui. 

Comandantul întocmise raportul şi-l trimisese navei 
de pe orbită. De acolo, acesta fusese lansat în eter, spre cel 
mai apropiat releu. Pregătirile de decolare erau în toi. 
Odată cu deschiderea ferestrei de zbor, modulul-bază 
avea să părăsească Saregaardul pentru totdeauna. Misiu- 
nea fusese un eşec. Nu colectaseră decât o parte dintre 
probele necesare şi rataseră contactul o civilizaţie. 

Plecau adânciţi în gânduri negre. Nimic bun nu avea 
să-i aştepte la sosirea acasă. În aceste condiţii, strigătul lui 
Tr ew-E sosi ca o gură nesperată de aer: 

— Au venit! 

Se buluciră la hublou. Afară, platoul se umplea încet- 
încet de lumini-umblătoare. Curând, până în zare nu se 
mai putea zări altceva. Sute de mii de soregaarzi se 
adunaseră în jurul modulului-bază, urmărind succesiu- 
nea de imagini ce se profila pe cer şi pe pietre. 

— Ce facem acum? şopti de Fon, parcă temându-se 
să nu fie auzit. 

— Aşteptăm. E rândul lor la mutare... 

— Şi dacă nu fac niciuna? 

— Atunci, când se deschide fereastra de zbor, vom 
pleca. 

Orele trecură una după alta, fără nicio schimbare 
notabilă. Dovol studia prin valurile câmpului de forță 

chipul impasibil al comandantului. Bănuia ce se petrecea 
în sufletul lui. Moartea unui membru al echipajului, ne- 
realizarea programului de explorare, ratarea contactului 
cu o rasă străină... Era o piatră de moară pentru toţi — în 
afara lui, fireşte. Singura lui speranţă legată de viitor era 
aceea de a fi menționat în Dataspaţiu ca făcând parte din 
primul echipaj care întâlnise soregaarzii. Poate să-i fie 
pomenit, în două rânduri, aportul adus la realizarea con- 
tactului. Atât. 

Pe comandant îl aştepta însă Curtea Marţială. 

Dacă ar mai fi putut simți compasiune şi pentru alt- 
cineva decât pentru propria persoană, masculul fraake 
şi-ar fi revărsat-o asupra arlotului. 

Gândurile îi fură întrerupte de un tremur în câmpul 
său de forță. 

— Ăăă... băieţi! îndrăzni el timid, retrăgându-se spre 
una din margini. 

Doar Gu'h-sss îl auzi. Orscordul veni repede în încă- 
pere, la timp pentru a vedea cum în câmpul de forță se 
materializa un soregaard. 


cre 


— Crezi că te afli în vreun pericol? 

Din glasul comandantul răzbătea emoția. Reuşise! 
Saregaarzii erau fiinţe înzestrate cu rațiune şi înțeleseseră 
în cele din urmă mesajul său. Acum făcuseră mutarea care 
relansa jocul. 

— Nu pare să aibă intenții agresive..., murmură 
Dovol nu foarte convins. 

Băştinaşul se afla la cinci centimetri de el şi stătea 
foarte calm. Privindu-l aşa de aproape, Dovol îi observă 
cu claritate conturul. Era o formă ceţoasă, aproape trans- 
lucidă, care se oprea la marginile unui elipsoid neregulat. 
În interiorul lui se aflau o sumedenie de puncte cât vârful 
unui ac, de diferite culori. Intensitatea acestora creştea la 
diferite intervale de timp. Masculul fraake bănuia că 
descriau starea lui, sau erau un fel de limbaj. 

— Sau ambele, concluzionă de Fon după ce auzi ipo- 
tezele. 

— Cred că spregaarzii l-au trimis ca ambasador în 
nava noastră, spuse arlotul. 

Dovol zâmbi. Un zâmbet palid, atâta cât îi permitea 
condiția actuală şi viitorul sumbru care-l aştepta. Perse- 
verența lui fusese încununată de succes, oferindu-le 
saregaarzilor un bilet de plecare de pe planeta lor. 

Comandantul se întoarse spre Tr ew-E. 

— Trimite pe orbită mesajul că ne întoarcem cu un 
ambasador saregaard! Spune-le să pregătească tot ce 
trebuie pentru primirea şi cazarea lui. Fereastra de zbor se 
deschide peste şaptezeci şi două de minute. E timpul să 
ne pregătim de decolare! 

Puțin mai târziu, asistat de saregaarzii de pe platou, 
modulul-bază se înălță de pe întinderea cristalină, în- 
dreptându-se spre stratul de nori verzi. 


(io) 


Priveau cu toții forma flască care zăcea lângă Dovol 
în interiorul câmpului de forță. Nicio lumină nu mai 
pâlpâia în interior, iar carcasa se opaciza. 

— Cred că e mort, îşi dădu cu părerea Dovol. 

Comandantul izbi cu pumnul în perete. 

— De ce? 

Întrebarea nu se adresa cuiva anume. Poate unei di- 
vinităţi crude care se juca cu soarta lui. 

— I-o fi fost fatal vreun element al câmpului de 
forță... 

Gu'h-sss clătină din capul lătăreţ. 

— Eu cred că nu pot părăsi planeta. Poate sunt nişte 
simbioți. Amintiţi-vă teoria cu oglinda. 

Comandantul se propti pe picioarele musculoase şi 
studie trupul care între timp devenise o formă stafidită, 
urâtă. 

— Ei erau lozul nostru câştigător... 

Îşi aminti cuvintele fostului şef al securităţii. 

— lar noi eram cei care le puteam oferi un bilet-de- 
plecare. 

Oftă. 

— Din păcate, sunt sortiţi să rămână închişi pe vecie 
în închisoarea lor, aşa cum vom fi şi noi în a noastră. 

Se îndreptă spre camera de comandă. Mai erau doar 
câteva ore până la joncţiunea cu nava. 

— Cel puţin, acum vor primi vizita unei Misiuni de 
Contact! încercă Gu'h-sss să readucă optimismul. 

Cei trei ochi ai masculului fraake studiară cu tristeţe 
trupul cocoşat al arlotului care se îndepărta. După ce uşa 
se închise în urma acestuia, remarcă, trist: 

— Mai contează asta pentru vreunul dintre noi? 


EXTERMINATORUL 


Ce bine e afară! 

Aerul călduţ îl învioră. Hick pipăi precaut pământul, 
care căpătase o culoare negricioasă. Pentru el, era stranie. 
Se născuse când totul era acoperit de Marele Puf Alb, 
când frigul crăpase carapacea multora, pericolele erau la 
tot pasul, iar hrana se găsea cu mare greutate. 

Pentru sufletul lui de copil, toate acelea fuseseră 
aventuri pe care n-avea să le uite vreodată. Mai ales lup- 
tele cu soldaţii Marelui Puf, care se repezeau asupra ta, 
acoperindu-te şi sufocându-te! 

Acum, neîndurătorul stăpânitor plecase. Nu ştia 
unde, nici de ce. Poate din cauza Exterminatorului — un 
duşman mult mai perfid. 

Memoria tribului grăia despre vremuri de demult, în 
timpuri pentru care nu exista măsură. Atunci, locul era 
ocupat doar de lungana Huud, de morocănosul Nolo şi 
de jucăuşii Roters. Fireşte, pericole existaseră de când 
lumea - chiar şi Marele Puf Alb venea şi lua totul în stă- 
pânire. Dar nu existase Exterminatorul — creatura aceea 
mai mare decât toate colinele dimprejur, care distrugea 

casele şi-i omora pe ai lui cu picioarele sale lungi, mai 
lungi ca Huud. 

Unii povesteau că făcea un zgomot infernal, că lumea 
se cutremura când trecea. Că avea o răsuflare bolnavă, 
care se lăsa grea peste pământ, intrându-le în case şi omo- 
rându-i cu miile. Că dorea să le şteargă neamul din istorie. 

Alţii spuneau că suflarea lui se ridica spre ceruri, 
întunecată. Iar otrava pe care o lăsa în urmă erau secrețiile 
lui. Că, fiind atât de mare, habar n-avea de prezenţa unor 
ființe minuscule — aşa, ca ei. Că, dacă ar fi încercat să-i 
vorbească, ar fi înţeles şi nu le-ar mai fi făcut rău. 

Hick dorea să afle adevărul. Se certase cu ai lui, care 
încercaseră să-l facă să se răzgândească, să stea ascuns. 
Mulţi dintre cei care-l vedeau şi scăpau cu viaţă îşi pier- 
deau minţile. Sau dădeau naştere la generaţii întregi de 
monştri. 

Lui i se părea că, în felul acela, n-aveau nicio şansă. 
Mai devreme sau mai târziu, stirpea lor avea să dispară. 
Cineva trebuia să-l înfrunte pe Exterminator. Să lupte 
împotriva lui, doborându-l, sau să-l convingă să-i lase în 
pace. 

Eu voi fi acela! 

Salvase o întreagă familie din ambuscada soldaţilor 
Marelui Puf Alb. Putea reuşi şi acum. Cu siguranţă că Ex- 
terminatorul nu... 

Pământul se cutremură din temelii. Hick se pomeni 
azvârlit de pe colină. Se adună cu greu de pe jos, încer- 
când să-şi dea seama ce se întâmplase. Seara se lăsă cu 
repeziciune. Huud trecu pe lângă el în mare viteză, cu 


EXTERMINATORUL / 81 


mersul ei sinuos. O privi cum se îndepărtează, apoi se 
opinti şi urcă înapoi panta. 

Abia atunci realiză că nu se înserase. Peste pământ se 
întindea umbra enormă Exterminatorului. Ridică privirea 
spre creatura uriaşă, pe lângă care colinele dimprejur abia 
păreau mici umflături. Îi văzu picioarele gigantice — două 
dintre ele împungând pământul, celelalte două cerul spre 
care capul arunca vălătuci de fum întunecat. 

Unul dintre picioare se mişcă, împroşcându-şi în jur 
secrețiile otrăvitoare. 

Hick urlă, îngrozit. 


(io) 


Bob lăsă jos pompa. Câteva picături din soluție se 
scurseră pe pământul pe care se mai zăreau, ici-colo, 
petice de zăpadă. Se aplecă şi ridică mica vietate care se 
zbătea, înnebunită de spaimă, cu picioarele în sus. 

— Ia te uită, ce frumos arată... 

Îşi scoase ţigara din gură, scuturându-i scrumul. 

— Joe! strigă el. Mai ai insectarul ăla? 

— Da, veni răspunsul de pe verandă. 

— Hai, că-ţi aduc o goangă mişto pentru el... 

Bob se îndreptă greoi spre casă. 


ZEUL KVUN 


Partea întâi 


Păşi mecanic alături de ceilalți, îndepărtându-se de 
gardul care împrejmuia satul. Aruncă o singură privire în 
urmă, la siluetele întunecate din poarta baricadată, 
luminate din spate de focurile aprinse în piață. 

Se ţinea de grupul care se afundase deja printre 
tufişuri şi copaci, în pădure. În frunte se aflau cei mai 
mari, tineri antrenați şi bine construiți. Pălăvrăgeau şi râ- 
deau, de parcă ar fi fost vorba despre o simplă ieşire la 
vânătoare. Se amuzau pe seama celor fricoşi, istorisind 
poveşti de groază. 

Urmau cei de vârstă mijlocie, adolescenţii. Mai puţin 
siguri pe ei, înaintau tăcuți. În întunericul pădurii, doar 
zgomotul paşilor şi respiraţiile şuierătoare, grăbite, erau 
martori ai înaintării lor. Ultimii erau ei, pirpiriii, copiii 
care avuseseră ghinionul să se nască prea târziu — sau 
prea devreme, dacă era să se raporteze la următoarea ge- 
neraţie. Speriați de sunetele nopții, făceau eforturi dis- 
perate să ţină pasul cu restul grupului. Emanau frică prin 

toţi porii, la fel ca turmele de erbivore pândite de pră- 
dători. 

Nu putea vedea chipurile celorlalţi, căci luna lipsea 
de pe cer. Dar îşi putea imagina că erau ca ale lui — trans- 
pirate, cu pupile dilatate şi nări fremătătoare. Le auzea 
respiraţiile repezite, paşii nesiguri. Probabil că, la fel ca în 
cazul lui, inima le pulsa în gât. 

Cu excepţia tinerilor din frunte, desigur. Ei nu se 
temeau de nimic. Erau pregătiţi să înfrunte viaţa, să 
supraviețuiască. Adolescenţii şi copiii se ţineau după ei, 
conştienţi că fiecare clipă petrecută în compania lor îi 
ţinea în viață. Dar asta nu avea să dureze mult. După ce 
înaintară o vreme spre inima pădurii, cei doi care con- 
duceau grupul se opriră. Erau prieteni nedespărțiţi, iar 
forţa şi priceperea lor stârnea admiraţia tuturor. 

— Asta a fost tot, zise sec unul dintre ei. 

Celălalt încuviinţă tăcut. 

— Ascunzişul copacilor să te aibă în pază, îi ură pri- 
mul. 

Dădură mâna bărbăteşte, puternic şi — o reminiscență 
de copilărie — cu căldură. Era ultimul gest de prietenie pe 
care şi-l puteau permite. Orice întâlnire ulterioară nu 
putea însemna decât război. 

Îşi întoarseră spatele. Orizontul pe care îl admiraseră 
până atunci împreună se împărți în două. De acum, tre- 
buiau să-şi găsească singuri calea prin întunericul pădurii 
şi al viitorului. 

Părăsiră grupul. Ca la un semn, ceilalți tineri se salu- 
tară sec, apoi se pierdură printre copaci, spre groaza ado- 
lescenţilor şi a copiilor. Dintr-o dată, noaptea părea mai 

neagră, iar zgomotele pădurii mai înspăimântătoare. Sen- 
timentul de siguranţă oferit de sat şi de Şef rămăsese mult 
în urmă. Acum dispăruse şi iluzia dată de grupul celor 
puternici — Candidaţii siguri. 

Adolescenţii, viitori Zei, mai merseră preț de câteva 
sute de metri urmaţi de pirpiriii complet dezorientați şi 
neajutorați. Apoi, unul câte unul, se îndepărtară de la 
drumul principal, ascunzându-şi urmele în spatele vreu- 
nui tufiş. 

În curând, noaptea cea terifiantă - Demonul Morții — 
îşi proiecta tenebrele asupra grupului mic, dezorganizat, 
al copiilor. Câţiva începură să scâncească. Resemnaţi, se 
aşezară trişti pe câte o piatră, plângând în surdină şi 
aşteptându-şi sfârşitul. Unii se îndepărtară, strigându-i 
pe adolescenţii care le fuseseră până atunci prieteni. Trei 
căutară în ei urme de curaj şi plecară împreună mai de- 
parte. 

Asistă tăcut la dărâmarea paradisului în care cres- 
cuse. Ştia că şansele sale erau la fel de mici ca ale iepurelui 
în faţa unui prădător. În stomacul său se căsca un gol 
imens. Inima îi bătea cu putere. Picioarele îi tremurau. 

Nu exista cale de întors. Avea de ales între a rămâne 
o victimă sigură şi a încerca să supravieţuiască. Pentru că 
doar asta putea spera — să fie în viață după ce noaptea 
avea să se destrame. 

Strânse pumnii care acum i se păreau mai mici ca 
niciodată, dar pe a căror putere trebuia să se bizuie de 
acum încolo. Inspiră adânc, atâta cât îi permitea gheara 
din piept. Rosti o mantră de ajutor. 

Apoi o luă din loc. 

(io) 


Pe măsură ce se afunda în pădure, inima se făcea tot 
mai mică. Bătăile ei agitate păreau tot atâtea strigăte de 
ajutor. Se uita în stânga şi-n dreapta, deşi ochii nu puteau 
desluşi mai nimic în bezna dimprejur. Tresărea la fiecare 
foşnet. Zgomotul nocturn al pădurii — o adevărată sim- 
fonie pe vremea când se culca în coliba protejată din sat — 
compunea acum o melodie cu sunete nefamiliare, de pe- 
ricole nevăzute. Trilurile şi răgetele care veneau de de- 
parte spre rogojina din casa de paie şi lut se invitau acum 
la un festin în care el urma să fie felul principal. 

Încercă să-şi pună ordine în gânduri. Mersul bez- 
metic prin pădure nu-l ferea de un atac nocturn. În plus, 
mai devreme sau mai târziu, oboseala avea să-l răpună. 
Ştia că exista o singură cale de a supravieţui — una în care 
el, copil fiind, apucase prea puţin să se inițieze. N-o stă- 
pânea nici măcar cât adolescenții. 

Se îmbărbătă, spunându-şi că nu conta asta. Dacă 
reuşea să-l protejeze, era suficient. Mai departe nu era 
cazul să se gândească. Era conştient că şansele de reuşită 
erau infime, dar învățase că primul pas era să încerce. 

Se opri lângă trunchiul unui copac sub a cărui coroa- 
na uriaşă rămăsese un spaţiu liber. Deschise bocceaua. 
Meticulos, căutând să facă loc sentimentelor sacre în 
inima şi gesturile sale, despături pielea. O întinse pe jos. O 
netezi încet, fără grabă. Aşeză din loc în loc bolovani 
pentru a o fixa. După ce o verifică de trei ori pentru a se 
convinge că totul era în regulă, îşi adună curajul şi păşi în 
mijlocul ei. Se lăsă uşor pe vine, apoi se aşeză în lotus, cu 

mâinile sprijinite pe genunchi. Îndreptă spatele şi ridică 
fruntea. 

Să spună o mantră? Să folosească rune protectoare? 
Să cheme energia în ajutor? 

Aşa ar fi făcut viitori Candidaţi şi Zei. Dar el era doar 
un pirpiriu, al cărui singur scop era să rămână în viață cât 
mai multă vreme. Dacă nu reușea să intre în starea de 
meditație, capcana unor colți nemiloşi avea să se strângă 
cât de curând în jurul gâtului său. 

Încercă să-şi amintească sfaturile mamei sale, singura 
care încercase să-l protejeze. Ceilalţi din sat îl ignoraseră, 
ştiind că avea să fie prea mic la ceasul plecării ca să con- 
teze în vreun fel. Tot ce învățase despre supravieţuire 
consta în ceea ce furase fiind atent la învăţăturile oferite 
celorlalți. Şi din rarele ocazii în care Şeful ajunsese în 
preajma lui. Pentru că acesta îi trata pe toți în mod egal. 

Unul dintre puţinele lucruri pe care le ştia era că 
natura constituia un aliat, nu un duşman. 

— Chiar şi atunci când te omoară? îndrăznise să-l 
întrebe pe Şef. 

— Moartea ta reprezintă viaţa altora, răspunsese 
acesta cu glasul său baritonal. Natura îşi urmează calea. 
Rămâi pe potriva ei. 

Închise ochii. 

Calea naturii se întinde înapoia şi înaintea mea, recită în 
gând. Sunt un biet licurici în curgerea-i vastă, dar — atât cât 
îmi va sta în putere — voi urca de-a lungul albiei sale. 

Încet, muşchii feţei se relaxară. Apoi cei ai gâtului. 
Capul rămase drept, într-o poziţie de echilibru, sprijinit 
pe umerii care coborâră leneşi. Braţele se pierdură şi ele 

de sub controlul voluntar, în timp ce valul relaxării curgea 
spre abdomen şi, mai jos, pe picioarele încrucişate. 

Era o statuie sculptată în lut de mâinile naturii, una 
dintre miliardele de creaţii ale ei. 

Îşi goli mintea de orice gând. Se concentră asupra res- 
piraţiei. Inspiraţie. Expiraţie. Inspiraţie. Expi... 


(io) 


Soarele se înălță, imperial, orbindu-l cu lumina sa. Din 
ochii pârjoliți tâşniră lacrimi, care-şi săpară vadul pe obrajii de 
abanos. Se adunară în mănunchiuri pe piscul bărbiei, apoi 
picurară pe pământ. Sub ploaia lor, poiana se umplu de flori, 
care-şi deschiseră cupolele spre lumina binefăcătoare. Petale 
dalbe, aurii, sângerii, sidefii se desfăceau în vârful tulpinelor 
fragile ori spinoase, unduindu-se sub mângâierea brizei ră- 
coroase. 

De nicăieri, valuri înspumate se târâră leneş printre flori, 
lingându-i slugarnice picioarele. Jucăuşă, apa îi strecură nisip 
printre degete, apoi îl ridică pe coama unui tsunami. Când zidul 
ucigaş se prăvăli cu toată puterea tunetului său, îl lăsă pe piscul 
golaş al unui munte. Ajunsese în bătaia crivățului înghețat. 
Fulgi de ninsoare se cerneau ca printr-o sită din norii de plumb 
tiviți cu vată, sculptându-l în forma unui om de zăpadă. Sân- 
gele îngheță în drumul său întortocheat, înconjurând inima 
într-un iglu. 


(o) 


leşi din starea de meditație. Pe încheietura mâinii 
stângi simțea ceva. Deschise ochii. Îşi înăbuşi un strigă de 
surpriză. Antebraţul fibros nu amintea cu nimic de 

mânuţa mică şi grăsuţă pe care o ştia. Dar nu acest aspect 
era cel mai surprinzător. 

Pe el stătea agăţat un şoim, care scruta atent împre- 
jurimile. Pasărea îşi deschise aripile şi, scoțând un cron- 
cănit, se ridică până la cea mai apropiată creangă. 

Îşi studie corpul. Slăbise mult, dar avea o vigoare pe 
care n-o mai simţise niciodată. Nu ştia cât timp trecuse de 
când se aşezase să mediteze. Pielea era la fel cum o în- 
tinsese de prima dată, fixată cu bolovani. Iarba dimprejur 
fusese bătută de labele multor jivine. Niciuna însă nu 
trecuse dincolo de marginile protectoare. 

Reuşise! Intrase într-o stare profundă de comuniune 
cu natura, iar asta îl protejase. Nu reuşise s-o facă nicio- 
dată pe vremea când stătea în sat — de fapt, acolo abia 
apucase să deprindă teoria. Fiind un copil sortit morții, 
nimeni nu se obosise să-i ghideze meditaţia. Pe vremea 
aceea, închidea ochii şi încerca să imite ceea ce i se spunea, 
dar ştia de la cei mai mari că lor li se adăuga mereu forța 
celui care-i călăuzea, ajutându-i să ajungă în stările pro- 
funde ale conştiinţei. 

Nu conta. Izbândise atunci când avea mai mare 
nevoie, când însăşi supraviețuirea lui depindea de acest 
lucru. Şi asta nu era tot. Ridică privirea spre creangă, încă 
nevenindu-i să creadă. Şoimii îl consideraseră demn, 
luându-l sub oblăduirea lor. De acum înainte era legat de 
o ființă totemică. Nu mai trebuia să se gândească doar la 
supraviețuire. Avea şansa să devină Zeu, la fel ca ado- 
lescenţii. 

Nu se gândise vreodată că avea să ajungă aici. Ado- 
lescenţii urmaseră cursuri despre ce trebuiau să facă 

atunci când deveneau Zei, la fel cum — crescând mai 
mari — învățau cum să se transforme în Candidaţi. El nu 
ştia nimic. Lecţiile sale se rezumaseră la a putea supra- 
viețui cât mai mult timp în sălbăticie. Cum să se protejeze 
cu ajutorul runelor, cum să întindă capcane, să-şi facă un 
adăpost, ori ce plante de leac existau. 

Abia atunci îşi dădu seama că, deşi părăsise satul 
pregătit să-şi facă un adăpost imediat ce ajungea în pă- 
dure — aşa cum îl sfătuise şi maică-sa — uitase de asta pe 
parcurs. În loc să încerce să treacă de prima noapte — 
urmând a vedea a doua zi ce avea să mai facă — el încer- 
case să tragă băţul câştigător. 

Nu mai conta. Important era că supraviețuise şi fu- 
sese Ales. Acum trebuia să înveţe să trăiască acolo, de- 
parte de pacea reconfortantă a satului. Şi, dacă tot i se 
oferise şansa, să-şi găsească un trib. 

Ca şi cum l-ar fi înţeles, şoimul croncăni şi se ridică în 
văzduh. Se roti în cercuri largi, aşteptând. Când se ridică 
şi el, porni mai departe. Îl urmă cu pas vioi. Era al şoi- 
milor şi învăţa cu surprindere ce însemna acest lucru. 


(io) 


Când înțelese spre ce locuri îl purta pasărea, simți o 
strângere de inimă. Recunoscu răscrucea la care-şi adu- 
nase bruma de curaj pentru a merge singur mai departe. 
Nu ştia cât timp trecuse, dar oasele sfărâmate şi peticele 
decolorate de îmbrăcăminte îi permiteau să-şi facă o idee. 

Iarba crescuse mătăsoasă, acoperind urmele bătăliei 
în care copiii nu avuseseră nicio şansă. Se aplecă şi luă în 
mână o bucată de os îngălbenit. Măsele puternice, 

necruțătoare, spărseseră scheletele ce susținuseră cândva 
viaţa. Închise ochii. Pentru o clipă fugară, avu viziunea 
unor creaturi oribile năpustindu-se dintre copaci şi tu- 
fişuri, tăvălind pe jos ființele necoapte. 

Scutură capul pentru a înlătura coşmarul. O altă ima- 
gine se contură în mintea sa — aceleaşi creaturi, adunate 
de data asta în faţa locului său de meditaţie protejat doar 
de voinţa spiritului. Sentimentul vieții atârnând de un fir 
de aţă era palpabil. Îl plimbă atent pe vârful limbii, pentru 
a savura victoria supravieţuirii în aceste condiţii. Aruncă 
osul. 

— Să mergem! i se adresă şoimului. Moartea de aici a 
dat naştere altor vieți, iar locul meu nu este printre morți. 

Rosti ultimele cuvinte cu pioşenie, dar şi cu nespusă 
încântare. Şoimul îşi desfăcu larg aripile, apoi se ridică în 
zbor. 


(io) 


Zilele se scurseră pe traseul unui drum lung şi oste- 
nitor. Când ajunseră la picioarele unei cascade, se opri. 

— Trebuie să facem o pauză, spuse. 

Şoimul croncăni nemulțumit, rotindu-se deasupra 
lui în cercuri strânse. Insensibil la protestele păsării, se 
aşeză pe o piatră. Luă apa călduţă în căuşul palmelor şi-şi 
frecă trupul transpirat. Era atât de plăcut încât, fără să 
stea prea mult pe gânduri, intră în micul lac format de 
cascadă. Stătu acolo o vreme, savurând masajul relaxant 
al curenților. Când ieşi înapoi pe mal, se simţea întremat. 

Ridică privirea spre soarele care trecuse cu puţin de 
crucea cerului. Abia atunci sesiză că şoimul dispăruse. 

Noapte de noapte îl veghease. Zi după zi îl călăuzise, 
aşteptându-l răbdător să culeagă fructe, să sape după 
rădăcini, să adune apă şi să-şi fiarbă în ea frunze. Când şi 
când, vâna mici mamifere pe care le mânca în apropiere. 

Dar acum, pentru prima dată de când se trezise din 
meditaţie, şoimul îl părăsise. 

Se supărase pentru că nu-i ascultase avertismentul? 
Ştia prea puţine despre fiinţele totemice, căci nimeni nu se 
aştepta ca el să ţintească statutul de Zeu. Tot ce cunoştea 
învățase în zilele scurse de la întâlnirea cu şoimul. 

Strigă după el, încercând să emită un țipăt ascuţit. Nu 
reuşi decât să sperie un stol rebel de păsări mici, care îşi 
luă zborul. Câteva şopârle părăsiră căldura pietrelor, 
ascunzându-se în crăpături, iar un grup de broaște sări în 
lac. Vântul adia uşor, dinspre el, aşa încât nici auzul, nici 
mirosul nu-i erau de mare folos. 

Închise ochii. Îşi linişti respiraţia. Cu fiecare expirație, 
îşi întindea tot mai departe firele percepţiei, desfăcân- 
du-le de pe ghemul spiritului. 

Rrrhoahrrrr!!! 

Sunetul îndepărtat reverberă în adâncul fiinţei sale, 
tulburându-l. leşi din starea de transă cu o violență care- 
i dădu o puternică durere de cap. Se lăsă în genunchi şi-şi 
clăti fruntea cu apa, încercând să-şi limpezească gân- 
durile. După ce durerea se mai domoli, efectuă câteva 
respirații complete. Senzaţia de disconfort se diminuă 
suficient încât să-i permită să se concentreze asupra vi- 
ziunii. 

Cunoştea sunetul acela. Aparţinea lupilor — o haită 
întreagă, dacă era să se ia după intensitatea zgomotului. 

Se apropiau cu repeziciune şi, probabil, era prea târziu ca 
să mai poată scăpa de ei prin fugă. 

Oare asta să fi speriat şoimul? 

Privi în jur, căutând o cale de salvare. În spatele său 
se prăvăleau apele cascadei, izbindu-se de valea stâncoa- 
să cu o forță care nu dădea nici o speranţă celui care s-ar fi 
avântat în ele. Mai erau uriaşii bolovani de piatră înălțați 
din grund şi urcau în trepte coasta, separând râul de pă- 
dure. Putea fi cea mai rațională cale de scăpare, dar decise 
s-o păstreze pentru cazul extrem. 

Primul pas era să se elibereze de frica paralizantă. 
Pentru a se linişti, închise ochii şi-şi împinse din nou li- 
mitele percepţiei. Găsi repede haita. Avea mai mult de o 
duzină de spirite. 

Se duse până la cel mai apropiat copac, de unde rup- 
se o creangă. O curăţă de frunze, apoi desenă cu ea un 
simbol în pământul moale de pe malul lacului. 

— Eihwaz! strigă. 

Sfera de protecţie a runei se lărgi cu repeziciune. Îi 
simţi pe atacatori oprindu-se, amuşinând precauți. Indi- 
ferent cât de rele ar fi fost lucrurile, runa aducea o schim- 
bare spre bine. 

Nu era suficient. Lupii porniră din nou. Deja le auzea 
paşii grăbiţi sub care trosneau crengi uscate şi frunze 
moarte. Desenă încă o rună. 

— Tir! 

Cu siguranță că lupii receptaseră materializarea ru- 
nei, dar nu simțeau niciun efect din partea ei. Nici nu 
aveau cum, atâta vreme cât reprezenta o motivare externă 
ajutându-l pe cel care o invocase să depăşească greutățile. 

Acea formă simplă de apărare mai necesita o rună. Pentru 
a-şi depăşi opozanţii, ar fi trebuit să se folosească de Fehu, 
Uruz sau Sigel. Cântări o fracțiune de secundă avantajele 
fiecăreia în situaţia limită în care se afla. 

Lupii apărură la marginea pădurii — mari, fioroşi, cu 
gingiile dezgolite deasupra colţilor rânjiți. Nu mai avea 
vreme de pierdut. 

— Sigel! 

Era una dintre marile rune ale victoriei. Jucase „totul 
sau nimic”, sperând că animalele aveau să fie intimidate 
şi, descurajate, urmau să se retragă. N-o făcură. În clipa 
aceea, îşi dădu seama că nu se gândise la o problemă 
esenţială: era posibil să se afle pe teritoriul unui Zeu. 
Acesta îi simţise prezenţa şi-şi trimisese protectorii să-l 
ucidă. lar magia cu care-i înconjurase era superioară celei 
conjurate de el prin etalarea aceea. 

Probabil că acesta fusese motivul agitaţiei şoimului. 

Fruntea i se umplu de broboane reci de sudoare. 
Viaţa de pretendent la statutul de Zeu îi fusese scurtă. Nu 
apucase nici măcar să-şi găsească un trib. În clipa aceea, 
redevenise un puşti nevoit să lupte pentru supraviețuire. 
Puterile psihice îi crescuseră față de precedenta încercare, 
dar tot nu reprezentau mare lucru în fața unui Zeu cu 
puteri depline. 

Se vizualiză rapid în interiorul unui cilindru de lu- 
mină aurie, care se rotea cu viteză ameţitoare. Suprapuse 
un alt cilindru, perpendicular pe primul. Spera ca in- 
teresecţia celor două componente ale fierăstrăului astral 
să se dovedească o protecţie suficientă pentru corpul său 
fragil. 

Un lup atinse suprafaţa aurie. În clipa următoare 
zbură cât colo, cu botul sfârtecat. Zâmbi. Pe moment era 
în siguranţă, dar exista riscul ca Zeul locului să trimită 
întăriri, sau chiar să-şi facă apariţia în persoană. Trebuia 
să renunţe la aşteptare şi să acţioneze. Aprecie din ochi 
distanţa până la primul bolovan. Un nou lup se dădu 
peste cap, schelălăind. Îşi calculă paşii. Era la limită. Dacă 
animalele atacau imediat ce părăsea protecţia astrală, era 
pierdut. 

Umbra care se lăsă peste vale îl opri chiar înainte să 
pornească. Un cor de ţipete stridente se repezi din văz- 
duh. Ridică privirea şi rămase înmărmurit. Dintr-o zare în 
alta nu se vedea decât un stol uriaş de şoimi. 

Păsările se repeziră cu ghearele şi ciocurile ascuţite 
asupra lupilor. Deşi curajoase şi puternice, patrupedele 
n-aveau nicio şansă în fața acestui potop zburător. Para- 
lizat de viziunea acelui măcel apocaliptic, băiatul sesiză 
cu întârziere şoimul care plana deasupra lui, cârâind. 
Trebuiau să plece de acolo cât mai curând, înainte ca Zeul 
să contraatace cu o forță imposibil de contracarat. 

Dezactivă protecţia astrală. Înconjurat din toate 
părţile de norul de pene, se repezi în urmărirea călăuzei. 

Cursa nebună luă sfârşit în miez de noapte. Căzu 
frânt lângă un copac scorburos, incapabil să se mai tâ- 
rască la adăpost. Adormi pe burtă, cu mâinile şi picioarele 
răsfirate. 


cre 


ÎI treziră înțepăturile din gambe. Deschise ochii som- 
noroşi şi răsuci capul. Şoimul îl pişca de picioare cu ciocul. 

— Ce vrei? 

Pasărea îşi luă zborul spre o creangă apropiată, de 
unde avea o vedere de ansamblu asupra teritoriului. 

Dădu să se ridice, dar regretă imediat gestul. Muşchii 
pulsau de o durere cruntă. Se strâmbă şi privi spre pasăre. 

— Dacă tot te-ai cocoțat acolo, spune-mi măcar dacă 
e vreun plop prin preajmă! 

Şoimul îşi suci capul. După ce se uită la el într-un 
mod amuzant, îşi desfăcu aripile şi-şi luă zborul. Reveni 
câteva minute mai târziu, aducând în cioc o creangă de 
plop plină de muguri. O lăsă să-i cadă la picioare. 

Băiatul rămase mut, incapabil să reacționeze. Cât de 
puternică era legătura care se crea între Zeu şi fiinţa lui 
totemică? Luă creanga, apoi căută cu privirea o sursă de 
apă. Nu zări nimic. Temându-se de un nou şoc, refuză 
să-şi exprime dorinţa cu glas tare. Culese câțiva hribi care 
creşteau la rădăcina copacului scorburos şi-i făcu bucă- 
tele. Pisă mugurii cu o piatră, apoi amestecă totul la un loc 
cu un pic de salivă. Când termină, rosti o binecuvântare şi 
mâncă pasta grețoasă. 

Leacul avu efectul scontat, atenuându-i durerile din 
picioare suficient cât să poată călători mai departe alături 
de şoim. Drumul decurse fără incidente. Singurul lucru 
notabil al acelei zilei se petrecu în prag; de seară, când 
ajunseră într-o poieniţă. Lângă o tufă spinoasă fusese 
ridicat un grup statuar straniu. Aparent, protagoniştii 
meditau, într-o aparentă glorificare a puterii divine. Se 
apropie, urmărit cu grijă de şoimul care se rotea în cercuri 
mici. Atinse materialul de consistenţa lutului, trecând cu 
degetele peste un muşchi finisat până la perfecțiune. 

Tresări. Inima începu să-i bată cu putere. Involuntar, 
formulă o mantră de protecţie. 

Aceia erau cei trei pirpirii care plecaseră împreună 
după ce părăsiseră satul. Aşezaţi în lotus, închizând — 
palmă peste palmă — un cerc de meditaţie, cei trei căzu- 
seră într-o roată fără sfârşit de transmigraţie a sufletelor. 
Corpurile în care spiritele lor rătăceau incapabile de a mai 
ieşi la suprafaţă se mumificaseră, dând impresia unui 
modelaj. 

Păşi în spate, oripilat de grozăvia acelei situaţii. Cio- 
tul unei rădăcini ascunse de muşchi îi puse piedică. Căzu 
pe spate, dureros, pe pământul tare. 


(io) 


Zilele treceau una după alta. Cât timp se aflase sub 
oblăduirea Şefului, siguranța vieții de zi cu zi fusese im- 
pregnată adânc în fiecare celulă a trupului său. Poarta 
satului era străjuită de doi stâlpi înălțați pe două movile 
pleşuve. Pe toată lungimea lor erau încrustate simboluri 
de protecţie, învăluite de mantre rostite vreme de mii de 
ani asupra lor. Sus se aflau cele înspăimântătoare, pe care 
doar Şeful îndrăznea să le repete. Se aflau în bătaia vân- 
tului, unde fuseseră legate panglicile colorate menite să 
avertizeze de la distanță duşmanii cei mai periculoşi. 
Oriunde s-ar fi aflat — înăuntru sau afară — atâta vreme cât 
aparţineau satului, oamenii era înconjurați de magia 
simbolurilor, al cărei element central în constituia Şeful. 

Odată cu alungarea ritualică, băiatul pierduse pro- 
tecția aceea. Acum era obligat să înveţe cât mai repede 
cum să folosească puterile psihice pentru a se apăra 

singur. Deja reușea să sesizeze destul de uşor aura ființe- 
lor din jur. Clarauzul îi aducea aproape pârâituria cren- 
guţei călcate de laba unei creaturi fioroase aflate dincolo 
de deal. Clarmirosul îi oferea pe tavă un potpuriu de aro- 
me, avertizându-l asupra ființelor care se apropiau. 

Se descurca tot mai bine să combine runele în etalări 
eficiente. Cu ajutorul magiei lor, reuşi să spargă un bolo- 
van care bloca drumul printr-o trecătoare îngustă. Ştia că 
puterea simbolurilor creştea cu cât credea mai mult în ele 
cel care le invoca. Crescuse şi abilitatea de a-şi folosi 
palmele la vindecare. Intuiţia i se ascuţise. Reuşea să des- 
copere mai uşor plantele de care avea nevoie, ameste- 
cându-le cu tot mai multă măiestrie. 

Legătura cu ființa totemică devenea tot mai strânsă. 
În timpul transelor, desluşea uneori locurile prin ochii 
şoimului. Comuniunea spiritelor îi permise să evite în- 
tâlnirile cu Zeii în anotimpurile care urmară. Se simţea tot 
mai mult parte a naturii înconjurătoare, care-i vorbea 
într-o limbă necunoscută, dar al cărei sens îl înțelegea. 

Cu fiecare zi, se transforma într-o Entitate, un tot 
unitar prezent mereu aici şi acum. 


cre 


Nu ştia dacă era pură întâmplare, ori şoimul îl 
condusese într-acolo atunci când considerase că era 
pregătit. Cert este că, într-o zi, pasărea îl lăsă să urce coas- 
ta unui deal, apoi poposi pe antebraţul lui. De acolo, de 
sus, băiatul văzu câteva fete care spălau la pârâu. Ceva 
mai departe se contura vatra unei aşezări. 

— Crezi că pot face pasul ăsta? 

Şoimul rămase tăcut, rotindu-şi capul în felul său 
repezit, atent la eventualele pericole. 

— De unde ştii că n-au deja un Zeu? 

Imediat ce termină de vorbit îşi dădu seama de 
stupizenia întrebării. Dacă ar fi fost aşa, acesta l-ar fi 
atacat încă de când îi călcase teritoriul. Trase aer în piept, 
căutând să-şi adune curajul. Cum trebuia să se comporte? 
Să meargă pur şi simplu la ei şi să le zică „Eu sunt Zeul 
vostru”? Să săvârşească vreo minune? 

Şi dacă ei nu-l doreau? Ştia prea puţine lucruri de- 
spre ceea ce însemna să fii Zeu. Habar n-avea dacă sta- 
tutul se obținea uşor, sau venea la capătul unui lanţ de 
încercări şi eşecuri. Dar, dacă şoimul îl adusese până 
acolo, merita măcar să încerce. Păşi peste culmea dealului. 
Trecuse de amiază, iar soarele îl lumina din spate. Îşi 
dădu seama că era în avantajul său, făcându-l să pară 
grandios. 

Una dintre fetele de la pârâu îl zări şi strigă ceva. 
Celelalte se ridicară repede, privind în direcția indicată. 
Panicate, o luară la fugă spre sat, ţipând. Băiatul se opri pe 
coastă, nedumerit. Ăsta era un semn bun sau nu? Se spe- 
riaseră şi fugeau din calea unui Zeu puternic, sau doreau 
să alerteze bărbaţii că erau atacate? 

Pregăti câteva mantre de protecţie. În câteva minute, 
toată suflarea comunității se adună lângă pârâu. Un in- 
divid pictat pe tot trupul — probabil şamanul — se apropie 
de el cu braţele ridicate deasupra capului plecat. Urcă 
panta şi, cu fiecare pas, se încovoie tot mai mult. Când 
ajunse în faţa lui, stătea în genunchi. Bolborosi ceva într-o 

limbă de neînțeles, atinse pământul cu fruntea, apoi arătă 
spre şoim. 

— Kwvun! rosti cu voce spartă. 

Ca şi cum l-ar fi înţeles, pasărea se desprinse de pe 
încheietura băiatului şi plană pe braţul întins al şama- 
nului. Ghearele sale împunseră pielea, făcând să izvoras- 
că firişoare de sânge. Apoi, cu ghearele înroşite, se înălță 
şi reveni la stăpânul său. 

Întreaga comunitate se prosternă în fața Zeului ei. 


ro 


După ce fusese acceptat, Zeul Şoim — Kvun în limba 
localnicilor — se retrăsese într-o peşteră aflată în apro- 
pierea aşezării, spre care îl îndrumase pasărea totemică. 
După atâta vreme în care străbătuse pământul în lung şi 
în lat, îşi găsise în sfârşit o casă. Devenise ceva ce nici 
măcar nu îndrăznise să şoptească în noaptea aceea de 
coşmar când părăsise satul natal: un Zeu adevărat. 

Pentru cineva obişnuit să fie tratat mereu ca un ani- 
mal de pripas, adorarea era un sentiment straniu. Oame- 
nii la care ajunsese se considerau norocoşi că-l aveau ală- 
turi. Pentru ei, oblăduirea lui însemna rezolvarea tuturor 
problemelor şi protecţie în fața pericolelor. 

În primele zile, savură sentimentul înălțător că deve- 
nise elementul central al vieţii atâtor suflete. După o 
săptămână, când euforia se mai diminuă, îşi dădu seama 
că funcția aducea şi responsabilităţi. Trebuia să poarte de 
grijă unei mulțimi. Habar n-avea cum s-o facă, dar se 
gândi să imite ceea ce făcea Şeful în sat. 

Soarele căzuse de ceva vreme după culmea dealului, 
lăsând la orizont dungi stacojii. Şoimul ţipă, avertizân- 
du-l, dar simţise deja apropierea şamanului. Se duse la 
gura peşterii. 

Omul se prosternă în fața lui, frecându-şi fruntea de 
pietriş. 

— Zeul Kvun, sărbătoare sat! bolborosi el. 

Zâmbi. Fireşte! Localnicii trebuiau să-şi manifeste 
continuu adoraţia pentru Zeul lor. Şi ce mod mai nimerit 
puteau găsi decât o sărbătoare? Încercă să dea impresia că 
era un eveniment pe care-l aştepta. Întinse mâna pentru 
ca şoimul să se aşeze, apoi ieşi din peşteră. 

— Să mergem! rosti, având grijă să-şi compună o 
voce impersonală. 

Şamanul păru extrem de satisfăcut că Zeul binevoise 
să-i vorbească. Porni spre sat, mergând într-un mod ex- 
trem de ciudat. Pentru a nu-i întoarce complet spatele — 
lucru pe care probabil că-l considera o blasfemie — înainta 
cu trupul pe jumătate răsucit, ca şi cum gâtul i-ar fi fost 
frânt în urma unei lovituri. Zeul Kvun se abținu cu greu 
să nu râdă de postura aceea ciudată, dar nu încercă să-l 
corecteze. Nu dorea să interfereze cu modul în care 
oamenii alegeau să-l adore. Probabil că ştiau ce trebuie să 
facă din poveştile călătorilor care umblau de la un sat la 
altul. Intervenţia unui neavenit, aşa cum era el, nu putea 
decât să strice lucrurile. 

În piaţa centrală a satului fuseseră aprinse mai multe 
focuri, în jurul cărora se adunaseră localnicii. Când apăru 
el, gălăgia încetă. Oamenii se aruncară cu fața la pământ. 
Trecând printre ei, şamanul îi pocni în cap pe cei care nu i 


ZEUL KVUN / 101 


se păreau suficient de pioşi. ÎI conduse la o împletitură de 
nuiele şi bucăţi de lemn, cu aspect de tron. Zeul Kvun se 
aşeză precaut, căutând să se lămurească despre rezistența 
lui. 

Părea trainic. Se relaxă, apoi îi făcu semn şamanului 
să lase oamenii să se ridice. Îşi dădu seama că acţionase cu 
înţelepciune. Şamanul se umfla în pene, mândru că Zeul 
vorbise doar cu el, nu şi cu restul comunităţii. Câtă vreme 
îl avea de partea lui, lucrurile aveau să meargă mult mai 
uşor. 

Urmă un program artistic primitiv. Fiecare om trecu 
prin faţa Zeului, depunând ofrande — mâncare, animale, 
artefacte sau ţesături — şi sărutându-i tălpile. Niciunul nu 
îndrăzni să ridice privirea, temându-se de furia divină. 
Doar un copil îl spionă cu coada ochiului, după ce lăsă jos 
un buchet de flori. 

Urmară bucatele, aduse în fața lui pe platouri de lut 
uscat la soare. În timp ce se ospăta, femeile, bărbaţii şi 
copii începură să se scălămbăie într-un simulacru de dans 
departe de perfecțiunea reprezentaţiilor din satul său. Pe 
măsură ce bău tot mai multe cornuri cu un lichid iute, 
acrişor, începură să nu i se mai pară atât de groteşti. 

După multă vreme, debandada luă sfârşit. Sătenii se 
retraseră, făcându-i loc şamanului. Acesta se proțăpi între 
două focuri şi începu o incantaţie în falset. În faţa lui fu 
adusă o femeie care se aşeză pasivă pe jos, cuprinzându-şi 
genunchii cu antebraţele. Pete mari, albe, dădeau buzelor 
o paloare de moarte şi înconjurau ochii dilataţi, cu irisul 
desenat perfect pe cristalinul strălucitor. Obrajii erau 
tăiaţi de câte trei dungi roşii, de parcă pielea înflorise 

acolo sub apăsarea lamei unui cuţit. Părul de abanos, 
aspru, se răzvrătea în toate direcţiile, încheindu-se cu o 
coamă scurtă pe spatele gâtului lunguieţ. Părea o statuie 
sculptată în piatră, pe care doar freamătul imperceptibil 
al nărilor şi uşoara zbatere a sânilor o însuflețeau oare- 
cum. 

Simţurile îl avertizară că urma să se petreacă un lucru 
important. Când văzu cuțitul din silex în mâna şama- 
nului, înţelese. 

Sărbătoarea trebuia binecuvântat cu sânge omenesc. 

Imaginile se derulau cu încetinitorul sub ochii lui 
măriţi, în timp ce creierul căuta o soluție la problemă. Nu 
putea să întrerupă ritualul, pur şi simplu. Fusese ales 
drept Zeu, dar gesturile pripite se puteau întoarce împo- 
triva lui. Şamanul se apropie cu paşi egali de fată, bolbo- 
rosind cuvinte necunoscute şi strângând cuțitul. Fata 
întinse gâtul, docilă. Brațul ridică arma. 

Zeul Kvun închise ochii. Se forță să-şi calmeze sim- 
ţurile surescitate, iar răspunsul veni natural, ca şi cum l-ar 
fi ştiut dintotdeauna. 

— Opreşte-te! îi strigă şamanului. 

Omul încremeni, cu lama cuțţitului la o palmă de 
gâtul gingaş. 

— O vreau pe femeia aceea! 


(io) 


Femeia stătea cuibărită într-un colț al peşterii. Dru- 
mul prin răcoarea nopții o scosese din starea de transă şi 
acum aştepta, ca un animal speriat, privindu-i mişcările 

pe sub genele lungi. Zeul moşmondea ceva, încercând să- 
şi facă ordine în gânduri. 

Trebuia, fără doar şi poate, să-şi ducă la capăt misiu- 
nea la care se înhămase în faţa întregii comunități. Pe 
vremea când părăsise satul, nici măcar nu începuse să se 
uite după fete, necum să se culce cu vreuna. Tinerii şi 
adolescenţii discutau despre asta — probabil că mulți 
dintre ei o şi făcuseră — dar pe atunci era prea mic pentru 
a fi interesat de un asemenea subiect. Fireşte, văzuse ani- 
male angajate în acte sexuale, dar asta era una, iar rea- 
litatea palpabilă din faţa lui — cu totul altceva. Dacă ar fi 
fost vorba de o fată oarecare, probabil că şi-ar fi călcat pe 
mândrie, recunoscându-şi neştiința. Însă din postura de 
Zeu atotputernic şi atotcunoscător, aşa ceva era de 
neconceput. 

O studie cu coada ochiului pe tânăra care, între timp, 
îşi ştersese masca mortuară de pe față. În lumina palidă 
aruncată de focul din peşteră, părea drăguță. Zeului 
Kvun i se puse un nod în gât. 

Trebuia să fie calm, autoritar. Să facă gesturi lente, 
studiate. Să fie dominator. În definitiv, femeia trebuia să 
fie cea înspăimântată. Doar avea în faţa ei divinitatea. 
Poate se temea că avea să fie devorată după împerechere, 
la fel cum călugărița femelă făcea cu masculul ei. Gândul 
acesta îl ajută să se calmeze. Căută instinctiv şoimul, dar 
acesta era de negăsit. ÎI părăsise când avea mai mare 
nevoie de el. 

Trăsese prea mult de timp. Trebuia să acționeze 
într-un fel. Se ridică şi se apropie de gura peşterii. Scrută 
întunericul, apoi rosti o mantră. Îşi puse în gând să 

înceapă să se ocupe de protecția comunităţii pe care o 
păstorea, apoi închise ochii. Efectuă câteva respirații 
complete, recăpătându-şi controlul. 

Era Zeul Kvun, atotputernicul. 

Deschise ochii. Decis, se apropie de femeie. Aceasta 
tresări — copleşită probabil de importanţa evenimentului 
pentru viaţa ei insignifiantă. Gestul îi descoperi sânii 
plini, cu sfârcuri tari, pietroase. Nările tânărului fură sub- 
jugate de un miros necunoscut, iute şi oarecum dulce, 
care îi stârni furnicături. Începu să transpire abundent. 
Faşa din jurul şoldurilor se întinse sub erecţia violentă. 

Când ajunse la doi paşi de femeie, aceasta îşi depărtă 
picioarele, arătându-şi vâltoarea de păr cârlionţat intre 
coapse. Zeul Kvun icni. Se lăsă în genunchi, apoi îşi smul- 
se faşa. Pupilele femeii se dilatară. Tânărul o apucă de 
subsuori şi o întoarse pe burtă, îngropându-i fața în peti- 
cul de ierburi pe care şezuse mai devreme. O prinse de 
mijloc, săltându-i bazinul, apoi încercă să se înfigă în pă- 
durea cârlionţată, aşa cum văzuse că făceau animalele. 

După două rateuri, găsi calea. Femeia gemu. Zeul 
simţi o fierbinţeală cum nu mai întâlnise niciodată. Înce- 
pu să se împingă în femeie, într-o mişcare pătimaşă de 
du-te-vino. 

Sfârcurile ei întărite măturau nisipul de pe pardo- 
seala peşterii. Plămânii lui începură să sufle precum nişte 
foale. Ochii se holbară, injectaţi. Plăcerea urca în trup, 
acaparându-l. Începu să geamă. Fesele transpirate ale 
femeii se lipseau şi se smulgeau de pe abdomenul lui, cu 
un sunet care-l umplea de pasiune. Îşi pierdu controlul. 
Erupse în gaura fierbinte, cu mintea inundată de fericire. 

Încet, respiraţia reveni la normal. Conştiinţa recuceri 
teritoriile pierdute ale minții, iar Zeul Kvun îşi îndepărtă 
trupul de al femeii. Se lăsă să cadă în fund, savurând încă 
sentimentul fantastic pe care-l trăise. 

Femeia se răsuci cu încetineală. În ochii ei se citea cu 
totul altceva decât în ai lui. Nu mai era nici teama sau 
admiraţia dinaintea împreunării. Adevărul îl trezi la 
realitate mai brusc decât i-ar fi plăcut. 

Dăduse chix. 


sro 


Se trezi pe când soarele de-abia apucase să deseneze 
pe orizont o dâră roşiatică. Din colțul opus al peşterii se 
auzea respiraţia regulată, profundă a femeii. De ce n-o 
lăsase pur şi simplu să fie sacrificată? Putea închide ochii 
în momentul execuției, iar în această dimineaţă ar fi fost 
scutit de orice temeri. N-ar mai fi stat cu inima cât un 
purice că divinitatea sa urma să devină subiect de legendă 
prin scurtimea sa. Căci la ce se putea aştepta atunci când 
comunitatea avea să afle că Zeul ei era un ageamiu în 
materie de sex? 

Trebuia s-o fi lăsat să moară... Privi geana de lumină 
care se ițea departe, la orizont. inspiră adânc aerul proas- 
păt şi răcoros. Ar fi putut fi o dimineaţă atât de liniştită... 

Şoimul apăru de nicăieri, bătând din aripile sale ce- 
nuşii, adăstând mai mult ca de obicei în fața ochilor lui. ÎL 
privi trist şi înţelese semnele tainice. Dimineaţa aceasta n- 
avea cum să fie liniştită. Dacă n-ar fi fost chinuit de teamă, 
atunci cu siguranţă ar fi fost bântuit de remuşcări. Oricât 
de Zeu era — atâta vreme cât îi mai era dat acest dar — nu 

stăpânea nici pe departe destinul. Habar n-avea cum erau 
tesute iţele acestuia. 

Dădu din cap, alungându-şi gândurile grele şi ieşi 
din peşteră. Natura îşi vedea de cursul firesc — indiferent 
că era furtună, soare sau vânt. Cât timp şoimul nu-l 
părăsea, la fel trebuia să facă şi el. Se apropie de izbucul 
cu apă rece. Luă lichidul de gheaţă în căuşul palmelor. Îşi 
cufundă faţa în el, revigorându-se, apoi se fricționă pe tot 
trupul. Câteva minute mai târziu, îşi executa exercițiile 
matinale pe platoul din apropierea peşterii. Le savură, 
lăsând fiecare fibră a muşchilor să se întindă, fiecare arti- 
culaţie să trosnească, fiecare parte din trup să simtă ac- 
țiunea binefăcătoare. 

Când termină, era complet relaxat. Porni spre aşe- 
zare, ascultând natura care se trezea la viaţă, fremătând. 
Când ajunse, oamenii începuseră deja să trebăluiască prin 
gospodării, ocupându-se de animalele costelive. Îi salută 
voios, privindu-i cu ochi limpezi, iar ei se buluciră să se 
prosterneze în faţa lui. Curând se ivi şi şamanul, aran- 
jându-şi grăbit faşa în jurul şoldurilor. 

— Spune-le să-şi vadă fiecare de treburi! îi spuse Zeul 
Kvun. Admiră în tăcere furnicarul matinal, apoi îl chemă 
lângă el pe şaman: Vreau să-mi cunosc supuşii, îi spuse. 

Porni cu pas apăsat spre primul om, care se pierdu 
când văzu că măreaţa divinitate îi arăta atâta atenţie. La 
întrebările Zeului Kvun, repetate de şaman, răspunse 
când bâlbâindu-se, când turuind necontrolat. Află că era 
culegător de fructe, că avusese o viață plină de necazuri şi 
boli — dar îl asigură că dispăruseră odată cu apariţia lui. 

Abia al şaselea interlocutor îndrăzni să pomenească 
despre reumatismul care-l chinuia de câţiva ani buni. 
Zeul îi promise ca va face o vrajă special pentru el, astfel 
încât să alunge spiritele rele care-l bântuiau. Ca şi cum ar 
fi fost îndepărtat un zăgaz, următorii săteni îi împărtăşiră 
cât mai sincer problemele şi necazurile lor. Se arătă atent 
cu toți, luându-i din nou la întrebări pe cei care i se păruse 
că mai aveau ceva de spus, până isprăvise cu toată co- 
munitatea. 

Păstorea treizeci de bărbaţi, patruzeci şi cinci de 
femei şi douăzeci de copii, iar lista problemelor — în spe- 
cial a celor de sănătate — era foarte lungă. Îi reţinuse pe 
toți, după nume şi probleme. În ceea ce priveşte primul 
aspect, află că era irelevant — urma să le dea nume noi în 
cadrul unui ritual ce avea să se desfăşoare în curând. 

Pe când afla aceste lucruri, apăru femeia lui. Moralul 
îi căzu imediat. După ce se amăgise cu gândul că totul era 
în regulă, că-şi lua în primire îndatoririle, reveni la cruda 
realitate. Ritualul nu urma să mai aibă loc, iar el n-avea să 
mai facă vrăjile promise. 

Oamenii priviră cu admiraţie spre femeie. Aceasta îi 
ignoră, cu întreaga ființă subjugată de prezenţa divină. 
Ajunsă în dreptul Zeului Kvun se trânti în ţărână, săru- 
tându-i cu înfocare labele picioarelor. Se ridică, apoi se 
duse în spatele lui. 

Răsuflând uşurat, tânărul îşi continuă pelerinajul 
prin sat. Îşi notă în minte toate problemele şi termină abia 
spre ceasurile serii, când porni să suie panta care ducea 
spre peştera sa. Pe drum se ospătă din câteva fructe şi ră- 
dăcini aflate pe marginea drumului. O spionă cu coada 

ochiului pe femeia care aduna conştiincioasă diverse 
plante bune de mâncat. Când ajunseră la peşteră, umbrele 
amurgului prinseseră în mrejele lor toată valea. Înainte de 
a intra, Zeul Kvun îşi îngădui o scurtă privire asupra 
domeniului său. 

În cavernă, femeia stârnise deja focul. Când îl văzu 
intrând, se întinse lascivă pe o blană. Tânărul înghiţi în sec 
şi aproape că-i întoarse spatele, făcându-şi de lucru cu 
unul dintre cristalele cu puteri magice pe care-l culesese 
în decursul îndelungatelor sale peregrinări. Neauzită ca o 
felină, femeia veni în spatele lui. Îşi strecură îndrăzneață 
mâna sub faşa lui. 

Zeul Kvun îşi pierdu din nou cumpătul — într-o com- 
binaţie ciudată de atracţie şi dorinţă de a se opune — 
căzând complet în mrejele femeii. Se lăsă condus spre 
blană, unde fu împins — blând, dar ferm - pe spate. Cu o 
mişcare rapidă, femeia desfăcu ambele faşe, apoi se aşeză 
călare pe el. 

Tânărul se crispă, simțind din nou fiorul căruia nu-i 
putea rezista. Trupul zvelt al femeii începu să se mişte în 
sus şi-n jos, lustruind ţeapa gata să plesnească de încor- 
dare. Sânii îi săltau prin faţa buzelor întredeschise ale 
Zeului, care nu se putu abține să nu prindă un sfârc între 
buze. Gestul îi smulse femeii un țipăt ascuţit, de plăcere. 

Simţi din nou senzația care creştea în trup. Încorda- 
rea lui o determină pe femeie să se oprească şi să-l muşte 
uşor de piept, zgâriindu-i pielea asudată. După o vreme, 
începu din nou să se mişte — mai întâi încet, apoi din ce în 
ce mai repede. Repetă jocul de câteva ori, aducându-l în 
pragul nebuniei. 

Intră într-o stare de transă. Urca noi şi noi trepte de 
plăcere, spărgând bariere de înălțare spirituală. Femeia 
care aluneca acum cu o frenezie dementă — urlând de 
plăcere — era o lumină izvorâtă dintre petalele unei flori, 
îmbătându-l cu mireasma existenţei sale. 

Când erupse, sinergia luminilor îl aruncă dincolo de 
lume, acompaniată de strigătele ei. 


(io) 


Dimineața următoare se trezi cu sufletul plin de o 
bucurie de nedescris. Efectuă exercițiile matinale cu mare 
uşurinţă. Cursivitatea mişcărilor păru să-l uimească până 
şi pe şoim,. 

Porni spre aşezare cu inima uşoară, binecuvântând 
locurile prin care trecea. Şamanul îl aştepta în genunchi, 
bolborosind incantaţii în faţa cenuşii fumegânde a fo- 
cului. 

— Ridică-te! 

Şamanul se conformă. Rămase în poziția aceea de 
hultan rănit, cu o jumătate a corpului uşor ridicată şi 
cealaltă aplecată spre pământ. Zeul Kvun se aşeză în lotus 
şi, cu glas răspicat, începu să-i înşiruie un pomelnic de 
plante necesare vindecării sătenilor. Şamanul ascultă cu 
luare aminte, apoi plecă să îndeplinească însărcinarea 
primită. 

Tânărul profită de aceste clipe pentru a-şi plimba 
privirea peste valea ce părea să strălucească de pe urma 
binecuvântărilor primite, peste oamenii care trudeau 
mulțumiți că se ştiau protejaţi, la colțul acela de paradis 
rupt de realitatea crudă. Aşa dorea să-l păstreze, izolat şi 

simplu, ajutând oamenii să prospere în ritmul natural — 
fără invidie faţă de alţii, ori dorințe hapsâne de înavuţire 
şi orgolii exacerbate. 

Se ridică de unde se aşezase. Stabili arbitrar circum- 
ferinţa unui cerc format din copaci, apoi se îndreptă spre 
unul dintre ei. 

— Tu vei fi Wyrd! şopti, atingând trunchiul cu palma. 

Se apropie de un altul şi scrijeli o rună pe scoarță. 

— lar tu vei fi Fehu... 

Continuă apoi copac după copac, înconjurând aşe- 
zarea, până numi toate runele. Mulţumit, reveni la locul 
de plecare, privind spre opera sa. Îşi bătuse capul mai 
multe zile cu alegerea simbolurilor potrivite pentru pro- 
tecţie. Apoi îşi dăduse seama că trebuia să facă întocmai 
ca natura, care amesteca de-a valma toate lucrurile, fără să 
le separe în bune şi rele. 

Unele rune erau asociate victoriilor, altele eşecu- 
rilor — mai ales în etalare alături de alte simboluri. Lao- 
laltă, erau un semn al echilibrului, benefic pentru întreaga 
comunitate — cu suişuri şi coborâşuri, lumină şi întuneric. 
Exact ca natura. 

Până la sosirea şamanului cu cele trebuincioase, 
chemă la el oamenii cei mai bolnavi. Îşi plimbă palmele pe 
deasupra trupului lor, curăţându-le centrii energetici şi 
armonizându-le aurele. 


(io) 


In zilele următoare prepară pentru fiecare leacuri 
specifice afecțiunilor de care sufereau. Le administră, 
completându-le cu tratamente energetice, mandale 

potrivite desenată pe scoarță de copac şi mantre atent 
cumpănite. După ce termina cu un om, acesta ajungea pe 
mâna şamanului, de unde primea cu generozitate bosco- 
rodeli superstițioase. Deşi ştia că sunt inutile, Zeul Kvun 
îl lăsa să-şi facă numărul. Şamanul era un ajutor bun şi un 
aliat de nădejde. 

Un alt aliat devenise femeia. Noapte de noapte, îl 
aducea între coapsele şi buzele ei senzuale, înălțându-l pe 
culmi de extaz. De la o vreme, începu să combine parti- 
dele de amor cu meditaţiile, cu rezultate surprinzătoare. 

Zi după zi, se transforma într-o divinitate tot mai 
puternică, mai sigură pe ea. Îşi lua seva din comunitatea 
păstorită şi oferea protecţia energiilor sale. Schimbul 
acesta îl purta pe spiralele unei tornade, înălțându-l din 
praful solului către măreţia cerurilor. 

Apoi, într-o zi, simţurile şi şoimul deopotrivă îl 
anunţară că venise clipa de răscruce. Cineva călcase ho- 
tarele ținutului său. 


ro 


Încă din seara precedentă avusese un sentiment 
inexplicabil de nelinişte. Dormise prost, trezindu-se de 
multe ori, şi se ridicase din culcuş mult înainte ca soarele 
să trimită vreo geană de lumină la orizont. 

În ciuda beznei care strângea încă în gheare coasta 
stâncoasă, şoimul era şi el treaz. Deşi nu era pasăre de 
noapte, stătea pe creanga unui copac de lângă gura peş- 
terii, cu penele zburlite în briza rece, luminat de banul 
argintiu al lunii. 

— Nici tu nu poţi să dormi? 

Pasărea îşi holba inutil ochii de jur împrejur. O buhă 
i-ar fi fost de mai mult folos în acele condiţii. Îşi făcu exer- 
cițiile matinale, dar nu reuşi să intre în curgerea lor. Când 
primele raze luminară locul, şoimul se ridică în slăvi. Se 
îndepărtă bătând puternic din aripi, întocmai cum făcuse 
cu multă vreme în urmă, înaintea confruntării cu lupii. 

Asemănarea trimise fiori de gheaţă prin trupul Zeu- 
lui Kvun. Îşi dădu seama că nu era o coincidenţă. Se aşeză 
jos, căutând să nu intre în panică. Încercă să mediteze, dar 
renunţă după o vreme. Când deschise ochii, îi văzu pe 
şaman şi pe femeie aşteptând în gura peşterii. 

Bărbatul se apropie cu mersul său ciudat, întin- 
zându-i un obiect. Era un şoim sculptat în lemn, agăţat la 
capătul unui şirag; de mărgele. Talismanul fusese făcut 
specia, pentru el şi trecuse prin cine ştie ce incantații. ÎI 
acceptă fără şovăire, petrecându-şi-l pe după gât. 

La rândul ei, femeia se repezi şi-l strânse cu putere în 
braţe. Gestul îl linişti ca prin farmec — întocmai ca în fra- 
geda pruncie, când mama îl lua la sânul ei ca să-i alunge 
spaimele. 

Se întrebă cât de mult credeau cei doi în originea lui 
divină. Erau convinşi că era Zeu? Sau se supuneau unui 
ritual care spunea că neamul lui trebuia adorat pentru că 
avea puteri supraomeneşti? 

Întoarcerea zgomotoasă a şoimului îl trezi din lumea 
gândurilor. Îşi luă rămas bun şi porni pe urmele păsării 
agitate. Pe drum, încercă să-şi întipărească în memorie 
frumuseţea văii aflate la picioarele sale, în care oamenii 
de-abia se trezeau. Habar n-aveau că erau pe cale să ră- 
mână fără Zeu — ba poate chiar să nu mai apuce seara, 

dacă invadatorii hotărau că trebuie să spulbere poporul 
învinsului. 

Mesagerii celuilalt Zeu îşi făcură simțită prezenţa la 
o distanță apreciabilă de sat. Înlemni. Erau lupi de soiul 
întâlnit în ziua aceea de demult. Asta însemna că Zeul 
căruia îi călcase atunci teritoriul îl căutase şi-i dăduse, în 
sfârşit, îi dăduse de urmă. 

Înghiți în sec. Lupii se înşirau câtă frunză şi iarbă, 
adulmecând în aerul jilav al dimineţii. Urletele lor îi în- 
gheţau sufletul. 

Deodată, lumina crescândă a zorilor se estompă. 
Noaptea pogori din nou pe pământ. Pentru o clipă tânărul 
se socoti pierdut — dacă celălalt Zeu avea asemenea pu- 
teri, soarta bătăliei era deja decisă. Dar zgomotul familiar 
al aripilor şi ţipetele atât de cunoscute îl liniştiră. Ridică 
privirea. Cerul era acoperit din zare în zare de şoimi. 

Pasărea sa i se aşeză pe antebraţ. Acum era pregătit 
să-l aştepte pe Zeul Lup. Acesta se ivi din ceață. Uriaş, cu 
chipul săpat în piatră. Tânărul simţi cum îi piere curajul. 

În faţa sa se afla unul dintre cei doi tineri care condu- 
seseră procesiunea la plecarea din sat. Pentru el, stadiul 
de Zeu era ceva trecător, o simplă treaptă în calea celei de 
Candidat. 

Cum putea să-i facă faţă unuia atât de bine instruit, 
care se pregătea să-l înfrunte pe Şef pentru a-i lua locul? 

Ca un câine încolțit, îşi trase capul între umeri şi făcu 
doi paşi în spate. Imaginile din copilărie răbufniră la su- 
prafaţă. Îşi amintea admiraţia cu care asista la izbânzile 
lui în competiţie de alergare, de îndemânare, de forță. O 
singură dată avusese de-a face cu el, când — după o 

ciocnire accidentală — căzuse cu fundul în baltă, spre 
batjocura întregului sat. 

Ghearele şoimului i se înfipseră în carne, oprindu-i 
retragerea. Pasărea ţipă. 

Ca la comandă, norii întunecaţi de fulgi şi pene se 
prăvăliră asupra lupilor într-o aversă de sfârşit de lume. 
Sânge, organe, carne, pene şi blană erupseră la contactul 
celor două armii. Vacarmul era de nedescris. 

Încet-încet, Zeul Kvun îşi adună o brumă de curaj. 
Rosti o mantră de protecţie şi se imagină înconjurat de un 
glob strălucitor, inexpugnabil. Zeul Lup îşi aţinti privirea 
asupra lui. Părea că-l arde chiar şi de la distanţa aceea. 
Buzele adversarului se mişcară rapid, incantând probabil 
blesteme. Învelişul protector vibră, dar făcu față. 

Urmară simbolurile. Imposibil de descifrat din cauza 
vitezei cu care erau desenate în aer, loviră câmpul de bă- 
tălie cu forța unei tornade. Şoimii se treziră dați peste cap. 
Lupii profitară de ocazie repezindu-şi colții fioroşi în 
trupurile lor firave. 

Globul tânărului încă rezista, dar asta n-avea să-i 
folosească la nimic dacă armata îi era spulberată. Trebuia 
să treacă la acţiune, sau bătălia avea să fie pierdută fără 
drept de apel. Cântări rapid alternativele, dar niciuna nu 
părea pe potriva măreţului său adversar. 

Simţi din nou ghearele şoimului apăsându-l. Pasărea 
avea dreptate, Câtă vreme îl considera pe Zeul Lup dea- 
supra lui, n-avea nicio şansă. Dar cum să...? 

O nouă strângere. Trase aer în piept, îşi eliberă min- 
tea de gânduri şi se concentră asupra adversarului. Era 
mult mai bine dotat fizic decât el. Nu putea spera să-l 

doboare într-o luptă corp la corp. Îi urmări o vreme 
incantaţiile şi gesturile — chiar dacă fiecare clipă îi reducea 
armata. Îşi dădu seama că Zeul Lup cunoştea mult mai 
multe trucuri magice decât el. Era şi firesc — se instruise în 
sat multă vreme înainte să adauge la asta experiența din 
teren. 

Şi totuşi... 

Zeul Lup învățase pornind de la ceea ce fusese sădit 
în el în timpul educației din sat. Pornea de la nişte idei 
preconcepute, luate drept bune. La fel ca şamanul, fe- 
meia, oamenii din sat... Nu se aştepta la lucruri nebu- 
neşti, ilogice, împotriva bunului simţ. lar legile naturii, de 
la care învățase Zeul Kvun, arătau că întotdeauna apărea 
ceva neprevăzut. 

Trebuia să fie nebun. Să facă un lucru neaşteptat. Nu 
mai ezită. Rupse o bucata din faşa care-i acoperea mijlocul 
şi-i ceru şoimului să-i aducă o creangă ramificată. Îşi făcu 
o praştie rudimentară, apoi alese de pe jos o piatră mai 
mare. O înfăşură în cârpă şi — ţinând arma ascunsă — porni 
spre adversarul său, urlând. 

Zeul Lup îl privi nedumerit. Apoi, ochii i se luminară 
de o bucurie răutăcioasă. Blestem după blestem, mantră 
după mantră, porniră cu viteza fulgerului, izbindu-se de 
învelişul protector al Zeului Kvun. Unele dintre ele îl 
sfâşiau, strecurându-se înăuntru şi lovindu-l cu ura lor. Se 
poticni de câteva ori, dar continuă alergarea. 

Adversarul îşi înteţi loviturile energetice. Din globul 
auriu rămase doar o structură ferfeniţită, ca o bucată de 
pânză uzată. Însă intuiţia tânărului se dovedi corectă. 
Când îl văzu că ajunsese suficient de aproape, cu apărarea 

ca şi inexistentă, Zeul Lup se opri din aruncat blesteme. Se 
înfipse bine pe picioare, aşteptând încleştarea. Braţele sale 
erau de două ori cât ale atacatorului. Trânta nu putea avea 
decât un singur câştigător. Un rânjet răutăcios îi înflori pe 
faţă. 

La mai puţin de două duzini de paşi, Zeul Kvun 
scoase praştia la vedere. O roti în aer cu toată disperarea 
care-l mai făcea să stea în picioare, în ciuda răului care i se 
lipise de piele prin blesteme. În clipa în care piatra țâşni, 
cu o viteză incredibilă, Zeul Lup înţelese, în sfârşit, ce se 
întâmpla cu adevărat. 

Adversarul său jucase după alte reguli. 

Îşi compuse o mantră de apărare. În ciuda priceperii 
sale, nu apucă s-o ducă la bun sfârşit. Piatra îl izbi cu forță 
în mijlocul frunţii, aruncându-i capul într-o parte. Icni. 
Genunchii i se îndoiră. Trupul masiv păru că rămâne sus- 
pendat în aer preţ de o clipă, apoi se prăbuşi pe spate. 

Aflat încă sub efectul adrenalinei, Zeul Kvun zbieră 
un blestem asupra oştirii vrăjmaşe. Lipsită de protecţie, 
aceasta se risipi schelălăind spre cele patru zări, mânată 
din urmă de păsărimea dornică de revanşă. 

Zeul Kvun se opri. Abia mai respira. Căzu în ge- 
nunchi. Înainte să se prăbuşească inconştient, apucă să sa- 
vureze incredibilul situaţiei 

Învinsese. 


[7 (40) 


Îşi reveni abia după prânz. Întreg trupul protesta, de 
parcă fusese bătut. Se târî cu greu spre peştera care-i ţinea 
loc de casă. Era epuizat, dar mândru de victorie. ÎL 

învinsese pe unul dintre viitorii Candidaţi. El, un pirpiriu 
care nu sperase decât la supraviețuire şi nu îndrăznise 
nici în cele mai frumoase vise să se creadă Zeu. 

Nu văzu mare lucru pe drum, concentrat să pună un 
picior înaintea celuilalt. Abia când ajunse la intrarea peş- 
terii, se opri ca trăsnit. Sub un morman de pietre, un trup 
familiar zăcea fără vlagă, contorsionat. 

— Nu! şopti. 

Se repezi la grămadă. Disperarea îi dădu din nou 
putere. Aruncă pietrele în lături, simțind cum deznă- 
dejdea îl prindea în mrejele ei. Într-un final, dezgropă cor- 
pul rece, rigid — pe care el şi-l amintea fierbinte şi moale. 

— De ce? 

Ridică privirea înlăcrimată. Abia atunci îl zări pe 
şamanul ce zâmbea slugarnic lângă un stei. Furia izbucni 
în măruntaiele Zeului Kvun, cuprinzându-l în pălălaia el. 
Se repezi la om, încleştându-şi degetele în jurul gâtului 
său. 

— De ce? zbieră. 

Omului îi pieri sângele din obraji. Începu să bolbo- 
rosească: 

— Nu... copil pentru Zeul Kvun... Nevrednică... 

Dorea să creadă că era un coşmar din care avea să se 
trezească, asudat. Era absurd! Nici măcar nu-şi pusese 
problema că putea face un copil cu ea. lar acum afla că 
şamanul urmărise cu grijă acest aspect, iar eşecul îl punea 
pe seama femeii. O salvase de la o moarte crudă — dar 
rapidă — prin înjunghiere, doar pentru a-i oferi ulterior 
chinurile lapidării. 

ÎL zvârli pe şaman cât colo, cu oasele frânte. 

— Blestemat fii în acest ceas! Blestemaţi fiți cu toții! 
Să se usuce arborii, să se transforme în stâncă pământul 
de sub culturile voastre, să se învenineze apa pe care-o 
beţi şi să se otrăvească bucatele pe care le gustaţi! Furtuni, 
cutremure şi moarte să fie destinul vostru! 

Tirada se termină într-un urlet neomenesc. O luă la 
fugă, bezmetic. În urma lui, nori negri se adunau peste 
pământul străbătut de tremur. 


Partea a doua 


Lacrimile se uscaseră pe obrajii supți. Trupul părea 
dezarticulat după caznele ultimelor zile — lupta cu Zeul 
Lup, evenimentele de la peşteră, apoi un drum lung, fără 
pauză, căruia corpul şubred i se supunea tot mai greu. 

Dăduse greş. Fusese prins în mrejele dulci ale divi- 
nităţii, fără să discearnă şi să cumpănească bine realitatea. 
El — un pirpiriu care ar fi trebuit să se mulțumească doar 
cu supraviețuirea — îndrăznise să spere la mai mult. Căl- 
case în lumea Zeilor. Se considerase deosebit. Încercase să 
apere o comunitate întreagă, dar se dovedise incapabil 
să-i poarte de grijă femeii cu care împărțea culcuşul. Se lă- 
sase sedus de o himeră. 

Îşi dădu seama că, dacă tot mersese aşa departe, 
putea să facă şi ultima nebunie. Să candideze. 

Şeful satului avea avea să-l înfrângă, fireşte. Tânărul 
câştigase bătălia cu Zeul Lup dând dovadă de inventi- 
vitate, dar se îndoia că avea vreo şansă în faţa Şefului — 
călit în atâtea lupte contra Candidaţilor. Urma să fie 

spulberat, iar capul său avea să străjuiască satul din vârful 
unui par. 

După o lungă încercare de a-l face să renunţe, şoimul 
îl abandonase. Fără el, Zeul Kvun nu mai exista. Rămă- 
sese doar copilul plecat din sat — acum un adult ale cărui 
fapte nu mai contau. Amuleta de lemn primită de la şa- 
man nu-i era de folos pentru a-şi demonstra apartenența 
la panteonul divinităţilor. Şi, în aceste condiţii, era posibil 
ca Şeful să nu-i accepte provocarea. 

Se opri la marginea poienii din faţa satului şi privi 
gardul cu pari plini de rune înălţat pe palisadă. Atâta vre- 
me îi simţise prezenţa protectoare întinzându-se după el, 
veghindu-l! ÎI primea cu căldură de câte ori se întorcea — 
vorbindu-i, depănându-i legendele adunate generaţie 
după generaţie. Acum îi simţea ostilitatea. 

Când poarta din stâlpi groşi se dădu la o parte, în- 
lemni. În pragul ei se ivi Şeful satului. Arăta la fel cum şi-l 
amintea — uriaş şi intimidant, poate doar o idee mai bă- 
trân. Acum bănuia că statura impunătoare se datora man- 
trelor şi mandalelor, care creau o iluzie. Una letală, fireşte. 
Se întrebă cum arăta, cu adevărat, cel din spatele ei. 

Uriaşul îl privea fix. Tânărul se simţea pipăit de de- 
gete invizible, aflate în căutarea locurilor fragile din 
urzeala fiinţei sale. Se întrebă câtă măiestrie trebuia pen- 
tru a ajunge la asemenea performanţe. Cu siguranţă unele 
care, pentru el, încă erau mistere adânc ferecate. Ştia, cu 
fiecare celulă a trupului său, că bătălia era pierdută încă 
înainte de a începe. 

Se retrase tăcut la adăpostul copacilor. Ce ironie — 
acum i se părea că acesta îi oferea mai multă protecţie 

decât satul. Şi nu se înşela. Auzi un foşnet în frunzişul 

înalt. Şoimul cobori din văzduh şi i se aşeză pe umăr. 
Era din nou Zeu. Zeul Kvun. Cu paşi egali, se înde- 

părtă de sat şi de provocarea aceea care nu era pentru el. 


(io) 


Reîntâlnirea cu Şeful satului — chiar dacă de la dis- 
tanță — îl marcase. Acum, că avea o idee despre ce în- 
semna să porți în mâinile tale destinele atâtor suflete, îl 
admira şi mai mult. Se întrebă de câte ori n-o fi fost şi el 
nevoit să treacă peste lucruri care-l răniseră. De câte ori 
nu considerase soarta nedreaptă, ori povara prea mare. 
Totuşi, niciodată nu lăsase ca asta să se reverse asupra 
supuşilor lui. Îşi asumase rolul, cu cele bune şi cele rele 
deopotrivă. 

Chiar dacă acum se aflau în tabere diferite, era un 
exemplu de urmat. Abia când peisajul din faţa ochilor îi 
deveni familiar, Zeul Kvun înţelese că viața rămânea 
complicată chiar şi după ce învăţai câte o lecţie a ei. 

Oriunde se uita, nu vedea decât urme ale distrugerii, 
un iad înspăimântător pe care blestemele sale îl pogo- 
râseră peste supușii săi. Acolo unde copacii se adunaseră 
plecându-şi capetele pletoase pentru un sfat de taină, 
zăceau țepuşe fumegânde împungând cerul ca rânjetul 
răutăcios al unei guri ştirbe. Valea florilor îşi lepădase 
plapuma multicoloră în crăpăturile pământului, de unde 
împrăştia miros de putregai. 

Pârâul limpede era înnămolit, revărsându-se într-o 
scurgere uleioasă al cărei gâlgâit sinistru înlocuise şo- 
potul cristalin. Verdele ierbii se transformase într-un 

maroniu sinistru. Peste vale plutea un smog gros şi în- 
tunecat, care îneca plămânii şi îmbrăca peisajul într-o 
nuanţă gălbuie, bolnăvicioasă. 

Aşezarea rămăsese o ruină a ceea ce fusese cândva. 
Oamenii — câţi mai trăiau — nu mai erau decât nişte umbre 
fantomatice care se mişcau de colo-colo, scurmând pă- 
mântul sterp în căutarea vreunei rădăcini. 

— Îi vom ajuta, se pomeni vorbind Zeul Kvun. Vom 
reface totul pas cu pas. Nu-i aşa? 

Şoimul rămase tăcut. Se îndreptară către peşteră. 
Trupul femeii începuse să se descompună. În mod stra- 
niu, nicio fiară sălbatică nu se atinsese de el, de parcă ar fi 
fost ciumat. 

ÎL acoperi cu o movilă de bolovani, apoi rămase o 
vreme cu faţa în palme, lăsând durerea pierderii fiinţei 
dragi să revină la suprafaţă — acum, când furia oarbă n-o 
mai distorsiona. În noaptea aceea avu un somn mai linştit 
decât în ultimele zile. Se împăcase din nou cu sine, cu 
şoimul, cu viața. 

Ziua următoare şi-o începu revenind la programul 
obişnuit de exerciţii. ÎI lăsă să-i pătrundă fiecare fibră, 
savurând vigoarea şi încrederea pe care i-o dădeau. Când 
termină, se apucă să binecuvânteze locurile dimprejur. 
Făcu acelaşi lucru şi cu aşezarea, dar de la distanță. Nu 
dorea să dea ochii cu oamenii până apuca să schimbe 
lucrurile, deşi era posibil ca ei să fi văzut focul făcut de el 
în noaptea precedentă. 

Un simplu blestem rostiti de el — încă un novice între 
Zei — spulberase echilibrul fragil oferit de rune ca pe o 
grămăjoară de nisip. Nu numai că nu-şi îndepliniseră 


122 / LUCIAN-DRAGOŞ BOGDAN 


misiunea, dar se stinseseră sub focul arzător al distrugerii 
asemenea celorlalte lucruri de pe cuprinsul micii lui țări- 
şoare. Ce s-ar fi întâmplat dacă ar fi fost vorba despre 
forțe cu adevărat terifiante, ca ale Şefului satului? 

Continuă să binecuvânteze locurile, conştient că — 
după ce totul va fi revenit la normal - trebuia să-şi ia mult 
mai în serios misiunea de Zeu. 


[7 (40) 


Zi după zi, tânărul nu precupeţi niciun efort în a 
răspândi energii binefăcătoare, desenând peste tot man- 
dale menite să vindece rănile şi să aducă la viaţă țesuturi 
viguroase. Şoimul urmărea impasibil cum speranţa lui 
scădea pe măsură ce rezultatele întârziau să apară. 

Descurajat, Zeul călători în afara ținuturilor sale, 
pentru a-şi testa puterile. Nu-i dispăruseră. Unde cădeau 
binecuvântările sale, natura înflorea, iar unde-şi plasa 
simbolurile, simţea vigoarea crescând. Rămase o zi în- 
treagă studiindu-şi palmele în căutarea unui răspuns as- 
cuns între linii şi bătături. Adormi confuz, incapabil să 
înţeleagă de ce puterile nu-i funcționau în propria ţară. 

Ciupituri familiare îl treziră în dimineaţa zilei urmă- 
toare. Se frecă somnoros la ochii şi studie buimac pasărea 
zgribulită. 

— Ce vrei? 

Şoimul luă o piatră între gheare. Se ridică în văzduh 
şi o lăsă să-i cadă în cap. 

— Au! Ce te-a apucat? 

Tirul se intensifică. Enervat, Zeul Kvun luă la rândul 
să o piatră şi o azvârli în văzduh. Pasărea se eschivă cu 

uşurinţă, apoi se repezi spre ochii omului. Ghearele răş- 
chirate lăsară urme adânci pe antebraţul ridicat în ultima 
clipă. 

— Pasăre nebună! 

Avea de-a face cu o nouă lecţie? Era o pedeapsă — 
întârziată — pentru ceea ce-i făcuse propriului ţinut? Şirul 
întrebărilor se curmă brusc sub un nou atac. Ghearele 
şoimului trecură la mai puţin de un lat de palmă de ochii 
pe care Zeul Kvun îi închise reflex în ultima clipă. 

Nu mai era de joacă. Lansă un atac energetic, dar 
acesta nu păru să-l afecteze pe şoim, care se repezi din 
nou în picaj. Când ciocul ascuţit îi smulse carnea de pe un 
deget, până la os, tânărul urlă un blestem. Pasărea se roti 
de câteva ori în aer, dezorientată. Omul o privi, precaut, 
cum încearcă să-şi recapete controlul. Dacă avea să con- 
tinue cu nebunia... 

Gândul rămase nerostit. Nu ştia ce avea să facă în 
acea situaţie. Nici nu apucă să afle. Şoimul se repezi cu 
toată viteza spre ciotul ascuțit al unei crengi. Vârful de- 
cojit i se înfipse în piept, ieşindu-i prin spate. 

Zeul Kvun icni. Se cățără grăbit în copac, încercând 
să ajungă la locul accidentului. Şoimul croncăni gutural, 
avertizându-l să se oprească. Încercă să-l binecuvânteze 
de la distanţă, dar asta nu făcu decât să stârnească pro- 
teste din partea păsării — tot mai lipsite de vigoare, pe 
măsură ce viaţa se scurgea din trupul plăpând. 

Chinul nu dură mult. Şoimul rămase inert. Omul se 
apropie şi, în timp ce încerca să-l scoată din țeapă, creanga 
se rupse. Căzu şi se lovi destul de rău, dar ignoră durerea. 
Cu ochii înlăcrimațţi, îngropă şoimul într-un mic tumul de 

pământ garnisit cu crenguţe şi muşchi, apoi se aşeză să 
mediteze, căutând un sens la episodul acela necugetat. 

Era convins că în el se ascundea o învățătură, dar — 
oricât răsuci lucrurile pe o parte şi pe alta — n-o găsi. Ştia 
doar că rămăsese fără pasărea totemică. Îi trecu prin 
minte că, poate, acesta era mersul lucrurilor. Şoimul se 
retrăsese atunci când el dorise să candideze. Din moment 
ce renunțase la confruntarea cu Şeful satului, îi revenise 
alături. Dar, pentru că gesturile sale constituiau o blas- 
femie şi-l decădeau din statutul de Zeu, pasărea fusese 
nevoită să se supună unui ritual de sacrificiu. 

Era o logică destul de întortocheată, dar singura la 
care se putea gândi. Îşi privi degetul sfârtecat şi rănile 
adânci din antebraţ. Trebuia să se îngirijească atent de ele, 
dacă nu voia să se infecteze. Îşi aminti de blestemele 
Zeului Lup. Parcă fuseseră mai blânde decât acestea. Ata- 
cul păsării pe care o considerase parte din ființa sa îl 
rănise la un nivel mult mai profund. 

Revelația îl lovi în plin. 

Runele probabil că ar fi protejat locurile — mai mult 
sau mai puţin bine — în fața unei agresiuni externe. Dar în 
faţa unui atac din interior se dovedeau neputincioase; 
Zeul Kvun condamnase acele locuri la un chin ascuns 
care depăşea efectele materiale, vizibile. Aşa se explica 
lipsa de efect a puterilor sale în teritoriul pe care-l bles- 
temase, în loc să-l binecuvânteze. 

Pasărea se sacrificase pentru a-l ajuta să înveţe aceas- 
tă lecţie grea. Îi mulțumi în sufletul său, întrebându-se 
dacă el ar fi fost capabil de un gest similar pentru ceea ce 

iubea. Apoi se aşeză să aştepte alt şoim care să-l călău- 
zească. 
Nu veni niciunul. 


(io) 


Aşa îl găsi un cuc stingher. Zeul Kvun îl privi fără a- 
l băga prea bine în seamă. 

Apoi simţi prezenţa. Se ridică fulgerător. Construi 
meticulos o plasă protectoare în jurul său şi începu să 
cerceteze împrejurimile. 

— N-am intenţii ostile! 

— Cine eşti? se răsti tăios. 

ÎL desluşi în cele din urmă pe celălalt, camuflat de 
crengile unui copac stufos. 

— Zeul Hrvat. 

— Hrvat? 

— Cuc, traduse intrusul. 

Pasărea zbură spre ascunzişul protejatului său, în 
timp ce Zeul Kvun pufni în râs. 

— Vrei să spui că te-au ales cucii? hohoti el. 

— Cel puţin pe mine m-a ales cineva, veni replica 
ironică. 

Se opri din râs la fel de brusc precum începuse şi se 
încruntă. 

— De unde ştii că pe mine nu m-a ales nimeni? 

— N-am sesizat nicio ființă totemică prin preajmă... 

— Poate că tocmai o aştept să se-ntoarcă! pară Zeul 
Kvun. 

— Poate, admise celălalt. 

Se vedea că nu avea chef de harță. 

— Te-ar deranja dacă ţi-aş ține companie până vine? 

Era o capcană, desigur. 

— Zeii nu stau la palavre. Se luptă. 

— Putem face şi asta, dacă vrei. Dar aş prefera să 
vorbim. 

Asta nu-i suna prea bine. Poate dorea doar să-i 
adoarmă vigilenţa până veneau ceilalți cuci. Era intrigat. 
Nu auzise de cuci care să se adune în stoluri şi nu-i con- 
sidera păsări periculoase. Deşi aveau gheare şi ciocuri, iar 
astea puteau cauza probleme. 

Se întrebă dacă avea vreo şansă să-şi cheme şoimii în 
ajutor. 

— Vreau să te văd la faţă! încercă să tragă de timp, în 
timp ce frământa simbolul de lemn între degete. 

— Deocamdată mi-e mai bine aici, veni răspunsul. 
Cel puţin, până renunti la intențiile ostile. 

— N-am decât un zid de apărare, mormăi Zeul Kvun. 

Celălalt cântări cele auzite. 

— Mi se pare rezonabil. 

Un trup masiv se desprinse din încrengătura aco- 
perită de frunze, foşnind. Zeul Kvun se încordă, aştep- 
tându-se la ce era mai rău. Îl studie atent pe celălalt: față 
alungită, nas acvilin, ochi limpezi, păr lung, prins la spate 
cu câteva agrafe. Figura lui nu-i era cunoscută. Mergea 
sigur pe el, dar lăsa cumva senzaţia că — în cazul unui 
pericol — ar fi fost în stare să dispară din câmpul vizual 
într-o fracțiune de secundă. Se apropie până la patru paşi 
şi, cu un gest larg, îl invită să se aşeze jos. 

În aer se simţea tremurul neîncrederii. 

— Credeam că acest teritoriu este al nimănui, des- 
chise Zeul Kvun discuţia. 

— Aşa mi s-a părut şi mie, aprobă celălalt. Să înţeleg 
că nu este al tău? 

Tânărul negă. 

— ÎL vrei? insistă celălalt. 

Nu-şi pusese problema aceasta până atunci. Dar avea 
alte lucruri mai grave pe cap, aşa încât negă din nou. Zeul 
Hrvat îşi roti ochii de jur împrejur, apoi încuviință sa- 
tisfăcut. 

— Te-ar deranja dacă l-aş lua eu? întrebă într-o doară. 
Cel puţin pentru o vreme... 

Tânărul era contrariat. Cel din fața lui demola tot 
ceea ce ştia. 

— Dacă eşti Zeu ai nevoie de un popor, sublinie el. 
Faptul că ai fost ales de cuci — obrazul i se încreți din nou 
într-un zâmbet — nu te face imediat Zeu. 

Celălalt zâmbi la rândul lui. 

— Aşa este. Poporul meu mă urmează şi va ajunge 
aici în curând. Ştii — explică el mai departe — noi am învă- 
tat de la cuci: mergem ici, mergem colo, luăm de la unul, 
luăm de la altul, mai stăm o vreme într-un loc apoi por- 
nim mai departe. 

— Şi nu te-a luat nimeni la bătaie până acum? Sau toți 
Zeii pe care i-ai întâlnit au fost dornici de taclale? 

— Bineînţeles că nu, se amuză celălalt. Dar am avut 
de fiecare dată grijă să-mi iau tălpăşița la timp. Uneori am 
scăpat ca prin urechile acului dar... sunt aici, nu? 

Tânărul se gândi la modul în care încercase el să-şi 
guverneze supuşii. 

— Oamenii tăi nu sunt nemulțumiți de acest mod de 
viaţă? Mereu pe drumuri, fără o casă... 

— Orice facem ne aduce satisfacţii şi frustrări, deo- 
potrivă. Depinde pe care le iei în considerare. Sau pe care 
le aduci în prim plan, continuă el pe un ton conspirativ şi 
începu să râdă. 

Zeul Kvun se mai destinsese şi el. 

— Să înţeleg că nu te dai în vânt după lupte... 

— Dacă e nevoie, ştiu să mă apăr. Dar consider că 
avem destul loc unii de alții şi nu e neapărată nevoie să ne 
dăm în cap. 

— E o filozofie interesantă. O să mă gândesc la ea. 
Totuşi, nu crezi că riscăm să devenim leneşi? Dacă nu 
lăsăm natura să-şi urmeze cursul, ne vom extinde atât de 
mult încât nu va mai rămâne colţ de lume neocupat. Ce 
vom face atunci? Recoltele vor deveni neîndestulătoare, 
bolile se vor răspândi cu repeziciune... Cum vom face 
față? Şi cum vom progresa, dacă nu vor mai exista pro- 
vocări? 

— E un mod interesant de a pune problema. Mă voi 
gândi la el. Schimbă subiectul: Care e povestea ta? 

Dacă întrebarea ar fi venit la începutul conversaţiei, 
ar fi spus o minciună. Dar celălalt îi câştigase încrederea. 
Se simţea singur, iar sufletul său tânjea după tovărăşie şi 
înțelegere. Îi povesti întâmplările prin care trecuse, oco- 
lind doar stângăciile sale în materie de viaţă sexuală. 

Când încheie istorisirea, chipul celuilalt devenise la 
fel de înnegurat ca al său. 

— Hmmm... Pot vedea şi eu ce-ai făcut? 

Porniră într-un marş tăcut. Când primele semne ale 
blestemelor se iviră în faţa lor, Zeul Hrvat îl privi plin de 
compasiune. ÎI strânse în braţe cu putere, prieteneşte. 

— Permite-mi să mă retrag din sanctuarul tău, îl 
rugă. 

— Cimitir, îl corectă. 

— Mormântul îi este fiecăruia sanctuar, căci acolo se 
retrage când vine clipa. 

Porniră înapoi, la fel de tăcuţi. Pentru oaspete, ima- 
ginile de coşmar constituiseră o experienţă care-l cutre- 
murase până în străfundurile ființei sale. 

— Ce-ai de gând să faci acum? 

Zeul Kvun ridică din umeri. 

— Nu mai am nici totem, nici ţinut, nici popor... 
Nimic. 

Vocea i se gâtui şi se stinse. 

— Acela era ţinutul pe care ţi-l aleseseră şoimii. Vei 
redeveni al lor doar atunci când te vei întoarce acolo. 

— Fără şoimi nu sunt nimic. Nici măcar Candidat. 

— Ai lupii, îl atenţionă Zeul Hrvat. L-ai ucis pe pro- 
tejatul lor, aşa încât ţi-ai câştigat dreptul să intri în rândul 
lor şi să le patronezi poporul. 

Nu se gândise la asta. Simți cum inima îi tresaltă, iar 
speranţa îi încolțeşte în suflet. 

— Te-ar deranja dacă ţi-aş mai ţine companie o vre- 
me? întrebă. 

Zeul Hrvat zâmbi. 

— Mi-ar face o neasemuită plăcere. 

(io) 


Zeul Hrvat întâlnise mulți oponenți în peregrinările 
sale. De cele mai multe ori, asta se soldase cu lupte vio- 
lente, urmate de retrageri precipitate. Existaseră şi terito- 
rii ale căror stăpâni nu-l atacaseră, dar îl urmăriseră în 
tăcere cum îşi ia tălpăşița. Dăduse şi peste alții care, la fel 
ca Zeul Kvun, acceptaseră să stea la discuții. 

— La nord-vest este sălaşul Zeului Urs. E un loc as- 
pru, cu un climat dificil de suportat şi cu multe privațiuni. 
M-am nimerit acolo într-o vreme viforoasă, în care po- 
porul său abia reușea să-şi ducă traiul de pe o zi pe alta. 
Eram o pradă picată din cer, dar mi-am cumpărat scă- 
parea ducându-i poporul spre o vâlcea ocrotită de munţi — 
în care se găseau de toate — pe care o descoperisem mai 
demult şi spre care mă îndreptam. Iarna aceea am trecut-o 
cu bine, laolaltă. De atunci ori de câte ori îmi îndrept paşii 
spre ţinutul urşilor, oamenii mei duc pentru ei lucruri 
trebuincioase. Uneori rămânem acolo câteva anotimpuri, 
lucrând cot la cot, împărțind bune şi rele — căci, în ciuda 
vremii sălbatice, poporul acela a realizat lucruri măreţe. Şi 
să ştii că am avut doar de câştigat, căci Zeul Bog este un 
munte de înțelepciune. Poate ar fi bine să-i faci o vizită. 
Pildele lui îţi vor sluji, cu siguranţă. 

— Nu mă va ataca? 

— Dacă nu mergi cu mâna goală, nu. Apoi, îi vei 
spune că vii din partea mea. 

Tânărul clătină din cap. 

— Tu eşti Zeu. Eu nu mai sunt. 

— De ce vorbeşti aşa? 

— Tu îţi porți poporul după tine. Eu l-am blestemat 
pe-al meu. lar acum, fără ființă totemică, nu-mi mai apar- 
ţine, după câte socotesc... 

Zeul Hrvat îşi țuguie buzele. 

— Habar n-am ce să spun... În mod normal, odată 
ce-ai fost ales, ar trebui să fii tot al şoimilor. Iar poporul 
poţi să-l iei cu tine în peregrinare. 

— Tu aşa vezi lucrurile. Eu ştiu că, fără fiinţă tote- 
mică, nu sunt Zeu. Nu pot avea popor, nu pot Candida... 

— Regulile astea sunt în mintea ta, se înfierbântă 
celălalt. Renunţă la ele şi vei vedea viaţa cu alţi ochi! 

Tânărul râse amar. 

— Dacă elimin aceste reguli, de ce-aş mai respecta 
altele? De ce-aş mai considera că noi avem menirea şi 
dreptul de a fi Zeii popoarelor lumii? De ce n-aş merge 
să-mi fac propriul sat, fără a mă lupta cu Şeful? 

Ultimele cuvinte le rosti cu mare greutate, ca pe o 
blasfemie. Celălalt se cutremură la auzul lor, dar nu mai 
insistă. 

— Atunci mergi la poporul lupilor! După riturile pe 
care cu atâta sfințenie le respecţi, ai dreptul să-l iei în 
stăpânire. Pe urmă, vei putea cere consilierea Zeului Bog. 

Părea cea mai înțeleaptă decizie. 

— Al lupilor... 

Se simţea rupt pe dinăuntru, iar sentimentul eşecului 
îl rodea puternic, lăsându-i pe buze gustul amar al tră- 
dării. Zeul Hrvat îl luă prieteneşte pe după umeri. 

— Al lupilor şi al şoimilor, prietene! Să nu uiţi nicio- 
dată asta. Al lupilor şi al şoimilor... 

(io) 


Când văzu bolovanii de pe celălalt mal al râului, îl 
năpădiră amintirile. Ultima oară când fusese pe acele me- 
leaguri era abia un novice în arta supraviețuirii şi se cer- 
tase, pentru prima oară, cu fiinţa lui totemică. Pe atunci se 
bucura din plin de libertatea de a trăi. Acum umbla adus 
de spate, apăsat de povara responsabilităților neduse la 
bun sfârşit. 

Cum aveau să-l primească lupii? 

Şoimii îl aleseseră pe el, patrupedele trebuiau să i se 
supună. Pentru acel popor era primul Zeu, acesta avusese 
parte deja de o guvernare — probabil mult mai bună decât 
era el capabil să ofere. 

Dar dacă şi foştii săi supuşi mai avusese Zei cândva, 
într-un trecut îndepărtat? Ritualurile s-ar fi transmis de la 
o generaţie la alta, ceea ce justifica faptul că ştiuseră cum 
să se comporte atunci când el îşi făcuse apariţia. Când se 
hotărau să candideze, Zeii îşi lăsau de izbelişte poporul. 
Iar pentru cei care n-o făceau venea, până la urmă, ziua 
morții. 

Clarauzul şi clarmirosul îl alertară. Ridică privirea. 
Pe coama unuia dintre bolovanii cei mai mari se ivise un 
lup uriaş. ÎI scruta de la distanță cu ochii lui reci, galbeni. 
Părul îi era zbârlit, iar gura larg deschisă din care balele 
curgeau abundent lăsa să se vadă colții ascuțiți. 

Îşi luă inima în dinți şi se apropie de vad. Trecu râul 
fără grabă. Fiara uriaşă nu-l scăpa din ochi, amuşinând 
continuu aerul. Când ajunse în faţa ei, tânărul rosti în 

gând o mantră de protecţie şi aşteptă. Trecu aproape o oră 
fără ca vreunul dintre cei doi să facă o mişcare. 

Lupul nu atacă. Nici nu chemă alți fârtaţi. Asta putea 
fi un semn bun, aşa încât omul îşi luă inima în dinţi şi, 
întorcând spatele fiarei, o porni spre inima ținutului. Auzi 
un foşnet în spatele său, dar îşi impuse să nu se întoarcă. 
Îi venea greu să se lase animat de acelaşi sentiment pe 
care-l avusese înainte de a fi ales de şoimi — când orice se- 
cundă de viaţă în plus era un privilegiu nesperat. 

De la o vreme, lupul iuți paşii. Câteva clipe mai târ- 
ziu, înainta pe cărarea bătătorită în paralel cu omul. Aces- 
ta răsuflă uşurat. În timpul călătoriei, încercă să se fami- 
liarizeze cu ființa totemică terestră. I se părea ciudat s-o 
audă gâfâind, să-i simtă mirosul blănii transpirate. Avea 
tendinţa să ridice privirea spre cer, în loc să urmărească 
fiara care se abătea de la drum pentru a amuşina locurile. 

Ştia că, în starea de transă profundă, putea ajunge să 
vadă prin ochii şoimului. Nu făcuse asta decât o dată sau 
de două ori. Probabil că, dacă ar fi ajuns să evolueze ca 
Zeu Kvun, ar fi devenit una cu ființa totemică, ajungând 
să-i folosească simţurile şi în stare de trezie. 

Se întrebă ce senzații i-ar fi dat comuniunea cu lupul. 
Deocamdată, nu era tentat să testeze. Urmă docil anima- 
lul care preluase iniţiativa, conducându-l spre aşezare. Se 
întrebă ce avea să găsească. Zeul Lup fusese priceput, 
puternic şi instruit. Mai mult ca sigur că se descurcase de 
minune, deşi ținutul prin care trecea nu părea ieşit din 
comun. 

Imaginea aşezării îl lăsă fără grai. Arăta aproape la fel 
de rău ca aceea pe care o părăsise. Era mai mare în 

dimensiuni şi adăpostea în centrul său un edificiu me- 
galoman, în care Zeul Lup era adorat cu fiecare arabesc 
sculptat în coloanele de lemn şi de piatră. 

Când primii oameni îl zăriră se iscă o zarvă de ne- 
descris. Fugeau care-ncotro, scoțând sunete scurte, gutu- 
rale. Se adunară în faţa lui şi se aruncară cu capul în 
țărână, îngânând falsete. 

Se apropie de ei. Le putea mirosi frica — o frică an- 
cestrală — şi se înfioră încercând să-şi închipuie regimul de 
teroare pe care Zeul Lup îl înstăpânise pe acele meleaguri. 

— Ridicaţi-vă! spuse solemn. 

Nimeni nu îndrăzni să facă vreun gest. Se încruntă. 
Era posibil ca oamenii să nu-i înțeleagă vorbele? Puțin 
probabil. În celălalt sat, limba lui nu constituise vreo 
problemă. 

— Doresc să-l văd pe şaman! 

Din nou, nu se întâmplă nimic. Bătu din picior, ne- 
răbdător. Privi spre lupul care căscă zgomotos şi se întinse 
leneş pe sol, închizând ochii. 

— Şamanul... e mort? şopti. 

Ochii galbeni se deschiseră ca la comandă. Animalul 
se ridică la fel de leneş, scuturându-şi praful din blană. 
Zeul îşi roti din nou privirea peste adunare. 

— Deci asta era... 

Fostul Zeu Lup eliminase orice risc de subminare a 
autorității. Existau doar el şi sclavii a căror menire era de 
a-l sluji, de a-şi sacrifica viaţa pentru bunăstarea lui. Un 
cult exacerbat al personalităţii, într-o tentativă de a se 
folosi de oameni pentru a-şi spori propriile forţe, în ve- 
derea atingerii statutului de Candidat. 

Lupul schelălăi discret, întrerupându-i şirul gân- 
durilor. Tânărul se apropie de un om şi se aplecă spre el, 
apucându-l de umeri. Biata creatură lividă aproape leşină 
de spaimă. O ridică în picioare, apoi trimise un gând li- 
niştitor. După ce simți că localnicul îşi mai revenise în 
simțiri, arătă întrebător spre lup. 

Omul şopti ceva, dar sunetul care părăsi buzele nu se 
auzi. Îşi drese glasul şi repetă: 

— Aroth! 


ro 


Prima grijă a Zeului Aroth o constitui găsirea unei 
peşteri. Nu dorea să-şi lepede vechile obiceiuri — cel puţin, 
nu pe acelea bune. Se întoarse apoi la oameni şi încercă să 
găsească o cale de comunicare cu ei. Teama insuflată de 
prezenţa lui şi slugărnicia de care dădeau dovadă — pe 
lângă care servilismul poporului şoimilor părea revoltă — 
îl scoaseră pe tânăr din sărite de câteva ori. Văzând cât de 
tare se speriau bietele creaturi de gesturile lui nervoase, 
îşi impuse să fie mai răbdător. Aici avea de vindecat multe 
răni ale sufletului. 

Primul său ordin constă în dărâmarea edificiul din 
centrul aşezării. Când văzu durerea cu care oamenii să- 
vârşeau acel gest, îşi puse mâinile în cap şi porni furios 
spre peştera lui. 

— Nu-i înțeleg! răbufni către lup pe când stătea în 
fața peşterii lui şi arunca cu pietricele în nisipul fin care 
acoperea panta. Ce nu le convine de data asta? 

Continuă să arunce încruntat peitricele, fără a băga 
de seamă ce făcea animalul. Ba chiar, într-o vreme, ridică 

privirile spre cer aşteptând răspunsul izbăvitor al şoi- 
mului. Mârâitul ameninţător al lupului îl făcu să coboare 
privirile. Animalul se zburlise şi-i aşezase la picioare o 
bucată de lemn şi o piatră ascuţită. 

— ie ce îți mai trebuie? se răţoi Zeul. 

Lupul îşi dezveli gingiile şi colții fioroşi. Din reflex, 
Zeul Aroth aruncă o protecţie, dar lupul deveni şi mai 
violent. Mai mult, în spatele lui îşi făcură apariţia alte 
câteva fiare. 

ÎI străfulgeră gândul că se dovedise inapt pentru a 
deveni divinitatea acelui popor, iar animalele hotărâseră 
să-i facă de petrecanie. Totuşi, experienţa îl învățase că nu 
aşa acționau ființele totemice. Gesturile lor, oricât de ciu- 
date, aveau rolul unor învățături. 

Luă în mână piatra. Cu muchiile ei ascuţite, începu să 
sculpteze în corpul moale al lemnului. 

— Asta vrei să fac?. 

Animalul mârâi. Zeul Aroth continuă să sculpteze şi, 
pe când scoarele scăpăta, reuşi să realizeze o caricatură 
acceptabilă de lup. Întinse băţul. Animalul îl apucă între 
colții săi puternici şi-l sfărâmă. 

— Hei! protestă Zeul. M-am muncit să-l fac şi-acum 
îl strici? 

Lupul rămase cu botul căscat şi limba atârnând, ca şi 
cum ar fi râs. Câteva secunde mai târziu, Zeul Aroth 
începu să râdă de-adevăratelea. 

— Aşa e, ai dreptate! Chiar dacă a fost rodul asupri- 
rii, oamenii au construit acel edificiul cu sudoarea şi 
sângele lor. Obligându-i să-l distrugă, i-am făcut să-şi 
îngroape o parte din suflet. 


ZEUL KVUN / 137 


Mulţumit de demonstraţie, lupul se întinse pe jos, la 
picioarele lui. Celelalte fiare se făcuseră nevăzute. Zeul 
Aroth îşi plimbă degetele plin blana cenuşie, mulțumin- 
du-i credinciosului animal. Noua comuniune i se părea 
mai miraculoasă ca prima, câtă vreme lupii nu-l aleseseră 
pe el în cadrul vreunui ritual magic. Şi, cu toate acestea, ei 
îşi îndeplineau menirea la fel de conştiincios ca şoimii. 


(io) 


După ce curățară locul pe care fusese edificiul, Zeul 
Aroth îi ajută pe oameni să amenajeze acolo o grădină. Îi 
lăsă să-şi dea frâu liber imaginaţiei şi, spre marea lui 
bucurie, o fată se dovedi extrem de talentată. Cei bătrâni 
strâmbară din nas când auziră ideile ei legate de aran- 
jamentele florale, ori construcţiile din pietre şi lemne răs- 
firate printre ele, considerându-le risipă. Dar Zeul o 
încurajă, văzând în munca ei un simbol mai plăcut ochiu- 
lui decât vechea construcție megalomană. 

Încetul cu încetul, oamenii învăţară să nu se mai tea- 
mă de el. ÎI considerau un protector, nu un tiran. La fel cum 
făcuse în vechea aşezare, îi învăţă pe toți după apucături 
şi boli, luând de la capăt munca dificilă începută acolo. 

Nu insistă să aleagă un nou şaman. Asta îl scutea de 
surprizele neplăcute ale unor ritualuri necunoscute şi, 
mai ales, nu-l obliga să-şi caute o nouă consoartă. Făcea 
totul fără a se mai implica emoțional, ca pe o etapă nece- 
sară în drumul lui spre transformarea în Candidat. Poate 
că eşecul cu poporul şoimilor fusese menit să-i arate că 
drumul său - în ciuda convingerilor din copilărie — 
trebuia să urce în continuare. Tendinţa lui fusese să se 

oprească la stadiul de Zeu ca la un palier pe care oricum 
n-ar fi meritat să ajungă şi pe care — tocmai de aceea — tre- 
buia să-l prețuiască. Dar destinul înscris în stele nu se 
potrivea întotdeauna cu ceea ce credeau muritorii — fie ei 
oameni de rând, ori Zei. 

După ce trecură câteva anotimpuri în care aşezarea 
înflori sub protecţia celor douăzeci şi cinci de rune — pe 
care Zeul Aroth le aranjă acum în etalări menite să asigure 
o protecţie cât mai bună — lupii îl anunţară că se apropia 
un intrus. Simţi un fior, dar era departe de sentimentele 
care-l copleşiseră atunci, cu mult timp în urmă. Acum 
considera evenimentul un moment prielnic de a vedea 
dacă făcuse progrese în direcția de a deveni Candidat. 

Când văzu cucul zburătăcind pe cer, ordonă arma- 
telor sale de lupi să se disperseze. Lupul cel bătrân îl stu- 
die aşa cum o făcuse la sosirea lui pe acele meleaguri, apoi 
se linişti şi se întinse la picioarele lui. 

— Poţi coborî, prietene! strigă. Acum eşti în sigu- 
ranţă. 

Zeul Hrvat sări dintr-un copac înalt, cu trunchiul 
gros, scuturându-se de frunze şi crenguţe rupte. Cei doi 
se strânseră în braţe cu putere, apoi se îndepărtară unul 
de celălalt şi se studiară. 

— A trecut ceva vreme, comentă oaspetele. 

Zeul Aroth încuviinţă. Vizitatorul privi de jur îm- 
prejur şi, simțind atmosfera plăcută, îmbietoare, dădu 
mulțumit din cap. 

— Ai făcut treabă bună, comentă el. E un loc minunat! 

— Eşti oaspetele meu oricât vei dori! zise celălalt 
arătând cu mâna împrejurimile. Tu şi cu oamenii tăi. 


ZEUL KVUN / 139 


Zeul Hrvat se înclină respectuos. 

— Îţi suntem profund îndatorați, prietene! Şi fii con- 
vins că nu vom abuza de acest privilegiu! 

Oamenii lupilor îi primiră cu neîncredere pe vizita- 
tori. Cu timpul însă, la sfatul dvinităţii lor, îi acceptară pe 
nou-veniți în viaţa lor de zi cu zi. Cei doi Zei îşi petreceau 
vremea povestindu-şi isprăvile la care fuseseră părtaşi de 
la despărţire. 

— Am trecut şi pe la Zeul Bog, spuse oaspetele. L-am 
întrebat de tine şi mi-a spus, mirat, că nu ţi-a auzit de 
nume. 

— Nu l-am vizitat, recunoscu gazda. 

— Ai tendinţa să împietreşti într-un loc... 

— Iar tu eşti ca o piatră care se rostogoleşte. Nu 
prinzi niciodată muşchi. 

Râseră împreună, savurând plăcerea de a fi laolaltă. 

— Nu mai era nevoie să merg la el, explică Zeul 
Aroth. M-am decis ce vreau să fac: voi ridica acest ținut 
cât mai sus, perfecţionându-mă la rândul meu. Apoi, 
când voi simți că a venit clipa, voi candida. 

— Mă bucur să aflu că ţi-ai găsit calea. Totuşi, nu res- 
pinge un sfat care ţi-ar putea fi de folos. Precum ţi-am 
spus, are multe lucruri bune ascunse în cămările sale... 

După aproape o săptămână, oaspetele reuşi să-şi 
ducă la bun sfârşit munca de convingere. 


(io) 


Privea şocat în jur. Cu excepția ținutului său bles- 
temat, nu mai văzuse nicăieri o natură aşa de ostilă. Il 

urmă mecanic pe Zeul Hrvat, fără a înceta să se minune- 
ze — sau să se îngrozească? — de sărăcia acelor pământuri. 

Nu peste multă vreme, un mormăit de avertizare îi 
făcu atenţi. 

— Eu sunt! strigă Zeul poporului cucilor. Iar cel care 
mă însoţeşte este un prieten! 

Mormăitul încetă şi fu urmat de un hohot de râs. 

— Prietenii prietenilor mei sunt bineveniţi pe tărâ- 
murile mele! se auzi o voce cu un timbru plăcut, gros. 

Din spatele stâncilor îşi făcu apariţia un uriaş care ar 
fi putut uşor rivaliza cu Şeful satului. Mergea cu paşi 
apăsaţi, hotărâți, întocmai ca un urs. Când ajunse la ei, îi 
strânse în braţe cu forță. 

— Zeul Bog, se prezentă în fața oaspetelui necunoscut. 

— Zeul Aroth, răspunse acesta. 

Gazda îl privi lung. 

— Am impresia că nu ăsta ţi-e numele, mormăi ea. 
Dar, în definitiv, asta nu e treaba mea... 

— 'Ţi-am adus ceva ajutoare, îl informă divinitatea 
cucilor. Ţinutul pe care prietenul nostru îl are în grijă este 
un picior de rai... 

Zeul Bog ridică un deget, atenţionându-l. 

— Nu-l lăuda aşa mult, că s-ar putea să mă apuce 
dorul de cuceriri! 

Râseră cu multă poftă, apoi gazda îşi îndrumă urşii 
să-i conducă pe oamenii celor două popoare spre aşezare. 
Când o văzu, Zeul Aroth rămase cu gura căscată. Se în- 
tindea sub un munte, în încăperile unei peşteri care-l 
străbăteau de la un capăt la altul — din buza unui podiş 

ferit de vânturi, până la falezele şi fiordurile încețoşate ale 
unei mări. Ajutaţi de divinitatea lor, oamenii gândiseră cu 
foarte mare grijă labirintul interior, ajungând să păstreze 
căldura, să construiască depozite de apă, hrană şi lemne. 
În realitate, erau patru aşezări legate unele de altele prin 
tuneluri, puțuri şi poduri menite să asigure o comunicare 
rapidă şi eficientă. 

Zeul Aroth nu se feri să-şi arate entuziasmul, lău- 
dându-şi gazda. 

— Nevoia te învaţă, spuse aceasta. 

— Într-adevăr. Acum mă bucur că am ascultat sfatul 
Zeului Hrvat şi am venit aici, să te cunosc. 

— Dacă ar fi după el, lumea ar deveni un loc unde 
fiecare e prieten şi aliat cu fiecare! 

— Aşa este, încuviinţă cel menţionat. Cu toate astea, 
Zeul Lup mi-a atras atenţia şi asupra unei alte perspective. 
Povesti discuţia aceea, iar gazda clătină din cap. 

— Sunt fiinţe şi ființe. Nu toate sunt demne de în- 
credere... 

— În plus, ajutorul reciproc poate întinde capcane! 
observă Zeul Aroth. 

Le povesti despre cei trei pe care-i găsise meditând 
împreună, într-un cerc al cărui circuit nu mai putea fi 
întrerupt, condamnându-i pe participanţi la rătăcire 
veşnică. Ceilalți doi se scuturară în fața acestei imagini de 
coşmar. 

— Oricum, atâta vreme cât din fragedă pruncie sun- 
tem învăţaţi că — după iniţiere — devenim duşmani, e greu 
să trecem peste aceste condiționări. 

Odată ajunsă discuţia aici, ea migră firesc spre lupta 
dintre Candidaţi şi Şef. Zeului Aroth i se păru natural s-o 
întrebe pe gazdă dacă intenţionează să candideze, fără 
a-şi ascunde admiraţia pentru forța pe care o emana. 

— Poate că va veni şi vremea aceea... Deocamdată, 
mi se pare o provocare pe măsura mea aceea de a păstra 
viaţa în colțul acesta, pe care natura pare să-l fi blestemat. 

Ca lovit de trăznet, tânărul amuţi şi plecă privirea în 
pământ. Divinităţii urşilor nu-i scăpă gestul şi aruncă 
priviri întrebătoare spre Zeul Hrvat. 

— Dacă te-am jignit cu ceva te rog să-mi ierți proasta 
purtare! se scuză. 

Celălalt îi făcu semn să tacă. Aşa cum intuia, după 
minute bune de tăcere, Zeul Aroth ieşi din muţenie şi în- 
cepu, monosilabic, să-şi depene povestea. Pe măsură ce 
auzea amănuntele, fața gazdei se înnegura, exprimând o 
reală îngrijorare şi compasiune. 

— Ai avut dreptate legat de nume, încheie poves- 
titorul. Numele meu a fost Zeul Kvun. 

Gazda se scărpină în creştetul în care apăruseră deja 
fire sure. 

— În continuare susţin că acesta nu e numele tău, 
insistă. 

Tânărul îl privi contrariat. 

— Eu cred că numele tău real este Zeul KvunAroth, 
răspunse Zeul Bog întrebării nerostite. 

— Allupilor şi al şoimilor, îngână divinitatea cucilor. 

— Ai făcut o greşeală, îi explică binevoitor gazda. Ai 
uitat că eşti răspunzător pentru poporul şoimilor. Nu 
uita că, odată ce l-ai luat sub aripa ta ocrotitoare, eşti 

răspunzător şi pentru poporul lupilor. Nu e doar un po- 
por de împrumut, o pelerină pentru vreme rea. E poporul 
tău — cinsteşte-l ca atare! 

Zeul KvunAroth rămase privind lung în ochii lui. 

— Dar... când candidezi, nu înseamnă că laşi deo- 
parte răspunderea pentru poporul tău? 

— Eu zic că da, aprobă divinitatea urşilor. Tocmai de 
aceea nu este un gest care trebuie făcut pripit. 

— În sensul în care ar trebui să candidez doar dacă aş 
fi sigur că pot să devin Şef al satului? 

— Nu putem şti dinainte cum se va sfârşi un lucru 
sau altul. Dar cred că, mai întâi, trebuie să ajungem să ne 
cunoaştem locul în lume. 

Tânărul medită o vreme în tăcere, apoi îl prinse pe 
Zeul Bog de după umeri. 

— Mulţumesc! 

— Cu drag, îi întoarse acesta îmbrăţişarea. 


Epilog 


Vremea se scurse peste lume, după mersul ei — dând 
viaţă şi trimţând în moarte. În partea aceea de lume, 
băieții părăsiră satul când le venea vremea. Nepricepuţii 
îşi dădură viaţa pentru ca Natura să prospere. Cei mai 
atenți, reuşiră să supravieţuiască. Cei Aleşi, deveniră Zei. 
Dintre aceştia, unii aspirară la statului de Candidaţi, 
aruncându-se când şi când în luptă cu Şeful satului. 

Zeul KvunAroth administră cu înţelepciune ţinutul 
lupilor, aducând cu sine învățături de la Zeul Bog. Oamenii 


144 / LUCIAN-DRAGOŞ BOGDAN 


prosperară, aşezarea înflori, dar divinitatea nu renunţă la 
cumpătare. Se mulțumi cu un singur sat, în care oamenii 
nu se înmulțiră peste măsură şi nici nu căzură patimilor 
înavutirii şi cuceririi. Îşi apără cu multă măiestrie lumea, 
devenind un luptător iscusit. Alături de alţi Zei puse 
bazele unei alianţe care se dovedi de folos tuturor. Avu 
multe neveste -— căci viețile oamenilor erau doar o 
frântură din a lor — şi ele îi dăruiră mulți copii. 

Apoi, într-o zi, pe când străbătea ţinutul însoţit de cel 
mai bătrân lup al haitei, zări un trup tânăr şi zvelt bălă- 
cindu-se în râul de la frontieră. ÎI privi cum se zbenguia, 
avertizat să plece de chelălăiturile disperate ale unei 
hiene. Un zâmbet îi înflori pe chip. 

— Băiete! îl strigă. 

Tânărul tresări. Se răsuci speriat spre el şi trasă un 
glob luminos în jurul său. Pentru o clipă, pe Zeul 
KvunAroth îl tentă să încerce credinţa cu care băiatul 
realizase protecția. Renunţă. 

— Vino aici! îl îndemnă. Nu te teme, nu-ţi voi face 
nimic! 

În ciuda certurilor îngrozite ale hienei, băiatul se 
supuse vocii autoritare, apropiindu-se. 

— Eşti Zeu. 

Băiatul emise un râs forţat. 

— Nu încă, răspunse stânjenit. Completă încrezător: 
Dar sper să devin. 

Zeul KvunAroth îi studie focul şi dârzenia din 
priviri. 

— N-a fost o întrebare, zâmbi. 

Se ridică de pe bolovanul pe care se aşezase. Încrun- 
tat, băiatul încerca să priceapă ce şmecherie se ascundea 
în spatele vorbelor celuilalt. Zeul KvunAroth arătă cu 
mâna roată împrejur. 

— Acesta este de acum ţinutul tău, îi spuse. Păsto- 
reşte-l cum se cuvine. 

— Dar... 

Băiatul era nedumerit. 

— Un Zeu nu-i dă altcuiva de bunăvoie ţinutul său. 

Divinitatea lupilor şi a şoimilor râse din toată inima. 

— Mai ai multe de învăţat băiete, zise. Deşi... poate 
că ai dreptate, cotinuă el meditativ. Cine ştie? 

Ridică din umeri şi se ridică. 

— Fiinţa ta toemică te va conduce la sat. Dacă vrei 
vreun sfat, caută-l pe Zeul Hrvat — umblă alături de un 
cuc şi e plin de surprize. E mereu prin preajmă când ai 
nevoie de el. 

— Mulţumesc, îngăimă băiatul. 

Încă nu ştia dacă să creadă sau nu cele auzite. 

— Cea mai bună mulțumire va fi aceea de a avea grijă 
de supuşii tăi. Hai, du-te! 

Băiatul încuviinţă din cap şi se îndepărtă îndrumat 
de hienă. Înainte de a dispărea în spatele tufişurilor, mai 
aruncă o privirea spre binefăcătorul neaşteptat. 

— Va fi un Zeu bun, se auzi o voce. 

Cel care tocmai renunţase la poporul păstorit zâmbi, 
iar ridurile i se încreţiră la colțurile ochilor. Nu era nevoie 
să se întoarcă pentru a şti cine vorbise şi — mai ales — de 
unde vorbise. 

— Mă bazez pe tine pentru asta! replică şi apoi se 
aplecă spre lup, mângâindu-i blana deasă. 

— Mulţumesc, prieten credincios! Tu şi haita ta mi-ați 
fost sprijin de nădejde. E vremea ca drumurile noastre să 
se despartă. Mergeţi să alegeţi un băiat proaspăt, care 
tremură acum, întrebându-se dacă protecţia sa va fi su- 
ficientă în faţa fiarelor sălbatice... 

Îşi frecă obrazul de botul jilav în semn de rămas bun, 
apoi se ridică. Lupul porni în altă direcţie, cu paşi obosiţi. 

— Chiar dacă faptele tale de vitejie au ajuns până la 
Şeful satului, ca să candidezi trebuie să mergi cu animalul 
totemic după tine! Aşa cer ritualurile... 

Răse şi se întoarse cu fața spre copacul din care venea 
vocea. 

— Tu vorbeşti de reguli, Zeu Hrvat? Ai îmbătrânit, 
pare-mi-se! Îşi reluă drumul: Şi-apoi, nu mă duc să can- 
didez. Nu încă. 

Trecu pe sub copacul în care stătea cocoțată divi- 
nitatea cucilor, fără a privi printre frunze. 

— Deocamdată, provocarea cea mai potrivită mi se 
pare aceea de a readuce viaţa într-un colţ de lume bles- 
temat, de care se feresc toți... 

— Zeul Bog va fi fericit să audă vorbele tale. 

Zeul Hrvat se sări pe pământ. 

— Vei mai candida vreodată? 

— Ştiu şi eu? După ce mi-am uitat o dată respon- 
sabilităţile, s-ar putea să-mi fie greu să scap şi a doua oară 
de remuşcări. Ştii că sunt un sentimental... 

— Voi avea eu grijă să te desțeleneşti, chicoti Zeul 
Cuc. Succes, prietene! 

Nu-i răspunse, mulțumindu-se să ridice doar palma. 
Acum era vremea pentru tăcere. Vorbele aveau să vină cu 
timpul, cumpătate şi la locul lor. 

Zeul Kvun se întorcea acasă. 


NU ESTE PRIMA DATĂ 


Cavalerul înainta atent pe dalele podelei, tocite de 
paşii care le călcaseră vreme de secole. Făcliile ancorate la 
înălțimea capului proiectau pe pereţii de piatră umbrele 
coloanelor rotunjite. Pânze de păianjen urcau până la 
grinzile din tavan. Din colțurile întunecate se auzeau 
scârțâituri. 

Merse mai departe prin subteranele pustii ale caste- 
lului, apropiindu-se de hruba balaurului. Monstrul cu trei 
capete păzea singura intrare în donjonul în al cărui vârf 
stătea prizonieră prinţesa — țelul misiunii sale. 

Îşi şterse fruntea asudată. Coborî câteva trepte şi 
intră în culoarele întortocheate acoperite cu mâzgă, ce 
făceau înaintarea mult mai dificilă. Un stol de lilieci se 
desprinse din spatele unei arcade şi se repezi spre ieşire, 
aproape doborându-l în înaintarea haotică. 

Flutură sabia, răpunând câţiva. Erau o probă uşoară, 
incomparabilă cu cea în care fusese nevoit să lupte cu 
gărzile. Sau cu trucurile ce-i permiseseră să scape de fan- 
tome, după ce luase băutura magică. Asta ca să nu mai 
amintească de halucinaţiile provocate de vrăjitoarea cea 

bătrână din stejarul înălțat în curtea interioară, care-l 
ajutase pe o parte şi-l păcălise pe alta... 

Se opri. În faţa lui se înălța o uşă masivă, din lemn 
întărit cu drugi de fier. Scoase sabia şi încercă să treacă 
mai departe. Poarta abia se clinti, scrâşnind. Înjură în 
gând. Mai mult ca sigur că zgomotul alertase deja balau- 
rul. Folosindu-şi umărul, împinse cu forță, reuşind să-şi 
facă loc să treacă. 

Când norul de praf se risipi, văzu cu groază că mon- 
strul îl aştepta. Trona în mijlocul hrubei, privindu-l cu 
ochii lui mici şi răi. Îşi întinse cele trei gâturi, slobozind 
din boturi jerbe de flăcări. 

Abia apucă să-şi lase jos viziera şi să sară într-o parte. 
Aerul se încălzi imediat, dar n-avea vreme să se preocupe 
de asta. Se năpusti spre fiară. Câtă vreme era aproape de 
ea, n-avea a se teme de foc. 

Lovi în crucea pieptului, apoi făcu un pas în spate,. 
Unul dintre capete se repezi spre el, cu gura căscată şi 
colții galbeni, cu vârful însângerat. Păşi în dreapta şi co- 
borî paloşul, într-o mişcare continuă. 

Capul se rostogoli la podea. Sângele negru, gros, 
gâlgâi din gâtul ciuntit. Acolo unde atinse armura, sfârâi. 

Balaurul scoase un urlet furios şi încercă să-l prindă 
în gheare. Dar picioarele erau scurte, iar mişcarea îl deze- 
chilibră. Cavalerul se prinse de vârful aripii care trecu 
razant peste coiful său. Descrise un salt în aer, oprindu-se 
pe umărul fiarei. Înălță paloşul şi reteză încă un gât. 

Spasmul trupului butucănos îl aruncă jos. Înainte de 
a atinge podeaua, una dintre aripi îl lovi, trimițându-l iar 

în aer. În zborul său necontrolat apucă să vadă coada 
solzoasă apropiindu-se cu repeziciune. 

Impactul se dovedi extrem de dureros, proiectându-l 
într-un colț. Izbitura de perete îl ameți. În timp ce se stră- 
duia să se ridice, cu mişcări nesigure, flăcările pornite din 
ultimul cap al balaurului linseră armura. 

Simţi cum carnea începe să-i ardă, chiar dacă plăcile 
erau dublate de căptuşeală. Printre lacrimi, apucă să 
zărească gura garnisită cu colți repezindu-se spre el, gata 
să-l rupă în bucăţi. 

Urlă şi o luă la fugă. Îşi pierduse simţul orientării, aşa 
încât nu ştia dacă, în goana lui bezmetică, nimerise uşa pe 
care intrase sau alta. Sigur nu era cea din donjon, pentru 
că nu se trezi în faţa unor scări, cum ar fi trebuit. Îşi con- 
tinuă alergarea, deschizând la întâmplare uşi, neatent la 
încăperile străbătute. 

În cele din urmă ajunse la o uşă masivă de lemn, 
întărită cu drugi de fier. În mintea sa sună un avertisment, 
dar îl ignoră. Se opinti, o deschise şi... 


(io) 


Copilul țâşni de pe scaun, zbierând ca un decreierat. 
Căzu pe jos şi se târî în patru labe până în colțul camerei. 
Urmări cu ochii măriți de groază cum cavalerul se rosto- 
golea în camera sa, într-un zgomot infernal de fiare. Din 
reflex, privi spre ecranul care înfățişa acum o cameră 
goală de castel. 

— Ce naiba?! Nu este prima dată când folosesc userul 
Darn cel Roşu! şopti pentru sine, încercând să caute un fir 
logic care să-i permită să-şi recapete curajul. 

Omul în armură gemea. Mirosea a nespălat şi carne 
arsă. 

— Ajutor! icni. 

Era aceeaşi voce cu care, în joc, striga plin de satis- 


pr 


facţie „Mori, stârpitură!” către gărzile cărora le reteza ca- 
pul. Băiatul urlă din nou. Se adună de pe jos şi o rupse la 
fugă, aproape smulgând din țâțâni uşa camerei sale. 

Părinţii nu erau acasă. Putea să sune la poliţie, dar 
mobilul său rămăsese în cameră. 

— Domnul Hommell... 

leşi din casă şi se repezi le gardul care despărțea 
curtea lor de cea a vecinului. Lumina de la verandă era 
aprinsă. Se împiedică de un furtun lăsat pe gazon. Zgo- 
motele care veneau prin geamul deschis al camerei sale îi 
făceau pielea de găină. Parcă o gospodină nepricepută 
răsturna toate oalele şi cratițele. 

Se ridică, apoi îşi continuă fuga spre casa vecină. 
Ajunse la uşă. Era încuiată. 

Disperat, bătu de câteva ori cu palma în ea, apoi 
dădu ocol locuinţei. Întunericul care-l cuprinse după ce 
ieşi din bătaia lămpii de pe verandă îl îngrozi. I se părea 
că, din fiecare tufiş, putea răsări arătarea care ieşise din 
monitor. Crengile i se agăţau în pantalonii de pijama, 
sfâşiindu-i. Lacrimile începură să-i şiroiască din ochi, 
udându-i obrajii. 

Ajunse la intrarea din spate. 

— Doamne, ajută-mă să nu fie încuiată! se rugă, apoi 
puse mâna pe clanţă. 

Nu era. Băiatul deschise uşa şi... 

[7 (40) 


Hominidul făcu un salt şi se prinse de peretele alb al 
capsulei atunci când creatura se rostogoli din norul lu- 
minos al acceleratorului cuantic. 

— Ce-i asta?! se lumină acesta, speriat. Nu este prima 
dată când joc sub incantaţia ŞC) 

Băiatul se ridică de jos. Când dădu cu ochii de ho- 
minid, urlă îngrozit. La rândul său, acesta emise un fero- 
mon de panică, apoi acţionă dispozitivul de teleportare. 
Se dezintegră în raza de lumină şi... 


(io) 


— Ce se întâmplă?! se scindară atomii. Doar nu este 
prima dată... 


ÎN CĂUTAREA 
CLAROBSCURULUI 


Reclama la Birbongton clipea promiţător între stâlpii 
de înaltă rezoluție. Daniel trecu prin pânza fluorescentă, 
purtat de fluxul informaţional, şi se umplu de efluviile 
dulcege ale băuturii energizante. Apoi căută cel mai apro- 
piat pachet de date care cobora spre Madi's. 

Mergea deseori în barul acela, de obicei pentru a se 
întâlni cu Geena şi Khali. Cei doi erau membrii sectei pi- 
cassiste. Mare parte a timpului o petreceau fragmen- 
tându-se şi recompunându-se sub înfățişări ciudate — 
într-un amestec de organe şi membre a căror reprezentare 
o culeseseră din biblioteci. Uneori se recompuneau îm- 
preună, iar asta - conform spuselor lor — era similar 
anticei concepţii despre sex. 

Dar erau simpatici. 

Îi găsi stând abătuţi, în forme flasce, clasice. ÎL sa- 
lutară cu gravitate, poftindu-l să ia loc alături de ei. Îi făcu 
un semn barmanului, iar acesta îl bombardă cu obişnuita 
doză de tetraxină care-i dădea iluzia unei actualizări 

celulare. O vreme, savură senzațiile transei induse de 
drog, apoi îşi focaliză din nou atenţia asupra localului. 

Cei doi prieteni stăteau la fel de serioşi. Nu se frag- 
mentaseră nici măcar o dată, ceea ce nu mai avea nici un 
haz. 

— Ce-i cu voi? întrebă. S-a întâmplat ceva? 

— Mda...! răspunse Khali fără chef. 

Aşteptă continuarea, convins că ea avea să sosească 
dintr-un moment în altul. După câteva picosecunde, 
îndrăzni din nou: 

— Mda... ce? 

— Probleme, i-o reteză scurt Geena. Nu-s de capul 
tău. Vezi-ţi mai departe de distracţie! 

— E secret? încercă Daniel să nu pară jignit. 

Se frecă de rugozităţile tejghelei, inhalând sporii 
excitanţi care-i permiteau să acceseze modul D-ruf. În 
noua stare, tatuajul simbiotic al lui Khali îi apăru în toată 
splendoarea lui. Deşi îl văzuse de nenumărate ori, îl ad- 
miră din nou -— el n-ar fi avut tăria să lase o eM-eduză să 
se înmulțească făcând sex cu celulele pielii sale şi să coasă 
„două pe faţă, două pe dos” aşa cum se amuza Khali când 
era într-o dispoziţie bună. 

— E bătaia noastră de cap, îl lămuri bărbatul. 

Primiseră probabil o nouă misiune. Ar fi vrut să ştie 
despre ce era vorba, dar cel mai mult îi părea rău că — aşa 
cum se întâmpla de obicei — n-avea să-i mai vadă o vreme. 
Cei doi nu agreau programele de ubicuitate, aşa încât nu 
lăsau în urma lor copii. Considerau că misiunile necesitau 
maximum de forțe. 

— Cu cât mai multe copii, cu atât se pierde mai mult 
din structura de bază! îi explicase Khali la un moment dat. 

Râsese de superstiţiile lui, explicându-i că — prin 
transfer electronic — nu se pierdea nimic. El i-o tăiase 
scurt: 

— Este vorba de ceva subtil — flerul, capacitatea de 
reacție rapidă la nişte stimuli abia sesizabili. În meseria 
noastră, nu ne permitem să riscăm. 

Ăsta era Khali, iar Geena se comporta similar. ÎL 
amuza rigiditatea asta venită din partea unor oameni 
dispuşi să se fragmenteze cât era ziua de lungă. Într- 
adevăr, peste un anumit număr de copii sistemul devenea 
prea încărcat şi se dovedea incapabil să gestioneze optim 
resursele. Dar de aici şi până la enormităţile debitate de ei 
era cale lungă. 

Probabil că excesul de zel indus de drogurile consu- 
mate în ultima perioadă îi dădu ideea. În definitiv, parti- 
cipase la mai multe spargeri de coduri decât ei şi-i văzuse 
de multe ori fragmentându-se. Îi rugă ca, la despărțire, 
să-i mai facă o demonstraţie de picassism. 

— O să-mi lipsiţi, spuse cu sinceritate. Lăsaţi-mi o 
amintire... 

Acceptară. În timp ce se descompuneau, Daniel 
începu să ruleze înregistrările fragmentărilor anterioare. 
Le sparse codul, stabilind rapid matricea picassistă — des- 
tul de banală, dacă era redusă la esențe. Îşi potrivi struc- 
tura peste ea. Până începură cei doi să se recombine, avea 
toate elementele necesare. Făcu o copie şi o sincroniză cu 
dansul lor ciudat, umplând micile interstiţii create şi 

alipindu-se subtil nucleelor asimetrice. Când Geena şi 
Khali reveniră la forma inițială, habar n-aveau că-l conți- 
neau în structura lor. 

În plus, îl aveau în faţa lor — zâmbitor, recunoscător 
pentru că-i satisfăcuseră cererea. Trebuia doar să aibă 
grijă la gestionarea resurselor, pentru a evita să fie desco- 
perit în momentele în care cei doi apelau la picassism. 
N-ar fi trebuit să apară probleme — două exemplare con- 
stituiau un număr suficient de mic pentru a se descurca. 

Primul exemplar îşi urmă astfel viaţa obişnuită, fără 
a ieşi din rutina zilnică. Cel de-al doilea se pregăti pentru 
o experienţă unică. 


cre 


În sală mai erau doi oameni posaci şi unul arogant. 
Liniile care formau perimetrul încăperii fuseseră realizate 
neglijent, mai mult pentru conformitate. Unele erau mai 
lungi decât trebuia, urmărind punctul de fugă al orizon- 
tului dincolo de intersecția cu perpendiculara care trebuia 
să sugereze colțul. Altele grupaseră prea mulți biţi în jurul 
lor şi apăreau în tuşe groase. Nu conta. Era doar un com- 
promis, o iluzie tributară unor convenţii care nu se apli- 
cau geometriei lumii lor. 

Atingerea meduzei simbiote îl deranja pe Daniel. 
Avea o senzaţie de mâncărime. Testă mai multe subrutine 
până găsi una care să se potrivească structurii lui Khali, 
determinându-l pe acesta să-şi scarpine zona afectată, 
aerisind-o. Când senzaţia neplăcută dispăru, îl focaliză 
atenţia asupra jumătăţii răspândite printre biții Geenei, 
explorându-i detaliile sexuale. 

— Am reuşit să adunăm câteva referinţe privitoare la 
McDowell, spuse individul arogant. Cei care au acționat 
au făcut-o bine, anulând protecţiile, ştergând înregistră- 
rile şi rescriind anumite secvenţe. Din fericire, este greu să 
realizezi o crimă perfectă — e aproape imposibil să elimini 
toate redundanţele din miliardele de miliarde de progra- 
me care rulează simultan în Matrice şi cu care interferează 
un individ. Am reuşit astfel să găsim urme ale dispariției 
lui McDowell şi să recuperăm câteva fragmente. 

Rulă secvențele — unele încadrate în programe de 
lungimea unor spoturi subliminale. Instinctiv, fiecare din 
cei prezenţi îşi accesă simulatoarele, căutând să aşeze 
indiciile într-o posibilă înlănţuire a evenimentelor. 

Scenariile rezultate erau extrem de diferite şi fante- 
ziste, dar prezentau un element comun. 

— Nu reuşim să-l interpretăm, comentă unul dintre 
indivizii posaci. Nu are coerenţă logică. 

— Mai curând pare ceva legat de stări empatice, 
observă Geena. 

— Exact. Ţinând cont de asta, credem că avem nevoie 
de psi. Ei ne-ar putea oferi o interpretare adecvată a 
acestei urme, ca să ştim pe ce pistă să pornim. 

— Dar asta înseamnă... se crispă Khali. 

— Că trebuie să apelaţi la corpuri fizice, completă 
individul arogant. 

Ultimul cuvânt suna ca o blasfemie. Khali îşi scărpină 
gânditor meduza, spre uşurarea pasagerului clandestin. 

— De multe ori m-am întrebat de ce nu se crează o 
interfață între lumea noastră şi cea metafizică. În definitiv, 
sunt destule similarități între ele... 


158 / LUCIAN-DRAGOŞ BOGDAN 


— Teoretic, admise unul dintre inşii posaci. În rea- 
litate, se situează pe paliere diferite de percepţie. 

— Poate că într-o zi..., interveni celălalt. 

Arogantul puse capăt speculațiilor. 

— Până atunci, folosim ce avem. Am aranjat mai 
mulți curenţi purtători de informaţie, fiecare cu un număr 
suficient de codări pentru a face cât mai dificilă deconspi- 
rarea misiunii voastre. Am preferat să utilizăm o progra- 
mare aleatorie. Astfel, dacă noi pățim ceva, nu vom putea 
oferi informaţii relevante privind traseul vostru. Nu ştim 
cu cine avem de-a face şi ce ar fi dispus să facă pentru a-şi 
păstra anonimatul 

Khali şi Geena încuviințară tăcuţi. Înainte ca întru- 
nirea să ia sfârşit, bărbatul zise: 

— În arhive nu apare nicio referire la potențiali duş- 
mani ai lui McDowell. 

— Se pare că, la data dispariţiei, lucra la un aşa-numit 
clarobscur — o structură halucinogenă, ceva cu efecte si- 
milare unui drog. 

Daniel căzu pe gânduri. Pentru programele de co- 
dare, el era parte componentă a lui Khali şi a Geenei. Dacă 
ar fi monitorizat cineva operaţiunea, i-ar fi descoperit 
trucul. Dar, aşa cum spusese individul arogant, erau pe 
cont propriu, pentru a minimiza riscul urmăririi lor. 

Stătu în cumpănă dacă era cazul să mai continue cu 
joaca sau nu. Acolo aveau loc lucruri serioase, iar el peri- 
clita misiunea. Dacă cineva îi găsea alter ego-ul, se putea 
folosi de el pentru a se infiltra în sânul misiunii. Pe de altă 
parte, dacă ieşea acum la lumină, ar fi fost considerat un 

spion. Oricât de buni prieteni i-ar fi fost Khali şi Geena, se 
îndoia că l-ar fi putut feri de o eventuală anulare. 

Oricum, avea să fie descoperit când urmau să se 
transfere în corpurile fizice. Conştiința sa avea să se 
separe, dar atunci măcar ar fi avut de înfruntat doar furia 
lor, nu un sistem pentru care nu însemna nimic. Mai 
exista şi posibilitatea de a părăsi grupul după ce pornea în 
misiune, dar îşi dădu seama că nu era o soluţie. Pro- 
gramele de codare ar fi sesizat dispariţia atâtor biţi şi, cel 
mai probabil, aveau instrucţiuni precise de oprire a ope- 
rațiunii în caz de pericol. Probabil corelate cu anularea 
identităţilor actuale ale celor doi detectivi. 

Nu le putea face una ca asta. Cea mai bună soluţie la 
care se putea gândi era să-şi anuleze alter ego-ul. Declan- 
şă prin rezonanţă una dintre piedicile de autodistrugere 
şi speră că nimeni n-avea să-şi pună prea multe întrebări 
legate de absenţa lui. 


(o) 


Lui Daniel îi luă destul de mult timp până să accepte 
că sistemul de codare folosit în misiunea lor avea un bug. 
La fiecare reinițializare, se altera o secvență minoră a 
ciclului. Modificarea era făcută cu suficientă atenţie pen- 
tru a se încadra în procentul de eroare aceptat de pro- 
gram. Dar exista riscul ca, după n codări, să se realizeze o 
scanare de rutină în care să compare stadiul respectiv cu 
cel iniţial. 

În acea clipă, alterarea avea să iasă la lumină şi — lu- 
crul de care se temea cel mai mult — avea să fie inițializată 
rutina de anulare a participanţilor la misiune. 

Deşi nu-l încânta ideea, trebuia să urmărească acea 
alterare. Îi găsi destul de repede algoritmul şi — folosin- 
du-se de matricea prin intermediul căreia se insinuase 
printre biții lui Khali şi ai Geenei — începu munca de re- 
conversie. Cel mai rău stătea cu răbdarea. Trebuia să păs- 
treze acelaşi ritm ca şi virusul, pentru a nu atrage atenţia 
programului de codare. După o vreme, începu să recon- 
vertească un octet şi jumătate. Apoi doi. Când raportul 
ajunse de trei corectări la o alterare, se opri — riscul de a fi 
descoperiți devenea deja prea mare. 

Recuperă astfel mult din terenul pierdut, până când 
constată că intrusul stabilise şi el un ritm de trei per co- 
dare. Războiul acesta nu ducea la nimic bun. Prin urmare, 
încetă urmărirea şi căută să facă o proiecţie a traseelor 
viitoare. 

Virusul avea un program destul de mic. Secvența de 
alterare era aleatoare, dar făcea parte dintr-o rutină slab 
dezvoltată. Daniel se puse apoi la pândă şi — după câteva 
încercări nereuşite — se trezi în prezenţa agresorului. 

Când îl văzu că era doar un copil i se făcu milă. Viru- 
sul se sperie şi dădu să fugă, ceea ce putea avea consecinţe 
extrem de grave. Daniel îl înconjură rapid cu o secvenţă 
repetitivă, blocându-i orice mişcare. După ce reuşi să-l 
liniştească, îl luă la întrebări: 

— Ce cauţi aici? 

— Atac călătorii neatenţi. Sunt un virus în caz că nu 
ţi-ai dat seama! 

În ciuda fricii, avea tupeul caracteristic copiilor. 

— Ştii că te pot anula într-o clipă, îi atrase atenţia 
Daniel. 

— Face parte dintre riscurile meseriei. Dacă nu atac, 
nu voi putea niciodată să-mi înmulțesc secvențele şi să 
cresc. Voi rămâne o pradă uşoară pentru eternitate. Deşi — 
continuă meditativ — probabil că în situaţia respectivă voi 
trăi cu o eternitate mai puţin decât o eternitate. 

Îi plăcea să răsucească cuvintele. 

— Dar te pot încurca suficient cât să trezim atenţia 
programului de codare. Asta înseamnă că vom fi puşi cu 
toții în stază. 

Daniel se gândi că aceea ar fi fost o alternativă blân- 
dă. El ştia că realitatea era mult mai dură. Încercă să ape- 
leze la rațiune. 

— Ce-ai avea de câştigat? 

— Ce-aş avea de pierdut? 

Îşi dădu seama că era mai bine să apeleze la nego- 
cieri. Cu copiii funcționau întotdeauna. 

— Ce vrei? 

— Dacă mă laşi să vin cu voi, vă pot proteja. 

Era un răspuns neaşteptat, dar avea doza lui de bun- 
simţ. În general, viruşii îşi respectau unii altora teritoriile 
cucerite. Ba chiar se aliau când venea vorba despre lupta 
împotriva sistemelor de diagnoză şi curăţare. Singura 
problemă era că trebuia să-l supravegheze atent. Viruşii 
erau fiinţe nomade, cu o moralitate diferită de a majo- 
rităţii ființelor civilizate. Nu trebuia niciodată să te încrezi 
complet în cuvântul lor. 

În definitiv, pentru Khali şi Geena era totuna dacă-l 
descopereau doar pe el, sau se trezeau cu încă un călător. 

Cel puţin, asta spera în clipa în care ajunseră la cu- 
vele de listare. 

Khali se ridică primul în capul oaselor. Programul de 
animare a corpului fizic se instalase în întregime. Cu aju- 
torul lui, controla nano-implanturile care mişcau corpul 
fizic listat de imprimante. Testă timpii de răspuns şi 
observă că erau înnebunitor de înceți. Îi luă o vreme până 
îşi dădu seama de lucrul cel mai neplăcut. 

Era complet izolat de sistem. 

Privi în jurul său. Geena îşi revenise şi încerca, la rân- 
dul ei, să se acomodeze cu trupul. Iar ceva mai încolo... 

— Daniel? 

Adolescentul zâmbi buimac, în timp ce-şi mişca hao- 
tic membrele. 

— Ce cauţi aici? 

Daniel încercă simultan să răspundă şi să capete con- 
trol asupra corpului. Rezultatul fu un amestec de expli- 
caţii bâlbâite şi gesturi stranii, dar reuşi să ducă la capăt 
ambele sarcini. Geena pufni nervoasă, apoi privi spre 
Khali. 

— Ce facem cu el? 

— N-avem de ales, comentă acesta. Trebuie să-l luăm 
cu noi. 

Se întoarse cu spatele la băiat şi scrută împrejurimile. 

— Nu-mi place, mormăi. Speram că vom rămâne 
racordați la Matrice... 

— Am observat şi eu că suntem pe cont propriu, 
aprobă Geena. 

— Poate că am eu o explicație. .., se auzi vocea timidă 
a lui Daniel. 

Ca la comandă, cei doi se întoarseră spre el. Vă- 
zându-le fețele serioase, lui Daniel îi pieri curajul pe care 
cu greu şi-l adunase. 

— E vorba despre un virus..., şopti. 

În mod straniu, bărbatul şi femeia îl lăsară să poves- 
tească întreaga aventură. 

— Fre56.wmf nu are conştiinţă cum avem noi, oame- 
nii. Ca să poată supravieţui, a fost nevoit să ocupe banda 
care ne leagă de Matrice. 

Odată deconspirat secretul, virusul-copil îşi făcu 
simțită prezența. Khali izbi cu piciorul în pământ. 

— Până aici! tună. Că tu te-ai strecurat alături de noi, 
treacă-meargă! Nu-mi place dar asta e! Însă nici nu poate 
fi vorba să-l luăm pe ciudatul ăsta cu noi! Te rog să pără- 
seşti banda şi să te întorci în Matrice! îi ordonă virusului. 

Geena îi aşeză palma pe antebraţ. 

— Khali, e riscant să facem asta. Ştie despre noi. Dacă 
va fi prins şi desfăcut secvențial ne va da de gol. Se aplecă 
spre urechea bărbatului şi şopti: Ca să nu mai spunem că 
poate decide să vândă această informaţie. E mai sigur să-l 
luăm cu noi, încheie cu glas tare. 

— Nu m-am angajat la grădiniţă! În misiunea asta 
este destul de greu să avem grijă şi de noi doi, darămite de 
copiii ăştia! 

Aserţiunea stârni un rictus din partea lui Daniel. 

— În plus, virusul ne lipseşte de un ajutor esenţial: 
resursele Matricei! ÎI putem anula. 

— KHALI! E doar un copil! 

— E un virus! 

— E un copil! insistă femeia. 

Khali arătă cu degetul spre Daniel. 

— Dacă nu era el, ne-ar fi infectat! 

— E un copil! repetă Geena ca un aparat stricat. 

Khali pufni şi se îndepărtă furios. Daniel se făcuse 
mic. În ciuda divergenţelor pe care le avusese la început 
cu Fre56.wmf, acum era solidar cu el. 

— Îi va trece, îl linişti Geena. 

Adolescentul ridică privirea spre chipul ei palid şi 
zâmbi. 

— Dar nu e cazul să ţi-o iei în cap, îl atenţionă femeia. 
Nu este deloc bine ce ai făcut, dar despre asta vom discuta 
când ne întoarcem în Matrice. 

În timp ce se îndepărta de el, Daniel o putu auzi 
murmurând: 


— Dacă ne vom mai întoarce... 


cre 


Khali se calmă abia când apăru primul psi. Nu era 
spân, ca ei, ci avea barbă şi plete. Era de statură medie, 
având un trup slab şi mai mult fibros. 

— Vă doresc bun venit, cinstiți oaspeţi! îi întâmpină 
el Eu sunt Chandrakar, a o suta reîncarnare. De multă 
vreme n-am mai avut cinstea de a primi vizita cablaților. 
Cărui fapt îi datorăm acestă onoare? 

— Avem nevoie de ajutorul vostru în soluţionarea 
unei enigme. Eu sunt Khali, rutina lui Moon şi Varkovsky. 
Ea e Geena, programul recuperat din Faldiakas, iar el e 
Daniel... 

— Copia numărul 4, completă adolescentul. 

Ochii lui Chandrakar se îngustară. Psiul percepea 
încă o prezenţă, deşi nu-i putea da nume. Khali se scuză 
pentru impoliteţe. 

— Ne însoţeşte şi Fre56.wmf — un virus-copil care 
călătoreşte în interfaţa dintre noi şi Matrice. 

Chandrakar îşi mângâie barba lungă cu degetele sale 
osoase, terminate cu unghii lungi. O lucire binevoitoare îi 
animă ochii în timp ce încuviinţa uşor din cap. 

— Am chemat spiritele bătrânilor să se reîntoarcă la 
trupuri. Vă rog să mă urmați... 

Porniră printr-o pădure cu copaci mari şi deşi. Trun- 
chiurile groase se ridicau la zeci de metri înălțime, termi- 
nându-se cu coroane care umbreau pământul acoperit cu 
ciuperci, muşchi şi ferigi. Drumul urma o cărare bătă- 
torită. Din când în când, iepuri şi veveriţe le tăiau grăbiţi 
calea. Un cor asurzitor de păsări îşi făcea simțită prezenţa 
în coronament, combinând triluri, strigăte şi cârâituri. 

Chandrakar îi conduse către un platou pe care, prin- 
tre ruinele unei construcții megalitice, se aflau şapte 
trupuri aproape mumificate. Când păşiră în mijlocul lor, 
siluetele cocoşate se treziră la viaţă. Totuşi, în afara ochi- 
lor, nimic din aspectul sau gesturile acelor corpuri nu 
dădea senzaţia de viaţă. 

— Bine aţi venit Khali — rutina lui Moon şi Varkovsky, 
Geena — programul recuperat din Faldiakas, Daniel — 
copia numărul 4 şi Fre56.wmf. Vizita unor oaspeţi din 
poporul cablaților ne onorează. Am înţeles că ați venit să 
ne cereți ajutorul. Ne bucură că între popoarele noastre 
mai există dorință de cooperare... 

Khali şi Geena se înclinară respectuoşi. Bătrânul care 
vorbise îi invită să se aşeze. 

— Şi care este această problemă? se interesă un altul. 

Khali le relată despre dispariţia lui McDowell şi de- 
spre fragmentele recuperate. 

— Singurul element comun avea de-a face cu stările 
empatice, pe care n-am ştiut să le interpretăm. Poporul psi 
este recunoscut pentru abilitățile sale în ceea ce priveşte 
sentimentele. 

— Într-adevăr, aprobă un al treilea bătrân. Ne-aţi 
putea prezenta sentimentul cu pricina? 

Khali şi Geena încuviințară. Le-ar fi fost de folos re- 
sursele Matricei, dar trebuiau să se descurce cu propriile 
interpretări. Nu erau pricepuţi la asta, dar încercară să 
trăiască interior cât mai fidel starea întâlnită în fragmen- 
tele recuperate în timpul anchetei. 

— Am simțit despre ce este vorba... îi opri un bătrân. 
E un sentiment legat de moarte. Asta înseamnă că răs- 
punsul la enigma voastră se află în lumea aceea. 

Daniel simţi că-i îngheaţă sângele. 

— Lumea morților, îngăimă Geena. 

Bătrânii aprobară la unison. 

— Dar... ce treabă au morţii cu Matricea? Noi nu 
supunem curgerii lumii voastre... 

— Nu ştim răspunsul la această întrebare. Poate are 
legătură cu acel clarobscur despre care ne-aţi vorbit. Ce 
este el? 

— Am înţeles că un fel de drog, ridică din umeri 
Khali. Nu ştim decât ce a fost recuperat din înregistrările 
lui McDowell. 

— Atunci nu vă rămân decât două alternative, vorbi 
din nou primul bătrân. Puteţi să vă continuaţi căutarea, 
ori să vă întoarceți înapoi în Matrice. 

— Trebuie să mergem mai departe, spuse Geena. 
Intervenţia morţilor în Matrice nu este ceva care poate fi 
ignorat. Cum au ajuns acolo? 

— Singurul răspuns care rămâne în picioare este acel 
clarobscur. 

— Atunci trebuie să-l căutăm. Dacă deschide o poar- 
tă spre lumea noastră, înseamnă că e foarte periculos. 

— Doar că nu ştim să ajungem în lumea morților, le 
atrase atenţia Daniel. 

— Dacă veţi muri fără a fi integrați în Matrice, veţi 
ajunge acolo! spuse unul dintre bătrâni. 

— Mulţumim de propunere, dar am impresia că ăsta 
ar fi un drum doar dus. 

— Aşa e. 

— Noi am vrea să ne şi întoarcem... 

— Asta e singura cale despre care ştim noi. Când 
atingem nirvana, e calea pe care păşim. Dar roboții ştiu 
despre toate lumile din univers, căci ei călătoresc de la o 
stea la alta. Dacă există alt drum spre lumea morţilor, ei 
trebuie să-l cunoască. 

— Vi-l vom da pe Chandrakar drept călăuză spre 
portul lor, spuse primul bătrân. 

— Vă mulțumim şi vă rămânem profund îndatorați! 

Bătrânii îi salutară cu o înclinare din cap, apoi spi- 
ritele le părăsiră trupurile mumificate, revenind în lumea 
lor metafizică. 

Călătoria decurse în tăcere. Psii nu erau vorbăreți de 
felul lor, preferând să rămână în comuniune spirituală 
unii cu alții. Geena şi Daniel admirară peisajul sălbatic, 
savurând senzațiile olfactive şi auditive filtrate de corpul 
fizic. În acelaşi timp, încercară să-şi conserve energia. 
Mersul pe jos se dovedea o activitate obositoare. 

Khali rămase adâncit în gânduri. Informaţiile primite 
erau de o importanţă capitală şi se întreba dacă n-ar fi 
trebuit să le transmită către Comandament. ÎI informă pe 
virus despre asta. 

— Cu alte cuvinte, ai avea nevoie de banda de comu- 
nicare cu Matricea. 

— Exact. 

— Ceea ce înseamnă că eu... ar trebui să dispar. 

Bărbatul nu comentă. 

— Ştii că, dacă vreau, pot virusa conexiunea cu Ma- 
tricea, făcând-o inutilă. Asta înseamnă că ați rămâne blo- 
caţi în corpurile alea. 

Khali ştia asta. Din clipa în care aflase despre com- 
promisul dintre Daniel şi Fre56.wmf se îngrozise în faţa 
acelui scenariu pe care adolescentul părea să nu-l fi luat în 
calcul. 

— Tocmai de aceea vreau să discutăm, pentru a găsi 
o soluție. 

— Am putea lăsa un pachet criptat, pe care să-l in- 
fectez. În afara unui cod pe care ştiţi că-l pot descifra 
oamenii voştri, orice altă accesare s-ar solda cu distru- 
gerea informaţiei. 

— Infectarea ar presupune să sacrifici o parte din 
tine, îi atrase atenţia bărbatul. 

— Ştiu. Dar, dacă lucrurile merg bine, sunt convins 
că-mi veţi oferi o recompensă. Există atâția oameni supra- 
saturați de stimulente care doar încarcă inutil rețeaua, 
fără a mai face nimic util. Biţii lor ar putea fi folosiți mult 
mai bine de unul ca mine. 

— E o variantă de luat în calcul, se învoi Khali. 

Formulă mesajul. Fre56.wmf îl împachetă, îl infectă, 
apoi îl criptă şi-l abandonă în sectorul din Matrice la care 
era conectată banda pe care o ocupa. Între timp, Geena şi 
Daniel studiau cu interes o dungă verticală care tăia cerul 
în două. 

Când ajunseră în dreptul ei, constatară că era un 
cablu cu un diametru impresionant, al cărui capăt se pier- 
dea printre nori. La baza lui, o cabină strâmtă îşi aştepta 
călătorii. 

— Ce-i asta? întrebă Daniel. 

Încercarea de a privi în sus, cu capul pe spate, îl ameti. 

— Un port către lumea roboților! explică Chandra- 
kar, apoi făcu o plecăciune adâncă: Fie ca stelele cerului să 
vă călăuzească paşii! 

Cablaţii îi mulțumiră pentru urare, apoi îl priviră o 
vreme cum se îndepărtează. Când silueta psiului deveni 
neclară, îşi mutară din nou privirile spre cablul din faţa 
lor. Khali se apropie precaut şi-l atinse, apoi bătu cu 
palma lată pe suprafaţa uzată a vehiculului. 

— Hai, să pornim la drum! 

Geena şi Daniel îl urmară, precauți. Interiorul nu era 
spaţios — o cabină austeră, cu cinci fotolii îngrămădite 

unul în celălalt, cinci costume spaţiale înghesuite sub ele 
şi un panou de bord cu câteva butoane şi leduri. 

Cablaţii se îmbrăcară în costume, se aşezară şi îşi 
legară centurile de siguranţă, apoi Khali apăsă pe butonul 
care avea desenată o săgeată cu vârful în sus. Uşa vehi- 
culului se închise cu un şuierat grăbit. Cabina tremură 
uşor şi se puse în mişcare. La început, acceleraţia îi apăsă 
în fotolii, îngreunându-le respiraţia. Nanotehnologia în- 
corporată în corpul listat încercă să compenseze neplă- 
cerile. După câteva minute, totul reveni la normal. 

Cei trei ocupanțţi ai cabinei nu se relaxară complet. 
Nu aveau niciun fel de cunoştinţe privind tehnologia ace- 
ea, nici posibilitatea de a accesa bazele de date ale Matri- 
cei, pentru a se informa. Deruta lor spori în clipa în care 
corpurile le deveniră tot mai uşoare. Dacă n-ar fi fost 
legaţi de fotolii, ar fi plutit prin cabina strâmtă, lovindu- 
se de pereți. 

Nu se simțeau deloc în largul lor şi li se păru o eter- 
nitate până când ascensiunea luă sfârşit. 

— Bine aţi venit pe staţia orbitală Luna 2! Sunt ro- 
botul de protocol 16492 din seria IV tipul Theta. Pentru 
confortul domniilor voastre, am făcut mediul respirabil. 
Vă puteţi scoate căştile. 

Khali clipi des din ochi, încercând să îndepărteze 
luminiţele care-i jucau pe retină. Prin sticla groasă a vizo- 
rului se uită la robotul albastru-metalizat, cu formă uma- 
noidă, care se ivise în pragul uşii. Cu gesturi ezitante, 
deschise clapetele care prindeau casca, apoi o îndepărtă. 

Trase aer în piept. Avea un iz diferit decât cel de pe Pă- 
mânt, dar mult mai plăcut decât aerul stătut din rezer- 
voarele costumului. 

Tuşi de câteva ori pentru a-şi drege vocea, apoi făcu 
prezentările. 

— Bine v-am găsit. Eu sunt Khali — rutina lui Moon şi 
Varkovsky, iar ei sunt Geena — programul recuperat din 
Faldiakas, Daniel — copia numărul 4 şi Fre56.wmf. 

— Îmi cer scuze, domnule, dar senzorii mei detec- 
tează doar trei persoane. 

— Fre56.wmf este un virus, îl lămuri Daniel. 

Robotul emise un piuit strident, care-i determină pe 
oameni să-şi acopere urechile. 

— Alarmă! strigă acesta. Suntem invadaţi! 

Făcu un pas în spate. Khali îşi desfăcu grăbit chingile 
şi se ridică. 

— Stai! Nu e nicio invazie! 

16492 se opri. 

— Aţi spus că aveţi un virus la bord. 

— Da, dar este un însoțitor inofensiv. El... 

— Conform Articolului 12, secțiunea E, paragraful 2, 
linia de cod 3 din Regulamentul de Funcţionare, accesul 
viruşilor la bordul vehiculelor conduse de roboți este cu 
desăvârşire interzis. 

— De ce? 

— Pot defecta aparatura. 

Cablaţii se priviră nedumeriţi. Nici prin cap nu le 
trecuse că violau o problemă diplomatică. 

— Această cabină va intra în carantină până la sosirea 
unui robot de salubrizare care s-o deviruseze. Vă rog 

să-mi comunicaţi dacă aveţi nevoi speciale pe durata de- 
tenţiei. 

Geena se aplecă spre Khali şi şuieră printre dinți. 

— Trebuia să te fi ascultat! Acum riscăm să dea totul 
eroare din cauza copilului ăstuia... 

— Ne-a apărat în sistem..., interveni Daniel. 

— Ce să zic! Ne-a... 

— Nu-l putem abandona, i-o reteză Khali pe un ton 
care nu admitea replică. Fără el, riscăm să rămânem pe 
veci fără acces la Matrice. 

— Devirusarea va avea acelaşi efect! îi atrase atenția 
Geena. Sau crezi că robotul de salubrizare se va strădui să 
curețe banda bit cu bit? Cel mai simplu îi va fi să reteze 
complet conexiunea... 

— Şi, fireşte, nu aş sta eu să mă curețe! se făcu auzit şi 
Fre56.wmf. Dar asta nu e singura cale. 

— Dacă ai altă idee, ar fi timpul s-o expui! şuieră 
Geena. Nu ştiu cât va mai avea răbdare fierătania de colo... 

— Roboții au răbdare infinită. Sunt lenți. Asta îi face 
extrem de vulnerabili la atacul viruşilor şi de aceea se tem 
atât de mult de noi. 

— De unde ştii asta? 

— Avem şi noi legendele noastre, ca orice alt popor. 
De ce credeți că staţia are numărul doi? Oricum, revenind 
- spuneţi-i că eu sunt un cadou pe care l-aţi adus în semn 
de preţuire. Un virus captiv. 

— E un nonsens, bombăni Geena. De ce ne-ar crede şi 
de ce ar dori un asemenea cadou? 

— Roboții nu cunosc conceptul de minciună. lar 
cadoul şi l-ar dori pentru că ei niciodată nu vor fi în stare 

să ne captureze. Suntem prea iuți pentru ei. Ne pot doar 
distruge. Prin urmare, nu vor rata ocazia de a studia un 
virus, pentru a învăța cum se pot apăra de noi. 

— Ok. Şi de ce ai vrea tu să te devii prizonierul lor? 
întrebă Khali. 

— Asta e problema mea. 

— Nu, e şi a noastră. Dacă ştii că poţi scăpa şi ai de 
gând să distrugi staţia orbitală, n-am de gând să fiu părtaş 
la aşa ceva! 

— Fii pe pace, nu voi face asta... 

Geena pufni. 

— Noi nu suntem roboți, ca să credem orice pe cu- 
vânt! 

— Cred că v-am oferit destule motive să aveţi încre- 
dere în mine, comentă cu reproş Fre56.wmf. 

Cablaţii ezitau. Ştiau că într-un virus nu trebuie să ai 
niciodată încredere deplină. Dar alternativa nu le surâ- 
dea. Khali se îndreptă de spate şi-i zâmbi robotului de 
protocol. 

— Am ținut un mic consiliu... De fapt, virisul este un 
cadou din partea Matricii pentru... liderul vostru. Ştim 
cât de mult v-aţi dori să capturați unul, aşa încât am con- 
siderat că acesta ar fi o garanţie a bunelor intenţii cu care 
apelăm la voi. 

— Există o contradicţie logică între ce ați spu... 

— Pe de altă parte — reluă mai tare bărbatul, încer- 
când să acopere spusele robotului — considerăm că, în 
lumina neînțelegerii anterioare, ar fi mai înţelept să 
predăm cadoul acum. 

16492 rămase la fel de imobil ca bătrânii mumificați 
de pe platou. 

— Mă voi consulta cu Mecanicul-Şef în legătură cu 
asta, vorbi el în cele din urmă. Până atunci, vă rog să aş- 
teptaţi în cabină. 

Nici nu aveau altă alternativă. Imediat ce robotul 
albastru se îndepărtă de uşă, aceasta se închise. Cei trei 
cablaţi auziră cum este armată siguranţa de blocare. Nu 
aşteptară mult. Robotul de protocol reveni şi-i informă că 
problema era rezolvată. Oaspeţii trecură printr-o scanare 
generală, în cadrul căreia se dovedi că erau inofensivi, iar 
Fre56.wmf fu izolat într-un ceasornic. 

— Pentru motive care ţin de siguranţa staţiei orbitale, 
vom menţine carantina asupra legăturii dintre domniile 
voastre şi Matrice. 

Khali aprobă procedura şi-l urmă pe 16492 în cabina 
de comandă a staţiei orbitale. Acolo îi aştepta Mecanicul- 
Şef — un robot uriaş, cu multe compartimente, angrenaje 
şi lonjeroane. Avea zece braţe, fiecare de lungimea unui 
om şi umbla pe șenile. Şapte roboţei mici zburau continuu 
în jurul lui, stropindu-l cu ulei de calitate şi lustruindu-i 
carcasa roşie. Uriaşa maşinărie ascultă doleanțele musa- 
firilor, în timp ce sufla jeturi de răcire prin duzele dorsale. 

— Ştim cum se poate ajunge la pragul lumii morţilor, 
comentă după ce expunerea luă sfârşit. Un cargou de 
marfă este programat să plece în acea zonă a spaţiului în 
T=74,521. 

Cablații habar n-aveau cât putea să însemne acea 
unitate de timp. 

Fre56.wmf se delecta urmărind un curent de induc- 
ție. Era plăcut să se simtă viu, într-un alt fel decât o făcuse 
până atunci. 

Trebuia să recunoască faptul că roboții îi depăşiseră 
aşteptările. Ideea lor de a-l depozita într-un mecanism ar- 
haic fusese genială. Nu avea resurse la dispoziţie pentru a 
creşte, nu putea evada folosind conexiuni virtuale. Exista 
doar un sistem de sincronizare atomică la dispozitivele 
temporale ale staţiei orbitale. Iar Fre56.wmf era suficient 
de nebun ca să încerce să folosească acest lucru. 

În tentativa de a se sincroniza la nivel atomic îşi pier- 
du aproape întreaga sa structură secvenţială. Puţinul care 
mai rămăsese în el atunci când reuşise miraculoasa eva- 
dare ar fi constituit o pradă uşoară pentru orice ființă din 
Matrice. 

Dar aici era în siguranţă. Când aveau să cerceteze 
mecanismul ceasului, roboții urmau să mai găsească doar 
biţi nefolosiţi. Ce mai rămăsese din Fre56.wmf trecuse 
între timp prin reactorul care alimenta staţia, de unde se 
transferase în pila atomică a cargoului care-i transporta 
pe Khali, Geena şi Daniel la destinație. 

Existenţa la nivel de particulă radioactivă era mult 
mai intensă decât cea din Matrice. Dar — îşi dădu seama 
destul de repede — îi punea viaţa în pericol. În stadiul de 
degradare în care se afla, proceslee de înjumătățire prin 
care trebuia să treacă periodic nu-l încântau. Trebuia să 
găsească o soluţie rapidă de reconversie la altă stare, sau 
viața lui avea să fie destul de scurtă. 

În timp ce căuta variante, detectă o structură ciudată. 
Încercă s-o bombardeze cu particule elementare. Era 
greu, din cauza alternanţei existență/non-existență a aces- 
teia. Dar, până la urmă, îi captă atenţia. 

— Cine eşti şi ce vrei? 

— Numele meu este Fre56.wmf şi sunt un virus. 

O secvenţă ilară se reverberă repetitiv. 

— Şi recunoşti asta deschis, ştiind că te pot da ori- 
când pe mâna roboților? 

— Da. Pentru că nu mai am o formă pe care ei s-o 
poată înţelege. Acum sunt... naiba ştie ce sunt! 

Secvența ilară a celuilalt se contură din nou. 

— Eşti simpatic, Fre56.wmf. Numele meu este V. 

— 22 

— Sunt un fractal, îl lămuri interlocutorul cel vesel. 

Fre56.wmf îşi repetă de câteva ori secvența de iden- 
tificare a celuilalt, pentru a fi sigur că o înţelesese corect. 

— Eşti un fel de slujitor al roboților? 

Din nou avu parte de o secvenţă ilară. 

— N-ai auzit niciodată de fractali? 

— Nu, admise virusul-copil. 

— Poporul meu trăieşte în spaţiu sub forma liniilor 
de probabilitate cuantice. Eu m-am angajat pe acest car- 
gou pentru a-mi dezvolta abilitățile. Sunt încă în stadiu de 
formare, nu ştiu să modelez spaţiul şi non-spațiul. Poves- 
tea ta care este? 

Încântat de noul său tovarăş, Fre56.wmf lăsă la o 
parte toate precauţiile. Îi povesti peripețiile sale. 

— Îmi pare rău să te dezamăgesc, dar prietenii tăi 
habar n-au ce-i aşteaptă. Tocmai am verificat jurnalul de 

bord al cargoului şi, într-adevăr, acolo apare înregistrarea 
că vor fi transportaţi către poarta lumii morţilor. Dar se 
pare că n-au plătit nimic pentru asta. 

— Şi? 

— Roboții sunt un popor cinstit. Orice lucru se plă- 
teşte. Odată ajunşi la destinaţie, prietenilor tăi li se va cere 
o plată. Cu alte cuvinte, vor fi duşi pe o colonie unde vor 
exploata acele resurse, ca să-şi achite datoria. 

Fre56.wmf era îngrozit. 

— Dar... de ce nu le-o fi spus de la început? 

— Pentru roboţi există un singur tipar al realităţii, 
explică V. Ei cred că acela este corect şi toate entitățile 
trebuie să i se supună. Din acest motiv, ei trăiesc mereu 
într-o stare de servitute unii față de alţii. 

— Şi ce e de făcut? 

— Cargoul călătoreşte în salturi. Pot trimite o cerere 
către poporul meu să mă ajute să schimb traiectoriile de 
probabilitate ale ultimului salt, astfel încât la destinaţie să 
ajungă doar cargoul, fără prietenii tăi. 

— Şi cu ei ce se va întâmpla? 

— Vor rămâne într-un câmp de probabilitate cuantic. 

— Şi crezi că poporul tău va accepta să-i ajute? 

— Dacă se vor prezenta ca fiind o misiune diploma- 
tică, fireşte. 

— Dar nu sunt într-o misiune diplomatică. Ei au por- 
nit în căutarea clarobscurului... 

— Realitatea depinde de traiectoria de probabilitate 
pe care o accepţi. Dacă prietenii tăi vor să scape, atunci... 

— Bine, se învoi virusul. Dar roboții nu vor fi de- 
ranjați? 

— Salturile spaţiale prezintă un risc de accidente. La 
cum sunt roboții, cu siguranţă că vor include dispariția 
celor trei în această categorie, fără a-şi pune întrebări. 

Fre56.wmf încuviință. 

— Dar eu? Mai pot fi salvat dacă sunt în starea asta? 

— Orice conţine particule şi non-particule este inclus 
pe o traiectorie de probabilitate. E o simplă problemă de 
conversie. 

— Atunci e perfect. 

— Aproape. Mai trebuie să le comunici prietenilor tăi 
să susțină ipoteza misiunii diplomatice. Altfel, mă tem că 
nu vor apuca să schimbe realitatea înainte să fie condam- 
nați la non-existenţă. 

Virusul se înjumătăţi. Apoi se sincroniză la sistemul 
de iluminare al navei. 

Când Khali începu să detecteze tipare repetitive în 
modul de aprindere şi stingere a celulelor luminoase din 
cabina sa, fu extrem de contrariat. Le urmări cu atenţie şi, 
destul de repede, constată că erau în codul hexa-. Fără 
sprijinul Matricii îi era greu să facă o traducere corectă, 
dar -ajutat de Geena şi Daniel — reuşi să înțeleagă până la 
urmă că era vorba despre un mesaj transmis de Fre56. 
wmf. Dură mult mai mult până când cei trei acceptară că 
povestea era reală şi nu se datora unor erori de traducere. 

Cât despre ce însemnau traiectoriile de probabilitate 
şi cum urma să se realizeze subtilizarea lor din navă, nu 
pricepură aproape nimic. Puseră la punct o poveste plau- 
zibilă privind misiunea diplomatică în care-i trimisese 
Matricea pentru a stabili legături cu popoarele universului, 


ÎN CĂUTAREA CLAROBSCURULUI /179 


apoi — când veni anunţul pentru ultimul salt — se retraseră 
în cabinele lor şi se legară în scaunele de tranzit. 

În calcule se strecură o mică eroare, care determină 
gaura de vierme să tranziteze un câmp gravitațional ma- 
siv. Incidentul duse la dislocarea unui compartiment al 
cargoului — întâmplător, cel care conţinea şi cabinele călă- 
torilor umani. În ceea ce-i priveşte pe aceştia, amețeala şi 
starea de greață resimţite îi determinară să închidă ochii. 

Când îi deschiseră din nou... Ei bine, era impropriu 
să se mai spună că ar fi avut ochi. Sau că starea de agre- 
gare mai era aceeaşi. 


sro 


— Vizita domniilor voastre ne-a bucurat foarte mult, 
îi înştiință îndatoritor un fractal. 

Cablaţilor le era imposibil să-i diferenţieze. Nici nu-i 
interesa. Lucrurile oricum se precipitaseră într-un mod pe 
care nu-l anticipaseră. Conta că scăpaseră din neînţele- 
gerea cu roboții şi că fractalii păreau încântați de vizită. 
Făcuseră schimb de informaţii despre lumile lor, încântați 
să descopere anumite puncte comune care se puteau dez- 
volta în direcţii interesante pe viitor. 

Cablaţii le oferiseră o secvenţă pe care memoraseră o 
structură muzicală, iar fractalii dăruiseră la schimb un 
mugur al unei mulțimi Mendelbrot. 

— Acum, că am stabilit un cap de pod între popoarele 
noastre, sperăm să avem parte de o colaborare fructuoasă. 

— Diplomaţia este modul nostru de viață, aprobă 
Geena. 

Îşi intrase în rol mai repede decât Khali. 

— Ne vom continua solia mergând în lumea morți- 
lor, completă. 

— Dacă ne permiteţi, ne-am bucura să vă conducem 
acolo. Solia este o misiune sacră şi este de datoria noastră 
s-o protejăm. 

— În cazul în care cunoaşteţi drumul, ne-ar bucura! 

— Sigur. Poporul morţilor trăieşte în interiorul sin- 
gularităților — explică un fractal, sau acelaşi. Acestea se 
află în timpul imaginar şi unica modalitate de a ajunge 
acolo este prin intermediul găurilor negre. Doar informa- 
ţia poate trece dintr-o parte în alta. Corpul fizic ar fi făcut 
praf de diferenţa între forţe. 

— Oh... N-am ştiut asta... 

— Nu este o problemă. Vom conserva corpurile voas- 
tre pe această traiectorie de probabilitate şi vă vom ajuta 
să treceţi la nivel de informaţie. 

— Nu pare ceva foarte complicat, comentă Khali. 

Nici el nu credea ce spunea. 


sro 


Pentru timpul real, istoria cablaților luă sfârşit în sin- 
gularitate. Un univers-copil se ramifica de acolo, iar în- 
treaga istorie a lui Khali, Geena, Daniel şi Fre56.wmf trecu 
în timpul imaginar, purtată de totalitatea particulelor care 
le purtau conştiinţa. Din punctul de vedere al timpului 
acelui spaţiu, călătoria nu dură mult. Din punctul de 
vedere al universului obişnuit... Ei bine, asta e o altă 
poveste. 

Cablaţii se treziră în mijlocului unui vortex care-i 
atrăgea inexorabil spre... nici ei nu ştiau ce. Din acel haos 
în care nu găseau niciun punct de reper, se ivi o prezenţă. 

— Eu sunt Luntraşul, se prezentă aceasta. Bine aţi 
venit la bordul umilei mele ambarcaţiuni. 

Vorbele sale vibrau în interiorul spiritelor cablaților. 
Dezorientaţi, aceştia nu apucară să facă niciun comen- 
tariu înainte ca un giulgiu întunecat să-i învăluie. Dintr-o 
dată, curgerea haotică a vortexului păru că încetează, 
transformându-se într-o tranziţie lină. 

— Suntem într-o misiune diplomatică, reuşi Geena să 
se smulgă din starea de confuzie. 

— Nu, nu sunteţi. 

Replica venise naturală, simplă, fără nicio inflexiune 
care să trădeze ironie sau supărare. Părea o simplă con- 
statare. 

— De unde ştii? 

— Sentimentele vă trădează. 

— Sentimentele?! Ce sentimente? 

— Eu sunt calm şi relaxat, comentă Khali. 

— Fireşte. Toate sentimentele voastre sunt puse 
acum la păstrare în luntre. Acolo e spaima cu care ați pă- 
şit, dincolo gândurile ascunse, colo dorinţa de a păcăli, 
dincoace curiozitatea, acolo îngrijo... 

— Bine, bine! Am înţeles! i-o reteză bărbatul. N-are 
rost să pierdem timpul cu asta... 

— Aici avem timp pentru tot. Dar aveți dreptate, 
oricum ele vor fi luate şi cântărite bucată cu bucată când 
vor fi toarse de caierele Ţesătoarelor. 

— Nu, stai! Ce Ţesătoare? 

Geena era deranjată de faptul că nu-şi putea exprima 
sentimentele. Părea anesteziată. Nici măcar frustrarea n-o 
putea experimenta aşa cum şi-o amintea. 

— Nu suntem răufăcători. 

— Nu e treaba mea ce sunteţi. Eu doar vă duc, explică 
Luntraşul în timp ce cotea pe firul altui vortex. 

— Unde? 

— La Ţesătoare. 

— Ele sunt conducătoarele de aici? încercă Khali să 
aducă discuţia pe un teren logic. 

— Conducătoare? Nu. Ele doar stabilesc unde e locul 
fiecăruia. 

— O, nu-nu-nu! Aici e vorba despre o neînțelegere! 
Noi n-am venit să stăm. Căutăm pe cineva. 

— Ce-ar fi să-mi povestiţi despre asta? propuse Lun- 
traşul. Cât timp vâslim până la Ţesătoare... 

Khali oftă. 

— Suntem în căutarea clarobscurului. 

— O, chiar? Pare să fie o poveste pe cinste! 

În vocea lugubră şi egală a Luntraşului nu se ghicea 
nicio urmă de entuziasm. Îşi văzu de vâslitul lui invizibil 
şi constant, cotind dintr-un vortex în altul, în timp ce 
cablaţii îşi depănară întreaga aventură. 

— Aşadar, vrem să aflăm ce s-a întâmplat cu McDo- 
well, în cazul în care a ajuns aici! încheie Geena. 

— Mi-l amintesc pe McDowell. 

Replica Luntraşului îi uimi pe toți. 

— Îl cunoşti? 

— Da. Fix în luntrea asta l-am dus şi pe el. Stătea 
acolo unde e acum micuțul. Ce tip vesel... 

Tonul lui sugera exact contrariul. 

— Nu înţeleg... A venit aici de bunăvoie? N-au intrat 
morţii în Matrice să-l răpească? 

— În eternitatea pe care o veţi petrece aici sunt sigur 
că-l veţi întâlni şi va putea să vă povesteas... 

— Nu-nu-nu! sări Geena. Noi n-avem de gând să 
stăm aici atât. 

— Bine, o aprobă Luntraşul placid. 

— Dar... ne poţi spune măcar în mare ce a zis? Ce 
glume? testă Khali terenul. 

— O, a spus o glumă foarte bună! Cică ar fi inventat 
un drog care duce cablaţii la catharsis. Această stare le 
eliberează conştiințele şi le deschide poarta către lumea 
morţilor. 

— A găsit o punte de legătură cu locul acesta... 

— Da. 

— Şi unde e gluma în toată chestia asta? întrebă 
Geena. 

— Când oamenii s-au retras în Matrice, au devenit 
nemuritori. Într-o formă sau alta, conştiințele lor rămâ- 
neau în sistem, indiferent de schimbările prin care treceau 
acolo. A fost o pierdere... semnificativă pentru lumea 
noastră, admise Luntraşul. Orice am încercat, n-am mai 
putut ajunge la voi. 

Khali scrâşni. 

— Şi acum, pentru că tâmpitul ăsta a căutat o expe- 
riență nemaiauzită, a deschis Cutia Pandorei. Breşa putea 

fi creată doar din interior. Acum, că ea există, veți putea 
atrage din nou sufletele noastre. 

— Nu este o glumă foarte bună? 

Vocea Luntraşului vibra cu un dangăt macabru. 

— Cea mai bună, şopti Khali înfrânt. 


RAPSODIA 


Patru galaxii, despărțite de milioane de ani-lumină, 
urmau să fie înghiţite de haos. În fiecare dintre ele, pre- 
sărată ca un praf printre stele, se găsea câte o civilizaţie. 

Altairii erau înalți. Frumuseţea lor aparte era ascunsă 
de părul bogat care-i acoperea în întregime, fluturând în 
jur asemena corolei unei flori. Erau neîntrecuţi navigatori 
spaţiali, iar vocile lor angelice se puteau lua la întrecere cu 
misteriosul cântec al stelelor. 

Inteligența ieşită din comun îi ajutase pe mireni să 
construiască o civilizaţie bazată pe descoperiri ştiinţifice 
ieşite din comun. Blânzi, îşi canalizaseră eforturile în 
dezvoltarea inteligenţei artificiale până la nivelul care să 
le permită un trai fără griji. 

Rigii trăiau în simbioză cu natura. Trupurile lor aurii 
se puteau dezintegra, doar pentru a renaşte din orice spor 
care se rătăcise în mediul înconjurător. Pentru ei, moartea 
biologică era un concept necunoscut, iar viaţa veşnică — o 
continuă desfătare. 

Leagănul terranilor fusese martor tăcut şi suferind al 
firilor lor năbădăioase. Dornici mereu să-şi afirme indi- 
vidualitatea, rezistând eroic oricăror unificări pe termen 

lung — indiferent în numele cărei ideologii se făcea asta — 
îşi croiseră un drum anevoios, dar pe care niciun obstacol 
nu reuşise să-l oprească pentru prea multă vreme. 

Galaxiile lor aveau să se dezintegreze în impro- 
babilul accident cosmic. Iar cele patru civilizații urmau să 
dispară în neant, ca şi cum n-ar fi existat. 


ro 


PUTEM SALVA DOAR UNA, spuse Entitatea. DAR 
CARE? 

NU NE STĂ ÎN PUTERE SĂ DECIDEM, răspunse Enti- 
tatea. LE VOM SUPUNE UNUI TEST, PE O LUME CARE 
ACUM ÎNCEPE SĂ ÎNȚELEAGĂ ROSTUL UNIVERSULUI. 


cre 


Cei patru se studiară, nedumeriți. Visaseră — fiecare — 
o discuţie care trecea dincolo de puterea lor de înțelegere. 
Apoi se treziseră acolo, pe o lume necunoscută, în fața 
unui grup de fiinţe primitive. 

CE ÎNVĂȚĂTURI LE PUTEŢI DA? întrebă Entitatea. 

Altairul vorbi despre zborul cosmic. Cântă cu vocea 
sa angelică despre extraordinara senzaţie pe care o avea 
când -plutind în spaţiu — cuprindea în el întreg universul. 
Aminti despre nave cosmice, staţii orbitale, costume 
protectoare, iar indigenii îl ascultară cu interes. 

— Zburând, vei avea mai multe case! încheie altairul. 
Zeci, sute, mii — câte planete sunt într-o galaxie. lar dacă o 
planetă va pieri, civilizaţia va păşi mai departe pe cele- 
lalte. Cei ce vor să trăiască veşnic aşa să facă! 

Entitatea oftă şi-l privi prin ochii săi de energie. 

DAR DACĂ E DISTRUSĂ ÎNTREAGA GALAXIE? 

Cel de pe Altair cântă un recviem, vărsând lacrimi de 
sânge. 

Când îi veni rândul, mirenul vorbi despre progresul 
tehnologic. În cuvinte simple, dar meşteşugite, prezentă 
inteligenţele artificiale şi cum arăta o societate construită 
pe baza mecanismelor. 

— Vreţi să fiți liberi? Ridicaţi fabrici în care să con- 
struiți roboţi, căci ei vă pot ajuta să vă eliberaţi de orice vă 
împiedică, dând la o parte obstacolele din calea voastră. 

Primitivii dădură din cap, mulțumiți. Dar Entitatea 
oftă din nou şi-l întrebă cu vocea sa de eter: 

ŞI DACĂ DISPARE GALAXIA? 

Cel de pe Mirena spuse că aveau în lucru o inteli- 
genţă artificială capabilă să calculeze şansele de a scăpa 
unei asemenea urgii, dar că — deocamdată — nu ştia să dea 
un răspuns. 

Rigul se lansă în filosofii complexe despre nemurirea 
biologică şi despre ce însemna asta pentru spiritul care nu 
mai era limitat de timp. Încercă să explice pe înțelesul lor 
cum se putea recrea întregul din orice fragment, precum 
şi despre perfecțiunea lucrurilor. 

— E un fel de magie, spuse la sfârşit. Renaştere după 
renaştere, veți deveni stăpânii galaxiei! 

— Da, da! spuseră în cor primitivii. 

Şi din nou Entitatea oftă, retrăgându-se în eonii săi. 

DAR DACĂ SE DEZINTEGREAZĂ GALAXIA? 

— Dacă sporii ar putea călători printre galaxii... 

Doar atât mai spuse rigul, apoi tăcu. 

Rămăsese doar terranul. Acesta cerceta curios împre- 
jurimile. Rupse o creangă de copac, cu care începu să 
deseneze un plan pe nisip. Apoi luă câteva pietre şi le 
clădi unele peste altele în interior. Când isprăvi, se aşeză 
alături de ciudata construcţie, râzând. 

— Eu nu vă pot ajuta, spuse. Nu ştiu să vă spun că aia 
sau ailaltă e mai bună. Vă pot îndemna doar să visaţi. Căci 
imaginaţia e capabilă să compună o rapsodie atât de 
minunată, încât în faţa ei nu poate sta nicio stavilă, fie ea 
ştiută sau neştiută. 

Primitivii îl priviră mirați. Entitatea deschise cuasarii 
ochilor şi, plină de speranţă, întrebă: 

ŞI DACĂ NU MAI RĂMÂNE NIMIC DIN GALAXIE? 

— Trupul e vremelnic, dar sufletul e nemuritor. Ima- 
ginaţia îl va duce departe, unde nicio urgie n-a ajuns. 
Acolo va renaşte, sub indiferent ce formă şi-şi va continua 
călătoria! 

Undeva, departe, la milioane de ani-lumină, trei 
galaxii erau înghiţite de haos. 

Stăteau în arena acoperită cu nisip roşiatic din mij- 
locul unei peşteri cu pereţii ticsiţi de torţe. Deasupra 
gâlmelor de pe sol erau răspândite smocuri de ciulini, 
supraveghetori tăcuţi ai unui om singuratic, stingherit să 
fie ţinta atâtor ochi. Acesta încerca să stea drept, demn, 
deşi avea tendinţa reflexă de a-şi ascunde masculinitatea. 

Arggerii din jurul arenei ocupau băncile de piatră 
din spatele unui zid, urlând ca o hoardă turbată. Îi in- 
sultau pe oameni înghesuiți într-un staul de pe margine 
şi, mai ales, pe individul izolat, aruncând din când în 
când cu pietre şi bucăţi de carne. 

— N-au dreptul să ne supună la aşa ceva! murmură 
mecanicul-şef. 

Ţinând cont de starea lucrurilor, reacţia lui era una 
firească. În sinea lui, însă, probabil mulțumea pentru că 
nu se afla el în mijlocul arenei. 

În împrejmuirea împletită se căscă o fantă care-i făcu 
pe arggeri să urle extaziaţi. Dezorientat, omul gol se ră- 
suci, căutând să înțeleagă ce se întâmpla. O vibraţie surdă 
anima solul. Pământul începu să se vălurească, de parcă o 

cârtiţă săpa prin el cu înverşunare. Bărbatul privi neli- 
niştit pragul de pământ care înconjura arena într-o spirală 
descendentă. Părea un rechin dornic să-şi separe victima 
de restul lumii, convins că prada nu-i putea scăpa. 

Camarazii condamnatului aşteptau hipnotizați mo- 
mentul în care ceva dincolo de închipuirea lor avea să 
răsară din subteran, cu bolovani roşii scurgându-i-se de 
pe corpul terifiant. În faţa unei asemenea creaturi, bietul 
om probabil că ar fi reacționat în vreun fel. Dar nu era 
nimic de văzut. Tot ce putea face era să aştepte, paralizat 
de frică. 

Până şi arggerii tăcură, pândind cu înfrigurare mo- 
mentul culminant. Aşteptarea apăsa greu pe umerii 
tuturor. Timpul se rupse din țesătura realităţii, dând o 
nouă dimensiune terorii. Sfârşitul îi surprinse pe privitori 
într-un tablou static, trecând peste ei cu viteza unei navete 
hiperluminice. Valul de nisip ajunse în dreptul omului, 
care se scurse în pământ ca şi cum o groapă fără fund i 
s-ar fi căscat într-o clipită sub picioare. 

Apucă să scoată un icnet. Apoi dispăru. Mulțimea 
aşteptă o zbatere, un efort supraomenesc de a scăpa din 
capcana morții — nisip şiroind împrejur, fața victimei 
terorizată, urlete neomeneşti umplând arena. O luptă, 
chiar inegală, o bucată de os scuipată de ce-o-fi-fost-acea- 
creatură. Ceva care să rămână întipărit în memorie. 

Finalurile horror ar fi fost mai uşor de digerat decât o 
dispariție subită căreia nu i-a mai urmat nimic. Într-o 
clipită, Miles Foreman încetase să mai existe. 

— Acum ce facem? 

Fuseseră înghesuiți înapoi în celulele lor. Rămaseră 
tăcuți minute în şir, şocaţi de evenimentul la care asis- 
taseră. Când fizicianul îndrăzni să pună întrebarea, toate 
privirile se întoarseră către comandant. 

— Am cerut o întrevedere cu conducătorul local, 
rosti acesta pe un ton neutru. Un fel de cneaz, din câte am 
înțeles! 

Nu-şi punea mari speranţe în cererea cu pricina, dar 
era primul pas spre rezolvarea neînţelegerii politice. Deo- 
camdată lucrurile nu se prezentau prea grav. Echipajul 
era doar descumpănit de turnura neaşteptată pe care o 
luaseră lucrurile, dar încă avea răbdare şi nu-şi pierduse 
încrederea. O regulă spunea că lucrurile trebuiau întâi 
rezolvate pe cale amiabilă, aşa încât comandantul se 
strădui să uite că existase vreodată un caz Miles Foreman. 

Mult mai repede decât se aşteptase, cneazul anunță 
că era dispus să-l întâlnească. Nu era o promisiune pentru 
un viitor luminos, dar simplul fapt că mai exista o cale de 
comunicare îi dădea mai multe speranţe decât şi-ar fi 
putut imagina oricine nu se afla într-o situație similară. 

Părăsi celula alături de lingvist, înconjurat de o gaşcă 
de huidume arggere care-i înjurau şi-i loveau cu orice oca- 
zie. Lingyvistul părea intimidat de tratament, temându-se 
că-l aştepta aceeaşi soartă cu a lui Miles Foreman. Coman- 
dantul nu avea timp să bage în seamă asemenea lucruri. 

Îşi aduna forţele, răbdarea şi puterea de persuasiune în 
vederea întâlnirii, încercând să se poarte ca un adevărat 
ambasador, gata să demonstreze nevinovăția oamenilor 
săi şi să acorde orice despăgubiri erau necesare pentru a 
repara eroarea diplomatică pe care o vor fi fost comis. 

Cneazul îi aştepta pe un tron de piatră, parţial plic- 
tisit, parţial amuzat. Din când în când lovea cu piciorul 
câte una dintre cele trei femele care stăteau în faţa lui. Din 
ce-şi putea da seama omul, acestea executau un fel de 
preludiu erotic, aşteptând plecarea prizonierilor pentru 
a-şi satisface stăpânul. Exista riscul ca dorințele sexuale 
ale cneazului să se dovedească mai importante decât 
întâlnirea, dar comandantul era hotărât să-şi joace cartea 
până la capăt. 

— Bine te-am găsit, Măria Ta! rosti, făcând o plecă- 
ciune. 

Lingyvistul se afla încă sub impactul călătoriei prin 
coridoarele întunecate, iar exprimările pompoase nu avea 
darul să-l liniştească. Deoarece nu fusese considerată 
importantă actualizarea translatorului-simbiot cerebral 
pentru limbile vorbite pe acea planetă, comandantul tre- 
buia să se bazeze pe cunoştinţele subalternului său. Sur- 
prinzând ezitarea acestuia, îi strecură printre dinţi: 

— Tradu cum poţi! Voi încerca să vorbesc mai sim- 
plu, dar, dacă nu te aduni, suntem pierduţi! 

Lingyvistul aprobă din cap şi luă un aer demn, tradu- 
când cele spuse. Cneazul izbucni într-un râs zgomotos, 
dureros pentru timpanele oamenilor, apoi grohăi ceva pe 
limba lui. Când văzu pupilele lingvistului dilatându-se, 
comandantul crezu că omul nu înțelegea cum trebuie 

dialectul local. Apoi îşi dădu seama că problema o con- 
stituiau, de fapt, cuvintele auzite. 

— Nu-i nimic, încercă să-l liniştească. Spune-mi ce-a 
zis. 

Lingyvistul tuşi: 

— S-ar putea să nu înţeleg prea bine dialectul acesta, 
deşi seamănă cu una dintre limbile principale. Totuşi, 
cred că a zis ceva legat de faptul de „a-l linge undeva cu 
vorbe potrivite”. Şi s-ar putea să te fi numit vierme putred 
sau ceva de genul ăsta... 

Din poziţia în care se afla, cneazul îşi permitea să 
vorbească astfel. În plus, atitudinea se potrivea tuturor 
descrierilor dolgrene. Pe de altă parte, comandantul nu se 
afla într-o postură din care să se poată arăta ofensat. 

— A fost o neînțelegere diplomatică. Sper că o vom 
soluţiona, continuă el. 

— Am acționat cu diplomaţia cerută de un act de 
spionaj, veni traducerea. 

Comandantul bănuia că lingvistul tradusese doar 
ideea de bază. 

— Actul nostru a fost interpretat eronat. Daţi-mi voie 
să prezint înregistrările care... 

Cneazul râse din nou, întrerupându-l pe om: 

— N-avem trucurile voastre tehnologice leneşe. Nu 
pun preţ pe înregistrări, ci pe ce am văzut. Dacă asta e tot, 
întâlnirea a luat sfârşit! 

Neavând posibilitatea să se conecteze şi să pornească 
celula neagră din creierul său, comandantul era incapabil 
să proiecteze datele înregistrate în ea, pentru a-şi dovedi 
nevinovăția. Cneazul îi trimise înapoi în hruba lor. În 

zilele care urmară, comandantului nu-i rămase decât să-şi 
ruleze continuu înregistrarea în capul său. 


(io) 


— Avem o problemă la reactorul principal! bubui vocea 
mecanicului-şef. 

— Timpul estimat de rezolvare? 

— Nu ştiu! Am sesizat câteva erori de funcționare care mă 
fac să cred că miezul a devenit instabil; aş dori să-l supun unor 
teste. 

— Bine. Sistemele auxiliare sunt funcționale? 

— Le-am verificat la ultima escală; totul e în ordine. 

Ochii comandantului se opriră asupra primului ofițer. 

— Începeți procedura de transfer spre sistemele auxiliare. 

Simultan, primul ofițer îi ordonă transmisionistului. 

— Anunţă stația că vom întârzia datorită unor probleme 
neprevăzute! 

Nava îşi reduse simțitor viteza, dar niciun alt indiciu nu 
sugeră începerea transferului. 

— Domnule? 

Transmisionistul ridică privirea spre superiorii săi. Era un 
tânăr de care nu avuseseră motive să se plângă. 

— Stația ne întreabă dacă nu avem nevoie de o escortă. 

Primul ofițer îi aruncă o privire scurtă comandantului, 
apoi răspunse: 

— Spune-le că le mulțumim, dar nu trebuie să-şi facă griji. 
Dacă apar probleme, îi vom anunța. 

— Am înţeles, domnule! 

O mână asudată i se aşeză pe umăr, trezindu-l. Co- 
mandantul deschise ochii şi privi în sus. Era lingvistul. 

— Ce este, Dubrovny? 

Încercă să se dezmeticească, în timp ce lingvistul îi 
vorbea cu voce joasă. 

— Cneazul vrea să merg la el. 

— Acum?! 

Încuviinţă. Teama era palpabilă în fiecare gest al său. 

— Nu cred că acceptă un refuz! spuse, de parcă îşi 
cerea scuze că asculta de ordinele altcuiva. 

— Vin cu tine. 

Comandantul îşi scutură capul pentru a alunga som- 
nul şi se ridică. În privirea lui Dubrovny se vedea o urmă 
de recunoştinţă. Probabil că sperase să facă acel gest 
atunci când venise să-l trezească. Cu toate acestea, hui- 
dumele care păzeau hruba aveau ordinele lor. ÎL îmbrân- 
ciră înapoi pe comandant şi-l luară doar pe Dubrovny. 
Uşa greoaie se închise cu un zgomot sinistru, lăsând în 
urma sa sunetul paşilor care se îndepărtau. 

— Îi vor face şi lui de petrecanie? 

Era mormăiala somnoroasă a mecanicului-şef. Co- 
mandantul dădu din umeri a neputinţă; întunericul îi 
mască gestul, dar nu reuşi să mai adoarmă. 

— Ai depistat problema? 
Mecanicul-şef nu părea deloc încântat. 

— Fesky şi Talion presupun că este o disfuncționalitate 
cauzată de o secvenţă redundantă din cod-maşină. Deocamdată, 
urmăm pista asta. Problema pe care o avem acum este că mo- 
toarele auxiliare nu fac față solicitării. 

Comandantul se încruntă, iar primul ofițer porni agale 
spre transmisionist, atent la discuție. 

— Parcă spuneai că au fost verificate! 

Când venea vorba de bunul mers al navei, nu-i plăcea 
treaba făcută de mântuială; de asta depindea viața tuturor. 

— Ş-ştiu..., se bâlbâi mecanicul-şef. Voi întocmi un raport 
detaliat cu ajutorul diagnozei realizate de computerul de bord şi 
voi avea grijă să ajungă la organele competente. 

— Până atunci rămâne să rezolvăm problema propulsiei ca 
să ajungem la destinaţie! 

— Dacă-mi permiteţi, interveni copilotul. Am putea 
economisi puterea motoarelor auxiliare folosindu-ne de atracția 
gravitațională a planetei. 

Nu era o perspectivă prea atrăgătoare, dar părea cea mai 
logică acțiune în acel moment. Comandantul îşi încropi planul 
de bătaie şi începu să împartă ordine: 

— Rezolvaţi cât mai repede problema! i se adresă mecani- 
cului-şef. Vreau o echipă care să supravegheze sistemele auxi- 
liare! 

— Am înţeles! 

Îi privi pe cei doi piloți. 

— Stabiliți un curs cât mai apropiat de orbită! Aveţi grijă 
la inelele ecuatoriale — cu sistemele noastre slăbite, nu prea 
putem pune bază pe scutul de protecție. 

Nu apucă să-i transmită ordinele primului ofițer, căci acesta 
îl instruise deja pe transmisionist să lanseze un mesaj de ajutor. 

Dacă arggerii ar fi fost membri ai organizațiilor 
galactice, condiţiile oferite prizonierilor ar fi stârnit o 
reacţie dură. Pe de altă parte, dacă ar fi fost afiliaţi la 
organizațiile amintite, oamenii n-ar fi fost prizonierii lor 
în acel moment. 

Aceştia nu aveau unde să se spele — o ironie muş- 
cătoare ţinând cont că nouăzeci şi şapte la sută din su- 
prafaţa planetei era acoperită de ape. Din nefericire, 
membranele de respirat care le protejau nările serveau 
doar pentru filtrarea aerului, a cărui compoziţie era 
destul de apropiată de cea a mediului uman. Mirosurile 
se simțeau din plin, dar aceasta constitui o problemă doar 
în primele zile de detenţie. După aceea, duhoarea ames- 
tecată de transpiraţie şi dejecţii nu mai deranjă pe nimeni. 

Într-o tentativă timidă de a păstra aparenţa civili- 
zaţiei, membrii echipajului deciseră să sape o toaletă într- 
un colț. Santinelele intrară şi-i bătură pe cei care săpau. 
Doi dintre ei decedară, restul suferiră leziuni cerebrale. 
Oamenii îşi abandonară eforturile şi, curând, în colț în- 
cepu să se înalțe o grămadă de excremente. În timp, 
sunetul paşilor care urcau şi coborau pe rahatul vâscos 
deveni ceva obişnuit. 

Bolile de piele şi infecțiile nu întârziară să apară, 
laolaltă cu păduchii, puricii şi larvele intestinale. Coman- 
dantul reuşea cu greu să ţină în frâu acea mulțime sche- 
letică, s-o facă să respecte intimitatea celorlalți — un con- 
cept ciudat în condiţiile traiului în comun. Încercă să-i 
determine să împartă bruma de mâncare stricată pe care 

gărzile o azvârleau în vârful mormanului de excremente, 
chiar dacă porţiile zilnice erau infime şi proaste. În con- 
diţiile date, prizonierii o acceptau ca pe o mană cerească, 
binecuvântând fiecare zi care trecea fără semne de ulcer. 


sro 


Alarma nu se mai oprea. Nava se apropiase prea mult de 
inele, iar acest lucru îi fusese fatal. Particulele se infiltraseră în 
motoarele auxiliare şi dereglaseră propulsia. Inginerii încer- 
caseră reactivarea reactorului principal, dar doar un miracol 
făcuse ca acesta să se stingă ca o lumânare în loc să carbonizeze 
instantaneu nava. 

Pluteau în derivă, atraşi de gravitația planetei, lansând cu 
disperare chemări către ajutoarele care nu mai soseau. Toată 
energia rămasă fusese transferată în scutul protector, pentru ca 
nava să nu se transforme într-o bilă de foc, iar asta avusese 
repercusiuni asupra sistemului de menținere a vieţii de la bord. 

Se apropiau vertiginos de suprafața acoperită aproape în 
întregime de ape, iar computerul de bord era incapabil să ges- 
tioneze coborârea. Viaţa pe Argger se desfăşura sub scoarță, 
accesul la suprafață făcându-se prin găurile din vârful conu- 
rilor stâncoase care ieşeau din valuri. Mareele puternice arun- 
cau apa peste ele, iar curenții interiori ai planetei izbucneau cu 
violență la suprafață, împingând lichidul asemenea unei fântâni 
arteziene. 

Piloții erau nevoiți să ghicească drumul spre pământ prin 
dansul apei care se ridica în coloane de câțiva metri. Norocul le 
surâse şi reuşiră să găsească trecerea, iar sistemele auxiliare 
funcționară suficient încât nava să reziste în fața presiunii 
curentului interior. 

După ce părăsiră tunelul principal, zburară până la o 
peşteră uriaşă, alcătuită din roci strălucitoare care aruncau 
asupra locului o lumină stranie. Imediat ce ieşiră, oamenii fură 
înconjurați de un escadron argger furios. Primul ofițer încercă 
să calmeze spiritele, ajutat de câțiva membri ai echipajului, dar 
aceştia din urmă fură masacrați. 

Lui îi fusese rezervată o demonstrație menită să demon- 
streze ce credeau gazdele despre nou-veniți. Numele său era 
Miles Foreman. 

Înregistrarea din mintea comandantului se încheia 
cu acest ultim cadru: chenarul auriu care înconjura ecu- 
sonul pe care stătea scris „Foreman”. Nicio altă înregis- 
tare nu era disponibilă din momentul în care o bâtă îl 
lovise în cap, defectând celula de stocare a amintirilor. 

Poarta închisorii se deschise şi oamenii se furişară 
spre partea cea mai întunecată a hrubei, asemenea unor 
animale speriate. Lingvistul apăru în cadrul uşii, arătând 
ca şi cum ar văzut o pivniţă plină cu şobolani. Faţa îi era 
proaspăt bărbierită, hainele curate, unghiile îngrijite şi 
ochii limpezi, fără umbre roşii sau gălbui. Rămase îm- 
pietrit, iar modul în care strâmbă din nas arăta că abia 
putea respira în acea duhoare. 

— Comandante? întrebă şovăielnic. 

Cel chemat păşi în față, încercând să stea cât de demn 
putea. Se apropie de musafir. Când ajunse la o distanţă de 
doi paşi, lingvistul păşi instinctiv înapoi, ferindu-se din 
calea mirosul pestilenţial. 

— Cneazul doreşte să te vadă, spuse. 

Două huidume îl înşfăcară pe comandant şi-l duseră 
la destinaţie. Cneazul făcu semn celor doi să-i lase singuri. 
Nu mai era înconjurat de femele care să-i distragă atenţia, 
iar asta era dătător de speranţe. 

ÎI privi pe om din cap până în picioare, iar coman- 
dantul profită de ocazie ca să-l studieze, la rândul său. 
Ceva din aspectul lui impunea respect. Era înalt şi bine 
făcut, iar culoarea pământie şi aerul ameninţător puteau 
îngrozi orice ființă. Capul gros avea un singur organ vi- 
zual, protejat de cute de grăsime, sub care se găsea gura 
mereu deschisă. Două piei tăbăcite îi uneau braţele două 
câte două. Când un argger dorea să se arate în întreaga lui 
splendoare, pieile se întindeau de o parte şi de alta a 
trupului asemenea unei umbrele cu două straturi care 
întuneca orizontul. 

Trupul enorm se sprijinea pe două picioare groase şi 
scurte, iar aspectul înspăimântător era întregit de vesti- 
mentație — dacă puteau fi numite astfel vergelele, belciu- 
gele şi ancore înfipte în tot corpul. 

— Bine ai venit! salută cneazul. 

Comandantul fu uimit de claritatea pronunţiei, lucru 
vizibil pe chipul său. 

— Omul tău e foarte înzestrat. 

Curgerea timpului era distorsionată în închisoare. 
Omul se surprinse întrebându-se cât timp ar fi putut trece 
încât ființa din faţa lui să-i fi învăţat limba. 

— Sper că talentele lui v-au ajutat să ne vedeți într-o 
lumină mai bună. 

Cneazul îşi scărpină gânditor o cută de grăsime de 
lângă ochi. 

— Şi de ce v-aş vedea aşa? 

Deocamdată părea calm. Cât timp nu revenea la 
stilul arțăgos, comandantul era încrezător că avea o şansă. 

— Sper că omul meu v-a arătat că n-am venit aici cu 
intenţii rele. 

Ochiul fără iris se căscă larg. 

— Dar care e intenţia voastră? 

— Nava ne-a fost avariată de inelul din jurul planetei 
şi am fost nevoiţi să aterizăm de urgenţă. Speram ca 
Domnia Ta să ne acorde ajutorul necesar reparării apa- 
ratului şi plecării spre destinaţie. 

Argerul păru că se gândeşte profund la aceste vorbe, 
apoi îndreptă spre comandant unul dintre degete. 

— Şi destinaţia voastră este...? 

— Staţia spaţială Melkior. 

— Aşa! O staţie spaţială care aparţine...? 

— Dolgrenilor, completă omul cu voce scăzută. 

— Şi presupun că misiunea voastră nu are nimic de-a 
face cu conferința de pe staţie, care priveşte războiul din- 
tre dolgreni şi arggeri. 

Comandantul tăcu; cneazul îl adusese exact acolo 
unde dorise. 

— Este o conferinţă de pace. 

Nu ştia dacă îndrăzneala lui avea să fie luată drept 
atac. Arggerul nu reacționă în niciun fel, ci se opri în drep- 
tul unei găuri din perete — probabil o fereastră. 

— Într-adevăr. Pace între dolgrenii care vor să cuce- 
rească planeta Argger şi arggerii pervertiţi care nu mai țin 
la adevăratele valori. 

Încurajat de lipsa de reacţie la afirmaţia anterioară, 
comandantul se aventură mai departe, încercând să re- 
facă terenul pierdut. 

— Galaxia se îndreaptă spre înţelegerea între rase. 
Pacea mi se pare un lucru benefic. 

— Mda, confirmă cneazul privind pe fereastră. Cu- 
noşti istoria anterioară acestei tentative de pace? 

Rolul diplomatic al misiunii umane îl obligase pe 
comandant să fie pus la curent cu problema, dar decise să 
rămână tăcut. Cneazul luă tăcerea lui drept o dovadă a 
ignoranței şi începu să-şi depene povestea. Avea un stil 
alambicat de a istorisi, trecând cu viteza fulgerului peste 
decenii şi oprindu-se asupra unor detalii minore ale unor 
evenimente punctuale, toate garnisite cu genealogii stu- 
foase. Spuse povestea lui Gluk cel Negru, primul unifi- 
cator al unor triburi arggere; readuse la viață emoționanta 
poveste a Frondei, femela care făcuse patru cneji să se 
lupte pentru fumuseţea ei, îngropându-şi popoarele în 
nisipurile morţii; cântă imnul mândru al lui Holf şi Bolf, 
fraţii gemeni care înduraseră torturi inimaginabile, dar 
refuzaseră să-şi trădeze poporul, salvându-l de o urgie 
neasemuită; pluti pe aripile unor expediţii fabuloase şi 
prezentă apăsarea unor credinţe întunecate şi greoaie. 

În ciuda elementelor care le făceau dificil de urmărit, 
poveştile erau încântătoare şi comandantul petrecu multă 
vreme alături de cneaz. Mâncară împreună, dormiră în 
aceeaşi încăpere şi chiar merseră laolaltă la baia comună. 
Multe zile trecură pe aripi de legendă, până când arggerul 
ajunse la vremurile din urmă. 

— Într-o zi vin dolgrenii, în navele lor războinice, 
pradă planeta şi ne exploatează. Purtăm lupte sânge- 
roase, dar multe capete se pleacă şi cad în sclavie. Apoi 
dolgrenii întâlnesc celelalte rase ale galaxiei şi văd că 
acestea nu sunt la fel de slabe ca noi. Dacă nu le pot în- 
frânge, încearcă să li se alăture. Pentru a face asta, li se 
cere să-şi rezolve problemele interne. Ne prezintă ca pe 
nişte brute necivilizate şi promit să aibă grijă de noi. Încep 
să ne trateze frumos, într-o misiune de îndrumare spre 
„calea luminoasă” a civilizării care ne lipseşte. Din păcate, 
mulți dintre noi uită anii întunecaţi şi bat palma cu asa- 
sinii, sperând la o viață mai bună. 

Povestea lui era foarte diferită de cea pe care dol- 
grenii o răspândiseră oficial, aşa încât comandantul se 
felicită pentru inspiraţia de a asculta cealaltă versiune. Cu 
toate acestea, nivelul atins de civilizaţia dolgren era indis- 
cutabil superior celui argger, iar omul nu ezită să-i spună 
asta cneazului. Spatele acestuia se îndreptă brusc, ochiul 
îi sclipi şi vocea îi deveni mândră. 

— N-avem nevoie de prefăcuţii de dolgren pentru a 
ne civiliza! O facem singuri, în ritmul nostru. Timpul 
schimbării arggerilor nu soseşte încă aici, iar acum doar 
uităm întreaga noastră istorie. 

Teoria „civilizării” altor lumi era mai veche decât 
putea oricine să-şi amintească. Care era soluţia optimă: să 
laşi o lume să înainteze în ritmul său, sau s-o ghidezi spre 
un ţel care pare accesibil unora şi complet străin ei? In- 
diferent de răspuns, apărea o nouă întrebare: pentru cine 
era optimă acea soluție? 

— De ce nu aţi încerca să profitaţi de ajutorul dol- 
gren, fie el sincer sau nu? De ce să nu păşiți înainte spre 
civilizaţie, laolaltă cu noi toţi? 

Cneazul avu o strălucire ciudată în ochi şi rânji. 

— Susţii că oamenii sunt civilizați? 

Comandantul dădu reticent din cap, aşteptându-se la 
o nouă şmecherie. Cneazul bătu din două palme. Un 
slujbaş apăru în încăpere şi-i ascultă ordinele. Peste câteva 
minute aduse un dispozitiv de proiecție recuperat de pe 
nava umană avariată. 

Omul privi oripilat o înregistrare din închisoarea pe 
care o părăsise. Nu ştiuse că fuseseră observați pe perioa- 
da detenţiei. Urmări momentele care succedaseră plecarea 
lui, când bieţii deținuți îl înconjuraseră pe lingvist; dornici 
să afle mai multe despre timpul pe care acesta îl petrecuse 
în compania cneazului. Reacţia lingvistului la mirosul şi 
mizeria lor se dovedise neinspirată. Unii dintre deținuți 
nu reuşiseră să se stăpânească în fața provocării lansate de 
curăţenia şi burta plină a colegului lor. Un pumn se abătu- 
se asupra feței bărbierite, aruncându-l pe lingvist la pă- 
mânt. Cineva îl ajutase să se ridice, în timp ce alţii îi rupse- 
seră hainele şi-l loviseră cu pumnii. Acţiunea se derulase 
cu o viteză copleşitoare, mulțimea violându-l cu bestiali- 
tate şi bătându-l atât de rău încât, în cele din urmă, din el 
nu mai rămăsese decât o masă informă de carne sângerân- 
dă, care promitea un festin fantastic. Masa aceea canibalică 
degenerase într-o luptă pentru părțile suculente, care 
condusese la alte violuri, bătăi, crime şi acte de canibalism. 

Comandantul rămase împietrit în fața scenelor de 
coşmar. Cneazul îl studia cu atenţie, uşor amuzat. Când 

proiecția luă sfârşit, omul se simţea golit şi incapabil să 
mai articulez vreun sunet. 

— Civilizaţia voastră este doar o poleială, spuse 
cneazul. Odată ce condiţiile devin vitrege, poleiala se eva- 
poră şi lasă locul unui comportament mai rău ca al nostru. 

Vârful aripii sale atinse umărul omului. Era prima 
dată când apela la un gest atât de intim. 

— Nu ne judeca după aparenţe. 

Comandantul porni către uşă, cu gesturi mecanice. 

— Trebuie să merg la ei, şopti. 

— Te sfâşie de cum păşeşti înăuntru, remarcă cnea- 
zul. 

Omul se întoarse şi îl privi. 

— E datoria mea de conducător să le arăt calea cea 
bună! 

O cută se încreţi într-un gest aparent admirativ. 
Omul se întoarse cu spatele, fără a realiza că gestul putea 
fi interpretat ca lipsă de respect. Păşi în cadrul uşii, adu- 
nându-şi puterile pentru a-şi înfrunta destinul. 

— Stai! 

Se opri şi-l aşteptă pe cneaz să continue. 

— Spune-le că sunt liberi să părăsească închisoarea! 
Pot intra în sujba supuşilor mei ca să-şi câştige existența 
până când negocierile noastre ajung la un rezultat. 


(io) 


— De ce mi-ai salvat viața? 
Cneazul sorbi din pocalul greu de marmură şi râgâi. 
— Când? 

— Când am mers la oamenii mei; de ce mi-ai făcut 
această favoare? De ce nu i-ai lăsat pur şi simplu să mă 
sfâşie, în timp ce tu stăteai aici savurând spectacolul? 

Arggerul începu să râdă. 

— Eşti curios să ştii de ce îţi salvez viața în acel mo- 
ment anume? 

— Da. 

— Nu eşti curios de ce ți-o salvez cu un minut înainte? 

Comandantul încercă să rememoreze evenimentele 
de la întâlnirea precedentă. Dacă celula de memorie n-ar 
fi fost defectă, s-ar fi descurcat mai uşor. În cele din urmă 
se dădu bătut. 

— Nu-mi amintesc ce s-a întâmplat cu un minut 
îna... ah, ba da! Ţi-am întors spatele, nu-i aşa? 

Râsul cneazului deveni un adevărat gâlgâit, iar balele 
îi curseră pe la colţurile gurii larg deschise. Când se opri, 
scoase korettul — o uriaşă sabie zimţată — şi reteză capul 
femelei care-i turna băutură, cu o singură lovitură, pre- 
cisă, curată. Sângele verzui şi lipicios țâşni din rana des- 
chisă, ajungând în băutura din pocal. Trupul neînsuflețit 
se prăbuşi pe trepte, murdărindu-le cu lichidul care se 
întindea, formând o baltă. 

Cneazul bău amestecul de parcă ar fi fost nectarul 
zeilor. Îşi şterse gura cu dosul uneia dintre palme şi oftă 
de plăcere. 

— De ce? întrebă şocat comandantul. N-a făcut nimic 
rău! 

— Într-adevăr. Dar eu sunt mai puternic decât ea şi 
am dreptul să-mi exercit puterea aşa cum socotesc de 
cuviinţă. Acum înţelegi întrebarea mea anterioară? 

Îi arătase că avea puterea de a-şi ucide toţi servitorii 
şi prizonierii după voinţă, indiferent de vorbele sau fap- 
tele lor, doar pentru că se afla pe o poziţie mai puternică. 
Fiecare clipă pe care o trăia omul se datora milei cnea- 
zului. 

— Nu era nevoie s-o omori ca să mă faci să pricep! În 
plus, forţa superioară nu-ţi dă dreptul să iei viaţa unei 
ființe mai slabe... 

Arggerul îl privi într-un mod ciudat, apoi bătu din 
palme. Un slujbaş sosi, iar cneazul îi dădu câteva ordine 
care se dovediră a avea legătură cu îndepărtarea mizeriei. 
În timp ce servitorul curăța camera, cneazul făcu acelaşi 
lucru cu lama korettului, tratâtând-o ca pe un lucru pre- 
tios. Când totul se isprăvi, sprijini vârful armei pe dalele 
de piatră şi-şi puse palma pe plăsea. 

— Spune-mi, comandante, dacă pilotul ratează gaura 
la aterizare şi nimereşte stânca, ce se întâmplă? 

Omul deschise larg braţele. 

— Nava s-ar fi făcut bucăţi, fireşte! 

— Corect. Îmi poţi explica de ce? 

— Simplificând, deoarece piatra e mai tare decât 
învelişul navei. Nu voi intra în detalii legate de viteză, 
acceleraţie, scut de protecţie şi aşa mai departe... 

— Nici nu e nevoie, aprobă cneazul. Deci piatra îşi 
exercită dreptul de a fi mai puternică decât voi. 

— Stai aşa! îl opri omul, încercând să limiteze efectele 
absurde ale demonstraţiei sale. Există o diferenţă între 
obiecte ca piatra şi ființe înzestrate cu rațiune, ca tine şi ca 
mine! 

Cuta de deasupra ochiului se arcui a mirare, iar 
cneazul apucă plăseaua sabiei şi ridică lama în dreptul 
feţei. O privi un moment, apoi spuse: 

— Crede-mă, coamadante, că de partea asta a ko- 
rettului nu se vede nicio diferenţă! 

Deşi replica fusese serioasă, omul surâse. Ulterior, 
amintindu-şi punctul de plecare al discuţiei, fu uluit cât 
de uşor putuse face abstracţie de un eveniment atât de 
oribil cum fusese uciderea femelei. 

— Înţeleg, spuse. Şi n-a existat niciun alt motiv pen- 
tru bunăvoința pe care mi-ai arătat-o când am mers la 
oamenii mei? 

— Noi, arggerii, suntem simpli. Dar există multe căi 
în viaţă. 

— Execuţia primului meu ofițer a fost parte a cărei 
căi? 

— Prindem un grup de trădători. Trebuie să le dăm 
un exemplu, ca să-şi cunoască locul. 

Răspunsul său indica faptul că nu dorea să dea deta- 
lii. Omul nu mai insistă şi se apropie de fereastra cu gratii 
de fier. Privi în curtea castelului — o peşteră înaltă de 
aproximativ treizeci de metri, cu unul dintre pereţi for- 
mat din faţada castelului — acolo unde se întindeau zări 
platforme, străzi şi trepte săpate în piatră, creând o ima- 
gine similară altor castele. Dincolo de marele zid care 
înconjura curtea se afla o altă peşteră, aparent mai mare 
ca prima, care adăpostea piaţa publică a aşezării. 

(io) 


Când comandantul era pe punctul de a intra în încă- 
perea cneazului, se izbi de un argger masiv care ieşea 
furios. Când intră în încăpere şi se pregăti să închidă uşa 
masivă, omul văzu că arggerul se oprise puțin mai de- 
parte pe hol, holbându-se la el. 

În încăpere, cneazul stătea morocănos pe o laviţă din 
piatră. Nu-i aruncă nicio privire vizitatorului, lovind rit- 
mic în palmă cu unul dintre pumnii săi uriaşi. 

— Tinerii de azi nu mai sunt legaţi de tradiție! dădu 
el glas gândurilor întunecate. 

Era abătut, ca şi cum s-ar fi aflat în fața unei decizii 
grele. Deşi nu părea să se adreseze cuiva anume, folosea 
limbajul pe care comandantul îl putea înțelege. Omul nu 
comentă şi ascultă mai departe. 

— Nu mai vor să fie arggeri. Nu mai vor să facă mun- 
cile de zi cu zi. Nu le mai plac obiceiurile noastre „bar- 
bare”. 

Ridică privirea. 

— Vor să fie la fel ca restul lumilor „civilizate”. Vor să 
trăiască în îndestulare, să aibă o viață mai uşoară. 

— Poate că, la început, se vor rupe de tradiţii! Dar, 
odată cu trecerea timpului, vor redeveni mândri de tre- 
cutul lor, dorindu-şi să-l arate şi altora. Crede-mă, multe 
popoare au parcurs acelaşi drum... 

Cneazul țâşni ca un arc de la locul lui, doborându-l 
pe om la podea. O clipă mai târziu, cel din urmă se zgâia 
la chipul însetat de sânge de deasupra sa, incapabil să se 

mişte, în timp ce mărul lui Adam îi zvâcnea spasmodic 
sub vârful korettului. Răsuflarea cneazului îl izbi în față, 
iar transpirația vâscoasă picură pe el, amestecându-se cu 
sudoarea care-i acoperise pielea. Arggerul era asemenea 
unui prădător conştient că victima nu-i poate scăpa. 

Comandantul era la mâna lui. Anii de antrenament 
în cadrul flotei păreau inutili în acele clipe. 

— Cum îţi par? strigă cneazul. 

Corzile vocale refuzară să articuleze vreun sunet. 

— Înspăimântător..., şopti cu greutate. 

Cneazul se ridică rapid şi părăsi încăperea. Omul 
rămase pe podea, încercând să-şi recapete controlul. 

— Comandante! 

Se răsuci şi-l văzu pe cneaz stând pe cornişa de pe 
cealaltă parte a ferestrei. 

— Cum îți par acum? 

— Tot înspăimântător. 

Arggerul reveni în încăpere. 

— Te simţi mai bine? întrebă pe un ton neutru. 

Omul confirmă. Cneazul muşcă dintr-un fruct luat 
de pe platoul sculptat în suprafața unei mese. 

— Spui că arăt înspăimântător, dar ceva din glasul 
tău îmi dă de înțeles că între primul eveniment şi cel de-al 
doilea este o diferență uriaşă. 

Zeama fructului i se scurgea printre degete, lăsând 
urme pe aripă şi picurând apoi pe podea. 

— Păi... a doua oară erau nişte bare de fier între 
noi... 

— Exact. E diferența între a trăi într-o tradiție şi a o 
studia ca pe o curiozitate. 

Se făcuse din nou înţeles cât se poate de clar şi, în 
ciuda violenţei lor, demonstrațiile aveau ceva atrăgător în 
ele. Cneazul indică uşa. 

— Arggerul care iese este fiul meu cel mare, cel care 
îmi urmează la tron. El vrea ca poporul lui să se rupă de 
tradiţii pentru a se „civiliza”. 

Era o veste îmbucurătoare, dar comandantul era 
suficient de înţelept încât să n-o spună cu voce tare. 

— Fiul tău cel mare? întrebă, căutând să călăuzească 
discuţia în altă direcție. Cum îl cheamă? 

— Rugh, bineînţeles! 

Lătră numele cu mândrie. 

— Toţi conducătorii din neamul meu se numesc 
Rugh. Primul băiat, cel care moşteneşte tronul, este Rugh! 

— Să înţeleg că numele tău este tot Rugh? 

Comandantul nu lătră destul de convingător, iar 
cneazul îl corectă. 

— Eu sunt Dalikos, replică omul. Îmi pare bine de 
cunoştinţă! 

Îi întinse palma deschisă, în clasicul salut uman. În 
sfârşit, după atâta timp petrecut împreună, făcuseră cu- 
noştinţă! Arggerul îl privi mirat, apoi luă un alt fruct şi i-l 
aruncă. Dalikos îl prinse şi zâmbi; nu aceasta fusese 
intenţia lui, dar nu mai conta. Muşcă din fructul dulce- 
acrişor, încercând să împiedice zeama să i se prelingă pe 
bărbie. 

— Spune-mi, Rugh, dacă primul născut păţeşte ceva, 
ce se întâmplă? 

— Dacă moare, i se spune Rugh şi al doilea născut 
devine Rugh. 

Primul „Rugh” - al celui decedat — fu un urlet pre- 
lung, trist, apăsător. 

— Dacă săvârşeşte o crimă şi e pedepsit, dacă fuge 
sau trădează, devine Rugh. 

Numele fusese o râgâitură. Dalikos era fascinat de 
acest mod care folosea modulaţii diferite pentru a rosti 
acelaşi lucru, cu implicaţii mai profunde. Pentru o clipă, 
obiceiul uman de a da nume i se păru banal. N-ar fi crezut 
niciodată că pasiunea pusă într-o rostire putea crea atâtea 
diferenţe. 

— lar dacă e laş şi refuză să ia tronul, devine Rugh. 

Numele îl scuipă la propriu, alături de un şuvoi de 
salivă iute, albăstruie. Dalikos îşi încercă norocul. 

— Şi cum îi vei spune fiului tău? 

Mâna de pe plăsea păru că zvâcneşte. 

— Deocamdată e Rugh! lătră cneazul, îndreptându- 
se spre uşă. 

O deschise şi-l privi pe Dalikos cu un aer sumbru. 

— Pregăteşte-te de drum. Mâine plecăm la Gnihtla! 

— Gnihtla? întrebă comandantul surprins. 

— E întâlnirea anuală dintre ţinuturile arggere, fie ele 
prietene sau duşmane! 

Nu era momentul pentru a cere detalii. Rugh nu 
părea în dispoziţia potrivită pentru a spune mai multe. 
Preferă să culeagă informații ulterior. 


(io) 


Piața publică era o peşteră aproximativ rotundă, din 
pereții căreia pornea o vastă rețea de tuneluri. In apro- 
pierea unei stalagmite, Dalikos observă trei arggeri care 

povesteau cu voci scăzute în jurul unui foc mocnit. Ceva 
mai încolo, doi oameni cărau deşelați nişte poveri uriaşe. 
Dispărură într-o galerie înainte să-i poată identifica. 

Comandantul rămase cu un gust amar, întrebându- 
se dacă decizia lui fusese bună. Echipajul său primise cu 
neîncredere propunerea cneazului, dar ea reprezenta mai 
mult decât nimic. În ciuda celor susținute de Rugh, co- 
mandantul era convins că oamenii erau, totuşi, fiinţe civi- 
lizate care căutau o ocazie pentru a-şi recăpăta dem- 
nitatea. 

Nu mai erau deținuți trataţi într-un mod josnic, ci 
sclavi cu unele drepturi: se puteau spăla, aveau o cantitate 
decentă de mâncare, lucrau şi erau băgați în seamă, nu 
trataţi ca o turmă de animale idioate. Muncile la care erau 
puşi nu făceau parte dintre cele la care un om s-ar fi 
înhămat, dar viaţa arggerilor era destul de grea. Mediul 
sărăcăcios nu le oferea prea multe şi erau obligaţi să aibă 
talente administrative deosebite, sau să ia cu forța de la 
alţii. Stilul acesta de trai îşi pusese amprenta asupra tutu- 
ror lucrurilor create de ei, inclusiv în domeniul artei: totul 
era prelucrat până la limita utilității sale, fără artificii. 

În aceste condiţii, singurele munci pentru oameni 
erau cele din carierele de piatră, sau în domeniul ciudatei 
agriculturi care era atât de departe de serele hidroponice 
şi de microculturi. Erau cărăuşi şi făceau diverse alte 
munci care ar fi necesitat un efort de trei ori mai mic pe 
orice altă planetă locuită. Din păcate, stăpânii lor nu erau 
foarte răbdători- urlau la sclavi, lovindu-i şi biciuindu-i. 
Sau, cum fusese cazul unui bucătar nefericit, omorându-i. 

Nu era o viață uşoară, dar era tot ce le putea oferi 
Dalikos în acel moment. În ceea ce-l privea, era „animalul 
de companie” al cneazului, care părea să-i aprecieze pre- 
zenţa. E drept că asta n-ar fi valorat mult în faţa unei 
toane. 

— Este înjositor! se auzi o voce groasă din spate. 

Comandantul se răsuci şi-l văzu pe arggerul de care 
se izbise mai devreme când intra în încăperea cneazului. 

— Rugh! spuse. 

Arggerul încuviinţă, iar Dalikos se prezentă la rân- 
dul său. 

— Ştiu cine eşti, comandante! Tocmai de aceea am 
spus că este un înjositor ceea ce vi se întâmplă. 

Vorbea limba mai bine decât tatăl său. Privi spre 
galeria în care se făcuseră nevăzuţi cei doi oameni. 

— O nație civilizată respectă misiunile diplomatice, 
oricare ar fi datele problemei! 

Era o diferenţă uriaşă între cele spuse de el şi ideile 
tatălui său. Totuşi, Dalikos sesiză o asemănare: amândoi 
erau născuți să fie conducători, dar în epoci diferite. Îi 
spuse ce gândea, iar conturul gurii arggerului se înmuie 
într-un zâmbet. 

— Vă admir realizările, explică el. Vreau să apuc ziua 
în care voi păşi mândru în sala unui Consiliu Galactic, re- 
prezentându-mi naţia în fața altor popoare civilizate, fără 
a mă simți ruşinat de primitivismul nostru. 

Ochiul fără iris îl fixă pe om. 

— Trebuie să încetăm să mai stăm ascunși în borte ca 
nişte răufăcători, riscându-ne viața pentru o fărâmă de 
bunăvoință din partea acestui pământ sterp! Trebuie să 

ieşim afară, să construim platforme oceanice, să ridicăm 
pământurile dintre ape şi să ne avântăm spre cer! Să în- 
fruntăm cu mândrie soarele şi stelele, nu să ne ascundem 
de ele între pietre fosforescente şi torţe! Trebuie să trecem 
peste resentimente şi orgolii, ca să putem asculta sfaturile 
altor popoare. 

— Veţi avea parte de tot ajutorul de care aveţi nevoie, 
îl asigură Dalikos. Există mulți experţi în galaxie care vă 
vor ajuta în această direcție. 

— Sunt convins de asta! Vremea vrajbei şi a răzbu- 
nării a trecut. Acum a venit vremea cooperării. 

Era prima dată când omul stătea de vorbă cu el. Era 
matur, cerebral, deschis, novator — conducătorul de care 
poporul argger avea nevoie pentru a intra în rândul ce- 
lorlalte rase ale galaxiei cu fruntea sus. Şi, chiar dacă n-ar 
fi trăit îndeajuns pentru a-şi vedea dus la bun sfârşit pla- 
nul, avea forța să-i imprime direcţia corespunzătoare. 

— Poţi expune aceste idei la Gnihtla, îi sugeră Dali- 
kos. Nu cred că eşti singurul dintre arggeri care gândeşte 
aşa. Poate vei aduna nişte voturi... 

Rugh-junior râse amar. 

— Voturi? 

Comandantul ridică din umeri nedumerit. 

— E o adunare democratică, nu? 

Arggerul se înfăşură cu aripile, ca şi cum şi-ar fi pus 
o mantie în jurul său. 

— Într-adevăr. Dar democraţia noastră nu e aceeaşi 
cu a voastră, completă. Pentru poporul argger nu există 
timp pentru vorbe! Doar pentru fapte... 

Oftă. ÎI privi pe Dalikos cu prietenie şi respect. 

— Anul acesta nu e loc la Gnihtla pentru mine. 

— Eu voi merge... 

— Ştiu. Mă voi ruga zeilor mei să te aibă în pază şi să 
te întorci teafăr. 

Tonul vocii sale îl făcu pe om să bănuiască faptul că 
vorbele aveau un dublu înţeles. 

— lar eu îţi urez să-ţi îndeplineşti visele, îi întoarse 
urarea. 


(io) 


Caravana se puse în mişcare la primele ore ale zilei 
următoare. Cneazul Rugh era tăcut şi părea tulburat. Fie- 
care gest al său dădea impresia unui ritual a cărui sacra- 
litate nu îndrăznea s-o încalce. Când intrară în galeria 
înaltă aflată dincolo de porțile cele mari, se întoarse și 
privi lung la umbrele terifiante desenate pe pereții masivi 
care formau gigantica structură de piatră a castelului. 
Strânse plăseaua korettului. Lăsă capul în jos şi oftă, apoi 
îşi continuă călătoria. 

Dalikos se lovi la picior de câteva ori pe drumul ac- 
cidentat. Ritmul de deplasare era unul susținut, arggerii 
fiind obişnuiţi cu terenul şi mai bine făcuţi. Omul strânse 
din dinţi, abţinându-se să protesteze. Când făcură primul 
popas, Rugh îl chemă la el. Bătu din palme şi unul dintre 
însoțitori le aduse mâncare. Până se pregăti masa, cneazul 
povesti în şoaptă cu al doilea fiu al său, care-i însoțea. 
Dalikos profită de răgaz pentru a-şi da jos cizmele fer- 
fenițite. 

Tălpile picioarelor îi erau băzdate de răni lungi pline 
de sânge, iar pe degetele tumefiate avea băşici. Rezistase 

până la acea oprire, dar nu ştia cum avea să mai calce a 
doua zi, sau dacă ar mai fi fost în stare să păstreze cadența 
aceea infernală. 

În mod cert, cizmele — ultimul accesoriu care mai re- 
zistase din costumul spaţial — nu-i mai erau de folos. 
Omul îşi spălă picioarele. Când apa îi atinse rănile, îşi 
muşcă buzele ca să nu țipe. Sfâşie eşarfa în două, învelind 
în cele două bucăţi resturile cizmelor. Realiză astfel un 
surogat de tălpi, pe care îşi aşeză picioarele rănite. Înfă- 
şură restul eşarfei în jurul gleznelor şi a gambelor, spe- 
rând ca noile încălțări să reziste suficient de mult încât să 
nu fie nevoit să meargă descult. 

Când termină, observă că Rugh îl studia cu atenţie, 
mestecând o bucată de carne. Îi arătă lui Dalikos mân- 
carea şi băutura din faţa lor, invintându-l tăcut să i se 
alăture. Bucatele îl ajutară să se întremeze. Resimţi ca pe o 
binecuvântare clipa în care îi amorţiră picioarele. 

Cneazul stabili gărzile, cu lătrături scurte şi precise. 
Niciunul dintre călători nu scăpă, nici măcar Rugh sau 
Dalikos — lucru care îi dădu omului un fior de satisfacţie. 
Perioada de odihnă decurse fără incidente şi, după un mic 
dejun frugal, porniră la drum. Comandantul încercă să-şi 
determine picioarele să umble. Era unul dintre cele mai 
teribile suplicii pe care-i fusese dat să le îndure vreodată. 
Fiecare pas îi aducea lacrimi în ochi şi-şi muşcă buzele 
atât de tare, încât gura i se umplu de sânge. După o vre- 
me, durerea trecu de punctul critic, ajungând să n-o mai 
perceapă decât ca pe un deranj surd. 

Cel mai greu moment îl reprezentă următoarea opri- 
re. Încălțămintea improvizată rezistase destul de bine, un 

lucru normal ţinând cont de calitatea ţesăturii arggere, 
bătută într-o împletitură deasă. Dar, deşi asta îi apărase pe 
Dalikos de tăieturile provocate de stâncile ascuţite, 
compoziţia rugoasă îi jupuise pielea de pe tălpi. Omul 
privi descurajat carnea vie care-l ardea, temându-se de o 
infecţie, dar nu zise nimic. Îşi spălă din nou picioarele. 
Atingerea fiecărei picături de apă îi producea dureri 
înfiorătoare, dar se abținu să urle. Când termină, se în- 
tinse pe jos, preferând să mănânce într-o poziţie inco- 
modă doar pentru a lăsa să respire pielea picioarelor 
goale. 

Noaptea, după ce se încălță pentru a-şi face garda, 
plânse tăcut, eliberându-se de tensiunea aceea teribilă. 
Când porniră din nou la drum, tălpile îi erau acoperite de 
o crustă care-l făcu să-şi dea seama că partea cea mai grea 
trecuse. Deşi durerile nu încetară, le suportă mult mai 
uşor. 

După o călătorie lungă şi monotonă prin galeriile 
sinuoase, ajunseră la un tunel principal. Vâjâitul şi cu- 
rentul de aer îi avertizaseră cu mult timp înainte de pre- 
zenţa lui, iar echipajul caravanei îşi luase măsurile de 
precauţie. Se legaseră unii de alții cu frânghii groase pe 
care şi le petrecuseră în jurul mijlocului, continuând 
înaintarea din ce în ce mai precauţi. Când ajunseseră la 
galeria principală, se deplasau deja târâş, ancorându-se 
de pietrele din jurul lor. 

Dalikos era curios cum aveau să traverseze. Cunoş- 
tea curentul de aer din vremea în care nava lui pătrunsese 
sub suprafața planetei. Avea o forță capabilă să împiedice 
apele să cadă prin galerie. 

Primul argger intră într-o nişă acoperită de o terasă 
care-l proteja de furia curentului. Scoase din bagaj o sfoa- 
ră lungă, terminată cu o gheară de pisică pliată, şi o trecu 
prin șanțul săpat în stâncă în jurul tunelului. Dalikos se 
întrebă câţi arggeri se sacrificaseră ca să-l realizeze. 

Păru o eternitate până când sfoara ajunse în partea 
cealaltă şi ghearele se declanşară, înfigându-se în stâncă. 
Arggerul testă rezistenţa, apoi le făcu semn celorlalți să-l 
urmeze. După ce ancoră sfoara şi în partea lui, o apucă şi 
începu să se târască pe perete, cu burta lipită de şanţ. Ari- 
pile sale erau larg deschise, acoperind stânca, iar asta 
determina forța curentului să-l apese pe piatră, în loc să-l 
împingă în sus, prin horn. 

Cu toate că admira ingeniozitatea metodei, Dalikos 
era foarte neliniştit în legătură cu situaţia sa. Nu avea nici 
pe departe forța unui argger, era neexperimentat şi nu 
dispunea de protecţia aripilor. Probabil că Rugh era 
conştient de asta, dar nu luă nicio măsură. Când îi veni 
rândul, Dalikos se rugă la toţi zeii arggeri despre care 
auzise în poveştile lui Rugh. Se concentră, apoi prinse 
sfoara cu nădejde şi porni la drum. 

Curentul de aer aproape îl smulse de pe stâncă. Îşi 
încleştă mâinile pe sfoară, îşi contractă toţi muşchii şi se 
lipi cât putea de bine de perete. Traversă încet — având 
impresia că, la fiecare mişcare, aerul avea să se strecoare 
pe sub abdomenul său, dezlipindu-l şi aruncându-l în 
sus, ca pe o jucărie. Probabil că nu fusese atât de conşti- 
incios niciodată în viaţa sa. Încercă să devină una cu pia- 
tra. Se mişca aproape imperceptibil. Curentul de aer îl 
izbea în coaste, încercând să-l spulbere din calea sa. 

Încheieturile degetelor i se albiră din cauza presiunii 
exercitate pe sfoară. 

Preţ de o clipă, unul dintre picioare se îndepărtă uşor 
de stâncă. Aerul se strecură dedesubt şi aproape i-l smul- 
se, în încercarea de a i-l arunca în spate. Se temu că acela 
avea să fie ultimul moment al vieţii sale. Odată scăpată de 
sub control o parte a corpului, nu mai avea nicio şansă. 
Din reflex împinse genunchiul înainte şi uşor în lateral, cu 
toată forța de care dispunea. Norocul îi surâse. O mică 
denivelare a stâncii îi permise să-şi lipească pulpa de ea. 
Rămase aşa câteva clipe, suflând din greu. Apoi îşi reluă 
înaintarea agonizant de înceată. 

Deşi drumul lui dură mult mai mult decât al oricărui 
argger, ajunse în cele din urmă la capătul lui. Era atât de 
fericit, încât la următoarea oprire stătu alături de ceilalți, 
învățând câteva expresii locale, bând şi mâncând, fără a 
face vreo încercare de a se comporta ca un om civilizat. 
Chiar râgâi de câteva ori, stârnind hohote de râs. Pentru 
prima dată după multă vreme dormi neîntors, mulțu- 
mind în gând pentru că era în viaţă. 

Rănile i se cicatrizară şi, deşi labele picioarelor 
căpătaseră aspectul unor copite dezgustătoare, deja putea 
merge fără probleme. În aceste condiții, insistă să parti- 
cipela acţiunile caravanei alături de toți ceilalţi, devenind 
cercetaş în prima linie şi învățând să recunoască sunetele 
rocilor care avertizau asupra unei podele şubrede, ori a 
unui tavan pe cale să se prăbuşească. 

Învăţă cum să facă treaba unui prospector, adunând 
apă pentru caravană, ciocănind pereţii şi încercând să di- 
ferenţieze sunetele „pline” de cele „goale”, sau „lichide”. 

Dădu cu sulița în piatra dură, supunându-şi palmele la 
aceleaşi cazne prin care trecuseră şi picioarele, forțându-şi 
muşchii pentru a nu rămâne în urma arggerilor ce păreau 
că sapă printr-un material mult mai moale. 

Vână tjaci-de-galerie — animale mari cât pisicile, 
rapide şi feroce, cu o carne delicioasă. Culese filaşa — un 
muşchi crescut sub pietre, ba chiar sări într-un cuib de 
fiinţe asemănătoare liliecilor, furându-le ouăle. Căută 
rădăcini şi copaci de peşteră prin crăpături în care de-abia 
încăpea pe burtă, cu condiţia să nu inspire prea adânc. 

Ajută la descoperirea unei capcane-a-morțţii, un loc 
similar arenei în care murise Miles Foreman. Arggerii 
verificară dacă invizibila şi periculoasa creatură care 
stăpânea asemenea alocuri era prezentă. Când bucata de 
carne aruncată drept momeală dispăru în nisip, se con- 
vinseră că era acolo. Dalikos îndrăzni să întrebe despre 
aspectul creaturii, lucru întâmpinat cu hohote de râs. 

— Nicio ființă care stă în câmpul de nisip nu se mai 
întoarce ca s-o descrie, îi explică Rugh. Aşa îţi dai seama 
dacă ai de-a face cu o capcană-a-morţii sau nu: dacă scapi 
cu viață, atunci nu e! 

Dalikos insistă să care aceleaşi greutăţi ca acelea duse 
pe spatele cocoşat de către masivii arggeri. La început, 
organismul său urlă disperat, certându-l pentru maso- 
chism. După o vreme, acceptă caznele cu atâta supunere, 
încât — atunci când ajunseră la râul de foc — arggerii fură 
uimiţi de sprinteneala cu care sări de pe o insulă pe alta. 

Dalikos privi la splendida curgere arzândă de culoa- 
rea magmei, cristalină ca un pârâu de munte. 

— Păcat că nu pot imortaliza acest peisaj! spuse, cu o 
undă de tristețe. 

— Nu înţeleg... 

— Unitatea mea de memorie e stricată, iar voi nu 
transportaţi niciun fel de dispozitiv cu care să înregistrez! 
explică. 

— A, da! se lumină cneazul. Aşa vedeţi voi, oamenii 
„civilizaţi”, ceea ce e frumos: îl stocaţi undeva, la fel cum 
faceţi cu tradiţiile. Păstraţi în loc să trăiţi. 

Tăcerea îl îndemnă să continue. 

— Într-adevăr, priveliştea aceasta e superbă, dar se 
află aici! spuse, punându-şi cei doi pumni ai mâinilor 
drepte pe piept. Imaginea e aici, nu copia ei. Este starea 
râului de foc. 

— Şi nu simţi nevoia s-o împărtăşeşti altcuiva? Să i-o 
arăţi, să i-o descrii în proză, poezie sau muzică? 

— La ce bun? Dacă celălalt o vede, o cunoaşte. Dacă 
nu, cum pot cuvintele sau imaginile să-l facă să trăiască 
starea râului de foc? 

— L-ai putea face să dorească să trăiască şi el această 
stare, să caute un râu de foc! încercă să-l convingă 
Dalikos. 

Rugh rânji. 

— Asta chiar că e o prostie! Dacă e s-o trăiască, o 
trăieşte. Până atunci, doar îşi pierde vremea visând la ea, 
în loc să-şi facă treaba... 

Ceilalți arggeri dădeau semne de nerăbdare, aşa în- 
cât cei doi îşi încheiară discuția. În timp ce se îndepărtau, 
Dalikos se răsuci şi mai aruncă o privire râului strălucitor 
pe care-l lăsau în urmă. 

După următoarea oprire întâlniră o altă caravană, 
condusă de un prieten de-al lui Rugh. Peste alte două zile, 
ajunseră la Gnihtla. 


cre 


Reprezentanţii fiecărei comunități îşi aleseră drept 
aşezământ câte una dintre numeroasele peşteri din jurul 
cavernei în care se ţinea Gnihtla. În fiecare dimineaţă, 
triburile se adunau acolo — aşezându-se pe muşchi, pe 
bolovani, printre stalactite şi stalagmite. La început, îşi 
prezentară cu toţii problemele cu care se confruntaseră de 
la precedenta reuniune, apoi discuţiile trecură la pro- 
bleme comerciale şi legale. 

În mod firesc, Dalikos constitui unul dintre princi- 
palele puncte de atracţie. Auzi păreri pro şi contra schim- 
bării stilului de viaţă al arggerilor şi-i păru rău că Rugh- 
junior nu putuse veni. Ideile sale ar fi avut susținători, 
deşi puţini se ridicau la nivelul viziunilor sale. 

Omul încercă să prezinte o parte dintre aceste idei, 
pentru a-i convinge pe cei prezenţi de beneficiile tole- 
ranţei şi cooperării. Le vorbi chiar şi despre ambițiosul 
proiect de smulgere a uscatului dintre ape. Se exprima 
destul de greoi, deoarece cunoştinţele pe care le dobân- 
dise în dialectul argger al tribului lui Rugh erau rudi- 
mentare şi înțelegea cu greu celelalte dialecte, dar Rugh 
nu sări să-l ajute. 

— Asta este o prostie! urlă conducătorul unui trib. 
Pământul nostru e instabil la suprafață! Dacă ne luptăm 
pentru el, ne va fi luat înapoi! 

Urmă o discuţie haotică. Omului i se aduseră la cu- 
noştinţă teoriile care circulau pe tema ciudățeniei pla- 
netei, devenite legende ale culturii arggere. Cei mai mulți 
susținători îi avea ipoteza că planeta avusese în trecut 
unul sau mai mulți sateliți, evoluând pe o orbită foarte 
strânsă în jurul planetei. Influenţa lor se manifestase în 
maree extrem de violente care, de-a lungul mileniilor, 
duseseră la acoperirea uscatului de către ape. La rândul 
lor, mareele influențaseră sateliții, creând tensiuni uriaşe 
ce determinaseră spargerea lor şi-i transformase în 
actualul inel din jurul planetei. 

O altă teorie cu mulți susținători era aceea că un corp 
cosmic lovise suprafaţa planetei, aruncând pe orbită mare 
parte a uscatului şi lăsând loc liber apelor. 

— Voi crede la mine! insistă Dalikos. Eu vede în ga- 
laxie multă planetă cu condiţie vitregă şi locuitor reuşeşte 
să depăşească. 

— Voi, cei de afară, nu sunteţi altceva decât nişte 
paraziți care vă pierdeţi vremea cu prostii! aruncă un alt 
conducător cu dispreţ. 

— Noi încearcă trăieşte ca ființă civilizată, nu ca 
animal! 

ÎI luase gura pe dinainte. Omul îşi dădu prea târziu 
seama de sensul în care îi puteau fi interpretate spusele. 
Conducătorul argger sări ca turbat, scoțându-şi korettul. 

— Lepădătură împuţită avortată pişată de-o curvă 
scârboasă! 

Dalikos abia apucă să se arunce pe burtă. Lama zim- 
tată abia îl atinse, dar îi luă o bucată bună din pielea bra- 
tului stâng. Îşi muşcă limba ca să nu urle de durere. Simţi 

în gură gustul sângelui. Conducătorul argger îl apucă de 
păr şi-l târî către o grămadă de excremente. Îl aruncă 
acolo, îl fixă cu piciorul butucănos, apoi îşi făcu nevoile pe 
el. După ce isprăvi, îl scuipă şi dădu să revină la locul său. 

Când se răsuci, se pomeni în fața lui Rugh, care stătea 
ursuz. Cei doi se priviră o vreme în ochi. 

— Ai insultat şi atacat pe unul dintre însoțitorii mei, 
rosti cneazul cu voce morocănoasă. 

— Mă piş pe el! E doar o lepădătură scârbavnică de 
om! 

În afara câtorva urale disparate, majoritatea arggeri- 
lor stăteau într-o tăcere prevestitoare de lucruri rele. 
Continuând să-şi sfideze adversarul, Rugh se adresă celor 
din jur. 

— Ainsultat şi a atacat un însoțitor de-al meu. Cer să 
fiu despăgubit! 

— E doar un prizionier uman! se auzi o voce din 
mulțime. 

— Poţi cere despăgubiri, Rugh! interveni unul dintre 
cei mai înţelepţi arggeri prezenţi la adunare. Dar să fie 
potrivite pentru un prizonier. Cred că o treime dintr-o 
plată obişnuită e de ajuns. În plus, nu l-a omorât, aşa că ar 
trebui să te mulțumeşti cu o jumătate dintr-o treime... 

— Consider că, pentru a stinge această pricină, sunt 
de ajuns cincizeci de hrulli şi un sac de brognol! spuse alt 
înţelept. Ce spui, Ştuhar? 

Conducătorul argger scuipă pe lângă capul lui Dali- 
kos şi râgâi. Probabil că ar fi fost încântat să-i sfărâme 
ţeasta omului. 

— Da, e bine! acceptă. După Gnihtla, voi avea grijă să- 
ți fie trimise cele cuvenite. 

Trecu de Rugh, izbindu-se ostentativ de el. Cneazul 
nu spuse nimic, rămânând în continuare încruntat. 

— Rugh? 

— Mă învoiesc! spuse acesta în cele din urmă. Dar eu 
îl consider pe acest om unul dintre asistenții mei. De ace- 
ea, solicit să i se acorde dreptul de a-şi apăra onoarea! 

Un cor de vociferări îi acoperi vorbele. Dalikos înce- 
pea să se simtă tot mai puţin confortabil. 

— Ce dracu” ai de gând? şuieră pe limba lui. 

Cneazul nu-l băgă în seamă. 

— Dragul meu Rugh, spuse unul dintre înţelepţi, nu 
vrei să înţelegi că... 

— Pe parcursul călătoriei a făcut aceleaşi munci ca 
servitorii mei! Am martori care pot confirma asta. 

— A făcut ce trebuie să facă orice sclav, Rugh! Chiar 
nu... 

Cneazul era încăpățânat. 

— Fl n-a făcut-o din obligație! S-a dovedit demn de 
compania noastră! 

— Dar, Rugh... 

— Voi fi încântat să permit unuia dintre însoțitorii 
mei să-i dea o lecţie acestui excrement născut din vân- 
turile unei stele! tună Ştuhar. 

Atâta vreme cât cele două părţi căzuseră de acord, 
nimeni nu se putea opune — deşi multe voci nu erau de 
acord cu insistența lui Rugh de a cere ceva ce nu era drept. 
În timp ce toată această agitaţie se desfăşura în jurul lui, 
Dalikos căuta să găsească o soluţie. Nu avea prea multe 

variante. Nu ştia dacă i s-ar fi permis să refuze, chiar dacă 
astfel s-ar fi acoperit de ruşine, devenind batjocura tutu- 
ror. Cel mai probabil i-ar fi ştirbit onoarea lui Rugh. Deşi 
codul lui moral nu era aşa de rigid ca al acestuia, se simţea 
flatat de gestul cneazului, ştiind că nu era cineva care să ia 
în derâdere un asemenea gest. Totuşi, mai trebuiau puse 
la punct câteva probleme tehnice. Se ridică şi se apropie 
de cneaz. 

— Am nevoie de o sabie cu care să lupt, spuse. O pot 
căpăta pe a ta? 

Rugh îl privi pe comandant ca şi cum ar fi fost nebun. 

— În afară de mine şi de cel care o făureşte, sabia asta 
este atinsă de altcineva doar în dreptul tăişului. Dacă eşti 
înfrânt şi cade în ţărână, este umilită. Se pleacă doar odată 
cu mine. 

— Şi atunci cum mă voi lupta? 

Uneori, ideile rigide ale arggerului îl scoteau din 
minţi. Rugh refuza să înțeleagă că existau momente în 
care trebuie să fie mai maleabil. 

— În luptă corp la corp, îl lămuri acesta. 

— Ce uşurare! spuse ironic Dalikos. 

Mulțimea începu să urle şi comandantul se răsuci. 
Adversarul ajunsese la câţiva paşi de el. Era cu aproape 
două capete mai înalt şi avea o condiţie fizică mai bună. 
Omul avea experienţă în confruntarea corp la corp, iar 
ultimele zile îl aduseseră într-o formă de excepţie, dar nu 
se credea capabil să reziste în fața acelei maşini de luptă. 
Singura cale care-i rămânea o constituia viclenia. 

— Există vreo regulă? îl întrebă pe Rugh. 

— Nu. 

Era tot ce trebuia să ştie. Luptătorii începură să se 
rotească în cerc, studiind punctele forte şi slabe ale ad- 
versarului. Arggerul era mai masiv decât Dalikos, dar 
avea suficientă minte încât să nu-l desconsidere. Urmărea 
intrigat poziția joasă adoptată de adversarul său, care-i 
permitea să atingă solul cu vârful degetelor. Se apropie 
încetul cu încetul. Când îi mai despărțeau doar doi paşi, 
omul scoase un strigăt înfiorător. Obţinu efectul scontat — 
arggerul încremeni preţ de o secundă. Comandantul 
profită de acel moment pentru a-i arunca țărână în ochiul 
larg deschis, apoi se repezi cu braţele în jurul lui. Avântul 
pe care şi-l luase îi permise să-l trântească la pământ. 
Uriaşul se scutură, zvârlindu-l la o parte. 

Dădu să se ridice, dar reuşi abia la a treia încercare. 
Dalikos realiză că, deşi încercase doar să-şi deruteze ad- 
versarul cât să capete un avantaj mic, reuşise să-l or- 
bească. Arggerul mergea precum un zombi, căutându-l. 
Se îndreptase însă în direcţia greşită şi, în cele din urmă, 
se împiedică de unul dintre tovarăşii săi. Căzu grămadă 
pe jos. 

— Lupţi bine! spuse Rugh. 

Dalikos îl privi şi dădu să spună ceva, dar un horcăit 
de agonie îl determină să se întoarcă spre tabăra adver- 
sarului său. Ştuhar stătea lângă trupul decapitat al arg- 
gerului orb, cu lama korettului acoperită de sânge. 

Omul înghiţi în sec. 

— De ce? 

— Este dezonorat. A trăi cu spectrul acestei ruşini 
este de nesuportat pentru el. E mai bine aşa. 

Atunci când ceruse informaţii despre regulile luptei, 
omul uitase să se informeze despre evenimentele care o 
succedau. O făcu acum. 

— E simplu, explică Rugh. Îl omori, îl despăgubesc 
pe Ştuhar. Dacă nu acceptă compensaţia, ne luptăm multă 
vreme. Un servitor de-al lui te ucide cu prima ocazie, unul 
de-al meu te răzbună şi tot aşa. 

— Până când? 

— Până când cădem la o înţelegere. Uneori, pentru 
asta e nevoie de un râu de sânge. 

— Şi dacă ar fi fost invers? insistă Dalikos. 

— În ceea ce priveşte onoarea ta, tu alegi. Eşti om, aşa 
încât tu decizi dacă îţi iei viața sau nu. Dacă te omoară 
adversarul, Ştuhar trebuie să mă despăgubească. Dacă nu 
accept compensația, îl omorâm pe cel care te omoară, el e 
răzbunat şi aşa mai departe. 

Ajunsese la un subiect asupra căruia Dalikos dorea 
să se edifice. 

— Îţi mulțumesc pentru că m-ai considerat un în- 
soţitor, nu un prizonier! 

— Îţi câştigi acest drept, spuse el neimpresionat. 

— Dar de ce ai insistat să-mi apăr onoarea? 

Rugh îl privi pe Dalikos cât putea de serios. 

— Dacă eu te consider asistentul meu, aşa eşti, indi- 
ferent ce spun alţii. Ce spun eu, e bun spus. Pe de altă 
parte, ştiu că Ştuhar e foarte orgolios şi nu pierde o ocazie 
ca asta. 

— Dar ştiai că onoarea înseamnă altceva pentru 
mine. 

Cneazul îl atinse pe om cu vârful aripii pe umăr, aşa 
cum o mai făcuse odată în încăperea lui din castel. 

— Eşti un om înţelept, Dalikos şi acţionezi cu înţe- 
lepciune. 

Comandantul îşi scărpină bărbia. Abia atunci deve- 
nit conştient de rana de pe braţul stâng. 

— Du-te să te speli, îl sfătui Rugh. Să mori dintr-o 
infecție este nedemn pentru un luptător ca tine. 

Zâmbi, iar Dalikos făcu la fel. Se uită din nou grupul 
lui Ştuhar, care-i aducea un ultim omagiu tovarăşului 


mort. 

— Rugh, întrebă, ce-mi este permis mie ca prizonier- 
asistent? 

— Fă ceea ce trebuie să faci! Am încredere în alegerile 
tale. 


Părea oarecum mândru, ca şi cum ghicea ce avea să 
urmeze. Dalikos se apropie de arggeri şi se opri în faţa lui 
Ştuhar. 

— Eu roagă tu păstrează cincizeci de hrull şi sac de 
brognol, îi spuse. Când noi ajunge pe domeniu Rugh, eu 
are grijă trimite încă două sute cincizeci de hrull şi alt 
cinci sac de brognol. 

Ştuhar îl privi lung. După o vreme, grohăi şi spuse: 

— E o învoială dreaptă şi înțeleaptă. Îmi pare rău că a 
fost nevoie de viața unuia dintre asistenții mei ca să 
înţeleg asta. 

Îl atinse pe Dalikos cu vârful aripii, urmat de ceilalți 
arggeri din grup. Din acel moment, chiar şi cei mai înver- 
şunaţi adversari ai lui Rugh îl acceptară pe Dalikos ca pe 
unul de-al lor. Mâncară împreună, băură împreună, iar 

părerile lui fură ascultate cu atenţie, chiar dacă unele 
dintre ele nu erau făcute pentru stilul lor de viață. 

Multe probleme îşi găsiră rezolvarea în cadrul 
Gnihtlei. Se ajunse la acorduri în ceea ce privea anumite 
neînţelegeri legate de graniţele teritoriale, unele dintre ele 
prin intermediul luptelor. Neguțătorii parafară contracte 
şi se trasă o nouă rută comercială. Piaţa liberă cerută de 
doi conducători de trib se dovedi o problemă revolu- 
ţionară, care necesită mai multe zile de discuţii. Cel mai 
greu de rezolvat părură anumite probleme sociale şi vechi 
rivalități, iar zilele unora dintre arggeri se sfârşiră în apă- 
rarea lucrurilor în care credeau. 

Însă avură loc şi banchete, concursuri. Se spuseră 
vorbe de duh, poveşti — ultimele la adăpostul peşterilor şi 
la lumina torțelor. Participând la cele mai intime activități 
ale lor, la viaţa lor de zi cu zi, văzând ce-i preocupa şi cum 
vedeau viața, Dalikos înțelese cu adevărat ce însemna să 
fii argger. 


ro 


Pe drumul de întoarcere, Rugh se închise în el, în- 
tunecat. Dalikos era chinuit de remuşcări. Felul în care-l 
tratase cneazul îi dovedise fără putinţă de tăgadă că-l 
judecase pripit la început. După standardele umane, 
Rugh era în continuare la fel de barbar, dar comandantul 
avusese ocazia să trăiască alături de el. Asta îl ajutase să 
treacă dincolo de diferențe. 

Pe de altă parte, omul era în continuare susținătorul 
civilizaţiei şi-i venea greu să-l trădeze pe Rugh-junior, al 
cărui ideal îl reprezenta un viitor luminos şi prosper. 

Arggerii îşi îndepliniră îndatoririle la fel cum o 
făcuseră în drum spre Gnihtla, dar totul se desfăşură în 
linişte şi cu o urmă de tristeţe şi furie. Apoi, într-o zi, un 
curier sosi în tabără, informându-l pe cneaz că fiul său, 
Rugh — un râgâit — ocupase castelul. Eliberase oamenii şi 
luase legătura cu dolgrenii aflaţi în căutarea navei diplo- 
matice pierdute, invitându-i la castel. Reuniunea de pe 
stația Melkior fusese mutată chiar în fieful lui Rugh — câtă 
ironie! — iar reprezentanţii care soseau deja se pregăteau 
să semneze un tratat istoric. 

Când îl văzu pe Rugh cum primeşte veştile, Dalikos 
înţelese tristețea care-l însoţise pe acesta de-a lungul 
întregii călătorii. Îşi dădu seama că ştiuse că acesta avea să 
fie cursul lucrurilor. Îşi urmase totuşi calea, păstrând tra- 
diţia pelerinajului la Gnihtla, lăsând totul în mâinile zeilor. 

După ce-l puse la curent pe cneaz în legătură cu toate 
problemele, mesagerul fu poftit să mănânce şi să se odih- 
nească. Rugh rămase singur o vreme, cu gândurile lui, aşa 
cum o făcuse deseori în ultimele zile. Trimise apoi după 
Dalikos. 

— E timpul să pleci! Îți dau unul dintre servitorii mei 
să te ducă în siguranţă la castel. 

— Şi tu? 

Vocea omului era gâtuită. 

— Îi adun pe cei care-mi sunt loiali şi pornesc la atac. 

— Nu vei avea nicio şansă, îl avertiză Dalikos. 

— Posibil. Dar, dacă acestea sunt ultimele mele clipe, 
ele se petrec exact aşa cum trăiesc întreaga viaţă! 

Omul îi atinse vârful aripii. Ar fi vrut să-i spună că se 
putea şi altfel. De îndată ce ar fi ajuns la castel, ar fi fost 

repus în drepturi. Redevenit conducătorul misiunii diplo- 
matice umane, cuvântul său ar fi avut din nou greutate şi 
era sigur că ar fi putut obţine condiţii decente pentru pre- 
darea lui Rugh. Îşi dădea seama, însă, cât de diferite erau 
noțiunile lui de decenţă față de cele ale lui Rugh — o pro- 
blemă diplomatică pentru un om, una de onoare pentru 
un argger. 

Dalikos se întrebă dacă n-ar fost firesc să rămână 
alături de cneaz. Să lupte împreună cu el, deoarece acum 
erau legați cu fire invizibile. Era, totuşi, o idee absurdă. 
Deşi Rugh îl ajutase — în felul său ciudat — să se amestece 
printre arggeri, asta se petrecuse pentru că omul îi câşti- 
gase respectul, fără însă a-şi abandona principiile. lar 
acestea se băteau cap în cap cu ale cneazului. 

— Nu uita promisiunea către Ştuhar, spuse Rugh în 
loc de bun rămas. 

— Bineînţeles, îl asigură Dalikos. 

Se despărțiră fără formalisme. Omul plecă împreună 
cu unul dintre arggeri. Ultima imagine care-i rămase în 
minte din tabără fu aceea a trupului cocârjat al cneazului 
adăstând pe o piatră, apăsat parcă de o povară prea mare. 


ro 


Bătălia era pe sfârşite. Armata adunată de Rugh în 
atât de puţine zile se dovedise insignifiantă față de cea a 
fiului său, mai ales că acesteia din urmă i se adăugaseră şi 
dolgrenii. 

Deşi mulți îl avertizaseră în legătură cu pericolul la 
care se expunea, Dalikos insistase să stea într-o crăpătură 
din petretele stâncos, de unde putea observa întreg 


234 / LUCIAN-DRAGOŞ BOGDAN 


câmpul de bătălie. îmbrăcat în hainele sale de gală, privea 
zbaterile de agonie ale arggerilor loiali bătrânului, care 
luptau pentru ceea ce credeau până erau doborâţi aseme- 
nea unor copaci năpădiţi de prea mulți tăietori. Alături de 
mulți dintre ei lucrase, dormise şi mâncase în drum spre 
Gnihtla. Îi arătaseră respect. Acum, îi venea greu să se uit 
cum „ai lui” îi măcelăreau. 

În cele din urmă, Rugh ajunse să fie singurul care mai 
stătea în picioare. Lupta ca un erou din legendele pe care 
i le povestise omului cu mult timp în urmă, omorând tot 
ce intra în raza korettului său. Avantajul lui — deşi pro- 
babil că nu-l conştientiza — era acela că dolgrenii nu-şi pu- 
teau folosi laserele în peşteră, deoarece riscau producerea 
unor surpări. Iar în lupta corp la corp, Rugh nu avea egal. 

Curând, adversarii morți îl încadrau într-un cerc înalt 
de un metru şi jumătate. Rugh îşi construise o baricadă 
din cadavre, dar asta se dovedi fatal. Una dintre laturi se 
surpă în interior, prinzându-l sub ea. În clipa următoare, 
zece frânghii îi imobilizară braţele. Rugh se zbătu ca 
turbat în timp ce era scos şi legat fedeleş. Forţa lui fără de 
seamăn aruncă la pământ câţiva dintre agresori, dar alții 
se repeziră să le ia locul, până când cneazul nu se mai 
putu mişca. 

Lupta se terminase. 

Dalikos cobori de unde se cocoţase şi se îndreptă spre 
grămada de cadavre, unde korettul lui Rugh zăcea aco- 
perit de materie vâscoasă. ÎI luă şi-l curăță, apoi îl ridică 
spre tavan şi-i studie lucrătura măiastră. 

Comandantul se simţi invadat de o putere fără sea- 
măn şi abia atunci înţelese de ce Rugh refuzase să-i 

înmâneze korettul cu ocazia confruntării de la Gnihtla. Era 
o armă creată pentru un erou şi menită să moară alături 
de acesta. Acum totul se terminase, dar sabia nu merita să 
se amestece cu celelalte, departe de stăpânul ei. 

Cu korettul alături, Dalikos porni pe urmele grupu- 
lui care-l capturase pe Rugh, pe care împotrivirea cnea- 
zului o făcea foarte anevoioasă. Când ajunse lângă el, le 
ordonă soldaţilor să se oprească. Autoritatea pe care i-o 
dădea rangul îi obligă pe soldaţii arggeri şi dolgreni să-l 
asculte. 

Cneazul încetă şi el să se mai zbată. O vreme, îl privi 
în ochi pe Dalikos, fără a arăta bucurie sau tristeţe. Nu 
scoase nicio vorbă, iar Dalikos îi respectă tăcerea, deşi — 
dacă i-ar fi cerut protecţia — i-ar fi acordat-o fără să cli- 
pească. 

Soldaţii se foiau nervoşi, dar nu îndrăzneau să co- 
menteze nimic. Şi, când nimeni nu mai era suficient de 
concentrat ca să reacționeze în timp util, comandantul 
săltă korettul şi-i zbură lui Rugh capul dintr-o singură 
lovitură. 

Sângele verde al cneazului îi împroşcă pe toți. Sol- 
daţii rămăseseră încremeniţi, incapabili să se decidă dacă 
trebuiau să-l aresteze pe Dalikos, ori să considere că 
rangul acestuia făcea ca gestul să nu-i privească. Niciunul 
dintre ei nu-i înțelegea reacția. Cel mai probabil bănuiau 
că avea de-a face cu o răzbunare. 

Comandantului puţin îi păsa de asta. Aşeză cu grijă 
korettul pe trupul decapitat şi porni spre castel. Pentru 
prima dată în viața sa, uciderea cuiva îi adusese pace în 
suflet. Ştia că această crimă nu avea să-i bântuie visele, 

pentru că fața care-l fixase în ultima clipă nu fusese în- 
grozită, ci plină de recunoştinţă. 
In plus, acum negocierile se puteau desfăşura în 


linişte. 


DRUMUL SPRE 


Se spune că picturile ascund o lume a lor. Una în 
două dimensiuni. 

Nu e ceva ciudat? Vreau să spun, iată-mă pe mine 
acum: stau în fața şevaletului şi privesc amestecătura asta 
de culori care aproape că sufocă pânza. Adică tot ce am 
pictat eu acolo să fie o lume distinctă, diferită de a noas- 
tră? Sună ca o spovedanie la un psihiatru. 

Totuşi, e o idee interesantă. Adică, gândiţi-vă: eu, 
Abraham Locke, pictor de mâna a treia, să creez o în- 
treagă lume? Mai pecis: să fiu eu Zeul unei... unei... hai 
să-i zic civilizații? Sună bine. Da, dar ce te faci cu diferența 
de o dimensiune care o împiedică pe ea să-şi cunoască 
divinitatea, iar pe mine nu mă lasă să-mi ajut... hm... 
supuşii? De fapt o împiedică doar pe ea pentru că, uite, 
eu — în nemărginita-mi milostivire — îi mai colorez două 
dungi roşii, ca să vadă ce-i aia dragoste dumnezeiască. 

Ha-ha-ha! 

Hai gata, că deja am luat-o razna! Oricum, de mâine, 
“mult iubita” mea lume va aparţine altcuiva. Şi sper că-mi 
va aduce măcar o ofrandă la viaţa ei — un preț bunicel care 


238 / LUCIAN-DRAGOŞ BOGDAN 


va să zică! — şi-apoi ce-a mai fi cu ea şi pe unde-a mai 
ajunge, treaba ei. Eu o mai blagoslovesc doar cu o sem- 
nătură şi... 

La naiba, ce-i asta? 

Poftim, uite ce păţesc dacă visez toată ziua! Acum mi 
se năzare că-mi intră mâna în tablou şi... 

Totuşi... 

Chiar îmi intră în tablou! 

Ciudat. Vreau să spun că eu acum trec de la trei di- 
mensiuni la două şi nu simt nimic deosebit. Stau liniştit şi 
privesc cum rămân din mine doar lungimea şi lăţimea. 
Sau lățimea şi înălțimea. Ori... 

Ce-i cu deducțţiile astea stupide? 


Ce deducţii? 


La ce mă gândeam? 

Stau şi mă chinuiesc să-mi dau seama ce mi-a trecut 
prin cap înainte să mă trezesc. Nu ajung la niciun rezultat. 
În fine — dacă era ceva important, o să-mi aduc aminte 
până la urmă. 


O iau încetişor la pas prin şi mă îndrept spre. Merg o 
bucată bună fără a trece pe lângă, înconjurat de starea 
aceea de Negru a singurătăţii. Reuşesc să ajung la. Salut şi 
întreb pe unde o pot lua spre. 

— Ah, bănuiesc că eşti cel mai puţin! mă priveşte din 
până în. 

Întreb de unde ştie. Îmi zâmbeşte. 

— Păi, e simplu: ceea ce e mai ştie unde se află ceea ce 
e mai puţin. Şi, cum ceea ce cauţi era ultimul pe care-l 
cunoşteam -— iar tu nu ştii unde e — înseamnă că eşti mai 
puţin decât. 

Admir în tăcere logica perfectă. Probabil e o con- 
secinţă a faptului că e mai decât mine. Îmi doresc să pot 
ajunge şi eu, vreodată, la o asemenea. 

— Deci, încheie, ceea ce cauţi se află spre. 

Mulţumesc şi pornesc într-acolo. Nu ştiu de ce vreau 
neapărat să merg la, dar ceva din mine îmi spune că acolo 
voi afla ceva foarte important. 

Deja şi eu sunt mai. Ştiu asta, pentru că într-o parte e 
deja ceva mai mult, iar în cealaltă mai puțin. 

Curgerea inexorabilă a spaţiului... Această dimen- 
siune care ne face să pierim, care măreşte ce e într-o parte 
şi micşorează ce e în cealaltă, fără oprire. El e cel ce face 
diferența între mai puţin şi mai. Căci eu, fiind ultimul — 
deci cel mai puţin — am încă mult de trecut. Dar primul — 
cel mai — a parcurs deja destul spaţiu. Sfârşitul lui este 
aproape. 

Chiar mă întreb: oare, în afară de această a treia di- 
mensiune, nu mai există şi altele? 

Şirul gândurilor îmi este brutal întrerupt de. Încerc să 
mă feresc, dar se află tot mai aproape. Atunci o iau la fugă 
cât pot de repede prin, încercând să ajung la. Vine după 
mine, deci implicit spre, ceea ce nu poate decât să mă 
bucure. Aşa cred că voi reuşi să scap. 

Ajung la şi fac o buclă. Din grabă, încercând să mă 
agaţe înainte de a mă urca spre, se loveşte de. Eu sar 

atunci în şi lovesc cu. Urlă de durere, dar nu mai poate 
face nimic. Despicat, se scufundă în. 

Obosit, poposesc şi eu lângă, odihnindu-mă. Sunt 
multe pericole pe care — dacă aş putea stăpâni spaţiul — 
le-aş îndepărta cât ai clipi. Aş putea scăpa oricând de, 
trecând peste el. Poate nici măcar n-aş mai muri. 

Dar dacă şi spaţiul este tributar unei alte dimensiuni? 
lar aceea alteia? Aş mai rezolva ceva, oare, stăpânind 
spaţiul? 

Poate că da, poate că nu. Şi poate că nici nu voi afla 
vreodată. Deocamdată, tot ce am de făcut este să ajung la. 
Simt că acolo se va întâmpla Ceva. 

Pornesc din nou. Sunt mult mai precaut, ca să nu mai 
fiu surprins de vreun. Poate data viitoare n-o să mai am 
norocul de a găsi în apropiere o care să mă salveze. Din 
când în când, întâlnesc câte un şi profit de ocazie ca să mai 
cer informaţii despre ceea ce vreau să găsesc. O parte 
dintre cei întâlniți mi-au spus că, într-adevăr, se pare că e 
Ceva la. Spun că acolo Şi-a lăsat Zeul Iubirea. 

Merg deja de multă vreme. Am devenit tot mai. Dacă 
cele aflate de la ultima sunt adevărate, înseamnă că, în 
curând, trebuie să ajung la. Nu ştiu cum arată, dar mi-a 
spus că voi şti din prima clipă în care voi vedea. 

Şi cred că.. 

De fapt sunt sigur. După atâta trudă, am ajuns, în 
sfârşit, la. Privesc cu nețărmurită uimire şi supunere. Este, 
într-adevăr, ceva nemaivăzut, care degajă Iubire. 

Care este Iubire. 

Privind, simt că Zeul a vrut să lase supuşilor Săi un 
semn al lubirii şi grijii Lui nemăsurate. Mă las cuprins de 

sentimentul divin, de starea aceea de Roşu care este acolo, 
dăruind Iubire. O absorb în sufletul meu şi mă las să plu- 
tesc în şi prin. 

Oh, ce minunat este! 


Deschid cu greu ochii, nevenindu-mi parcă să mai ies 
din starea de beatitudine care mă cuprinsese. Privesc 
mirat mâna care strânge condeiul, oprit din drumul pe 
care-l făcea în colţul tabloului. Confuz, închei aproape 
mecanic bucla literei “e” din “Locke”. Ridic mâna nesigur 
şi privesc din nou. Culorile s-au uscat, pătrunzând în 
pânză, în afară de — ciudat! — cele două dungi roşii. 

Cu toată strădania mea, nu reuşesc să-mi dau seama 
ce nu e în regulă. Deci: am făcut tabloul, am filozofat 
despre lumea bidimensională, am mai trasat două dungi 
roşii şi, când am început să mă semnez, am fost robit de 
acea magie. Pe urmă... 

Nimic. Simt că ceva lipseşte, că undeva e rupt lanţul 
amintirilor. Dar nu-mi dau seama unde şi cum. Mai ciu- 
dat e însă faptul că privirea îmi cade mereu, fără voie, 
peste cele două dungi roşii care încă nu s-au uscat. Şi 
care — şopteşte ceva tainic din mine — nici nu se vor usca 
vreodată. 

Ridic din umeri. Renunţ să-mi mai pun întrebări şi 
scriu apăsat titlul tabloului: “Drumul spre”. 

De ce “Drumul spre”? Nu ştiu. 

Dar simt că aşa trebuie să se numească. 

E greu să scriu acum ce simt. Se spune că rolul blogurilor 
este de a-ți oglindi în el cele mai profunde trăiri. Ce rost ar 
avea — zic unii — să înşirui doar date seci? 

Sunt şi alții care consideră că nu e bine să scrii la cald 
despre lucruri. Că e mai înțelept să le laşi să se decanteze în 
sufletul tău. Nu ştiu... 

Deocamdată, cred că mă voi multumi să adun laolaltă 
frânturi din postările mele şi ale lui Ryan. Nu le voi lăsa data, 
pentru că timpul este irelevant. Voi încerca să le tes sub forma 
unei poveşti — chiar dacă uşor haotice, căci e greu de crezut că 
aceleaşi lucruri, relatate de doi oameni diferiți, se pot aduna 
într-un cadru coerent, fără fisuri. 

Pe de altă parte, aşa este orice poveste de iubire — un amal- 
gam de cioburi imperfecte menite să creeze laolaltă imaginea 
unei amintiri perfecte... 


Cupola domului dă impresia de măreție. Dacă n-ar fi 
rămas la stadiul de machetă, cred că ar fi reprezentat o 


BILIARDUL ORBILOR / 243 


încununare a muncii coloniştilor. Din păcate, condiţiile 
sunt foarte dure şi orice activitate trebuie să se justifice 
printr-un rezultat pe măsură — partea artistică e redusă la 
un minim necesar, iar domul nu este neapărat util. Colo- 
niştii au trăit bine-mersi în conglomeratul de locuinţe 
legate unele de altele prin tuneluri etanşe, fără vreun 
contact vizual cu exteriorul în afara hublourilor ampla- 
sate din loc în loc. 

— Mi-ar fi plăcut să mă plimb pe sub el! a comentat 
Clara, privind de la proiecția 3D la geamul securizat. 

— Poate că va veni o zi în care nu va mai trebui să 
consumăm fiecare picătură de sudoare pentru a smulge 
ceva acestei planete, am filozofat eu. 

Adevărul este că am sperat până în ultima clipă că 
proiectul va prinde viață. Am copiat proiecția 3D a cu- 
polei şi am încercat să ajut pe cât puteam la căutarea de 
soluții utile, ieftine, pentru realizarea lui. N-a fost doar 
munca mea — toată gaşca şi-a dat concursul şi, până la 
data la care s-a întrunit comisia, am reuşit să reducem 
costurile aproape la jumătate. 

Dar proiectul a fost respins, deoarece nu era consi- 
derat prioritar. Toţi cei care am participat la el eram liberi 
să alocăm resurse proprii realizării lui, dar statul n-avea 
să se implice în nici un fel. lar costul era — în ciuda efor- 
turilor de a minimiza cheltuielile — mult prea mare pentru 
a ne putea face iluzii. 

Am mângâiat-o pe Clara pe umăr. Visasem s-o iau de 
mână şi să ieşim din cutiile astea de conserve, pentru a ne 
plimba sub dom. O plimbare care să dea iluzia libertăţii, 
cu cerul întunecat deasupra, fără costumele de protecţie şi 

măştile de oxigen ce distrug; orice tentativă de romantism 
desfăşurat sub lumina stelelor. 

Dar suntem nevoiţi să privim în continuare prin 
deschizătura dreptunghiulară a geamului securizat, ghi- 
cind constelaţiile de pe cerul marțian din fracțiunile de 
grupuri stelare încadrate de rama sa. 

— Acela e Pământul? a indicat Clara o stea mai stră- 
lucitoare. 

Am privit încotro arătase. 

— Nu, Pământul se vede abia la răsăritul Soarelui! 
i-am explicat. Steaua aceea este Jupiter. Poţi s-o recunoşti 
după culoarea roşiatică şi după dimensiune. 

— Aşa este, a aprobat ea. Pământul e Luceafărul de 
Dimineaţă, nu-i aşa? Un albastru sidefiu, ca de perlă... 

S-a uitat la mine. 

— Oare cum arată planeta noastră, privită de acolo? 

Am zâmbit. 

— Bănuiesc că aşa cum ne apare nouă Jupiter! 

Am râs amândoi. 

— Precum se vede — am concluzionat — toate plane- 
tele care se văd la apus sunt roşiatice! 

Am cuprins-o în braţe şi am tras-o uşor spre mine. 

— lar aceasta este culoarea pasiunii, am insinuat. 

Buzele ni s-au atins. Ne-am abandonat amândoi sen- 
timentului de beatitudine şi ne-am strâns mai tare în 
braţe. Mâinile au început să se plimbe înfrigurate în susul 
şi în josul combinezoanelor, alternând mângâieri fugare 
cu apăsări pline de dorință. 

Un fluierat sonor ne-a întrerupt brusc. Clara şi-a 
coborât privirea spre dispozitivul de la încheietură. 

— E târziu. Trebuie să mă duc să-i culc pe Alec şi pe 
Maya... 

Am aprobat. O vreme, niciunul dintre noi n-a fost în 
stare să-şi descleşteze braţele din jurul celuilalt. Ne-am 
privit ochi în ochi, sorbindu-ne din priviri, cu respiraţiile 
sacadate întretăindu-se. 

Dispozitivul a piuit pentru a doua oară. Clara s-a 
smuls fără convingere din îmbrăţişarea mea. 

— Ne vedem mâine, da? a şoptit. 

Am încuviințat şi ea m-a atins fugar cu buzele într-un 
sărut de despărţire. Şi-a aranjat apoi bagajul subsuoară, 
pornind în salturi mici spre una dintre uşile culoarului. 
Am urmărit-o din priviri până când a devenit o umbră în 
lumina difuză. Am închis dispozitivul deasupra căruia 
încă se mai rotea proiecția 3D a cupolei şi l-am legat la 
centură. 

Locuinţa mea se afla la un unghi aproximativ de 90 
de grade față de a Clarei. În fapt, întregul oraş era un com- 
plex de locuinţe legate prin coridoare, asemenea unui 
stup gigantic. Estetica a fost lăsată deoparte, căci, pe mă- 
sură ce numărul locuitorilor sporea, o nouă locuinţă se 
adăuga în exteriorul oraşului, fiind apoi legată printr-o 
uşă tăiată între cele două structuri imediat ce totul era 
etanş. În fapt, unul dintre motivele pentru care proiectul 
cupolei a fost respins consta tocmai în limitarea pe care ar 
fi dat-o extinderii oraşului. 

Nu mai era multă lume pe culoare la ora aceea şi 
n-am întâlnit nicio persoană cunoscută în drum spre casă. 
Doar când am ajuns în faţa uşii l-am salutat pe vecinul de 

vizavi, ieşit să regleze ceva la lumina care clipea inter- 
mitent la intrare. 

În camera principală se afla doar tata, butonând fără 
chef consola. Când a auzit uşa, a ridicat privirea şi a arun- 
cat claviatura cât colo, semn că aşteptase compania cuiva. 
Probabil că se certase din nou cu mama. Nu-mi mai fă- 
ceam griji din cauza asta — m-am învăţat cu alternanța 
dintre perioadele de dulcegării şi cele indiferente, sau 
chiar războinice. Când eram mai mic, m-a afectat mult 
faptul că părinţii mei aveau divergențe — violente uneori — 
dar, pe măsură ce am crescut, am sesizat că era un lucru 
obişnuit între oamenii căsătoriţi de atâta vreme. M-am 
întrebat dacă între mine şi Clara aveau să apară asemenea 
rupturi după câţiva ani de convieţuire — asta, bineînţeles, 
dacă am fi ajuns la momentul în care să ne unim destinele. 

Am aruncat dispozitivul de proiecție pe masa scundă 
din dreapta uşii de la intrare. 

— Cupola? m-a interogat tata. 

— Î-hâm! am încuviință, deranjat de subiect. 

Tata a scos de sub canapea două doze de bere. Mi-a 
aruncat una şi mi-a făcut semn să mă aşez, apoi a des- 
făcut-o pe a lui. 

— Îmi pare rău că a ieşit aşa! Îmi cunoşti părerile de- 
spre acest proiect, dar ai reuşit să mă molipseşti şi pe mine 
cu entuziasmul tău. 

Am ridicat din umeri cu o indiferență simulată. Am 
deschis doza. Spuma albicioasă s-a precipitat prin ori- 
ficiu. 

— Ne-au felicitat pentru ideile pe care le-am avut şi 
pentru capacitatea de a stabili o modalitate de punere în 

practică, dar ne-au sugerat să ne alăturăm proiectului 
Sera. 

— Asta e un lucru bun! a încercat tata să-mi ridice 
moralul. Tot aveai nevoie de o sursă de venit, acum că 
fondurile pentru proiectul cupolei au fost tăiate. 

Am luat o înghiţitură de bere şi am zis, sarcastic: 

— Desigur! Asta mi-am dorit să fac în viaţă — hidro- 
carburi hidrogenate de supra-seră pentru atmosfera mar- 
țiană! 

Mă încăpățânam să privesc încruntat într-un punct 
situat undeva sub dulapul de pe peretele din fața mea. 

— Dacă ţin eu minte bine — a început tata pe un ton 
tărăgănat — când lucrai la proiectul cupolei erai entuzi- 
asmat de faptul că vei realiza ceva notabil. 

A aşteptat un comentariu şi, cum nu l-am făcut, a 
continuat: 

— Totuşi, ce poate fi mai notabil decât punerea ba- 
zelor unei atmosfere respirabile pe Marte? 

Am izbucnit: 

— Ce să zic! Voi ajuta la degazarea din sol a bioxi- 
dului de carbon pentru a creşte presiunea vaporilor de 
apă din atmosferă... 

— Cunosc procesul! m-a întrerupt el, blând. 

— Tată, efectul va consta într-o creştere a tempera- 
turii medii planetare cu aproximativ 50 de grade Celsius 
în câţiva zeci de ani! Voi fi mort până atunci! 

— Probabil că da, dar rezultatul va fi notabil! Chiar 
mai notabil — dacă îmi e permisă folosirea unei asemenea 
exprimări — decât domul pe care doreai să-l realizezi până 
acum. 

Am pufnit. 

— Mda, „notabil”... Chiar presupunând că — aşa cum 
o demonstrează calculele — presiunea atmosferică va ajun- 
ge la o treime din cea optimă şi vom reuşi să modificăm 
raportul oxigen-azot, tot vom avea nevoie de măşti res- 
piratorii! 

— Dar vom scăpa de costumele de protecţie, m-a 
atenționat tata. Vom admira stelele fără niciun inter- 
mediar între ele şi ochii noştri! 

— Ce să zic! Eram tot mai sarcastic: Vom sta de mână 
şi vom privi stelele. Unde este romantismul... 

— Unui sărut? Văzând că am căscat ochii, şocat, tata 
a zâmbit: Nu trebuie să te ruşinezi, este normal să gân- 
deşti aşa la vârsta ta. 

Am preferat să-mi ascund bulversarea în bere. 

— Încearcă totuşi să priveşti problema holistic: va fi 
un mare pas înainte. Apoi, cu răbdare, se va putea realiza 
un plan de împădurire a zonelor tropicale şi, mai târziu, a 
celor temperate, astfel încât oxigenul eliberat de plante să 
facă cu adevărat respirabilă atmosfera. 

— Cât va lua asta? 

— Multe generaţii, probabil. Dar, pentru a se ajunge 
la asta, este nevoie de nişte fraieri care să se apuce la un 
moment dat de treabă... 

Poanta m-a făcut să zâmbesc. 

— Crede-mă că şi acesta va fi un rezultat notabil! 

Am dat din cap, nu foarte convins. 

— Cu toate astea, adrenalina e puternică la vârsta ta. 
Bănuiesc că ai prefera să te îndepărtezi de priveliştea 

oraşului pe care l-ai fi putut acoperi cu o cupolă! Cel puţin 
pentru o vreme. 

A făcut o pauză şi a mai luat o gură de bere. 

— Am vorbit cu un prieten de-al meu care are un 
proiect interesant. Vine să ia cina cu noi mâine seară. 
Poate te ajută el în vreun fel. 

S-a uitat la ceas şi s-a ridicat. 

— Dar acum e târziu şi cred că ar fi mai bine să ne 
culcăm. 

A pornit cu paşi târşiţi spre dormitor, lăsându-mă să- 
mi termin băutura. S-a mai răsucit o dată, înainte să 
dispară dincolo de uşă. 

— Invit-o şi pe Clara, dacă vrei! Cred că ne-am simţi 
bine să cinăm împreună. 


II 


— Ştii foarte bine că nu pot sta seara târziu! te-am 
dojenit blând, iar tu ai dat din cap şi ai ridicat din umeri, 
ca un copil. 

Uneori mă exasperezi cu incapacitatea ta de a 
înţelege că, oricât de mult te-aş iubi, Alec şi Maya depind 
de mine. Sunt a doua lor mamă, reazemul de care se agaţă 
de când lumea li s-a întors cu susul în jos. Trebuie să fiu 
mereu acolo pentru ei, să le dau impresia că schimbarea e 
mai puţin crudă decât pare. 

Tu, la rândul tău, eşti sprijinul meu. Şi ştiu că, în 
adâncul sufletului, ai înţeles deja că — aşa cum am acum 

grijă de ei, voi avea de tine şi de copiii noştri, în anii care 
vor urma. 

— Tata a insistat să vii, ai spus. 

Of, Ryan, cum nu reuşeşti să fii atent la înţelesul vor- 
belor tale! Ai vrea să fiu a ta, dar preferi să te ascunzi în 
spatele unor exprimări plate, reci — de parcă te-ai teme 
să-ţi recunoşti sentimentele. 

— Să înţeleg că, din partea ta, puteam foarte bine să 
merg pe Deimos! 

Am încercat să nu par ironică şi am îndulcit vorbele 
cu un zâmbit şăgalnic. Te cunosc bine, dragul meu! Cu- 
vintele şi gesturile mele te-au făcut să înţelegi mesajul. Ai 
plecat ruşinat capul. 

— Nu asta am vrut să spun, ai mormăit în barbă. 

Ţi-am ciufulit în joacă părul sârmos. Ţi-am prins apoi 
faţa dragă în palme şi te-am tras la pieptul meu. Îmi place 
să te simt acolo, lipit de sâni, ca pe un copil. 

— Te iubesc, Clara! mi-am şoptit. 

Ți-am simțit încordarea. Te temeai că m-ai supărat cu 
vorbele aruncate neatent. La cum te ştiu, te gândeai pro- 
babil cum să mă împaci, ce să spui ca să nu strici şi mai 
rău lucrurile. Of! Cum de nu puteţi voi, băieţii, să vă daţi 
seama care vorbe rănesc şi care alină? 

Te-am îndepărtat de piept şi am privit în ochii aceia 
căprui, care m-au cucerit de prima oară când i-am văzut. 
Te-am ciupit uşor de obraji. 

— Şi eu te iubesc, prostuțule! Doar nu crezi că m-am 
supărat... 

— Ştiu şi eu? ai mormăit timid, fără a fi convins dacă 
puteai răsufla uşurat sau nu. 

Nu m-am putut abţine să nu mă joc cu tine. Am co- 
mentat, retoric: 

— Of-of, ce mă fac eu cu băieţii ăştia! Toţi se com- 
portă la fel... 

Am spus ultima propoziţie cu un aer exasperat, dân- 
du-mi ochii peste cap. Ai prins repede poanta şi ai intrat 
în joc. 

— Care toţi? 

Ai încercat să pari gelos. Ai fost aşa de amuzant, încât 
am izbucnit în râs. 

— Acum suntem chit! 

Ne-am strâns puternic în braţe. În spatele nostru, 
hubloul dreptunghiular lăsa să se vadă pânza întune- 
ricului brăzdată de proiecția puzderiei de stele. Privirile 
ni s-au întors spre acel peisaj, ca şi cum ar fi fost chemate 
de un glas tainic. 


III 


Ceilalți erau deja la masă când am intrat. Am salutat 
scurt. M-am scuzat pentru întârziere şi m-am repezit în 
baie ca să mă spăl pe mâini. 

— Clara n-a venit? mi-a domolit graba tata. 

— N-a putut. Trebuie să stea cu ăia mici. 

Am dat din mâini a neputinţă şi m-am răsucit pe 
călcâie, continuându-mi drumul. 

— Prietena lui? l-am auzit pe oaspete interogându-i 
pe ai mei. 

— Da! O fată de treabă, a comentat mama. Păcat că a 
avut aşa un ghinion — a rămas orfană acum vreo trei ani. 

— Oh, ce tragedie! 

— Cred că-i cunoşteai pe ai ei, a intervenit tata. Pe el, 
cel puţin. Era un geolog mustăcios care avea un defect de 
mers. Şchiopăta puţin de piciorul stâng... 

O vreme a fost linişte; cred că oaspetele îşi răscolea 
amintirile 

— Zabreviev! a spus el, iar tata a mormăit aprobator. 
ÎI ştiu, cum să nu! Era bun tipul; şi avea o frumuseţe de 
nevastă... mamă-mamă! 

— Clara îi seamănă. 

— Mda..., a mormăit oaspetele. Au murit când s-a 
surpat mina de la Ciotu” Înalt. 

— Aveau trei copii: Clara de patrusprezece ani şi încă 
doi mai mici, Alec şi Maya! a început mama să poves- 
tească. Autorităţile au încercat să-i în grijă, dar fata n-a 
acceptat; acum e ca o a doua mamă pentru ei. A renunțat 
la studii şi şi-a luat o slujbă la serele hidroponice, ca să-i 
poată creşte. 

Am reintrat în cameră. La un gest discret al mamei au 
tăcut. Mereu se comportau aşa, de parcă s-ar fi temut că 
m-ar fi rănit subiectul. 

— Profesorul Elisson, mi l-a prezentat tata pe oaspete. 

Am dat mâna. 

— Nu cred că mă mai ţii minte, a zâmbit el. Ultima 
oară când te-am văzut de-abia ajungeai cu bărbia dea- 
supra tăbliei mesei! 

Am râs cu toții, apoi ne-am aşezat. Mama ne-a um- 
plut farfuriile cu mâncare. 

— Aud că ai lucrat la proiectul cupolei, a aruncat 
profesorul între două înghițituri. 

— Nu prea-i place să se deschidă subiectul ăsta! mi-a 
sărit tata în ajutor. 

Mă deranja teribil când ai mei încercau să mă prote- 
jeze şi să mă cocoloşească, de parcă aş fi fost de porțelan. 

— Mai bine povesteşte-i despre proiectul tău! l-a 
împuns tata pe oaspete. 

După ce a înfulecat flămând o bucată mare de carne, 
profesorul Elisson s-a lăsat pe spate şi a mestecat satis- 
făcut, într-un gest care dovedea că vrea să capteze atenţia. 
A pleoscăit de câteva ori, curățându-şi măselele, apoi a 
început să peroreze: 

— E vorba despre exploatarea asteroizilor. Împreună 
cu încă doi colegi am reuşit să întocmim un proiect care a 
trecut de aprobările necesare şi acum se află în stadiul de 
pre-lansare. După ce rezolvăm toate problemele tehnice, 
sper să primim aprobarea finală şi să trecem chiar la 
realizarea lui faptică. 

— Mi se pare costisitor, a comentat mama. 

— Aparent. În realitate, comparând costurile cu ve- 
niturile, în scurt timp după lansare va deveni mai pro- 
fitabil decât multe activități marţiene derulate la ora 
actuală. 

— Şi ce vreţi să exploataţi? 

Părinţii mei alimentau discuţia cu intenţia vizibilă de 
a o duce până la punctul în care să-mi stârnească in- 
teresul. 

— În primul rând metale, a venit răspunsul. 

— Metale? 

— Da. Gândiţi-vă că un asteroid de tipul piatră-fier, 
care se află în al doilea inel numărând de la Marte, conţine 
milioane de tone de fier, nichel, cobalt şi elemente din 
grupa platinei. 

L-am privit uimiţi toți trei. 

— Nu e o exagerare? 

— Deloc! Studiul tuturor mostrelor de asteroizi la 
care am avut acces a dus la acest rezultat, care coincide cu 
calculele prezente în documentele provenite de pe Pă- 
mânt. Mai gândiţi-vă apoi că primul inel conţine asteroizi 
bogaţi în metale şi silicați şi veți avea imaginea completă 
a profitului pe care proiectul nostru îl poate aduce. 

— Cu condiţia să nu fie exagerate cheltuielile de ex- 
ploatare, am comentat eu. 

— Nicidecum; asteroizii conţin mult carbon şi oxi- 
gen. Cu ajutorul reacţiilor chimice ale oxidului de carbon 
putem separa elementele. 

Mama a plesnit încântată din palme. 

— Acesta este, într-adevăr, un proiect grandios! Nu 
cred că pot exista temeri legate de potenţiala lui respin- 
gere... 

Profesorul s-a schimonosit, ascunzându-şi faţa în 
spatele paharului. 

— Nu e chiar aşa! a admis el, cu jumătate de gură. 
Proiectul se prezintă cum vi l-am expus eu pe scurt. Însă, 
în faza pre-lansării, trebuie să rezolvăm câteva probleme 
mai prozaice — gen mijloace de propulsie, sisteme de 
menţinere a vieţii şi alte amănunte fără de care totul va 
rămâne la stadiul de vis. 


BILIARDUL ORBILOR / 255 


S-a răsucit spre mine, apoi şi-a pus palma lată pe 
antebraţul meu. 

— Şi sper ca tu să ne ajuţi în acest stadiu al problemei. 

Trebuie să recunosc că mi-a stârnit interesul. 


IV 


— Mi-a fost dor de tine! ţi-am spus, sărindu-ţi de gât. 

În aceste câteva cuvinte erau adunate luni întregi 
rămase nerostite. Zile şi nopţi în care, în spatele ochilor 
închişi, vedeam chipul tău. În care derulam mesajele 
primite de la tine, trecându-mi degetele prin proiecția tri- 
dimensională de pe birou. Vorbe de dor, rostite în şoaptă 
atunci când mă puneam să dorm, după ce-i culcam pe 
Alec şi Maya - strângând în braţe perna şi-nchipuindu-mi 
că erai tu. 

M-ai strâns în braţe cu dragoste, topindu-mi toate 
temerile, închizând rănile sângerând de dor ale sufletului. 
Îmi amintesc cum îmi tresălta inima de bucurie de fiecare 
dată când mă apelai, cum îmi doream să-ţi sărut fruntea, 
obrajii, gura... De data aceasta te aveam în fața mea, în 
carne şi oase — îţi simţeam căldura trupului, mirosul pielii, 
gustul buzelor. Am profitat de fiecare clipă în care mă 
puteam hrăni cu fiinţa ta. 

Atât de mult mă învățasem cu amăgirea hologra- 
melor, încât abia târziu am îndrăznit să dau glas durerii 
din suflet — cu teama ca nu cumva să alunge vraja, iar eu 
să mă trezesc strângând din nou aerul în brațe. 


256 / LUCIAN-DRAGOŞ BOGDAN 


— Mi-a fost greu să te ştiu departe atâta vreme... 

— Plângi, ai observat. 

Mi-am şters, grăbită, obrajii uzi. 

— De bucurie. 

Mi-am ascuns faţa în curbura umărului tău. 

— Of, prostuţo, prostuţo! mi-ai spus, mângâindu-mă 
tandru pe păr. Ai văzut că te-am apelat cât am putut de 
des! 

— Ştiu. Şi m-am bucurat enorm de fiecare dată. 
Te-am strâns mai tare: Dar acum mă bucur că eşti aici. 

Nu ţi-am spus că faţa veselă pe care o vedeai de fie- 
care dată era doar o mască. Că eram, într-adevăr, fericită 
că te văd — dar că, în sinea mea, sufeream să te ştiu de- 
parte. Şi că, abia după ce terminam de vorbit, îmi lăsam 
lacrimile să exprime durerea nerostită. 

Ţi-ai împletit degetele cu ale mele. 

— Uite, în seara asta sunt doar al tău. Stau cu tine cât 
vrei! 

— Ştii — ţi-am atras atenţia — eu încă mai trebuie să-i 
culc pe Alec şi Maya la o anumită oră. Dar după aceea 
putem petrece o noapte întreagă împreună... 

Ți-am simţit imediat crisparea. 

— Nu ştiu dacă ar mei ar fi chiar de acord, ai spus cu 
glas neutru. 

Recunosc că, în clipa aceea, m-am înfuriat. Am făcut 
dragoste de atâtea ori, ai tăi mă lăudau pentru modul în 
care ţineam singură familia în spate... Ştiu că mama ta e 
exagerată — iar tatăl tău îi cânta în strună — dar prea se 
comportă ca habotnicii ăia religioşi de modă veche, care 
şi-au făcut propria colonie pe cealaltă faţă a lui Marte. În 

ziua de azi, e de-a dreptul hilar să spui că nu rămâi peste 
noapte pentru că nu sunt de acord părinţii. Dacă nu te-aş 
cunoaşte mai bine, aş putea crede că vrei, de fapt, să-mi 
dai papucii. 

— Eşti destul de mare acum, nu crezi? am răbufnit. 
Pleci în alt oraş să lucrezi la un proiect, dar nu poţi să-ţi 
trăieşti viața cum vrei? 

Când te-am văzut cum te foieşti, încurcat, am devenit 
şi mai urâcioasă. 

— Te-ar omorî dacă ai dormi o noapte la mine? am 
întrebat cu amărăciune în glas. 

— N-nu! ai admis cu jumătate de gură. Dar nu le-ar 
cădea bine... 

Asta e, de fapt, diferența majoră dintre noi. Modul în 
care mă comport eu cu frații mei ar trebui să-ţi arate câtă 
grijă voi avea de tine. Tu îți pui părinţii mai presus de 
mine -— frizând chiar ridicolul — iar asta mă face să am 
îndoieli că mă voi putea baza cu adevărat pe tine mai 
încolo. Nu ţi-am cerut să-i părăseşti, ci doar să-mi acorzi 
şi mie câteva momente după luni întregi de singurătate! 

Dar mi-am dat seama după chipul tău că erai in- 
capabil să vezi lucrurile în profunzime. Am renunțat. 
N-avea rost să consum puţinele momente petrecute îm- 
preună. Întotdeauna m-a înnebunit figura aia de animal 
bătut, care habar n-are ce s-a întâmplat de fapt şi nici ce ar 
trebui să facă. Doar stă, amărât, aşteptând să treacă fur- 
tuna. Uneori îmi vine să te pocnesc când te văd aşa bătut 
în cap! Dar ştiu de la Elma şi Dray că aşa sunt şi prietenii 
lor. Văd şi la Alec unele semne. Oare n-o să reuşiţi nicio- 
dată să vă maturizați, să învăţaţi să gândiţi? 

Clipele se scurgeau fără ca tu să găseşti vreo portiță 
de scăpare din ceea ce — pentru tine — era o capcană. Tot eu 
am detensionat atmosfera, schimbând subiectul. 

— Povesteşte-mi cum merge munca la proiect! 

Parcă am apăsat pe un buton. Exact cum mă aştep- 
tam, ai simţit că ai ajuns din nou în elementul tău. Ai rede- 
venit sigur pe tine, de parcă nimic nu s-ar fi întâmplat, şi — 
în timp ce ne plimbam prin parc — mi-ai povestit entu- 
ziasmat tot ce ai făcut. Erau aceleaşi lucruri pe care mi 
le-ai mai spus şi în discuţiile virtuale, dar te-am lăsat să te 
desfăşori, povestindu-le iar şi iar, încercând să-mi arăţi cât 
de grozav eşti. Ştiu că asta te ajută să te simţi bine. Şi, dacă 
tu te simți astfel, vei fi grijuliu cu mine — chiar dacă nu în 
toate modurile pe care mi le-aş dori. Dar, oricum, cel mai 
mult îmi doresc să te văd pe tine fericit. 

— Să ştii că ne-ar prinde bine ajutorul tău acolo, ai 
încheiat. 

Tipic. Ţi-am dat un deget, iar tu încercai să iei toată 
mâna. Am fost un picironică atunci când am răspuns, dar 
nu cred că ai sesizat. 

— Şi cam ce legătură există între mineritul asteroi- 
zilor şi serele hidroponice? 

— Trebuie să reducem cât mai mult costurile, pentru 
a fi siguri că vom trece de aprobarea lansării proiectului. 
Aşa că, dacă am reuşi să constituim o colonie în Centura 
Asteroizilor, am realiza economii importante. 

Ti-am făcut semn spre o bancă. După ce ne-am aşe- 
zat, ai continuat cu explicaţiile: 

— În situaţia actuală, problema se prezintă în felul 
următor: o navă cu echipaj uman, cu tot calabalâcul de 

facilităţi aferente — care toacă o mulțime de bani — şi cu 
echipamentele de minerit necesare porneşte de pe Marte 
spre Centura Asteroizilor, exploatează zăcământul, în- 
carcă produsele şi revine pe Marte. Ajunsă aici descarcă 
totul, se utilează din nou cu tot ce este necesar pentru 
menţinerea vieţii şi o ia de la capăt. Cum ţi se pare? 

— Costisitor în ultimul hal! am admis. N-o să primiţi 
niciodată aprobare pentru aşa ceva! 

— Varianta de îmbunătăţire A, ai ridicat tu degetul 
arătător. Există mai multe navete care vin pe rând, lucrea- 
ză şi pleacă, astfel încât să nu existe „goluri de producţie”. 
Ceea ce înseamnă... 

Ai lăsat fraza în aer, aşteptându-mă pe mine să con- 
tinui. M-am gândit puţin, apoi am răspuns: 

— Cheltuieli deloc mai mici, dar o eficientizare a 
muncii, în sensul că şi veniturile vor avea un cuantum 
demn de luat în seamă. 

— Corect! m-ai lăudat. Din păcate, cheltuielile vor 
creşte exponențial şi — chiar dacă vom avea o curbă simi- 
lară a veniturilor care, în timp, va asigura o balanţă pro- 
fitabilă — nimeni nu va fi dispus să bage atâtea fonduri la 
început în ideea că „va veni ziua aceea”. De acord? 

M-a amuzat stilul tău profesoral. Şi, ca de obicei, 
entuziasmul cu care povesteşti despre ceva care te pasio- 
nează s-a dovedit contagios. Am intrat în joc. 

— De acord! 

— Varianta de îmbunătăţire B! 

Fără să-ți dai seama, ai ridicat degetul mijlociu. Nu 
m-am putut abţine şi am izbucnit în râs. Când vine vorba 

despre tine, un gest aşa mărunt ca acesta poate părea o 
adevărată blasfemie. Dacă ar mai fi fost şi altcineva de 
față, urechile ţi s-ar fi înroşit, cu siguranță. Aşa, ai râs 
împreună cu mine, apoi ai continuat. 

— Varianta B sună astfel: se realizează o colonie în 
Centura Asteroizilor. Mineralele se exploatează, se depo- 
zitează şi sunt încărcate pe navete obişnuite, cu pilot auto- 
mat, care le transportă pe Marte. Apoi se întorc. Navetele 
de transport, neavând echipaj uman la bord, sunt scutite 
de tot muntele de facilităţi aferente care, aşa cum ţi-am 
mai zis, necesită enorm de mulți bani. 

— Tot rămâne o investiţie inițială importantă! ţi-am 
atras atenţia. Fondurile de pornire ale unei colonii nu sunt 
deloc neglijabile, iar oamenii trebuie duşi până acolo cu 
aceleaşi nave „dotate cu facilitățile aferente” pe care tu le 
blamezi! 

— Aşa este! Dar, după această investiţie inițială, cos- 
turile vor scădea drastic, iar curba veniturilor o va depăşi 
fără probleme. Nu crezi? 

Întotdeauna mi-a plăcut că m-ai considerat egala ta 
din punct de vedere intelectual. Mă provocai să analizez 
lucrurile şi asta am făcut. 

— Ca să revenim de unde am plecat, orice colonie are 
nevoie de sere pentru a-şi asigura necesarul de hrană. 

Am trecut rapid într-o stare defensivă, privindu-te 
printre gene. Simţeam o capcană. 

— Să înţeleg că, dacă proiectul va fi aprobat, vei mer- 
ge să construieşti colonia şi să te stabileşti acolo? 

— Nu... De ce? 

Păreai nedumerit. Asta m-a făcut să mă relaxez, înţe- 
legând că lucrurile erau în ordine. Mai mult, am folosit 
prilejul pentru a te împunge în joacă. 

— Aaaa, acum înţeleg! Vrei să mă trimiți pe mine 
acolo, ca să scapi! 

Confuzia de pe faţa ta arăta că — undeva — pornise un 
semnal de alarmă care te avertiza că ai ajuns iar în acel 
labirint din care nu cunoşteai scăparea. Mi-aş fi dorit să te 
las să te perpeleşti puţin — sincer, o meritai! — dar mi-a fost 
milă de tine. 

— Ce nu pricepi? Doar tu ai spus că vrei să mă duc să 
am grijă de serele coloniei, nu? 

Te-ai luminat la față, uşurat. 

— Alambicată mai e mintea femeilor! te-ai lamentat. 
Nu vreau să te trimit nicăieri, fată dragă! O avea cine să se 
ocupe de serele de pe colonie când va fi să fie puse la punct! 

Dacă ai pricepe măcar a suta parte din cum e mintea 
noastră, relaţia ar merge ca unsă! Ţi-am cerut să-mi ex- 
plici cum era cu acele colonii. 

— Pe asteroizi se găsesc carbon, oxigen şi hidrogen, 
elemente despre care ştim amândoi că sunt vitale pentru 
agricultură. Problema este dată de raritatea azotului şi de 
faptul că lumina solară este prea slabă. 

— Se poate produce artificial, ţi-am atras atenţia. 

— Da, aşa este. Dar, ia gândeşte-te, cam de câtă 
energie luminoasă au nevoie plantele ca să se dezvolte? 

— Foarte multă! 

— Şi cum crezi că se va putea obţine, ținând cont de 
dezideratul pe care ți l-am prezentat la început: cheltuieli 
cât mai mici? 

— Acum tu vrei ca totul să fie bun şi ieftin! E nevoie 
să mai lăsaţi de la voi unde e cazul! 

— Atunci ne puteam lua adio de la proiect. 

Am înţeles unde băteai. 

— Vrei să lucrez la soluționarea problemei... 

— Î-hâm. 

Nu, dragul meu, mintea noastră e mult mai puțin 
alambicată decât a voastră! Ţi-a trebuit aproape o oră ca 
să-mi arăţi că ţi-e dor de mine, că mă doreşti alături ca să 
lucrăm împreună! Cred că m-am uitat la tine cu acea 
privire drăgăstoasă pe care le-o arunc Mayei şi lui Alec, 
apoi ţi-am aranjat o şuviţă rebelă de păr de pe frunte. 

— Spre deosebire de alții — am subliniat eu ultimul 
cuvânt — eu aş face orice ca să fiu alături de persoana 
iubită. Problema este ce fac cu Alec şi cu... 

— A-a-a! ai sărit tu. Uite cine vorbeşte! 

Am început să râd. 

— Ce-am zis? 

— Da-da, lasă, lasă! Cât scandal mi-ai făcut tu mie 
înainte că-mi conduc acţiunile după alţii şi acum, când 
vine vorba despre tine, o dai cotită! 

M-ai luat pe sus şi ai început să mă gâdili. Abia 
atunci, în sfârşit, ai lăsat complet garda jos. Am început să 
ne sărutăm şi am sperat, până în clipa când a sunat alar- 
ma, că aveai să te răzgândeşti şi să vii la mine. 

Am sperat. 

— Ai venit? 

Tata a ridicat ochii pe deasupra ramei ochelarilor, 
mirat. 

— Cum adică „am venit”? 

M-am aruncat pe canapea şi mi-am puse mâinile sub 
cap. Tata a coborit din nou privirea spre holograma la care 
lucra. 

— Credeam că stai la Clara peste noapte. 

Am rămas cu gura căscată. 

— Poftim?!? am articulat cu greu. 

Ochii albaştri m-au fixat din nou pe deasupra ramei 
nichelate. 

— Am spus că am crezut că rămâi... 

— Am înţeles ce-ai spus! l-am întrerupt. Dar nu mă 
aşteptam ca tu să... 

Tata şi-a dat ochelarii jos de pe nas. 

— Adică ce vrei să spui, că sunt un încuiat? 

— Nici vorbă! am gesticulat, agitat. Doar că tu... 
mama... 

Nu-mi găseam cu nici un chip cuvintele. Tata şi-a 
sprijinit bărbia în pumn şi m-a privit cam cum s-ar fi uitat 
la un extraterestru. 

— Din câte ştiu eu — dar e posibil să mă înşel — nu 
te-ai călugărit. Aşa că, doar dacă nu suferi de o întârziere 
în dezvoltarea biologică, hormonii ar trebui să alerge prin 
tine ca vagonetele într-o mină! 

M-am roşit ca un rac. 

— Sau tu încă mai crezi povestea cu îngeraşul care 
te-a adus la noi în casă? Dacă vrei, am nişte materiale care 
te-ar putea ajuta... 

— Tată! Nu cred că e cazul să intrăm în amănunte! 

— Aşa speram şi eu. Atunci, care e problema? 

M-am scărpinat în cap, încurcat. 

— Mă aşteptam ca tu şi cu mama să aveții ceva obiec- 
ţii referitor la eventualitatea rămânerii mele la Clara peste 
noapte. 

— Ei, dacă ar fi după maică-ta, poate că nici la cinci- 
zeci de ani n-ar fi prea indicat să fii în altă parte decât 
lângă ea! a admis tata. Totuşi este timpul să începi să-ţi 
vezi de viaţa ta. 

Profesorul Elisson îmi spusese că voia să discute cu ai 
mei despre modul în care mă tratau. 

— Oricărui părinte îi vine greu să accepte momentul 
în care copilul trebuia lăsat să-şi ia zborul! îmi spusese el, 
punându-mi cu căldură mâna pe umăr 

Se părea că făcuse ceea ce promisese. Mai mult decât 
atât, avusese succes. l-am mulțumit în gând. 

Tata m-a bătut cu palma pe coapsă. 

— Dar mai bine povesteşte-mi despre proiect. Merge? 

— Merge, am aprobat. Acum ne chinuim cu sistemul 
de propulsie. 

— Şi de ce anume „vă chinuiţi”? 

A luat un fursec, apoi mi-a întins platoul. Am luat 
între degete trei bucăţi, pe care le-am îndesat în gură. 

— Păi ştii şi tu cât de costisitori sunt combustibilii 
moderni, am mormăit printre clefăituri. 

— N-aţi găsit o alternativă? 

— Lucrăm la asta, l-am informat. Cea mai bună va- 
riantă pare naveta nucleotermică: are un reactor nuclear 
cu miez masiv pentru încălzirea la temperaturi foarte 
mari a unui lichid, pe care îl evacuază apoi sub formă de 
gaz printr-un ajutaj. 

— Cunosc modelul, a data tata din cap. Se foloseşte şi 
pe Marte, dar nu ştiu dacă impusul dobândit e suficient 
de mare pentru viteze apreciabile, aşa cum e nevoie în 
spaţiu. 

— Este suficient pentru a ne plimba în interiorul 
inelelor, am admis. 

— Şi ce lichid intenţionaţi să folosiți? Apă? 

— Cel mai probabil. Gheaţa este foarte frecventă 
printre asteroizi. 

— Dar tu nu eşti mulţumit cu soluţia aceasta, a intuit 
tata. 

Am mai îndesat în gură două fursecuri, apoi am 
ridicat din umeri a neputinţă. 

— Mă ştii doar — mereu vreau să duc lucrurile la li- 
mita posibilităţilor. 

— Şi ce anume te nemulțumeşte în cazul acesta? 
Viteza? Costurile? Echipamentele necesare? 

— Aş prefera un aparat cu o autonomie cât mai mare 
față de capriciile „sponsorilor”. Vreau cheltuieli de 
exploatare reduse. 

— Înţeleg. Păi, din câte cunosc eu, a existat un proiect 
pe tema asta. N-a fost aprobat la vremea lui, dar bănuiesc 
că mai există în biblioteca publică. Mă mir că Elisson nu 
s-a gândit la el — doar a fost propus de un bun prieten de 
familie al tatălui său. În fine, ideea nu era în întregime a 

lui... Garborov — parcă aşa îl chema — sau Gabrier, a ex- 
trapolat cercetări care datează de pe vremea când oamenii 
nu plecaseră de pe Pământ. 

— Despre ce este vorba? m-am interest. 

— Despre vela magnetică. În linii mari, îmi amintesc 
că proiectul propunea folosirea de supraconductori de 
temperaturi înalte pentru a crea un câmp magnetic puter- 
nic care să devieze vântul solar, deplasând astfel naveta. 

M-am gândit puţin la teoria expusă, apoi am co- 
mentat, îngândurat: 

— N-ar fi mai simplu să se realizeze un captator 
pentru ionii de hidrogen din spaţiu pe care să-i folosească 
drept combustibil pentru un motor ionic? Un fel de reac- 
tor Bussard? Ar fi mult mai economicos! 

Tata a zâmbit. 

— De la asta a pornit teoria velei magnetice. E, într- 
adevăr, soluţia cea mai la îndemână. dar — dacă ai pune 
totul pe calculator — ai vedea că forța de frânare pe care 
captatorul tău ar genera-o în spaţiu ar fi mai mare decât 
tracțiunea pe care o pot produce motoarele ionice. 

— Am înţeles. Şi de ce a fost respins proiectul? Nu 
era fezabil? 

— Bănuiesc că putea suferi îmbunătăţiri, dar, teo- 
retic, era ok. Însă îşi dovedea utilitatea doar într-o even- 
tuală călătorie spaţială, ceea ce nu apărea în planuri pe 
atunci, cum nu e cazul nici acum. În plus, Garborov sau 
Gabrier, cum l-o fi chemat, a reuşit să stabilească prin cal- 
cule că viteza dezvoltată ar fi fost de vreo 250 km/s... Un 
vehicul cam încet pentru o călătorie pe distanțe mari. 

— Aşa este, am aprobat. M-am gândit un pic, apoi 
am comentat: Chiar şi împingând totul spre ideal, vela 
magnetică este strâns legată de viteza vântului solar, aşa 
că n-ar putea depăşi dublul acestei valori. Păcat, căci ideea 
este bună şi, mai ales, economicoasă... 

— Totuşi, pentru un proiect de mai mică anvergură, 
cum e al vostru, cred că e o soluţie demnă de luat în cal- 
cul. 


VI 


Azi s-au împlinit două sute şaptesprezece zile de 
când am făcut ultima oară dragoste. Cu una mai mult 
decât data la care te-am strâns ultima oară în braţe. 

Nu credeam că lucrurile vor merge în direcția asta. 
Adică... lucrăm împreună, aşa cum ţi-ai dorit. Cum 
mi-am dorit şi eu. Doar că nu aşa cum mi-am imaginat. 

Nu-i puteam lăsa pe Alec şi Maya, ca să te urmez. 
Mi-ai spus că nici nu te gândeai la aşa ceva. Din păcate, nu 
te-ai gândit nici cum să-i aduci într-o localitate fără 
facilități pentru îngrijirea copiilor. M-ai asigurat că se va 
rezolva problema asta. Până atunci, ai făcut în aşa fel încât 
să pot colabora la proiect de la distanţă. 

M-am mulțumit şi cu asta, deşi s-a dovedit — din 
nou! — că nu era ce speram. Am ajuns să interacționăm 
mult mai des, intersectându-ne de mai multe ori în cadrul 
aceleiaşi zile — dar, cumva, ţie a ajuns să ţi se pară că asta 
ar fi suficient. Orele pe care le petreceam la fiecare două, 

trei seri în discuţii intime, spunându-ne cât ne e de dor, 
s-au scurtat la jumătăţi de oră, o dată pe săptămână. 

— Ştii totul, doar vorbim atât de des! mi-ai spus când 
ţi-am atras atenţia asupra acestui lucru. 

Da, dragul meu, ştiu totul. Dar pe mine nu mă inte- 
resează neapărat să ştiu, ci să te simt lângă mine, aproa- 
pe — chiar şi separați de distanţele acestea despre care 
comunicarea virtuală ne dă iluzia că n-ar fi. 

Şi, dacă tot am ajuns aici, îmi lipseşte şi prezenţa ta. 
Ştiu că nu înţelegi termenul de „prezență”. Da, putem 
face sex în mediul virtual — dar e doar atât: sex. O mas- 
turbare într-un cadru care ne pare suficient de aproape de 
realitate încât să ne putem păcăli. 

Însă eu, dragul meu, eu vreau să te simt apăsân- 
du-mă cu greutatea ta. Vreau să te simt pe tine în mine, nu 
nu-ştiu-ce-dispozitiv. Să-ţi simt răsuflarea fierbinte. Să mă 
cuibăresc în brațele tale atunci când dorm. Să-ţi ascult 
respiraţia liniştită, care să-mi spună că totul e în ordine, că 
nimic nu mi se poate întâmpla. Să-ţi sărut dimineaţa chi- 
pul cârpit de somn şi să-ți pregătesc la micul dejun ceva ce 
ştiu că-ți place. Să ştiu că, uneori, pot merge la culcare 
când sunt ruptă de oboseală, pentru că vei avea tu grijă de 
Alec şi Maya — jucându-te cu ei şi făcându-i să râdă, aşa 
cum te pricepi atât de bine! 

Ştii... parcă s-a rupt ceva în mine atunci când m-ai 
anunţat că nu mai trebuie să ne batem capul cu rezolvarea 
mutării mele acolo. Mi-ai relatat, extaziat, că Pământul a 
semnat un tratat cu Marte, prin care îi oferă fonduri pen- 
tru începerea exploatării asteroizilor. 

— Vom pleca în Centura Asteroizilor, Clara! ai 
exultat. 

Ce să-ţi fi spus? Că, dacă n-ai reuşit să rezolvi pro- 
blema relocării pe Marte, nu puteam avea încredere în 
tine că aveai s-o faci când venea vorba despre înființarea 
unei colonii spaţiale în care până şi supraviețuirea adul- 
ţilor punea probleme? Nu erai în dispoziţia potrivită să 
mă asculţi, aşa că am mimat că mă bucur alături de tine. 
N-am vrut să-ți stric ziua. 

M-am gândit s-o fac cu altă ocazie, în care să încerc să 
te iau de departe, ca să te ajut să înţelegi. Din păcate, a 
venit frustrarea şi furia, atunci când Pământul v-a infor- 
mat că nu finanța proiecte, ci doar exploatarea în sine. 

— Ei dau bani pentru acoperiş! ai răbufnit. Nu-i in- 
teresează cine şi dacă a făcut vreo fundaţie... 

Am încercat să te încurajez. Oricât de mult mă durea 
ceea ce era între noi, nu suportam să te văd suferind pen- 
tru că visul tău se îndepărta. 

— Luaţi legătura cu autorităţile locale. Poate vor oferi 
ele restul de fonduri. 

— Aşa spune şi profesorul Elisson. El e convins că ai 
noştri vor aprecia posibilitatea de a face economii în ex- 
ploatarea asteroizilor. Însă... eu nu prea îi împărăşesc 
optimisul. 

Ai fost atât de supărat, încât nici nu m-ai sărutat de 
noapte bună — virtual, desigur! — atunci când am încheiat 
convorbirea. Ştiu, probabil că — dacă ți-aş spune asta — 
mi-ai reproşa că mă leg; de lucruri irelevante, că fac din 
ţânțar armăsar. Poate că aşa e. Dar vezi tu, Ryan, viaţa nu 

e un proiect în care trebuie să ajungem la „ceva”, la un 
final grandios. 

Nu. Ea e un drum - de cele mai multe ori monoton — 
pe care sunt presărate firimituri de fericire. Cu cât cule- 
gem mai multe, cu atât călătoria ne va părea mai uşoară şi 
ne vom simţi mai împliniți la capătul ei. Un capăt care nu 
e cu surle şi trâmbiţe, ci o stingere tăcută, discretă. 

Simt cum îmi aluneci printre degete, ca apa, prelin- 
gându-te departe... 

Am dorit să te văd ajuns independent, să te rupi de 
obedienţa cu care ascultai de ai tăi. Dar de ce te rupi şi de 
mine, iubitule? 

Ştiu. Dacă ai citi aceste rânduri, mi-ai spune că nu e 
adevărat. Dar eu simt, Ryan... Sunt femeie şi simt. lar asta 
mă face să înnebunesc... 


VII 


Când profesorul Elisson a zbierat, ne-am speriat cu 
toţii. Nu eram obişnuiţi cu asemenea manifestări din 
partea lui. 

— M-am săturat de toată birocraţia asta idioată! 

Un recipient a zburat pe deasupra capetelor tuturor, 
zdrobindu-se de perete. Profesorul, transfigurat, cu părul 
răvăşit şi ochii bulbucaţi, cu faţa congestionată şi hainele 
în neorânduială, s-a încleştat de spătarul unui scaun cu o 
mână, în timp ce cu cealaltă gesticula furibund. 

— Am obținut autonomie de zbor, am creat o structu- 
ră de bază pentru înfiinţarea unei colonii, am rentabilizat 

la maxim sistemul de exploatare şi toate astea pentru ce? 
Pentru ce? a urlat. 

În clipa aceea m-am temut să nu facă un atac cerebral, 
sau un infarct. 

— Le-am oferit soluţia pe tavă şi ce răspuns am pri- 
mit? „Ne pare rău, noi oricum primim acei bani de la 
pământeni, aşa că nu câştigăm nimic dacă realizăm eco- 
nomii. Dacă îl consideraţi un proiect bun, implementați-l 
ca să mergeţi în Centură, folosind aceste fonduri.” 

— Am avut ghinion, a mormăit Hurban. 

— Ghinion? Asta se cheamă idioțenie! 

După izbucnirea de furie, încăperea devenise tăcută 
ca un mormânt. 

— Orice am face, nu ne putem pune cu maşinăriile 
economice! a observat Daria. 

— Ba da! 

În privirea profesorului a apărut o lucire care nu era 
departe de demenţă. Toți am aşteptat cu sufletul la gură. 

— Facem exact cum ni s-a spus. Folosim toți banii pe 
care-i avem ca să implementăm proiectul. Apoi accesăm 
fondurile şi trimitem în spaţiu o navă cu echipaj, dincolo 
de Centura Asteroizilor, departe de această societate 
bolnavă! Doar banii contează pentru ei? Le luăm banii şi 
plecăm! 

Ne-am privit nehotărâţi, incapabili să decidem dacă 
era cazul să-l luăm în serios, ori să râdem. Dar minutele 
treceau şi nimic din gesturile profesorului nu vădea că ar 
fi fost vorba de o glumă. 

Primul care a comentat a fost McCullough. 

— Sunt multe impedimente la realizarea unui ase- 
menea proiect, profesore. 

A început să ridice câte un deget pentru fiecare pro- 
blemă pe care o enumera. 

— Trebuie să asigurăm un mediu de viață pe navă, 
astfel încât să existe un ciclu care să permită supravie- 
ţuirea noastră pe termen lung. Trebuie să căutăm o des- 
tinaţie. Dacă vom merge aiurea prin cosmos vom ajunge 
în câțiva ani nebuni în toată regula... 

Profesorul nu l-a lăsat să termine, ci l-a întrerupt cu 
un gest autoritar. 

— Problema supravieţuirii pe durata călătoriei o 
putem rezolva într-un mod foarte simplu: criogenie. 

— Asta e o utopie! au răbufnit câțiva. 

— De ce? s-a înverşunat profesorul. 

Paula a încercat să tempereze spiritele. 

— Trei sferturi din corpul uman e compus din apă, 
care — la zero grade Celsius — îşi măreşte volumul cu 9% şi 
se transformă în cristale. Acestea sunt nocive pentru or- 
ganism. Ar exista varianta crionizării lente, dar acest 
proces determină celulele să piardă apa din compoziţie şi, 
în cele din urmă, să se resoarbă în ele însele. Congelarea 
rapidă — pe de altă parte — duce la sfărâmarea celulei... 

— Nu şi dacă se foloseşte o soluție antigel! a avertizat 
profesorul Elisson. 

— Teoretic! a subliniat Paula. 

— Noi vom dovedi că se poate şi practic! 

Privirile noastre s-au îndreptat spre podea. 

— Să nu-mi spuneţi că nu v-aţi săturat de viaţa de 
aici! Suntem cu toţii nişte roboţei care-şi fac treaba de 

mecanisme mărunte într-un imens dispozitiv birocratic. 
Avem şansa de a încerca să o luăm de la capăt altundeva, 
rupți complet de acest sistem cancerigen! 

— Altundeva? 

— Da; departe de tot ceea ce înseamnă sistemul solar. 

— Dar o călătorie de o asemenea amploare ar lua 
enorm de mulți ani. Chiar şi cu noi criogenați, nu cred că 
uzura navei va permite străbaterea unor distanţe atât de 
mari. 

— Sau aveţi în plan folosirea „banalelor” găuri-de- 
vierme? am comentat eu, Uşor ironic. 

— Nu ştiu metoda. Important este să fie o poartă 
stelară. 

Întrebarea care a venit era una de bun simţ. 

— Şi unde estimaţi că se află cea mai apropiată 
„poartă stelară”? 

— În norul Oort. În arhive am găsit referințe despre o 
sondă dispărută în urmă cu câţiva ani. 

— Cu multe sonde s-a pierdut legătura de-a lungul 
tim... 

— Nu! s-a înverşunat profesorul. Cu sonda aceasta 
nu s-a pierdut legătura. Ea a descoperit un obiect necu- 
noscut şi a început să-l exploreze. Apoi, dintr-o dată, a 
dispărut. 

— Adică s-a pierdut legătura, a rămas Marc pe po- 
ziții. 

— N-am auzit până acum despre aşa ceva, am co- 
mentat şi eu. 

— Nu existau bani pentru un nou proiect, aşa încât 
informaţia a fost clasată. E disponibilă în arhive, unde am 

dat de ea. Ani de zile am căutat coordonatele porţii, por- 
nind de la influenţele asupra obiectelor din jur. Dacă 
ultimele mele calcule sunt corecte, cred că ştiu unde se 
află. Vom merge la ea. 

— Şi de acolo? 

— Nu contează. Oriunde. Vom explora universul şi, 
dacă urmaşii noştri se vor întoarce vreodată, vor putea 
shimba lumea cu ceea ce vor fi învățat. 

Am pufnit în râs. 

— Parcă am fi nişte orbi care vor să joace biliard. 
Bănuim că ar fi bile pe masă şi dăm cu tacul, fără a avea 
habar pe unde sunt... 

Remarca mea a stârnit hohote de râs. 


Pe mine nu m-a făcut să râd, Ryan. Deşi sunt de acord cu 
remarca ta, chiar dacă din altă perspectivă. Viaţa în sine este un 
biliard al orbilor. Habar n-avem în ce bilă lovim şi în ce gaură va 
alege să intre, până la urmă. 

Nu ştii că, după ce ați plecat de pe Marte ca să vă duceți la 
îndeplinire visul nebun, au început anchetele. Că toți cola- 
boratorii voştri externi — printre care mă număram şi eu — au 
fost interogați, considerându-se că au complotat la o posibilă 
acțiune teroristă. 

Bineînţeles, Alec şi Maya mi-au fost luați, iar eu mi-am 
pierdut serviciul. Nu ştiu cum mă voi descurca fără ei, din ce 
voi trăi... Sper totuşi să fiu achitată, până la urmă, deoarece n- 
am nicio vină. Şi, după ce se va întâmpla asta, voi găsi eu ceva 
de lucru şi mă voi lupta pentru a căpăta din nou custodia lor. 

Nu ştiu unde ați plecat — dacă vânați o himeră sau chiar e 
ceva real în toată nebunia voastră. Încă n-am avut ocazia să 

discut cu astrofizicieni, ca să mă lămuresc. Am căpătat doar 
acces la postările tale, pe care a trebuit să le confrunt. Inclusiv 
cea de pe urmă, pe care n-ai făcut-o publică pe blog, ci ai păs- 
trat-o sub formă de ciornă pe terminal. 

Dar ştii ce mă doare mai mult, Ryan? Nu tot calvarul prin 
care trec acum. Sper să fiu suficient de puternică — şi voi fi, 
pentru Alec şi Maya. Nu mă doar nici faptul că nu mi-ai spus 
despre intenţiile voastre, că m-ai mințit cu seninătate în ulti- 
mele noastre discuții — ba chiar ai încercat să-mi dai sepranţe că 
vom construi împreună o fermă în Centura Asteroizilor. Pot 
înțelege. Nu doreai să dai în vileag planul vostru, pentru ca nu 
cumva autoritățile să intre pe fir şi să-l zădărnicească. Şi ştiai că 
nu te-aş fi urmat. 

Nu sufăr că nu ti-ai luat rămas bun. Mint — sufăr, dar 
înțeleg şi motivul acestui gest. 

Mă doare însă că n-am văzut nicăieri în ultima ta înre- 
gistrare — aceea pe care n-ai mai postat-o — că te-ai fi gândit la 
mine. Pe terminalul tău nu exista niciun mesaj în care să văd că 
te durea sufletul că mă părăseşti, că te întrebi ce va fi cu mine. 
Că eşti în dilemă dacă să pleci în aventura după care tânjea atât 
sufletul tău, sau să te întorci în braţele mele. 

Nu trebuia mare lucru. Era de ajuns şi un ultim mesaj cu 
„e iubesc, Clara!” Aş fi suferit ca o disperată, dar aş fi înțeles. 
Aşa însă... 

Sper să găseşti acolo, printre stele — oriunde vei fi ajuns — 
fericirea pe care o căutai... 


DARUL DIVIN 
(balada lui Vhenn) 


Din neguri apăruse acolo, nenumită — urgie mare, 
clocot, uriaşii-nspăimântând. Din cer se pogorâse — din 
alte lumi venită — şi glăsui spre oameni, pământul fră- 
mântând: 

— Alegeţi-l pe-acela ce poate să mă-nfrunte! lar de 
nu vreţi aceasta, curând vă veţi căi... 

S-au adunat uriaşii din câmpuri, de la munte. S-au 
dus la focul sacru, ce poate-a-i sfătui. Au stat o zi şi-o 
noapte, dar n-au putut alege. Atunci Morenne — vraciul — 
s-a ridicat şi-a spus: 

— E rău dacă acuma nu vrem a ne-nţelege! Eu zic ca 
Vhenn, viteazul, să mearg-acolo sus. Ridică stânci în 
braţe, aleargă precum vântul, iar gându-i este ager şi-i 
drept, neprihănit. E îngheţat la suflet şi mare-i e curajul... 
E falnic ca un rege, de nimeni biruit! 

Au stat atunci pe gânduri, căci Vhenn era un zeu şi 
de erai cu dânsul scăpai chiar şi din foc. Doar Tuk — pis- 
maşul — singur, i-a pus pe loc gând rău: 

— Să plece! zis-a. Nu vrem pe altu-n al lui loc! 

Vhenn mândru-atuncea spuse: 

— Aşa să fie dară! Sunt cel mai bun şi drept e ca eu să 
plec... Mă duc! 

— Norocul să-ți surâdă, viteazule! strigară. 

Şi toți plângeau în urmă-i, afară doar de Tuk. 

S-a dus Vhenn spre vârtejul ce se căsca din ceruri, s-a 
aşezat alături. O clipă l-a privit. A strâns în mâini măciuca 
ce-l apăra de duhuri, şi-a adunat puterea şi-n el s-a 
azvârlit. 


(o) 


Erau acolo turnuri semețe şi ciudate, într-un tărâm 
aparte, un colț de Paradis. A zămislit Eterul câte un fiu în 
toate şi pentru toți tărâmul părea precum un vis. 

Din turnul său viteazul privea mirat în juru-i, căci toți 
stăteau în mediul în care-au fost a fi. Ceva diform şi 
negru, ce-avea doar ochi pe trupu-i; necunoscuţi din 
plasmă, ce n-ai fi zis că-s vii; erau ființe-nalte, ţepoşi cu 
trupul roată, în aburi stând, ori apă, sau viețuind în stea. 
Iar Vhenn privea la monştri, dar s-a oprit deodată — căci 
printre ei, departe, el a zărit ceva. Ceva divin ce nu poți în 
vorbe a descrie, căci nu era fiinţă, eter, neant sau stea. Şi n- 
avea doar o formă, dar n-avea nici o mie, iar vocea-i era 
susur, lumină, catifea. A sufletului gheaţă i se topi pe dată 
şi-o vrajă îi cuprinse a trupului mişcare... 

Dar peste tot o voce — nici gravă, nici cântată — se 
coborî deodată şi zise, tunătoare: 

— Cu toții sunteți fiii creați de-a mea putere, eu sunt 
al vostru tată, ce v-am făcut să fiți. Gândiţi-vă un lucru 
să-mi cereți, fiecare, pentru ai voştri semeni — neantul să-l 


278 / LUCIAN-DRAGOŞ BOGDAN 


răzbiţi. Căci va veni urgie, dar cei ce ştiu a cere o vor 
răzbi... Weéne, eşti primul care ia... 

Iar liniştea, ce totul luase-n stăpânire, o frânse-ncet 
weanul, spunându-şi vrerea sa: 

— Aş vrea ca viaţa noastră să nu mai stea clădită doar 
între două stele, ci între trei! grăi. 

— Aşa să fie-atuncea, dorința e-mplinită! lar tu, mean 
puternic, ce ai a glăsui? 

— De s-ar putea ca apa să treacă şi prin soare, nu 
doar prin piatra arsă! rosti meanu-ncet. 

— E bine, spuse tatăl. Iar tu, trufaşă krare, ce iei 
pentru-ai tăi semeni, de vrei să ţineţi piept? 


ro 


Şi mulţi doriră multe, iar ce au vrut ei luară... Dar vai 
de-aceia care cereau ceva pripit! Căci tatăl lor făcut-a 
ce-au zis ei prima oară şi ce-au cerut pe urmă n-a mai în- 
deplinit... 

— Dar tu, tu, pământene, ce ai a-mi cere? zise. 

Vhenn se gândi o clipă, apoi se ridică. 

— Doresc acea ființă făcută doar din vise ce m-a vrăjit 
cu totul... În turnu-acela stă! 

— E vrerea ta? Eşti sigur? Nu spune-acestea-n pripă. 
Nu cere pentru tine, ci pentru-ai tăi tu ia... 

— Sunt sigur, zise omul. Am vrut din prima clipă. 
Cu-această frumuseţe, neantu-om înfrunta. 

— Dar eu nu voi acestea! ființa minunată grăi spre 
adunare, sclipind precum o stea. Sunt fariană mândră şi 
nu-i voi sta plecată... E-un monstru ce-mi repugnă, eu nu 
voi a-l urma! 

— Nu ţi-o pot da, vezi bine, căci nu e-n a ei vrere! Nu 
poţi avea un lucru ce alții-ar întrista. Gândeşte-te, deci, 
bine şi altceva îmi cere, dar ţine cont că graba întot- 
deauna-i rea! 

Dar pe viteaz cu totul îl doborâse dorul, iar din ce 
spuse tatăl nimic nu auzi. Nu mai gândi nimica — în hău 
îşi frânse zborul, iar trupul său se duse şi pulberi deveni. 

Iar fariana plânse: 

— Am fost necugetată! Fă, tată, o minune, încearcă 
să-l învii... 

El strânse-acele pulberi ce Vhenn au fost odată, le 
împărţi în două şi, molcom, glăsui: 

— Făcu greşeală mare! Dar... fie a lui vrere —în loc să 
fie unul, voi face-acuma doi. 

— Şi eu voi fi o parte, căci ast-a vrut a-ţi cere — ca el 
să-mpartă viața cu mine mai apoi... 

— Şi-ai tăi? grăi iar tatăl. Îi laşi ca să se stingă? 

— Cu ei ne leag-acuma, aceasta este vrerea! Ei — 
curajoşi, puternici, cătând mereu să-nvingă, noi — fru- 
museţea vieţii, să le-alinăm durerea. Să-i ajutăm atuncea 
când n-or putea răzbate, să nu mai fie singuri, că-n doi e 
mai Uşor... 

Iar tatăl luă atuncea din pulbere o parte, suflă pe ea şi 
scoase viteazul muritor. Ci Vhenn era acuma mai mic 
decât fusese, dar fala şi puterea nu i-au slăbit deloc. Apoi 
luă fariana şi-n ce rămase-o puse, suflă asupra dânsei, un 
om făcând în loc. Era ca Vhenn făptura — dar gingaşă, 
frumoasă, cu suflet de lumină, cu vorbă-mbătătoare. Căci 
de sub masca ceea, ce-a zis că-i monstruoasă, grăia tot 
fariana, mereu strălucioare. 

Plecar-apoi cu toţii de unde se-adunară, 

Iar Vhenn cu-a sa pereche Pământul l-au chemat. 
Cătar-un loc feeric, acolo se-aşezară 

Şi mii de ani de-atuncea urgia-au aşteptat. 


TRILOGIE 


I. BUFONUL 


Bine-aţi venit la mine, o, gentilomi şi doamne! 
Mă-nclin în faţa voastră şi vreau să vă salut! 
Am colindat prin lume şi ierni şi veri şi toamne, 
Prea multe auzit-am; prea multe am văzut. 


Eu sunt bufonul care de toate râde-n lume 

Şi vă poftesc cu mine, aici, să chefuiți. 

Doriţi ca de la mine s-aflați ceva anume? 
Poftiţi, vă dau cuvântul! Nu vreau să vă sfiiți... 


De vreţi să ştiţi ce-i viața vă spun: „— Singurătate!” 
E gol tot locu-alături şi soarele-a pălit. 

Nu credeți asta, tineri cu suflete-nfocate? 

În câţiva ani de-acuma vedea-veţi — n-am minţit. 


Acum credeți că totul e în culori frumoase, 
Găsiţi plăcerea-n viaţă în orişice minut. 
Acestea la o vreme părea-vor plicticoase, 
Veţi fi sătui de lucrul ce îl veți fi făcut. 

Dar beţi, mâncaţi friptura ce rumenă vă-mbie! 
Nu vă gândiţi la rele, la cele ce v-am zis! 

Iar cin’ mai vrea de-acuma ce-i viaţa ca să ştie 
E prost, nebun sau geniu şi merită închis! 


Ce-i inima? Poveste, minciună gogonată! 

Nu ştie nici să râdă, nici plânsul n-a-nvăţat. 

E doar o mică floare ce zace sfărâmată, 

Ce — cu mult timp în urmă - privirea a-ncântat. 


Se zice că iubirea care din ea răsare 

E-un sentiment fantastic, ceva ne-nchipuit! 
Poate c-a fost odată această întâmplare... 
Acum însă-i pierdută şi nu e de găsit. 


Dar ce-i cu voi dragi prieteni, de ce-aţi tăcut cu toţii? 
Ori vinul nu vă place, ori muzica e rea? 
De inimă vă pasă?! Lăsaţi s-o fure hoţii! 
O-nlocuiţi c-o piatră şi ați scăpat de ea! 


M-aţi întrebat ce-i omul? O pană scămoşată 
Ce-a luat durerea-n braţe şi-n sine s-a închis, 
Ca astfel fericirea să n-o afle vreodată, 

Să nu poată să facă tot ce-a văzut în vis. 


Se plânge de ce vede, de cercul ce-l sugrumă 
— Națiuni, religii, datini, canoane şi tipare — 
Iar fericirea vieţii socoate că-i o glumă, 

Căci a creat în juru-i doar jale şi-ntristare. 


TRILOGIE / 283 


Sunt mii de lucruri — toate făcute să te-mbie: 

Sunt flori, sunt pomi cu păsări, ori munți cu văi şi râuri. 
Priviţi, vă rog, natura: e fragedă, e vie! 

Iar noi ne trecem timpul punând vieţii brâuri... 


Sau... aruncaţi natura! Priviţi puţin spre ceruri: 
Sunt mii de aştri-acolo — cu toţii-avem o stea. 

Dar tot ce-aud e: „- Doamne, aveai atâtea lucruri! 
De ce-ai distrus din toate chiar biata steaua mea?” 


Aşa vă plângeţi, oameni, de parcă nu există 
Nimic frumos în viață, doar lacrimi şi suspine! 
Voi v-aţi creat în jururi o lume pesimistă 

Şi-i învăţaţi pe alții că doar aşa e bine... 


Plecaţi! Lăsaţi speranţa, tăiați-vă gâtlejul! 

Vă spânzurați de-o cracă! În ape vă-necaţi! 
Căci în curând veni-va şi moartea cu vârtejul 
Şi n-aveţi nici o şansă ca să vă mai salvaţi! 


S-a stins demult tumultul ce împânzea castelul. 
Pustiul bântuieşte pe-a pietrelor răceală... 
Doar pe terasă-n noapte, afară, stă bufonul 
Pictat cu alb pe chipu-i, cu haina sa de gală. 


Ce s-a-ntâmplat cu tine, de ai lovit în oameni 
Şi i-ai făcut să fugă ca de-un ciumat hidos? 
Tu râsete, nu spaimă, în ei aveai să sameni! 
Ce ai făcut? De unde acel coşmar l-ai scos? 

„— De unde-am scos coşmarul? Priveşte”, îmi răspunse. 
„În jur nu vezi vreo față, doar măşti cu false chipuri 

Ce sub a lor sculptură au mii de lacrimi strânse. 

E un spectacol jalnic, ce are-actori — rebuturi. 


Atuncea stai o clipă şi te întrebi ce-i bine, 

Iar ei zic despre tine că eşti nebun sihastru 

Şi doar copiii fragezi mai vin atunci la tine, 
Căci ei mai ştiu că viaţa nu e coşmar, ci astru! 


Pentru ei viața nu e canon, tipar şi luptă, 
Nu e o tragedie, un cerc de suferinți... 

Dar nu vor trece multe şi-a lor visare, ruptă, 
Va fi făcută dogmă de-ai lor iubiţi părinți! 


M-am săturat de-acestea, de jocul de-a realul, 

De lupta pentru mâine cu dragostea în plic! 

Nu vreau să merg; spre moarte având cu mine valul, 
Să duc cu mine lacrimi şi-n sufletu-mi nimic! 


Cei ce doresc să moară s-o facă! Putrezească! 
Trăiască în mizerii, în ceea ce-au creat! 

Eu plec acum din lumea aceasta «pământească», 
Căci în ea, pentru suflet, nimica n-am aflat!” 


Aşa grăi bufonul şi o porni în lume, 

Dorind ca să găsească tărâmul lui pierdut. 
A-mprăştiat în oameni înţelepciuni şi glume, 
Dar cu a lui visare nu ştiu ce-a mai făcut. 

II. PAZNICUL GRĂDINII DE PIATRĂ 


Merg. Un picior înaintea celuilalt. Un pas, doi paşi, 
trei paşi... 

Nisipul scârțâie sub tălpi. Singurul zgomot pe care-l 
pot auzi în afara respirației mele obosite. 

Merg. Un picior înaintea celuilalt. Un pas, doi paşi, 
trei paşi... 

Aş vrea să pot uita tot coşmarul. Să deschid ochii şi să 
răsuflu uşurat. Să râd. 

Să râd? 

Mă privesc în oglinda prăfuită întrebându-mă dacă 
buzele arse, gura cu colțurile lăsate — împietrite în obrajii 
uscați şi imobili — se vor mai putea vreodată întinde 
într-un cât de palid zâmbet. 

Încerc s-o fac. E grotesc. Mai bine merg în continuare. 

Un picior înaintea celuilalt. Un pas, doi paşi, trei 
paşi... 

Nu e vis. Toată această Apocalipsă e reală. Un cer 
negru ca tăciunele noaptea, cenuşiu-lăptos ziua. Un sol 
ars, crăpat, acoperit pe alocuri cu un nisip roşiatic. Aici — 
locuri părăsite, ruine. Acolo — resturi carbonizate. Viață 
fără vlagă. 

Mai precis non-viaţă. 

O urmă de plantă târâtoare. Doi şobolani năpârliți şi 
schilozi fugărindu-se în umbra unei stânci roase de ploaia 
acidă. 

Da. Ploaie acidă. Să vezi picăturile vorace biciuind 
pământul, să-ţi umpli plămânii cu duhoarea aceea de sulf, 

să auzi sfârâiturile acidului care loveşte în rafale solul, 
să-ți simți pielea muşcată de ploaie, carnea sfâşiată tot 
mai adânc. Un picur care năvăleşte dinspre epidermă 
spre oase. 

Corpul meu are destule urme ale acestei torturi. 

Am obosit. Nu mai merg. Picior lângă picior. Stau, 
stau, stau... 

Înghit două comprimate. E singura hrană pe care 
mi-o pot permite, pe care stomacul meu o poate accepta. 
Deşi, în definitiv, mai contează ce mănânc? Oricum mor 
încet, secundă cu secundă, odată cu praful acesta radio- 
activ care mi se infiltrează prin toți porii. 

Mă duc lângă o grămadă de moloz şi mă uşurez. Eli- 
min din mine toxine — totuşi, urina mea e cel mai curat 
lichid care există pe suprafața Terrei la ora actuală. 

Puah! 

Îmi vine să vomit. 

Merg din nou. Un picior înaintea celuilalt. Un pas, 
doi paşi, trei paşi... 

Ajung lângă o stâncă şi mă opresc. 

Mă aşez. Un picior peste celălalt. Stau, stau, stau... 

Solul ars şi uscat mă împunge cu duritatea lui aspră. 
Aerul puturos adastă în jurul meu, înceţoşându-mi în- 
treaga simţire. Pârâul din apropiere îşi susură înfundat 
nămolul, îmbibând atmosfera cu mirosu-i fetid. 

Mă îmbrăţişează cu dragostea omenirii. 

Iar eu, înduioşat de această tandreţe satanică, scot 
pensula şi încep să pictez. 


TRILOGIE / 287 


Pământul se întinde înainte. Brun-închis, acea culoare 
tare şi rece, dar totuşi atât de liniştitoare. Brun-închis cu reflexii 
negre, căci negrul reprezintă misterul — şi ce altceva decât 
mister ascunde pământul în sânul său nemuritor şi abisal? 
Misterul vieții, căci din țărână ne-am născut şi în țărână ne 
întoarcem. Misterul celor ce sunt, căci din pulberi se înalță 
totul şi în pulberi se transformă când sună ceasul. El, care e în 
afara spațiului, dar care a fost împărțit în spații mici şi mari de 
minți nebune, care mai apoi s-au luptat să-şi muşte una alteia 
întinderile a ceva ce n-are întindere. EI, cel aflat în afara timpu- 
lui, dar fost silit să vadă nimicnicia curgerii timpului unora 
care au crezut că pot pune pecetea trecutului şi viitorului pe 
ceva ce nu are decât prezent. Pământul moale, asemeni unei 
mângâieri duioase în prag de dimineaţă, sfărâmându-se în 
palmă într-o infinitate de entități unice şi, totodată, fără indi- 
vidualitate. Pământul umed de sub pasul obosit, cu mirosul lui 
de viață fericită şi veşnică. 

Într-o parte, curge pârâul. Apă strecurată prin pânza 
eternității, picătură cu picătură. Şi, totuşi, cine vede picătura? 
Totul nu e decât o curgere indivizibilă, fragmentată înăuntrul 
său în miliarde de sclipiri de o clipă. Vezi picătura şi, în aceeaşi 
clipă, vezi întreaga curgere. Apa, cu susurul ei mereu acelaşi — 
dătător de speranţă — şi niciodată altfel, căci ea nu ştie că bucu- 
ria trebuie să fie însoțită şi de tristețe. Apa, cu răceala ei pre- 
lingându-se prin trup ca un fior neliniștit şi dătător de energie, 
bucurându-se cu toată ființa că este şi arcuindu-şi tendoanele 
înghețate, vibrânde, doar spre acest înțeles. Apa limpede, cris- 
talină, precum oglinda sufletului unui nou-născut, arătându-se 
tuturor în deplinătatea existenței ei. Şi, totuşi, cine are curajul 
să o înfrunte? 

Sus se află cerul. Idealul în multitudinea-i de chipuri, căci 
cerul e perfecțiunea şi, cu toate acestea, el nu e niciodată acelaşi. 
Aerul, scuturându-şi parfumul peste tot în jurul şi în interiorul 
fiinţării. Aerul, tremurând sub atingerea caldă şi plină de grijă 
a razelor de soare, arcuindu-se în vălătuci de nori pe care tot el 
îi mână cu puterea-i tandră şi distrugătoare din zare în zare. 
Cerul azuriu, hipnotic. Cerul înnorat, ploios, adunând tot răul 
din sine şi răbufnind, purificându-se. Cerul nopții, negru, 
sculptat cu stele, închizându-te în imensitatea conştiinţei a ceea 
ce eşti. Răsăritul de soare, ca bucurie a fiecărei noi clipe, a pre- 
zentului. Soarele ieşind dintre nori, ca dovadă a izbânzii în 
purificare. Apusul de soare, cu binecuvântarea lui de culori, 
dând la sfârşit tot ce are mai bun căci e mereu mulțumit de ceea 
ce a fost şi ştie că, întotdeauna, va exista un mâine. Curcubeul, 
uniunea omului cu divinitatea. Aurora boreală, capătul şi me- 
reu începutul unui altceva. O infinitate de existente cu o infi- 
nitate de forme şi, totuşi, un singur Ego: aerul. 

Aerul, pământul, apa — treimea universală, cadrul pe care 
se sprijină întregul. Ce conține întregul. 

Şi, pornit din ființa mea, focul — al patrulea element — cel 
făcut să dea tuturor naştere şi să le mistuie în purificare pe 
toate, pentru a le da apoi din nou suflul vieții. 

Pictez cum creşte iarba. Verde, un verde crud, plin de sevă. 
Moale. Un pat al somnului naturii. Apoi un copac, care strânge 
în rădăcinile-i viguroase inima pământului şi creşte drept, plin 
de vlagă, până-şi atinge frunzele şi fructele pârguite desprinse 
din petalele catifelate ale florilor, din încătuşarea protectoare a 
mugurilor. 

O floare îşi desface cupola argintie în soare, colorând totul 
cu parfumul ei. Trupul mândru al copacului şi veşmântul firav 

al florii se contopesc, dând naştere pe câmpul înverzit. Ciuperci 
ruşinoase cu umbreluțe, muşchi adormiti în drumul spre înal- 
turi, tufişuri încâlcite scuturându-şi scaieții, liane zăpăcite 
împleticindu-şi paşii... 

Dar încă mai lipseşte ceva. 

Atunci pictez trilul unei păsări. O insectă îşi scârțâie pre- 
ocupată graba, iar un animal îşi geme grav satisfacția existen- 
tei. Din apele străvezii, peştii cu platoşe argintate îşi strigă 
tăcerea spre lume. 

Peste toată această binecuvântare vine noaptea. Freamătul 
se stinge în somnul fără griji. Doar eu adorm îndurerat, căci 
ştiu că mâine — când soarele va încerca din nou să străpungă 
cerul lăptos — totul va fi dispărut. 


(io) 


Un sărut răcoros poposeşte pe obrazul meu, tre- 
zindu-mă din visurile întunecate care-mi brăzdează 
somnul. Deschid ochii. Privirea mi se pierde în coroana 
regală a unui copac. Picăturile de rouă îmi ling tălpile 
obosite, alunecând prin iarba deasă. Simt din nou acel 
sărut. Înţeleg că este vântul, strecurându-se şăgalnic peste 
poiană. 

Mă ridic încet, uitându-mă nedumerit în jur. Nu-mi 
vine să cred. Puțin mai departe pârâul îşi cântă eternul 
său refren lipsit de griji. 

N-am mai făcut baie de o veşnicie. 

Mă dezbrac de hainele roase şi păşesc timid în apă. 
Mă simt ca şi cum aş săvârşi un sacrilegiu intrând cu ființa 
mea murdară în lumina paradisului. Dar paradisul nu 
judecă pe nimeni. Pârâul mă îmbrăţişează drăgăstos, 

temerile mele se risipesc ca un fum şi mă las cotropit de 
întinderea lichidă. Iar apa, fără a-şi întrerupe calea-i fără 
odihnă, păstrează o secundă din eternitatea sa pentru a 
mă purifica. 

Născut din nou, ies pe mal. Am lacrimi în ochi. Îmi 
împreunez mâinile şi, plin de cea mai sinceră recunoş- 
tință, murmur: 

— Mulţumesc! 

Natura îmi zâmbeşte. Apoi, într-o clipă de uitare, 
piere. 

Iar eu înțeleg că, pictând, pot re-crea viaţa. 

Merg. Păşesc. Un pas simte iarba foşnind, un pas se 
scufundă în apă. Un pas e un pas, dar e mereu diferit de 
alt pas. 

Solul ars defilează monoton şi sihastru pe lângă 
mine. Merg singur, bezmetic şi fără ţel, pe acest pământ al 
nimănui. Un pământ de care nimeni nu mai are nevoie. 
Nici măcar creatorul lui. Sunt singur în nemărginirea de 
piatră. Dacă măcar tu ai fi cu mine poate că aş găsi des- 
cântecul acestui blestem. 

A trecut mult de când soarta crudă ne-a sfâşiat în 
două pânza dragostei pe care aproape că o țesusem în 
întregime. Şi, cu toate acestea, ființa ta străluceşte la fel de 
puternic în inima mea, precum focurile nestinse de mile- 
nii din amintirea templelor lui Zarathustra. 

Poate că te-aş putea recrea şi pe tine, înfăptuind ace- 
laşi miracol ca ieri! Şi apoi, pas cu pas, ajutat de dragostea 
ta, aş putea — pictând — să aduc pământul la viaţă. 

Mă opresc. Picior lângă picior. Stau, dar sunt gata să 
zbor. 

Să fie oare cu putință să înfăptuiesc acea visare? 

Un tremur aducător de ploaie scutură bolta, trezin- 
du-mă la realitate. O iau din loc. 

Grăbesc ritmul. Un picior înaintea celuilalt. Un pas- 
doi-trei... 

Găsesc o scobitură în stâncă. Intru şi privesc cu aten- 
ţie în jur. E o peşteră în adevăratul sens al cuvântului. 
Încerc să mă aranjez cât mai comod. 

Visul speranţei răbufneşte din nou în inima mea. În 
timp ce cortina ploii acoperă încetul cu încetul gura peş- 
terii, încep din nou să pictez. 


Vălurile sidefii ale existenței se strâng în jurul nopții pe- 
rene, smulgându-i sâmburele vieții. Lacrima dorinţei mele 
picură pe el, desfăcându-l în mii de petale. În mijlocul corolei de 
minuni înfloreşte trupul tău, regina nopții din grădina fer- 
mecată. 

Culorile se amestecă. Din zbuciumul lor răsare spre lume 
tabloul unei muzici nenăscute. Întind mâna, iar tu îți aşezi în 
ea palma catifelată, cu degete de prințesă. Te apropii plutind de 
mine, învăluindu-mă în vraja parfumului tău oniric. Uşoară ca 
o adiere, cealaltă mână îți coboară pe umărul meu. 

În îmbrățişarea ta diafană mă înalt şi eu. Începem amândoi 
un dans fără nume, purtați de magia clipei la capătul timpului. 

Primii paşi sunt timizi, nesiguri. Trupurile noastre se tem, 
fiecare în însingurarea lui. O atingere efemeră le dezlănțuie în 
cunoaşterea lor, contopindu-le. Ne învârtim acum în spirale 
fără început şi fără sfârşit, într-un ritm ametitor — suntem co- 
Chilia universului care aruncă în jur, în mişcarea-i fără seamăn, 
semințele iubirii. 

Te privesc în ochi, mă afund în abisurile întunecate. Mis- 
terul nopții lor mă atrage mai departe, tot mai departe... 

Hipnotizându-mă... 

Subjugându-mă... 

„Sunt al tău”, şopteşte eul care nu mai sunt eu. „Sunt al 
tău...”, dar şirul vorbelor e oprit de sărutarea ta. Buzele umede 
şi senzuale se închid peste ale mele, sorbindu-le seva, unindu-se 
cu ele. Încet, tandru... 

Apoi devorându-le. Dulceaţa lor aprinde flăcările mistui- 
toare ale pasiunii în trupul renăscut, iar inima mi se preschimbă 
într-un sloi de foc curgător. Cântul creşte în intensitate, lovind 
cu fulgere ascuţite eterul, adăugând mereu, multiplicând la 
nesfârşit. Te strâng mai tare în braţe. Eşti lângă mine, eşti cu 
mine, eşti parte din mine. Iubirea noastră arde ca o imensă sferă 
roşie. 

Suspini uşor şi atunci ființa mea, cu simțurile împinse 
dincolo de tot ceea ce este, te învârte şi mai repede în caruselul 
pasiunii uitării. Nu mai suntem nimic. Totuşi existăm ca o sen- 
zație intangibilă a neființei. Suntem doar Iubire... 


Cântecul îşi stinge suflarea. Neființa îşi curmă mişcarea. 

Stăm întinşi în umbra clipei prezente. Capul tău gingaş se 
sprijină pe pieptul pe care l-ai făcut să ardă. Pletele-ţi străluci- 
toare îşi închid mantia curgerii lor de abanos peste covorul de 
fericire ce ne străjuieşte. 

„Te iubesc”, murmur. 

Te lipeşti mai tare de mine. 

Timpul trece nenumit, nemăsurat. 


A 


„La infinit”, îngân. 

Tu taci în continuare. Îmi acoperi delicat buzele cu palma. 
O ridici apoi încet, coborându-mi-o lin pe frunte. Degetele-ţi 
fine se plimbă de-a lungul cutelor pe care timpul le-a săpat în 
ființa mea. Coboară pe ochi, atingându-le conturul. Curbura 
urechilor se pleacă sub povara lor magică, iar întinderea obra- 
jilor încearcă să le păstreze în îmbrățişarea ei. Degetele alunecă 
apoi pe linia nasului, desfăcându-se în dreptul nărilor precum 
un fluviu ce sărută marea printr-o deltă. Atingerea catifelată 
zăboveşte asupra buzelor, unindu-se cu fiecare formă, înche- 
indu-şi ritualul pe culmea mândră a bărbiei. Un balet mut, o 
operă monumentală şi tăcută, ca şi cum degetele tale ar fi dorit 
să păstreze în simţirea lor întregul meu chip pentru a-l recrea 
din nou în vremuri fără sens. 

Întregu-mi trup, cutremurat de dansul sacru, se înfioară. 
„E cea mai frumoasă declarație de dragoste... ”, şoptesc. 

Tu nu spui nici acum nimic. Te privesc. 

Plângi. Fiecare lacrimă pare că stoarce din tine o fărâmă de 
viață. Plângi. Un râu care cunoaşte şi tristețea în curgerea lui. 

Nu înțeleg cruda lege decât când zăresc destinul adăstând 
lângă noi. Se uită cu privirea-i fără ochi. Te strângi mai tare la 
pieptul meu. Mai face un pas. E lângă noi, dominându-ne cu 
înălțimea lui fără dimensiune. 

„Nu, nu mi-o poți lua din nou!” strig, încercând să te apăr. 

Sabia se ridică, rece, fără milă sau răutate, fără pasiune sau 
ură. Se ridică şi coboară. 

Fără a spune că e bine sau că e rău, golindu-mă de întreaga 
simțire. 


Stai pe nisipul de aur, cu talazurile sărutându-ți picioarele 
de zeiță, cu soarele închinându-ți-se la asfintit. Te plimbi în 


294 / LUCIAN-DRAGOŞ BOGDAN 


umbra bătrânei cetăți, cu tălpile goale pe piatra rece, cu statuile 
care te plâng cu lacrimile lor de muşchi şi iederă. Treci pe lângă 
pomii pârguiți, adunând flori pentru cununa ta de înger... 
Amăgitoare visuri. 
Tu-n veci n-o să mai treci. 


[7 (40) 


Ploaia refuză să se oprească. Chiar mă întreb dacă nu 
vor începe în curând să apară găuri în acoperişul de pia- 
tră. Bineînţeles, e o idee stupidă care-mi vine în lipsă de 
altceva. Lumea aceasta e un cimitir al ideilor. Există doar 
amintirile, visurile şi non-viaţa. Nu ai ce gândi. 

Am dormit câteva ore bune, iar acum nu am nici o 
ocupaţie. Nu pot ieşi afară pe o vreme ca asta. lar dacă 
stau, îmi vin idei. Idei cu care nu am ce face. Mă ridic, iau 
lanterna în mână şi pornesc spre străfundurile peşterii. 
Merg aşa, preţ de câteva minute bune. 

Un picior înaintea celuilalt. Un pas, doi paşi, trei 
paşi... 

Există, totuşi, vreo diferenţă între paşi? 

Lumina lanternei mătură conştiincioasă împreju- 
rimile. îngheaţă brusc, dezvăluind un spectacol cutremu- 
rător. Locul e ticsit cu schelete, mari şi mici, în cele mai 
diverse poziţii. 

Mă opresc. Picior lângă picior. Stau, stau, stau... 

Rememorez. 

... Grupuri înspăimântate care se retrag în fața furiei 
războiului... 

Privesc: locul arată ca o tabără destul de bine organi- 
zată. Ex-tabără. 

Rememorez. 

... Trupele de Comando, maşini de război formate din uci- 
gaşi fără inimă, scormonind orice colț în căutarea supravie- 
țuitorilor Războiului... 

Fixez lanterna într-una din crăpăturile peretelui, apoi 
mă întind lângă piatra rece. Privirea mea rătăceşte un- 
deva, dincolo de timp şi spaţiu, într-un coşmar de neuitat. 
Mecanic, întind mâna după pensulă. O las câteva secunde 
suspendată în aer, apoi o cobor. În transă, încep să pictez. 


Trupurile înveşmântate în uniforme kaki se deplasează 
mute, rostogolindu-şi clipele spre crematoriul nemilos al războ- 
iului. Carne pentru moarte. Mecanismul perfect al armatei, 
creat să apere binele prin rău. Furnici fără gânduri, dirijate de 
mintea pervertită a câtorva alienati; politicieni şi conducători 
militari ascunşi în carapacele lor, urlându-şi adevărul veninos, 
trimițând în Iad sufletele celor care n-au ştiut la ce foloseşte 
carapacea. 

Războiul. Creaţia unor oameni separați de boala lor, fă- 
cându-i să împartă un Pământ identic pentru toți. Dar asta nu 
contează. Soldații mărşăluiesc tăcuți, iar eu pictez în urma lor 
noi şi noi trupuri. Un cadru monoton. 

Eu m-am săturat de monotonie. 

O sfărâm în mii de cioburi; o împrăştii în lumină şi sunet. 
Frumusețea unei explozii care învie prin moarte moartea celor 
altădată vii. 

E lumină. E fum. E zgomot. E mişcare. E o petrecere a 
absurdului. 

Le creionez rapid trăsăturile crispate, fețele asudate, ochii 
înspăimântați. Se privesc împietriți, cu degetele pe trăgaci. 

Fiecare vrea să rămână în viață, ştiind că celălalt îi e duşman. 
Asta pentru că altcineva, care gândeşte pentru el, i-a spus aşa. 
Niciunul nu ştie că asta e singura diferență dintre ei. Pe amân- 
doi îi aşteaptă acasă nişte suflete, rugându-se să rămână în via- 
tă, să vină teferi înapoi. Amândoi ascund câte o comoară în suflet. 

Amândoi sunt oameni. Când s-au întâlnit, dacă nu le-ar fi 
spus cineva că sunt duşmani, poate că ar fi devenit cei mai buni 
prieteni din lume. Dar ei nu ştiu nimic din toate acestea şi trag. 
Gândurile rămân nerostite. Unul le-a înțeles, dar prea târziu. 
Celălalt nu ştie că trebuie rostite. 

Departe, în lumina palidă a unei case, un suflet de mamă 
plânge. 


De ce plângi tu, măicuță? Că ţi-a murit băiatul? 
Nu sta-mpotriva sorții, aşa îi fu lui datul 

să-şi piardă frăgezimea sub tălpi de cizme brune, 
statuie peste vreme: „Soldatul fără nume”. 


Dar ce contează asta? Gândeşte-te la bine, 
căci şi-a jertfit ființa ferindu-te pe tine. 

Fii mândră, deci, acuma şi uită-a ta durere! 
„Şi-a dat viața Țării!” — cu asta jalea piere. 


De ce eşti egoistă şi plângi a lui ființă 

ce n-apucă în viață s-arate-a ei putință? 
Căci primăveri destule buchetul n-adunase 
să afle ce-s în lume fuioare luminoase... 


El pentru-a Țării viață şi faimă s-a pierdut. 
Au nu pentru acestea tu pruncul ţi-ai născut? 

Nu simţi virtuți în tine, nu inima-ți tresaltă 
când ştii că dat-a Ţării un munte, sat sau baltă? 


Şi nu-i patriotismul, punând pe rane miere, 

căci Țara-i iar întreagă fiindcă băiatu-ți piere? 

Nu? Nu-nţelegi nimica? De ce îți spun eu asta?!? 
Hmm... Stai atunci acolo, plângând mereu, ca proasta! 


Cel rămas în viață pleacă mai departe călcând peste floarea 
vieții, negăsind clipa în care să rostească Gândul. Până când, 
prins în zborul său haotic precum o pasăre fără țel, cade cu aripa 
frântă şi e închis într-o colivie cu gratii de ne-speranță. 

Un lagăr. 

Tortura unui spirit deja infirm, zdrobit sub tălpile cauciu- 
cate ale ignoranței, stors sub biciul umilirii. Întreaga fiinţă 
strânsă în cămaşa de oțel a sclaviei. 

Sub lacrimile însângerate ale apusului, strigătul celor ce 
încă n-au înțeles mişcarea Roţii — dar îşi vor înapoi sufletele 
schingiuite — străpunge porțile cerului: 

„ Tatăl nostru care eşti în ceruri! Sfințească-se numele tău; 
vie împărăția ta; facă-se voia ta, precum în cer aşa şi pe pământ. 
Pâinea noastră cea întru fiinţă dă-ne-o nouă astăzi; şi ne iartă 
nouă păcatele noastre, precum şi noi iertăm greşiților noştri; şi 
nu ne duce pe noi în ispită, ci ne izbăveşte de cel rău. Căci a ta 
este împărăția şi puterea şi slava în veci. Amin!” 

Dar Dumnezeu rămâne mut. Îndurerat, mască a suferinței 
unei iubiri smulse prea devreme de la sânul celui ce o dăruise, 
îşi plimbă paşii rătăciți pe sub straja măslinilor din Ghetsimani. 
Iar peste inima zdrobită vor curge ani după ani, fără sprijin, 
fără a putea şti vreodată De ce. 

Şi, în timp ce Dumnezeu îşi ridică mâna de pe lume pentru 
a-şi şterge lacrimile, moartea îşi cască gura pierzaniei. Egali în 
ceasul începutului şi sfârşitului, cei ce au clădit granițele le 
dărâmă. Dar totul vine prea târziu. Cuvintele fără sens se 
amestecă într-un ultim vârtej, sorbite de străfunduri — creştini, 
mahomedani, budişti, iudei, hinduşi, confucianişti, Zoroastrieni 
şi taoişti — americani, ruşi, japonezi, englezi, arabi, evrei, chi- 
nezi, germani, italieni, francezi, spanioli, indieni şi portu- 
ghezi — albi, galbeni, negri, roşii, bruni. 

Scurgându-se, ceas cu ceas, în eternitate. 

Un cutremur gigantic îşi scuipă limba de foc, arzând totul 
în neant, topind viața cu atingerea nimicului. 

Şi nu va mai fi nimeni care să-şi amintească. 

În afară de mine. Eu, omul care moare afară şi înăuntru, 
clipă de clipă. 

Şi nu va mai fi nimeni. 

Care de ce şi-ar mai aminti... 


(o) 


Merg. Un picior înaintea celuilalt. Un pas, doi paşi, 
trei paşi... 

La gura peşterii în care am făcut din nou să răsară 
sânge şi lacrimi, am prăvălit un bolovan, pentru ca ororile 
ce-au fost odată să nu iasă din nou în lume. La gura tune- 
lului amintirilor n-am reuşit să pun nimic. Imaginea atât 
de vie şi de crudă a războiului mi-a scuturat şi ultimele 
corzi de sensibilitate. 

Merg. Un picior înaintea celuilalt. Un pas, doi paşi, 
trei paşi... 

O clipă am crezut că — prin puterea penei mele fer- 
mecate — voi reuşi să renasc viața. Dar munca aceea, care 
la început părea uşoară — căci ce trebuia să fac altceva 
decât să-mi las amintirile să iasă la lumină? — s-a dovedit 
a fi mult peste puterile mele. M-am prăbuşit sub loviturile 
pline de ură ale trecutului, care mi-au golit sufletul şi 
mi-au dezrădăcinat gândul. 

Merg. Un picior înaintea celuilalt. Un pas, doi paşi, 
trei paşi... 

Am vrut să fiu al doilea Ghilgameş, dar arca mea s-a 
dovedit prea şubredă şi s-a sfărâmat, aruncându-mă în 
valuri. Am dat greş, iar acum trăiesc din nou mecanic, 
târându-mi existenţa, privit cu ochi de fiară de deşertul 
dimprejur, care-mi aşteaptă stârvul. 

Merg. 

Am avut o speranţă dar şi aceea s-a năruit. 

Un picior înaintea celuilalt. 

Acum nimic nu mai are sens. Absolut nimic. 

Un pas, doi paşi, trei paşi... 

Vreau să mor. 

— VREAU SĂ MOR! strig şi suflul meu cuprinde în- 
treg pământul, răscolind grotele mucegăite, tulburând 
apele intoxicate, scuturând cerul surd. 

Să mor, să uit totul, să scap de acest prezent de 
piatră! 

— Vreau să mor! rostesc răspicat. 

— De ce? aud o voce calmă. 

Mă opresc. Picior lângă picior. Stau, stau, stau... 

Privesc în jur. 

Stă pe o piatră, liniştit şi tăcut, înveşmântat într-o 
pânză prăfuită. E un bărbat tânăr şi, în ciuda atitudinii 
blânde, are nişte ochi extrem de vii. 

E o altă ființă umană. 

— Ce faci aici? 

Întrebarea mi-a scăpat aproape fără voie. 

— Te aştept pe tine, zâmbeşte. 

Rămân o clipă descumpănit. E cel mai ilogic răspuns 
pe care mi-l putea da. 

— Cum adică?! 

Zâmbetul i se întinde şi mai mult pe sub mustață. 
Ridică şăgalnic din umeri. 

— Dar cine eşti tu? insist, înțelegând că nu-mi va 
răspunde la cealaltă întrebare. 

— lisus, răspunde fără ezitare. 

Pentru a doua oară sunt descumpănit. Într-un târziu 
izbucnesc în râs. 

— Dacă eşti într-adevăr lisus, să ştii că ai venit prea 
târziu! îl zeflemisesc. 

— Am venit când trebuia. 

Acelaşi ton calm, hotărât, natural. Îşi bate joc de 
mine? Îl privesc mai atent. 

— De fapt chiar semeni cu lisus..., murmur. 

Se uită în ochii mei şi zâmbeşte. Un zâmbet de copil 
care a făcut o poznă. În condiții normale m-aş enerva pe 
cineva care s-ar juca aşa cu mine, dar el emană atâta linişte 
încât nu pot simţi furie. Doar un fel de mirare dezo- 
rientată. 

— Cum m-aş putea convinge că nu minți? îmi revin 
în cele din urmă. 

Tace în continuare, dar încă nu şi-a desprins privirea 
din ochii mei. Mă lasă, fără urmă de împotrivire, să cer- 
cetez ce se află în spatele acelei priviri. O fac şi... 

Tot linişte. În definitiv aş putea la fel de bine să-l 
cred — chiar dacă e adevărat sau nu -căci n-am nimic de 
pierdut. Mă hotărăsc din nou să vorbesc. 

— Bine. Să zicem că eşti lisus. Ce cauţi aici? 

— Vreau să-mi fii apostol. 

Pufnesc din nou în râs. Hotărât lucru, omul din fața 
mea e plin de poante. 

— De ce eu? întreb candid. 

— De ce nu? 

— Ăsta nu-i un răspuns, ripostez. 

— E un răspuns la fel de bun ca oricare altul. 

— Care altul? mă prind în jocul lui. 

Se ridică parcă fără chef, îndepărtându-se de mine. În 
cele din urmă se opreşte, cu mâinile în şold, scrutând 
depărtările. 

— Ce-i? îi întrerup timid însingurarea. 

— Mă uit după altcineva care mi-ar putea fi apostol. 

Distrus — pentru a câta oară? — de naturaleţea lui, mă 
las să cad pe pământ. 

— Ce vrei să mă înveţi? 

Se întoarce încet şi-şi reia locul pe piatră. 

— Ce vrei să ştii? 

— Totul! glumesc, încercând să-l prind — măcar 
acum — în cursă. 

Îşi scutură sandaua, ia un grăunte de nisip şi mi-l 
întinde. 

— Poftim! Învaţă-l. 

Felul său de a fi şi de a vorbi loveşte surd într-un zid 
ascuns adânc în mine, fără însă a reuşi să-l dărâme. 

Înciudat, iau grăuntele de nisip şi încep să-l studiez. 
Stau aşa preţ de vreo două ceasuri, dar lisus tot nu se 
plictiseşte. Stă pe piatră cu privirea pierdută în micile vâr- 
tejuri de praf pe care le face vântul. Nervii, tociţi deja de 
atâta vreme, cedează. Îmi ridic ochii şi-mi mut atenţia în 
altă parte. 

— Ai terminat? mă întreabă. 

— Vrei să fiu înlocuitorul lui luda? 

Pentru prima oară se încruntă uşor. 

— De ce-i judeci pe alții înaintea ta? 

— Te-a vândut, nu? Toţi ştiu că el e vinovat faţă de tine. 

— Iuda m-a vândut; Petru s-a dezis de mine. 

Mă priveşte din nou în ochi. Îmi dau seama că mi-a 
pus, de fapt, o întrebare. 

— Păi, pe Petru l-ai... iertat! îngân eu, nu prea sigur. 

— Asta o zici de la tine sau ai auzit-o de la alții? 

Tac, încurcat. 

— Atunci care-i răspunsul? 

Nu zice nimic. Asta mă face să mai reflectez asupra 
problemei. Încerc să privesc lucrurile nu cum spune zidul 
din mine, ci cum mă îndeamnă suflul care l-a izbit adi- 
neauri. 

— Într-un fel, nu e niciunul vinovat. Amândoi şi-au re- 
cunoscut greşeala şi fiecare şi-a răscumpărat-o în felul său. 

Curios — nu simt nevoia să trag nicio concluzie. lar 
asta face zidul din mine să se clatine puțin. lisus nu-mi zice 
nimic. Întinde mâna şi-mi ia de la brâu pensula. O priveşte 
puţin, apoi mi-o pune între degete. 

— Pictează, mă roagă. 

Vreau să-l întreb dacă are vreo preferință, dar pen- 
sula începe singură să amestece culorile, trimițându-mă 
în caruselul altei lumi. 


Nisipul, mulțimea, nisipul, mulțimea... 

Un miel păscând liniştit pe marea câmpie a dragostei. 
Vântul suflând goarna adunării şi rătăcind grăunțe de nisip pe 
câmpia mielului. Grăunţe care încolțesc, făcând să răsară noi şi 
noi fire de iarbă. 

Dar vântul se usucă. Grăunţele pierd din ele focul vieții, 
cel mereu născător. Nisipul cade acum în ploaia disperării aco- 
perind oaza, sufocând-o. 

„Fugi, mielule, fugi! Caută un loc unde să scapi!” 

El stă. Stă cu zăpada aurului murdar pe trupul său de 
viață. Şi moare. 

„Fugi, mielule!” 

Moare. 

„De ce nu fuge? De ce stă acolo, în ghearele morții?” 

Mă priveşte. Cu ochi blânzi şi buni, de miel. Mă privesc şi 
eu: sunt un grăunte pierdut în marea de nisip. Un grăunte care 
a pierdut focul. 

„Mielul nu poate fugi”, îmi şopteşte vântul cu o ultimă 
undă de răcoare în uscăciunea lui. „Nisipul trebuie să ducă mie- 
lul mai departe, iar mielul îl va transforma în iarbă.” 

Nisipul care acum e împotriva lui. 

„Caută să reaprinzi focul...”, mai şuieră vântul îndepăr- 
tându-se, luând cu el tot nisipul şi prăvălindu-l în cascadă peste 
miel. 

În afară de un grăunte: eu. 

„Dar sunt prea mic,” scâncesc. „Nu pot duce singur mielul!” 

Dacă ar mai fi şi celelalte grăunțe de nisip l-am putea duce. 
Dar un grăunte, singur, nu poate. 

Palma adevărului se pogoară asupra mea. Fiecare trebuie să 
reaprindă focul şi să încerce să ducă mielul, fără să-i pese de ceea 
ce fac celelalte. În timp ar veni şi alta, până când s-ar aduna 
toate. Atunci grăunţele ar înțelege că duc mielul toate la un loc 
şi fiecare în parte. Căci nisipul care are focul în el e totuna ca 
întreg şi ca parte. 

La fel ca şi apa. Dar nisipul nu ştie să învețe de la apă. 

Totuşi am rămas eu. lar eu Ştiu. Voi avea curajul să re- 
aprind focul? Căci focul dă naştere, dar tot el distruge. Voi fi în 
stare, singur, să-l stăpânesc? 

Voi putea duce, singur, mielul? 

Voi reuşi, singur? 


E seară în tablou. Un apus sângeriu de soare, zdrobit sub 
căderea fără de oprire a întunericului. În partea dreaptă a frescei 
se află lisus, răstignit. La picioarele lui — umplând întreg pă- 
mântul din pictură — mulțimea îngenuncheată, plângându-şi în 
hohote disperarea. În stânga stau în picioare două siluete — una 
cu privirea în pământ, cealaltă scrutând mulțimea. 

Iuda şi Pilat. 

Iar noaptea acoperă întreg cerul, căci nimeni nu mai pri- 
veşte spre el. Nici măcar lisus. Cu capul încoronat cu spini 
căzut pe piept, mielul zace fără suflare. 


Apa curge în continuare, neobosită, făcând ceea ce trebuie 
să facă — picătură cu picătură şi toată la un loc — trecând pe 
lângă grăuntele rămas de nisip. 

cre 


Merg. Un picior înaintea celuilalt. Un pas, doi paşi, 
trei paşi... 

Totul e mort. Chiar şi cel venit să salveze viaţa aflată 
pe marginea prăpastiei. Dar nu eu sunt vinovat de asta. 
lisus e mort acum cu adevărat, dar eu nu puteam face 
nimic. 

Asta este. 

Merg. Un picior înaintea celuilalt. Un pas, doi paşi, 
trei paşi... 

N-am folosit de prea multe ori în viață scuza asta? 

Merg. Un picior înaintea celuilalt. Un pas, doi paşi, 
trei paşi... 

În mine se află un pustiu imens străjuit de un zid de 
piatră care închide în el... 

Care închide în el. În mine nu e decât piatră. La fel şi 
afară. Zeci de sculpturi în piatră, privindu-mă mute şi 
impersonale, reci şi goale. O altă formă de artă. Ne-vie. 

Iau pensula şi, din mers, îi dau viață. 


E sărbătoare. Măştile de carnaval se rotesc în jurul meu. 
Nimeni nu are nicio grijă. Sau nimănui nu-i pasă? De fapt, 
cum ar putea avea vreo grijă, dacă fețele stau ascunse în spatele 
hârtiilor poleite, multicolore? Căci cine poate numi fețele? 

Scoate-le la lumină şi le vei vedea fugind, ascunzându-se 
ca să nu le recunoşti, să nu ştii ce boală ascund, fiecare în parte! 

Nimeni nu le dă jos. Lumea râde, şlumeşte, dansează pe 
muzica plină de veselie. O mână coboară pe umărul meu. 

— Monsenior, de ce nu purtați mască? mă interpelează o 
voce plăcută. 

Mă răsucesc şi-l măsor din cap până în picioare pe pose- 
sorul ei. De înălțime medie, e îmbrăcat în costum de bufon. 

— N-am găsit, mormăi. Şi apoi, am destule pe care ar 
trebui să le dau jos... 

Mă priveşte într-un fel ciudat. 

— Cine nu s-a săturat de măştile pe care le poartă? Tocmai 
de aceea îşi pune o alta — de hârtie — pe chip, ca să le uite! 

— Nu-i decât o formă de amăgire! zic plictisit şi dau să 
plec. 

Vocea lui, şireată, dar plină de interes, mă țintuieşte 
locului. 

— Ziceţi că ați vrea să încercați să vă aruncați măştile? 

ÎI privesc din nou, căutând să descopăr ce se ascunde sub 
Chipul pictat cu alb. 

— Ştiţi vreo metodă? 

— Poate, bate el în retragere. Dar e un drum fără în- 
toarcere. 

Stau în cumpănă. Îmi amintesc cum am construit zidul — 
cărămidă cu cărămidă, piatră peste piatră, tot mai înalt şi mai 
gros. Cum m-am înconjurat cu el şi n-am mai putut uda 
grădina din jur. 

Iar grădina s-a uscat, transformându-se în piatră. 

Îmi amintesc cum am încercat să ies din zid pictând, zbu- 
rând spre ceruri. Dar, în timp, zidul m-a prins din nou în îm- 
pietrirea lui. Iar eu n-am mai putut zbura altundeva decât în 
încăperile sale, pictându-le după voia mea. Pictându-le cu gol. 

Mi-l amintesc apoi pe El venind şi lovind în zid, clăti- 
nându-l. Dorind să-i dau o picătură de apă, căci în grădina pe 

care tot El mi-o lăsase în pază nu se mai găsea aşa ceva. Dar 
mi-a fost teamă. Teamă pentru că ştiam că El mă poate învăța, 
cu ajutorul apei, să redescopăr focul. Focul care ar fi dărâmat 
zidul bucată cu bucată. 

Iar zidul însemna Obişnuință şi Siguranță. 

Mi-a fost teamă. O clipă mai apoi a fost prea târziu — a 
căzut răpus de moartea deşertului. 

Îmi duc mâna la ochi ca pentru a şterge amintirea crudă, 
apoi mă întorc spre bufon. Poate că, totuşi, a sosit momentul. 
Poate că trebuie, în sfârşit, să-mi plătesc şi datoria către mine. 

— Vreau să păşesc pe acest drum, rostesc. 

Bufonul coboară privirea. Un zâmbet fugar trece ca o pă- 
rere pe sub masca sa. Îmi face semn să-l urmez. leşim din marea 
sală a balului şi păşim tăcuți pe terasă. Ajungem la balustradă, 
pe care o încalecă. 

— Hai! zice. 

Privesc peste marginea de piatră. Mi se pune un nod în 
gât. 

— Nu e nimic în jurul clădirii! murmur. Doar golul... 

— Ti-e frică? 

Un om care se aruncă în gol. „Un nebun” ar zice lumea. 
Un nebun, da, un om anormal. Sau, dimpotrivă, un om nor- 
mal? Un om care a avut curajul? 

— Ţi-e frică? repetă el, parcă nerăbdător. 

— Nu! şoptesc după câteva clipe de ezitare, închizând ochii. 

Sărim amândoi deodată. 


Când privesc din nou în jur, constat că ne aflăm în Nimic. 
Totul rămâne neschimbat. 
— De când trecem prin... prin... chestia asta? 

Mă priveşte încurcat. 

— Vreau să zic „cât timp a trecut”? explic. 

— Ce-i aia „timp”? întreabă surprins. 

„Nu, nu începe şi tu cu aşa ceva!” Schimb subiectul. 

— Până când vom cădea? 

Iar pare mirat. Pufnesc nervos. 

— Ei bine, da! Ce te uiţi aşa? Am pornit de undeva şi vom 
ajunge altundeva. Vom parcurge un SPAȚIU! 

— Oare? comentează retoric. 

— Cum adică, „oare”? izbucnesc. 

— Mie mi se pare că totul e acum şi aici. Ţie ți se pare cum 
vrei. 

După tonul vocii îmi dau seama că, pentru el, subiectul e 
încheiat. Îmi desprind privirea de pe chipul văruit şi scrutez din 
nou Nimicul. În imensitatea dimprejur se conturează un chip. 

— Uite-l pe Moise! exclam surprins. 

— E Krishna, mi-o retează bufonul. 

— Ba nu! Greşim amândoi. E Laozi sau... sau... Confu- 
cius?! Oricum e unul din cei doi chinezi... 

— E Zarathustra! intervine iarăşi, sec, bufonul. Şi Buddha. 

Î privesc încruntat. 

— Cum vine asta „şi? Ori e unul, ori e celălalt! 

— Oare? 

Nu-l mai bag în seamă. Acum văd clar chipul din fața mea. 

— lisus. De asta sunt sigur! Chiar m-am întâlnit cu el... 

— Eu totuşi continui să zic că e Mohammed. 

— Cum adică „tu continui”? mă enervez. Înainte ai spus 
altceva! 

— Oare? 

De data asta chiar că sunt gata să-l pocnesc. Mişcarea mea 
se opreşte însă la jumătate. Din Nimic mă priveşte... 

Chipul meu. 

— Nu mai înțeleg nimic, bâigui. 

— Tii neapărat să înţelegi? 

Bufonul tot nu vrea să tacă. Dar, de fapt, de ce ar tăcea? 
Dacă are dreptate? 

Zidul geme rănit şi o crăpătură mică apare în pieptul său 
de uriaş. Chipul mă hipnotizează, mă pătrunde până la fiecare 
celulă. 


Adăst aici în marea-nsingurare cu gândurile sterpe 
şi-mpietrite 

şi gheaţa se întinde din a mea suflare spre zările-n nimicuri 
mărginite. 

Nimicul cântă-n liniştea divină, când lacrimi cad în palma 
mării-ntinse 

pe care doar o harpă mai suspină, cercând s-aprindă su- 
fletele stinse. 

Iar eu aştept în fața uşii-nchise, cu zilele-mi trecute sparte 
pe podea, 

căci pietrele din ziduri sunt prea strânse ca să mai pot lăsa 
ceva în urma mea. 


Dincolo de zid, pe nisipul uscat, trupurile zac fără viaţă. 

Trupul tău, iubito... Când nu sunt lângă tine nu mă plân- 
ge, căci aceeaşi lună scânteiază şi acelaşi vânt adie pentru 
amândoi, unindu-ne mereu. Dansăm pe cupola unei flori, nimic 
nu ne desparte, suntem mereu unul cu altul, chiar dacă nu mă 

vezi şi nu te văd. lubito! Sunt aici, lângă tine! Stai, nu pleca! 
Sunt aici... Aici! 

Dar e târziu... 

Trupul tău, Învățătorule... Ai vrut să salvezi lumina 
lumii în mine, prin mine. Aş da orice să pot face ceva, dar sunt 
prea mic, prea slab. Nu pot singur. Nu ştiu singur. lartă-mă! Aş 
face orice pentru tine, dar asta era prea mult. Te rog, iartă-mă... 
Iartă-mă! 

Dar e târziu... 

Trupul tău, bufonule.... Îți mulțumesc, prieten drag. Dar 
nu m-ai putut ajuta căci... e Sfârşitul. Sfârşitul unei poveşti 
care a fost scrisă greşit. Care nici nu trebuia începută. lar dacă 
pleci şi tu din turnul meu de piatră, închide uşa în urma ta, căci 
nu mai aştept pe nimeni. Nu mai poate veni nimeni. Ai 
încercat. 

Dar e târziu. 

E Sfârşitul. 


Chipul închide ochii, scoțând un ultim oftat, apoi dispare 
în noapte. 

„Nu, nu se poate, ce-am făcut? Bufonule, spune-mi că 
Dumnezeu n-a murit! Spune-mi că nu l-am lăsat şi pe el să 
moară!” 

Dar nu e nimeni lângă mine. 

„ I rog, spune-mi că Dumnezeu n-a murit! Spune-mi că 
n-a murit! Weau să ştiu!” 

— VREAU SĂ ŞTIU! 

Dar nu e nimeni să-mi spună. Am rămas, într-adevăr, 
numai eu. 

— Vreau să ştiu! Spune-mi că n-a murit! Am nevoie să-mi 
spui... 

Singur. 

— Trebuie să ştiu că n-a murit... 

Lacrimile sparg — în sfârşit! — zăgazurile uscăciunii. Plâng. 
Apa izbucneşte năvalnică în mine, înghițind pustiul, lovind 
înverşunată zidul, care urlă de durere. Plâng, plâng şi nu vreau 
să mă opresc. Vreau să alung boala din trupul meu. 

Un val uriaş se prăvăleşte asupra turnului, spărgându-l în 
mii de bucăţi, transformându-l în ruină. Înverşunată, apa sapă 
pământul adormit, zdrobind rădăcinile de piatră până la ultima 
fărâmă a existenței lor. Dezgroapă focul vieții. Durerea turnului 
iese din mine, prin mine. Eu urlu şi strigătul de neîndurat 
sfărâmă statuile şi stâncile, învolburează apele, sparge podeaua 
cerului. 

Rămân aşa, cu gura larg căscată, ascultând cum durerea se 
stinge în zare, pierzându-se în neant. Totul a fost distrus şi 
răscolit până la semințele sale. 

Doar pensula a rămas pe jos, tăcută şi stingheră; ea, 
prietenul devotat care m-a ajutat să visez. Acum ştiu că nu ea e 
singura care poate da viață. Ea aparține unei forme de artă, una 
între multe. Forma de artă ce mă ajuta pe mine să văd dincolo, 
dar nu putea sparge zidul. Căci şi ea e tot o formă de amăgire. 
Iar amăgirea nu poate ridica decât pentru o clipă vălul adevă- 
rului. Nu te poate duce singură dincolo. 

O iau gingaş între degete, o înmoi în lumină şi încep să 
trag o linie. Păşesc atent, înainte — mereu înainte — trăgând 
linia. 

Şi nu mă opresc decât la infinit. 

III. SPECTACOL PENTRU UN ORAŞ CU MORŢI 


Spectacolul stă gata să înceapă! 

Invoc Soarele să ne poarte noroc la acest soroc şi aş 
dori ca Luna străvezie pavăză să ne fie. Spectatorii sunt 
rugați să-şi ocupe locurile în sală. Fie ca animalele cu 
gheare de foc să stea departe de-acest loc, iar spiritele- 
aducătoare de tenebre să nu iasă acum din câmpurile lor 
funebre! 

Rog gongul să bată o dată. 

Bang! 

Istoria pe care v-o voi povesti s-a întâmplat în pre- 
zentul care va veni, aşa că n-are rost să vă mirați dacă veți 
întâlni întâmplări nemaivăzute sau, dimpotrivă, lucruri 
ce-au fost odată făcute. 

Rog gongul să mai bată o dată. 

Bang! 

Spațiul se întinde plictisitor de stupid de jur-împre- 
jur peste ruinele inexistente ale anticului Ur, înghițind 
kilometri ce puteau fi folosiți mult mai bine, dacă ar fi fost 
de către cine. 

Rog gongul să mai bată încă o dată. 

Bang! 

Timpul îşi curge secundele clip-clip! în clepsidra cu 
nisip, umplând până la refuz talerul unui cântar care co- 
boară în linia de umbră a unui ceas solar. 

E vremea să se ridice cortina. 

Deşertul se întinde suveran dintr-o parte în cealaltă. 
Culoarea sa — un galben opac — pare că se continuă din- 
colo de linia orizontului, urcând pe boltă, disipându-se în 
golul de deasupra şi prăvălindu-se precum o cascadă 
peste nisipul din spate. 

Şi asta indiferent în ce parte ai privi. 

Cel care nu mă crede este rugat să privească în față, 
apoi să se răsucească în jurul propriei axe până când va 
ajunge în poziţia inițială. Va vedea mereu acelaşi lucru, ca 
şi cum peisajul s-ar roti împreună cu el. Nu mă va vedea 
nici măcar pe mine, căci şi eu sunt parte din cadru şi, ast- 
fel, mă voi afla mereu în spate. 

Nu, nu vă agitați! Efectul va fi acelaşi şi dacă veţi sta 
cu faţa la mine. Nu de alta dar nu aveţi cum sta altfel decât 
cu fața-spatele-stânga-dreapta-susul-josul-interiorul la 
mine. 

Eu sunt ceea ce este. 

Sunt acest deşert adormit şi — trebuie să mă credeți — 
situația nu s-ar fi schimbat câtuşi de puţin dacă în fața- 
spatele-stânga-dreapta-susul-josul-interiorul vostru s-ar 
fi aflat un erg. Aţi fi fost însă mai derutați decât sunteți 
acum, văzând peste tot doar dune. O încrețitură de coame 
domoale nu poate fi preferată unei întinderi netede decât 
de cei care au nevoie pentru fiecare clipă următoare de un 
punct de sprijin, de o iluzie. 

Între cele două forme de relief singura diferenţă este 
cea de percepţie. Dar, dacă insistaţi chiar atât de mult, mă 
voi transforma în erg. 

Pentru demonstraţia pe care vreau să v-o fac, e bună 
oricare dintre ele. 


IPOTEZA 1: 
Iubire > dragoste umană 
IPOTEZA 2: 
Dragoste umană = iubire + egoism => dragoste 
umană > iubire 
CONCLUZIE: 
Toţi sunteți morți. 


Pentru demonstraţie am invitat un personaj mai 
puţin obişnuit. Un bufon-menestrel. ÎI rog să intre în 
scenă şi să-şi depene notele din chitară spre inimile voas- 
tre pline de acea dragoste umană. Mă voi întoarce la 
sfârşit să vă culeg leşurile exorcizate. 

Intră, prea-cinstit oaspete şi prăvăleşte peste ei tăvă- 
lugul cunoaşterii de sine! 


(Luminile se sting, cadrul rămânând cufundat într-o 
luminiscenţă roşie cu umbre pregnante, obositoare 
pentru ochi. Din stânga îşi face apariția un om care 
înaintează cu paşi lenți şi egali. E de înălțime medie şi 
priveşte fix într-un punct aflat în aer la circa doi me- 
tri în fața sa. Părul lung, negru şi ondulat, încadrează 
o față gingaşă, efeminată. Omul e îmbrăcat într-un 
costum în carouri negre-portocalii, iar în mâini 
poartă o chitară. Se opreşte în mijlocul scenei şi se 
aşează turceşte.) 

MENESTRELUL: (cântă cu voce joasă şi obosită, în timp 
ce ciupeşte coardele chitării) 


Bine-aţi venit la mine, o, gentilomi şi doamne! 
Mă-nclin în fața voastră şi vreau să vă salut! 
Am colindat prin lume şi ierni şi veri şi toamne, 
Prea multe auzit-am; prea multe am văzut... 


(Când termină de cântat, din dreapta scenei intră un 
alt om. E mai înalt ca menestrelul şi are o față coltu- 
roasă, dar extrem de liniştită. Într-una din mâini ține 
o pensulă cu care trage continuu o linie de lumină. Se 
opreşte în picioare lângă menestrel) 


MENESTRELUL: Îmi pare rău, prietene, dar acesta e 
un spectacol pentru un singur om. 


(Nou-venitul nu renunță la activitatea lui. Menes- 
trelul ridică ochii şi-l priveşte) 


MENESTRELUL: Îți stau în drum? 

NOU-VENITUL: (care, până la sfârşitul spectacolului, 
va sta pe loc şi-şi va balansa mâna, refăcând continuu capătul 
liniei de lumină) Îmi stai. 

M: Îmi pare rău, dar cei din sală sunt nişte proşti. 

NV: Chiar în mijlocul drumului. 

M: Şi, dacă nu mă dau la o parte, tu rămâi pe loc. 

NV: Sunt extrem de proşti. 

M: Deci va fi un spectacol pentru doi oameni. 

NV: Hai să-i trezim. 

(Se aude un țiuit de trompetă şi se aprinde lumina. În 
sală se pot vedea cinci spectatori: un orb, un surd, un 
mut, un om fără mâini şi unul aflat într-un scaun cu 
rotile. Pentru a uşura desfăşurarea ulterioară a spec- 
tacolului am presupus că mutul ştie să citească pe 
buze şi cunoaşte limbajul semnelor. Doritorii pot face 
corectura necesară, introducând şi acest element la 
capitolul intitulat IPOTEZĂ.) 


M:: Hai să-i punem să joace o piesă. 

NV: Scena lui lisus. 

M: (ridicând degetul arătător) Există ipoteza, există 
concluzia! Asta e demonstraţia. 

NV: (arătând cu capul spre orb) El e bun să-l joace pe 
lisus. (Îi indică apoi şi pe ceilalți, în ordinea în care au fost 
prezentați) luda. Petru. Pilat. Caiafa. 

M: Oricine ştie scena lui Iisus. 

NV: Aveţi la dispoziţie toată scena [lui lisus] ca să 
înviaţi. Fiecare poate interpreta cum vrea. Veţi primi câte 
un bonus, pe care-l veţi folosi o singură dată în decursul 
piesei, într-un moment în care considerați că nu vă mai 
puteți descurca singuri. 

SPECTATORII: (nedumeriţi) Nu înţelegem. 

M: Păcat. Era şansa voastră. 

NV: (continuă imperturbabil, ca şi cum n-ar fi auzit ni- 
mic) Fiecare va avea un moment cheie, de care va depinde 
demonstraţia. 

S: (tot nedumeriți) Dar ce trebuie să facem?! 

NV: Să trăiţi! 

M: Mesdames et messieurs, les jeux sont faites. Rien 
ne va plus! 


(Menestrelul pocneşte din degete. Scena se cufundă 
în întuneric. Se aude un gong grav) 


2. Nu eşti decât un visător 


De ar fi fost ca să-mi aleg 

Un loc bun pentru a muri 

Aş fi dorit ca şi picioare 

Un mic deşert — 

Nemăsurat în pasul cadențat al caravanei — 
Iar ca şi plete-ntunecate 

Cerul în zori. 


Grăunţele de nisip se îngrămădesc grăbite şi indi- 
ferente de jur-împrejurul pământului ce se desfăşoară din 
zare în zare. Picăturile cristalizate pe care Jena şi-a clădit 
faima nemăsurată. Urmele fără fum ce-au stat cândva la 
baza falei magnificului Luxor. Galben obsedant, galben 
hepatic, verde din care albastrul s-a retras timid. 

Cum ar putea fi galbenul asociat cu gelozia, când tot 
ceea ce reprezintă e o moarte tristă şi sinistră? 

Miliarde de fațete minuscule reflectă soarele înveş- 
mântat în acelaşi etern galben banal, colorând până şi 
cerul într-un alb cu tentă crem. Un soare ale cărui raze se 
rotesc hipnotice. 

Un norişor de praf. 

Paf! Paf! 

Paşi obosiţi târându-se pe acea plajă prea mare 
pentru a mai produce plăcere. 

Un orb păşind prudent sprijinit în toiag. Chip paşnic, 
liniştit, cu globii oculari învârtindu-se neobosiţi în orbi- 
tele moarte, într-o eternă reverie. Un surd înaintând bez- 
metic, trăgând cu coada ochiului spre companionii săi 
pentru a sesiza cea mai mică mişcare a buzelor sau a mâi- 
nilor. Un mut mergând de dragul celorlalți doi, cu o privi- 
re tristă. Prea tristă pentru un om condamnat la privile- 
giul de a nu se irosi prin vorbe. Toţi trei îndepărtându-se 
de un ipotetic oraş şi îndreptându-se spre un altul, ce 
creşte în depărtare cu fiecare oră, ademenindu-i ca o Fata 
Morgana spre destinul lor. Surdul zâmbeşte. 

— Un alt oraş la capăt de pustie. Păcat că nu îl vezi, 
Iisus! 

— Păcat zici, Iuda? Şi de ce, mă rog? 

— Pentru că nu-ți poți uşura povara acestui marş 
anevoios, ştiind că te aşteaptă altceva acolo, la două 
ceasuri şi ceva de mers. 

— Nu pot? Dar inima mereu uşoară-mi este, căci al 
prezentei clipe sân îmi e pe veci cămin... 

— Da, dar speranţa viitorului mai bun ce va să vie îţi 
lipseşte... 

— Speranţa viitorului? Deşartă vorbă. Prezentu- 
atunci cui las? 

— Nu înţelegi. 

— Explică dar! Căci mai întâi de toate al tău mod de 
gândire nu-nţeleg, 

— Au cum putea-vei, când nu eşti ca mine? Ce în- 
semnează „roşul” cum vrei să îţi explic? 

— Făcut-o-ai tu, oare? 

— Da, am cercat. 

— Aici greşeala îți întunecă putinţa. Nu încerca ceva, 
ci fă sau lasă. Spunând că-ncerci îți îngrădeşti isprava. 

— O probă vrei? Dar ce limbaj în lume gândeşti acum 
că pot a folosi, ca să-ţi arăt un lucru despre care nicicând 
nimic nu vei putea a şti? 

— Vezi? Dacă ai simţi ce-i „roşul”, ca pe un fleac mi 
l-ai putea descrie. Mi-ai spune doar atât: pasiune. 

— Aceasta „roşu”-nseamnă pentru tine? 

IISUS HRISTOS: Ciudat... Un lucru e apreciat doar 
când s-a stins din calea noastră-ntinsă, când viața nu-i mai 
poate fi atinsă şi-a lui prezenţ-atâta de normală, de- 
obişnuită, oh! şi de banală s-a dus. 

IUDA: Tot ce ai spus filozofie este fără sens! Nu poți 
trăi prezentul aşa dens ca să priveşti un tot ce te-nconjoară 
cum l-ai vedea, mereu, întâia oară! Există limite la ceea ce 
putem, există limite la ceea ce suntem. Trăim sperând că, 
poate, mai apoi vor fi vremuri mai bune pentru noi. 

IH: Prezentu-i viu! Doar asta ştiu şi îl primesc cu 
sufletul deschis ca să-i cunosc întregul paradis! 

I: Nu eşti decât un visător! 

IH: Ca tine-s mai cunoscător, căci suflul vieţii-ncerc 
să sorb... 

I: Nu eşti nimic decât un orb! 

lisus se opreşte, coborându-şi chipul. Mutul îşi curmă 
mersul şi, aruncându-i o privire piezişă surdului, îşi pune 
ocrotitor mâna pe umărul tovarăşului său. 

Surdul se opreşte şi el, încurcat 

— Îmi pare rău! N-am vrut să spun... 

— Ceea ce-ai spus, ai spus. Trădat ţi-e gându-acuma, 
iar vorba repezită e totuşi mai de preţ. Căci, deşi ea ră- 
neşte, îți limpezeşte lucrul aşa cum vrei să-l ştii. 


pr 


„Eşti un prost, Iuda!” vorbesc mâinile mutului. „Doar 
un prost orgolios! Să pleci!” 

Surdul răscoleşte cu vârful sandalei nisipul din faţa 
lui, apoi se răsuceşte posac şi se îndepărtează, târşindu-şi 
paşii. Orbul ridică brusc capul, ca şi cum ar încerca să 
vadă ce se întâmplă. Degetele lui se încleştează pe mâna 
mutului. 

— Unde se duce Iuda? Opreşte-l! 

„Lasă-l să plece... E mai bine aşa.” 

Dar orbul n-are cum să vadă glasul mâinilor. 

— Nu-l lăsa! Liantu-i făr” de care noi doi suntem 
pierduţi... 

Mutul se încruntă. Nu-i place, dar trebuie să recu- 
noască faptul că orbul are dreptate. Îşi coboară mâna de 
pe umărul lui şi porneşte fără chef pe urmele surdului. Îl 
ajunge şi-i dă un ghiont. Mâinile îi explică grăbite cuvin- 
tele orbului care, în acest timp, se apropie cu paşii lui 
măsuraţi de cadenţa toiagului. 

— Uita-vom cele zise. Sunt parte din trecut. Păstra- 
vom ce ne-au revelat acum şi vom porni-nainte. Prezentul 
să-l trăim. 

Trece mai departe, însoţit de mut. Surdul îi priveşte 
câteva clipe cum înaintează prin nisipul veştejit, două 
păpuşi în faldurile unor robe albe. 

IUDA: Nu eşti decât un visător! 

La orizont, zidurile Ierusalimului cresc netulburat. 


NOU-VENITUL: Joacă destul de bine. Au gesturi 
teatrale. 

MENESTRELUL: Par într-adevăr că şi-au luat rolu- 
rile în serios. lisus cu utopia lui, încercând să schimbe 
lumea, Petru — cățeluşul lui credincios, iar Iuda cel care nu 
înţelege utopia... 

NV: Sau, poate, tocmai cel care-i înțelege nu doar 
ideile, ci şi efectele? 

M: Rămâne de văzut. 


3. Să ne retragem în pustie 


Moartea privită ca întreg 

Precum însingurarea-ar fi. 

Şi nu avem nevoie oare 

De ea ades? 

Ea mult mai bună-i pentru oblojirea ranei 
Ca sfaturile tipizate 

De ştiutori. 


— Voi cine sunteți şi ce vreți? 

Paznicul îi priveşte încruntat din turnul situat în 
dreapta porţii. Tovarăşul său tace, dar sclipirea fugară din 
faţa lui dă la iveală faptul că în mâini ţine o puşcă. Unul 
din cei trei călători se întoarce spre altul, făcându-i semne 
cu mâinile. Acesta încuviinţează şi ridică privirea spre 
paznic. 

— Rătăcitori în căutare de-adăpost suntem. Eu luda 
mă numesc şi-s surd, el poartă numele de Petru şi e mut, 
iar el e orb şi îl strigăm lisus. 

Paznicul din stânga mârâie ceva. Primul îl ascultă, 
apoi îi priveşte din nou pe călători. 

— Cetatea noastră nevoiaşi n-ajută, dar de voiţi pu- 
teți a mâne peste noapte. 

— Voi sunteţi nevoiaşi, nu noi! 

Petru pune mâna pe cotul lui lisus, în încercarea de 
a-l face să tacă. Dar paznicii nu l-au auzit, aşa că porţile li 
se deschid în faţă, scârțâind înfiorător. Cele trei trupuri 
înveşmântate în alb pătrund cu paşi măsurați în cetate. În 
faţa lor se întind acum străzi prăfuite şi case vopsite în cu- 
lori țipătoare, scorojite din cauza căldurii prea mari. Un 
miros înțepător de transpiraţie le asaltează nările, în timp 
ce urechile sunt asurzite de zumzetul neîntrerupt. 

— Ce zgomot! N-au învăţat tăcerea, oare? 

Un om care tocmai trecea pe acolo îl priveşte mirat pe 
orb. 

— Tăcerea? La ce-i bună? Mai şti-vor ei că eşti? Te-or 
mai băga în seamă? 

— Tânjeşti aceste lucruri? De-ajuns nu-ţi eşti tu ţie? 

— Tu n-ai stat în mulţime, se vede clar aceasta. E 
altfel ca-n pustie... 

— Altminteri cum? 

TRECĂTORUL 1: Când gloata-ntreagă te-nconjoară 
nu-ți pasă cine va să moară, cât timp stomacu-ţi este plin, 
cât timp prestigiul ţi-e deplin. Dacă din gură vei tăcea ni- 
meni mâncare nu-ţi va da, culcuş sau slujbă nu primeşti — 
căci lumea crede că nu eşti. De taci în loc să spui ceva nu 

vei ajunge cineva. Alții mai sus mereu vor fi — ei vor striga, 
tu vei pieri. 

IISUS HRISTOS: Ciudate vorbe-a zice poţi! Pămân- 
tu-i unul pentru toți: mâncare dă mie şi lui, culcuş aşterne 
orişicui — chiar dacă tac, chiar de vorbesc — atâta timp cât 
îl muncesc... 

TRECĂTORUL 2: Dar dacă taci, din munca ta la cei 
de sus mereu vei da — căci cel ce strigă ia mereu, iar cel 
tăcut o duce greu! 

TRECĂTORUL 3: Eşti sus — poţi face ce doreşti. Eşti 
jos — doar plângi şi te trudeşti... 

IH: Prostie mare-i ce aud... Să fie omul aşa crud? Şi-n 
loc să fie pentru toţi, s-avem o lume doar de hoți? 

IUDA: E societatea-n care noi trăim — în ea ne naştem 
şi în ea murim. 

IH: În veci ea blestemată fie! Să ne retragem în pus- 
tie... 

TRECĂTORII: Cu asta ce am dobândi? Mâncaţi de 
fiare noi am fi! 

IH: Mai bine morți decât bolnavi, decât ai răutăţii 
sclavi! Căci om de om să nu încapă i-e greu fiinţei să pri- 
ceapă! Pământ avem din zare-n zare — nu-i de ajuns pen- 
tru oricare? 

T: Mai mult vor toți! 

IH: Ce idioţi! Când jinduieşti mai mult pe drum, cum 
prețuieşti ce ai acum? 

T: Nu ne explici ce vrei să zici? 

— Ce vreau să zic? se aprinde lisus. Mă trezesc di- 
mineaţa şi mă gândesc la cerul senin şi zic „mulțumesc, 
soare, că ai răsărit şi azi pentru mine” şi voi îmi spuneți 

„eşti un prost, fiindcă soarele a răsărit pentru toţi, nu doar 
pentru tine şi, de fapt, soarele răsare pentru că aşa sunt 
legile mecanicii cereşti” şi pe urmă sunt fericit că şi azi 
reuşesc să-mi purific sufletul — „noi n-avem timp de aşa 
ceva”, dar aveți timp să staţi la taclale, bârfind şi bân- 
du-vă cafelele la nisip, apoi mănânc o coajă de pâine, 
savurând fiecare dumicat şi voi îmi spuneţi „nu poți fi 
mulțumit cu atât, când există atâtea delicatese pe care nu 
ţi le permiţi, dar îmbuibaţii pot”, dar pentru mine mulțu- 
mirea este dată de faptul că pot împărți bucatele mele cu 
Petru şi luda, pentru că mă simt foarte bine alături de ei şi 
depănăm poveşti — „poveştile sunt pentru proşti, viaţa e 
dură”, spuneţi voi, însă eu cred că viaţa este aşa cum este 
şi prefer să-mi umplu sufletul cu gânduri bune şi fru- 
moase, care să-mi aducă pacea şi liniştea, „care linişte” — 
întrebaţi voi — „când nu ştii dacă te mai trezeşti?”, zic 
„ce-mi pasă? aflu eu dimineaţă, că doar de-aia îi mulțu- 
mesc eu soarelui în fiecare zi” — „eşti un fraier, habar n-ai 
câtă suferinţă e în lume şi ce responsabilităţi grele apasă 
pe umerii noştri şi e simplu pentru unul ca tine să dea 
sfaturi din turnul lui de fildeş”, iar eu vă zic „ştiţi ce? dacă 
vreţi neapărat să găsiţi un țap ispăşitor, alegeţi-l pe Dum- 
nezeu, că doar el a creat lumea”, iar voi mă faceţi eretic şi 
blasfemiator, dar cred că habar n-aveţi ce semnifică, de 
fapt, divinitatea — „ce? te crezi mai cu moț decât noi?” mă 
zeflemisiți, da” nu-nţelegeţi că nu mă interesează ce faceți 
voi, eu sunt prea ocupat să fiu fericit împreună cu ceilalți 
care vor să fie fericiți şi să-şi trăiască viața, nu să se plângă 
de ea până îşi dau seama că a trecut şi n-au apucat să se 
bucure de ea? 

Orbul se opreşte din cuvântare, răsuflând greoi. 
Lumea se adunase în jurul lui, ascultând acest discurs 
interminabil. După explozia verbală, liniştea care se în- 
stăpâneşte pare stranie. Doar într-o zonă este agitaţie. Doi 
preoți, însoțiți de o patrulă militară, îşi fac loc prin mul- 
time. 

— La ale voastre treburi să plecați! Vă-mprăştiați! 

Ajung cu greu în cercul liber din mijloc, unde lisus 
stă cu capul plecat, încercând să-şi recapete suflul. Cei din 
jur se dau câțiva paşi în spate. 

— Ce vrei tu, orbule? Probleme? 

Petru se interpune între preoți şi isus. 

„Lăsaţi-l în pace!” avertizează mâinile lui. ÎL priveşte 
pe Iuda. „Nu e treaba mea” ridică acesta din umeri. 

— La treburi voi plecaţi! lar tu, om orb, sfârşeşte! 
Aminte ia la ce vorbeşti, să n-o păţeşti! 

TRECĂTORII: Eşti sus — poți face ce doreşti. Eşti 
jos — doar plângi şi te trudeşti... Căci cel ce strigă ia me- 
reu, iar cel tăcut o duce greu! 

IISUS: Să ne retragem în pustie... 


NOU-VENITUL: Conflictul a-nceput! Teribilă tirada 
lui lisus. Mi-aminteşte de un pasaj din „Un veac de sin- 
gurătate”... 

MENESTRELUL: Văd că Iuda încearcă să-l tem- 
pereze. 

NV: Oare-am avut dreptate? 

M: Cine ştie? Deocamdată, să-i urmărim pe cei abia 
intrați în scenă: preoții. 

4. Această marionetă pe mine mă-nspăimântă 


Cu-a lor şabloane ei tot dreg 

Şi-au reuşit a murdări 

Pân” la amara saturare 

Al lumii trai. 

Şi-acum au nesimţirea ca din vârful stranei 
Să nu îti dea dreptate 

Să te omori?! 


Undeva, într-o încăpere rece şi întunecată, oamenii în 
robe s-au adunat în grabă. Preoţi standardizați: înalţi, 
burtoşi, bărboşi, dogmatici. Stau în picioare şi se foiesc 
neliniştiți, murmurând neîncetat. 

Se-aude o voce de tenor: 

— Caiafa, Mare Preot, ai vrut să ne-adunăm. Ve- 
nit-am! 

Murmurul conteneşte. Se aude un scârţâit, ca o tân- 
guire jalnică. Din umbra portalului se desprinde un trup 
întunecat, înaintând încet într-un scaun cu rotile. 

Scârţ-scârţi 

Fiecare rostogolire a roţilor aduce cu sine o nouă 
tânguială. Clipele trec încet, în tăcerea reverențioasă a 
preoților. Roţile încremenesc. 

CAIAFA: Azi în cetate, dintr-al depărtării colb, ve- 
nit-a un agitator... 

PREOTUL 1: Un orb! 

C: Dar nu vederea-i cea care contează — chiar de n-o 
are, omul tot visează. lar visele acestui orb nebun s-ase- 
meni unor lovituri de tun! 

PREOTUL 2: Pentru a stăpâni, dă lumii o supapă — 
de tiranie, astfel, va crede-atunci că scapă! Iluzia libertății 
s-oferi şi-ai câştigat. Deci, orbul ne ajută. 

C: Ce spui e-adevărat. 

P1: Au ce doresc... 

PREOTUL 3: Asta cred ei, oricum. 

P1: Nu le-arunca, atuncea - tu - jucăria-n drum! E 
doar o marionetă! El joacă — tu doar cântă... 

C: Această marionetă pe mine mă-nspăimântă! Pu- 
neți-vă în locul meu — să-mi risc poziţia mi-e greu! Dacă-i 
convinge, totuşi, cu ceea ce îndrugă devine Mare Preot, 
iar eu sunt pus pe fugă! Mulțimea poate-alege între intrus 
şi mine; ce poate să se-ntâmple nu îmi miroase-a bine! 
Căci în oraşu-acesta nu-i loc pentru-amândoi... 

PREOȚII: Mulțimea e a noastră! Încrede-te în noi! 

C: Dar dacă lucrul creşte şi-ajunge la Pilat? Precum o 
ştim cu toții e-un om tare ciudat. Dacă m-aruncă-n stradă 
din locul cuvenit, punând în al meu scaun pe acest nou 
venit? 

P1: Exagerezi... 

P2: Eşti prea speriat... 

P3: Nimica nu s-a întâmplat! 

C: Eu sunt un hoit — el e un corb! 

P: Nu e nimic decât un orb! 

Caiafa izbeşte cu pumnul în perete. 

— lar eu paralizat sunt într-un scaun! Care-i mai rău? 
Răspundeţi! Cum eu ajuns-am ca infirm aici, la fel de bine 
poate fi ales şi el. Mi-e teamă să îl las să-şi facă jocul! 

— Nu e născut s-ajungă aşa sus! Nu poate converti 
cetatea-ntreagă; elanul şi-l va pierde în curând... 

Caiafa răbufneşte: 

— Adepții lui sunt încă prea puţini, mai bine să scă- 
păm de el acum! De ce să aşteptăm să treacă timpul, să 
regretăm vreodată că n-am fost decişi? 

Vocea de tenor se face din nou auzită: 

— Eu zic că, totuşi, ne-agităm degeaba. E-un foc de 
paie ce se stinge foarte-uşor. 

P: Eşti prea speriat, Caiafa, prea speriat! Nimica nu 
s-a întâmplat. 

C: Nu are rost să pierdem ocazia uriaşă — să-nnăbu- 
şim această ameninţare-n faşă! 

P1: Dar cum să facem asta? 

P2: Să-l lichidăm şi basta! 

P3: Nu cred că este bine să fim aşa direcți — în ochii lui 
Pilat putem părea suspecți. Mai bună e o cursă... 

C: Ideea nu e rea, dar pentru-al prinde-n cursă ne tre- 
bui' cineva! 

P: Îi vom întinde-o cursă, ideea nu e rea, dar pentru- 
aceasta faptă ne trebui’ cineva! 

Tăcerea învăluie din nou camera de piatră. Câteva 
clipe mai apoi, o voce se desprinde din negură: 

— Cu el doi oameni umblă, iar unu-i e fidel. Pe celă- 
lalt cerca-vom ca să-l ademenim - nu pare-a-i fi aproape 
şi poate reuşim. 

— Aşa să facem, dară! 

— Rămâne-n acest fel! 

CAIAFA si PREOȚII: Nu are rost să pierdem ocazia 
uriaşă — să-nnăbuşim această ameninţare-n faşă! 

NOU-VENITUL: Sunt curios să văd motivaţia lui 
Tuda pentru a-l vinde pe lisus. Chestia aia cu 30 de arginţi 
mi se pare o băşcălie. 

MENESTRELUL: Depinde; o poți considera o figură 
de stil. 

NV: Chiar şi aşa, e inadmisibil că nu se specifică ni- 
căieri relaţia lui Iuda cu lisus. Faza de la „Cina cea de 
Taină” e doar finalul unei poveşti pe care „Biblia” o omite. 

M: Poate să fie din cauza motivului enunțat de tine 
anterior? Pentru a putea impune un mit, era nevoie să nu 
existe nimeni care să fi văzut o fisură în el. lar dacă a exis- 
tat o asemenea persoană, ei i-au fost trecute sub tăcere 
ideile şi s-a păstrat doar deznodământul, răstălmăcit şi el? 


5. Baletul minților 


De-un lucru nu pot să mă leg 

Dacă la baza lui n-aş şti 

C-am pus, cu-ntreaga mea ardoare, 
Iubire doar. 

Aşa că, decât lupta pentru a mea pază, 
Mai bine mă întind pe spate 

În câmp de flori. 


Bang-bang! Bang-bang! 

Clopotele bisericii reci şi întunecate. 

Toca-toca-toca-toca-toca-toca-toca-toc! 

Toaca răsunând a gol sub mâinile grăbite ale unui 
călugăr. 

Toca-toca-bang-bang! 

Toca-toca-bang-bang! 

Fâş-fâş! Fâş-fâş! 

Picioarele obosite ale enoriaşilor târşindu-şi papucii 

pe pardoseală. 

Toca-toc-bang-fâş-fâş! 

Toca-toc-bang-fâş-fâş! 

Cling-cling! Cling-cling! 

Cădelniţa, într-un continuu du-te vino adimensional. 

Cling-toca-toc-bang-fâş-fâş! 

Cling-toca-toc-bang-fâş-fâş! 

„„„Linişte... 

MINTEA 1: Al nostru tată care eşti în ceruri... 

MINTEA 2: Citit-am ieri că-n lume sunt şi geruri! 
„„„fie sfințit numele Tău... 

MINTEA 3: Vecinul meu e-atât de rău! 
„„„să vie-mpărăţia Ta... 

MINȚILE: ...şi să se facă voia Ia... 

MINTEA 4: „„.precum în cer aşa şi pe 

pământ... 

MINTEA 5: Socrul azi-mâine e-n mormânt! 
„„.îmbucătura noastră cea de toate zilele... 

MINTEA 6: Pentru copil eu încercat-am toate pilele! 
...azi nouă să ne-o dai... 

MINTEA 7: Îmi cumpăr nişte cai! 
...Şi ne iartă nouă greşelile noastre... 

MINTEA 8: Toate femeile, vă spun, sunt proaste! 
...precum iertăm şi noi la toți greşiţii noştri... 

MINTEA 9: Voi, preoţi îmbuibaţi, cu acoliții voştri! 
„„.şi pe noi nu ne duce în ispită... 

MINTEA 10: Oare fătuca aia e într-adevăr cinstită? 
„„„ci de cel rău ne izbăveşte... 

MINTEA 11: Pilat din Pont ne cam prosteşte! 
„„„căci a Ta e-mpărăţia... 

MINTEA 12: Cu cine-mi e acum soţia? 
...puterea şi slava în veci... 

MINTEA 13: Peste pasajul ăsta treci! 


MINȚILE: ...AMIN! 


PREOȚII: Râu blând, fii bun, ne izbăveşte, ascunde- 
n sânul Tău mult peşte! Adu-ne ploaia să ne răcorească, 


adu belşugul să ne mulțumească; rămâi pe veci alături de 


cetate şi ține moartea din deşert departe! 


MINȚILE BĂRBAŢILOR: 


Tipa de-acolo-arată foarte 
bine şi văd că se tot uită du- 
pă mine... Oh, Doamne, 
mâine iar lucrez! Boul de şef 
mă face să turbez... E-un 
căpcăun ce nu-mi dă bani 
destui, dar pentru altul are, 
că e al nu-ştiu-cui! Da-i fra- 
ieresc la lucru pe-ai mei tâm- 
piți colegi şi o s-o duc pe 
urmă ca un urmaş de regi! 
Îmi las apoi nevasta, copiii-i 
părăsesc şi cu gagica aia ca-n 
Rai o să trăiesc! 


MINŢILE FEMEILOR: 


Oh, crudă soartă ne-a fost 
dată nouă! Bărbaţii ne vor, 
fiecare, câte două: nevastă cu 
copii — prestigiu-n societate, 
amantă-ncântătoare — o viaţă 
deşănţată. Ne stingem viața 
cu familia-n spate, iar ei spun 
despre noi că suntem proas- 
te toate! Când suntem lao- 
laltă de lume povestim, iar ei 
îşi râd în barbă spunând ca 
noi bârfim! Nu se gândesc 
că-n viață dorim şi noi un 
bine: să fim pe veci uitate în 


mii de magazine! 


332 / LUCIAN-DRAGOŞ BOGDAN 


IISUS: Casa Tatălui clădită-i ca lăcaş al rugăciunii — 
voi o faceţi cuib al crimei şi un leagăn al minciunii! Plecaţi! 
Fii blestemați... 

Toţi se întorc spre dreapta în acelaşi ritm alert. Pi- 
ciorul drept puţin în spate, mâna stângă ridicată în drep- 
tul feţei, palma acoperind pudic gura, un “oh” şocat din 
mii de piepturi. 

Tuda îl trage grăbit deoparte pe isus. 

— Nebun eşti? Vrei să te linşeze? De ce faci aşa va- 
luri? Au mintea ţi-ai pierdut? 

— Tu, care le vezi chipul, acum pe loc îmi spune: câţi 
par măcar că gândul le e la cele sfinte? 

— Păi... 

— Îi spun eu — eu, orbul! — că toți sunt nişte falsuri, 
ce nu ştiu ce e sacrul şi-şi bat joc de lăcaşe! Ce caută aicea? 
Afară, zic, afară! 

— lisus, opreşte-ţi vorba! 

— Ce vrea acest eretic? 

I: Plecaţi! Fii blestemați... 


NOU-VENITUL: Cred că, dacă lisus nu ar fi fost orb, 
faza ar fi fost mai picantă. 

MENESTRELUL: Lasă asta! Rememorează scena: 
toți mişcându-se în acelaşi ritm, teleghidați! Niciunul n-a 
făcut vreun gest diferit măcar cu un deget! Arătau ca şi 
cum ar fi fost picioarele unui miriapod! Un spectacol cu 
adevărat unic! Cotidian, aş putea zice... 

6. Suită pentru luda şi lerusalim 


Sfârşitul, ultimul strateg, 

Peste noi oricum va veni 

— Din diavoli făcând transformare 

În îngeri albi. Doar tălpile vor ține-n ele urma manei 
Acelor clipe-ntunecate 

De multe ori... 


a) Andante 


Biet Ierusalim, sunt trist — ai decăzut. 
Castelul tău din nouri s-a preschimbat în lut... 
(lisus) 


Ziua se ascunsese dincolo de curbura orizontului, 
lăsând cetatea în stăpânirea nopţii. O lună rotundă, aure- 
olată cu reflexii palide, conducea roiul de stele pe câmpia 
semisferică a cerului. 

Iuda se ridicase din colţul în care se aciuaseră. Un fior 
îi străbătuse trupul amorțţit. Era încă răcoare, iar asta îl 
făcuse să se înfofolească şi mai bine în haina albă. Pornise 
cu paşi grăbiţi pe străzi — avea s-o lase mai moale după ce 
sângele i se va fi pus în mişcare. leşise în strada prin- 
cipală. 

Tăcere. Nici un sunet nu penetra zidul de vată care-i 
astupa timpanele. Linişte. 

O linişte abisală. 

În spatele unui geam luminat — oameni agitându-se 
cu pahare în mână. Probabil ziua cuiva. Sigur muzica 
revărsându-se pe stradă şi apoi, prin rigole, curgând mai 
departe. 

Pe trotuarul opus — câţiva tineri. Probabil, în drum 
spre o distracţie. Râsete şi glume spărgând noaptea în 
cascade silențioase. Un câine urmărind tăcut o pisică. Nu 
tu miau, nu tu ham. O viaţă purtată pe aripile vântului 
precum o peliculă de film mut. 

Ssst-ssst! 

Tăcere! 

Filmul mut îşi mai derula un cadru. 

Ssst-ssst! 

Tăcere! 

Nu mai faceţi zgomot, căci, oricum, nu v-am auzit! 

Ssst-ssst! 

Difuzoarele nu funcționau. 

În fața ochilor — o intrare. Deasupra ei — o inscripţie: 
„Magia rezolvă totul”. O perdea în loc de uşă. Ziduri sco- 
rojite. 

Iuda intrase. O lumină difuză. Un miros ciudat; plă- 
cut şi, totodată, deranjant. În față, la o masă prăfuită — o fi- 
ință acoperită cu o pelerină decolorată. Capul, plecat, as- 
cuns de o glugă. Mâinile, lungi şi slabe, protejate de mănuşi. 

Iuda băgase mâna în faldurile hainei şi scosese un 
bilet. 

— Aveam un bonus! S-aud am vrut... 

Fiinţa nu schițase nici un gest. Doar că, sub ochii mi- 
raţi ai surdului, praful de pe masă prinsese să se unească 
în cuvinte. 

„Sigur ai fost? Nu cheltuiai un bonus de pomană!” 

— Sigur! De linişte m-am săturat... 

„Ale tale daruri nu huleai...” 

— AM VRUT SĂ AUD! 

Paf! 

Bonusul dispăruse din mâna întinsă. 

„Am auzit un bubuit... Auzeam! AUZEAM! ” 

Urechea, nouă, proaspătă, prinzând în filtrul ei până 
şi frecarea firelor de praf. Catalogând sunet după sunet. 
Retrăgându-se deranjată, zgâriată, în faţa unor sunete 
obişnuite. 

Un auz perfect. 

Peste toate zgomotele se suprapusese o voce hârâită, 
venind de sub gluga decolorată: 

— Ai vrut s-auzi? Te făceam Eu să auzi! 

Flick! pocniseră degetele mâinii stângi. Încăperea 
dispăruse. 


b) Moderatto 


Biet Ierusalim, cu viața ta uşoară 
suflarea din cetate uitat-a chiar să moară... 
(lisus) 


Mulțimea se scurge prin timp asemeni unui fluviu în 
leagănul albiei sale. Locuri cu vârtej, stânci ce trebuie oco- 
lite, praguri peste care se sare în necunoscut, curgeri mol- 
come, învolburări furibunde. 

La capătul inexistent al tunelului timpului — ei doi. 

Puhoiul se apropie. Tumultul vocilor creşte, se pre- 
schimbă în muget. Mulțimea e tot mai aproape. Ajunge la 
trei paşi în faţa lor. Se opreşte. 

Fiinţa porneşte liniştită spre masa care se dă în lături 
din calea ei şi i se închide în urmă. luda o urmează. Stau 
acum în mijlocul unui cerc înconjurat de oameni. 

(față): Născuţi să trăim, să murim, născuţi să urâm, 
să iubim... 

(faţă, stânga): Urme de paşi noi trasăm printr-un 
timp, să dăm socoteală unor zei din Olimp... 

(faţă, stânga, spate): Scurmând prin necazuri, răutăți 
şi durere, cu oaze de bine trasăm vieţii repere. 

(faţă, stânga, spate, dreapta): Ne naştem, trăim cum 
putem şi murim. Al timpului rit noi în veac săvârşim. 

Iuda rămâne încremenit sub impresia şocantă a 
demonstraţiei de putere făcută de sistemul surround. 
Sunetul dându-i ocol, într-o spirală ameţitoare, legându-l 
cu impregnarea vorbelor pe foaia agitată a creierului. 

— Fantastic! Atâta crud real vărsat din mii de piep- 
turi împrejur... 

Fiinţa tace. Dirijorul se opreşte, făcând semn corului 
să continue. Fluidul general, fundalul, rămâne acelaşi. 
Dar acum omul în frac dirijează separat, distinct — cu câte 
o mână, fiecare din cele patru grupuri. 


(faţă): (stânga): (spate): (dreapta): 
Am nevoie de  Plăcerea vieţii Banii ce din Puterea e to- 
cineva să mă o găsesc în muncă eu tul, doar asta- 
lecuiască, am trup, doar în i-am dobândit mi doresc- 
nevoie de ci- el — desfrânat, în afaceri gra- pentru ea pe 
neva să mă ațâțând sim-  se-acumi-am oricine cu 


ocrotească! tțulîn chip şi investit. smirnă slujesc. 


Mi-e atât de 
greu să țin 
viața în frâu, 
de-atâtea ori 
am vrut să mă 
înec în râu... 
Căci traiul e 
crud în acest 
loc blestemat 
— destabiliza- 
torul fericit ar 
trebui con- 
damnat! 


fel: îmbuibat 
de mâncare, 
îmbătat de al- 
cool, privind 
arcuirea ne- 
bună a unui 
trup gol. 
Consumând 
orice strop 
energetic din 
mine le urlu 
tuturor că 
doar aşa e 
bine! 


Voi avea ma- 
şină, casă, aur 
pur, pietre 
nestemate vor 
Toi în jur. 
Pentru-a-mi 
satisface pofta 
de-avuţie îl 
calc pe acela 
ce-n cale-o 
să-mi fie! 

Să poţi zice 
multe, să dai 
legi şi decrete, 
cu cei ce 
le-ncalcă să 
trânteşti de 
perete. 
Putere să fie! 
Acest crez îl 
urmez — 

pe cine-l con- 
testă prefer 
să-l lichidez! 


Efectul cuadrofoniei îl izbeşte şi mai puternic pe 


bietul Iuda, care stă dezorientat în mijlocul cercului. Aude 


sunetele care se revarsă peste el, fără oprire. Glasul ființei 


acoperă vacarmul. 


— Luaţi-l! 


Mulțimea se repede ca un val uriaş asupra lui, închi- 


zându-lîn sânul ei. Iuda îşi acoperă speriat ochii cu mâinile. 


c) Allegro 


Biet Ierusalim, pustiul ce-i în tine 
preschimbă tot ce-atinge în palide ruine... 


(lisus) 


Când îşi va lua mâinile din față va vedea că se va afla 


pe un scaun într-un local imens. In jurul lui va fi o 

petrecere. Un fum gros în aer — o împletitură de arome de 
ţigări. Un vacarm asurzitor reverberat de coloanele de 
marmură şi de pereţii încărcați cu ornamente, cu toată 
lumea vorbind deodată şi nimeni ascultând. 

În faţa mesei se va posta un chelner pedant. 

— Ce va dori domnul? 

Fără să-şi fi revenit din uluială, Iuda va întreba me- 
canic: 

— Ce veţi avea? 

Chelnerul îi va întinde zâmbitor caietul legat în piele, 
cu litere gotice suflate în aur. 

— Uitaţi-vă la meniu: vă vom servi rock ă la carte, 
dans de nud stropit cu şampanie, black-jack asortat, iar ca 
desert ne vom permite să vă rezervăm o mică surpriză. 

Tuda îl va privi consternat pe chelnerul care, zâmbind 
în continuare afabil, se va întoarce spre unul dintre col- 
ţurile încăperii şi va comanda cu o voce autoritară: 

— Un rock à la carte pentru domnul! 

Rata-ta-rata-ta-rata-ta-tam! 

Bateria cadenţând atmosfera. 

Bam-bam-ba-ba-bam! 

Bassul strecurându-şi vibraţiile calde şi dureroase. Pe 
nesimţite, amplificatoarele păşind în linia lor de maxim şi 
prăbuşind ritmurile devastatoare de chitară. În umbra 
acestui ritm rostogolitor — clapele, conducând ascultăto- 
rul pe inevitabilul drum al obedienţei. 

Iar apoi, strigătul — acea voce non-umană, ascuțită şi 
dulce. 

La început, oaspetele se va simţi zdrobit, distrus de 
aceste zgomote dure. Cu timpul, sunetele i se vor infiltra 

prin porii larg deschişi, punându-i — bătaie cu bătaie — 
sângele în mişcare. Adrenalina îşi va face simțită prezența 
tot mai mult. Publicul va urla, isterizat. Va leşina, va im- 
plora, dorind o fărâmă din idolii clădiți pe piedestalul 
scenei. Se va zbate, scuturându-şi pletele sub şocurile vio- 
lente ale muzicii. Toţi vor conduce un dans numai de ei 
ştiut, dar nimeni nu va dansa. 

„Nu vei vrea să te potriveşti în acest cadru? Nu vei 
vrea să-ți trăieşti viaţa şi tu?” 

Strigătul mult aşteptat va răzbate, în sfârşit: 

— Ba da! 

Scaunul va cădea sfărâmat la podea. Hainele vor fi 
sfâşiate. Scuturarea trupului străbătut de sângele cloco- 
tind va începe. Va fi vremea petrecerii. 

— Felul doi va veni pentru domnul! 

Luminile se vor estompa şi, din negura unei cortine, 
vor sări corpuri goale, cu linii armonioase, voluptuoase, 
provocatoare, aţâțătoare. Pocnetele curajoase se vor stre- 
cura prin ritmul bateriei, acompaniate de valuri de şam- 
panie. 

— Veţi bea şi vă veţi veseli! 

Reacţii chimice în interiorul trupului-victimă. Came- 
ra se va roti. Mintea va fi golită. Picioarele vor fi de plumb, 
incapabile să se despleticească. Trupurile goale vor dansa 
hipnotic, lasciv. 

— Le veţi luaţi acum! Vor fi ale voastre! 

Mulțimea, dezlănțuindu-şi sălbatic pasiunile, refu- 
lându-se. Gemete de satisfacţie, țipete de extaz. 

— Vină black-jack-ul asortat! 

Banii vor cădea din buzunare, se vor roti nebuni pe 
masa de joc. 

Fâş-fâş! Cling-cling! 

Zbierete, urlete... 

Bani! Bani! BANI! 

MULŢIMEA: Voi pierde! Voi câştiga! Voi fi bogat! Voi 
fi săract! Banii-or fi o pacoste, banii-or fi o dragoste — te 
vor ridica, te vor cobori, te vor salva, te vor omori! 

Tuda va bate entuziasmat cu pumnul în masă. 

— Surpriza voi vrea! 


d) Vivace-presto 


Biet Ierusalim, ai prins mişcarea-n cleşte 
uitând că-n lume numai prezentul dăinuieşte... 
(lisus) 


PREOȚII: Ai cerut surpriza — ne-ai chemat pe noi! 
Dorim o şansă ca să-i prindem pe cei doi! 

MULŢIMEA: lisus, lisus, lisus e un ratat! Să-l prin- 
dem, să-l prindem, să fie condamnat! 

CAIAFA: Pe cei doi noi dorim să-i avem până-n 
zori... 

P: Ca să salvezi cetatea, Caiafa, să-i omori! 

M: lisus, Iisus, lisus e un ratat! să-l prindem, să-l 
prindem, să fie condamnat! 

C: Aşa vom face... 

M: Aşa ne vom salva! 

C: Dar pentru-al prinde-n cursă eu vreau pe cineva! 

M: PE EL! 

Toate mâinile se întind către Iuda. 

IUDA: Dar... de ce eu? Prieten îmi e de demult... 

P: Nu vezi că vrea să stingă al vieții drag tumult? 

I: Într-adevăr... 

C: Nu poate fi aşa! 

I: Şi, totuşi, eu... 

C: Nu ai ce regreta! Pentru binele ce-l faci vei fi plătit, 
se-nţelege — vei rămâne cu noi, să trăieşti ca un rege. Do- 
rim doar un motiv să-l ducem la Pilat, să îi dea socoteală, 
să fie judecat! 

I: Schimbarea vrea s-aducă, oamenii să trezească. Să 
nu mai fie-o turmă... Ajunge-atât? 

P: Ajunge. 

I: Şi totuşi... 

C: Taci! Nu spune! Îţi înţeleg durerea, ştiu ce simţi tu 
acum, dar pentru-al nostru bine îl vei opri din drum! 

Tuda tace. Priveşte la tot spectacolul care-l înconjoară. 
Pumnii încleştaţi, cu degetul mare plimbându-se agitat 
peste celelalte. Umerii adunaţi, umil. Dinţii mestecând 
buza inferioară. Limba plimbându-se bezmetic de la o 
măsea la alta. Nările fremătând temătoare. Respirația 
grăbită, şuierătoare. Obrajii traşi, palizi. Urechile stacojii. 
Ochii trişti clipind des. Pupilele dilatate. Irisul — firişoare 
negre pe întinderea brună, acum drepte, o clipă mai apoi 
tremurate. Pupila contractându-se şi dilatându-se. În 
spatele ei, două cadre: lisus cu Petru şi Caiafapreoțiimul- 
ţimea. Clip — o închidere a pleoapelor. Clip — alta. Clip. 
Clip. Clip. 

Un oftat. 


342 / LUCIAN-DRAGOŞ BOGDAN 


C: O vei face? 


I: O voi face... 
(În scenă se află acum şi fiinta în halatul ei decolorat) 


NOU-VENITUL: Bietul Iuda! Am avut dreptate — 
încearcă să menţină ordinea existentă. Dar cine are drep- 
tul să judece cum vrea să trăiască unul sau altul? De ce nu 
şi-ar apăra lumea? 

MENESTRELUL: Să-l vedem acum pe lisus. Îmi 
place la nebunie scena din grădina Ghetsimani. Mă face 
să plâng de fiecare dată „Iată, dacă este cu putință, depăr- 
tează de la mine paharul acesta! Totuşi nu cum voiesc eu, 
ci cum voieşti Tu.” Monumental... 

FIINŢA: Pură melodramă! Doar n-a fost nimeni cu el 
atunci. De unde se ştie ce a zis? 


7. Cum poate să-i convingă un nebun? 


Mersul acesta nu-l mai neg. 

Nu poate altfel a lovi 

Decât ca-ntreaga răsuflare 
Dintr-un prezent 

Ce poartă-n el izvorul pur al tainei, 
A vieții-ntregi eternitate: 

Te naşti şi mori. 


Sonata Lunii: Adagio Sostenuto 
Ludwig van Beethoven 
„Sonata Opus 27 Nr 2 În Do Diez Minor” (1802) 

Bună, Doamne! 
Sunt eu, fiul Tău 


Am venit prea devreme? Am venit prea târziu? 
Nu trebuia să vin 

deloc? 

Mă lovesc cu pietre şi spun că sunt nebun... 
Aşa să fie, oare? 

„Eşti orb!” îmi spun. 

Asta mă doare. 

Sunt orb? Aşa să fie, oare? 

Sau orbi sunt ei, căci 

nu văd viaţa clocotind în jurul lor 

precum râul îşi unduieşte şuvoaiele în albia 
fericirii? 

Insistă să admire paloarea confuză şi nebună a 
insulei pierzătoare de vieți omeneşti 

venind în pasul târşâit al 

clipei ultime. 


Iubesc frumosul simplitatea, perfecțiunea! 
Oh, ce n-aş da să nu pierd 
lumina! 


Dar, chiar de n-o pierd, la ce-mi poate ajuta 
dacă acelor suflete rănite n-o pot da? 

Cum să-i învăţ? Cum să le spun? 

Cum poate să-i convingă un nebun? 

Dacă exişti într-adevăr, 
învață-mă! 
Te rog... 


— Un bonus ai. 

— Tu cine eşti? 

— O carte din pachetul pe care-l ţine El în mână. 
Cartea ce-ai tras-o tu... 

— E bună, sau e rea? 

— Nu sunt cărţi bune, rele. Toate spunem ceva — 
ce-nveţi din ce-ţi arată cartea-i important. 

— Tu ce-mi arăţi? 

— Ființ-acoperită-n pelerină, cu cap ascuns de glugă 
şi mâinile-n mănuşi. 

— Şi ce îmi spui? 

— Un bonus ai. 

— De vrei, ia-l tu şi-l dă oricui. 

— Eu ţie vreau a-l da. 

— Ce pot face cu el? 

— Orice vei vrea: să vezi, să-nveţi pe cei din jur lu- 
mina... 

— Să sar un pas? Nu-i bine. Aceste lucruri am a 
le-nvăţa doar eu. 

— Dar şansa? Ea-ţi oferă un atu. 

— M-avantajează. 

— De-ţi este spre câştig, îl meritai. Destui se-aruncă 
cu atuu-n groapă. 

— Atunci îmi spui — ce-o să aleg, ce face? 

— Nu. 

— Prieten nu-mi eşti? 

— Tocmai fiindcă îţi sunt. 

— Lăsa-m-ai să apuc un drum greşit? 

— Sunt drumuri doar. Nu-s bune, ori greşite. 

— "Nainte-ai spus că unii-n groapă merg cu-atuul. Te 
contrazici aici. 

— Deloc. 

— Nimic, deci, n-are sens. Oricine poate face orice 
vrea, căci nu contează. 

— Exact. 

— Deci jocu-i important, nu scopul lui. 

— Scop nu există. Sau scop e jocul. 

— Asta spuneam şi eu, vezi bine. Tu zis-ai însă mai 
profund. 

— Şi-atunci? 

— Cred că mi-am folosit acum biletul. 

— Nu asta mă interesează. 

— Cum? De vrei să ştii la ce-am ajuns cu el, te con- 
trazici. 

— De ce crezi tu aceasta? Cum jocul e un scop în sine, 
nu poate fi şi scopul joc? 

— Dreptate ai. 

— Şi-atunci? 

— L-aştept pe Iuda. 

— De ce? 

— Nu-mi pasă dacă vine-au ba. 


NOU-VENITUL: Să fie asta-nţelepciunea vieţii? 

MENESTRELUL: Totul e aranjat, oricum! Chiar lisus 
îi spune lui Pilat că nu poate schimba nimic, căci e voința 
Domnului... 


346 / LUCIAN-DRAGOŞ BOGDAN 


FIINŢA: Atunci de ce e considerat Pilat aşa impor- 
tant? După părerea mea, chestia cu Pilat te poate face să te 
întrebi dacă întreaga poveste nu e, de fapt, un fals. E 
elementul care nu se potriveşte-n puzzle. 


8. De ce sunt eu, Pilat, răspunsul? 


Doar ei, realii, mai culeg 

Cu ce mobile ar dori 

Să-şi facă — dacă pot — mai mare 

Gloria moartă. 

Având viața precum împietrirea stanei, 
Cu-a lor dreptate, 

Inchizitori... 


The Trial 
Pink Floyd 
Albumul „The Wall”(1979) 


Cine sunt aceşti oameni? 

Ce vor aceşti oameni? 

De ce-mi tulbură pacea sufletească cu mâinile lor 
murdare de sânge? 

De ce sunt eu, Pilat, răspunsul? 


CAIAFA: Destabilizatorul a fost adus la tine — 
motivul e revolta, ştii asta foarte bine! 
MULȚIMEA: Să fie judecat! Să fie condamnat! 

De ce sunt eu, Pilat, răspunsul? 


C: Agită lumea din cetate! 
PREOȚII: Doar tu poţi face-acum dreptate! 
M: Să fie judecat! Să fie condamnat! 


E-atât de liniştit, de detaşat. Nu pot să cred că ar fi 
vinovat de tot ce-i pun în spate-aceste brute. Îmi pare rău, 
dar jocurile-au fost făcute... 

„De ce crezi asta?” 

„Priveşte-i: gloata de nebuni! Orice aş spune eu 
acum, sentința fost-a deja de ei dată...” 

„Și, totuşi, eşti al lor conducător! Voinţa-ţi va fi res- 
pectată de popor!” 

„Conducător fiind poţi face una, alta, dar nu te poţi 
împotrivi întregului norod. De le voi sta în cale în această 
clipă, veni-va vremea când m-or azvârli deoparte!” 
„Contează asta pentru tine?” 


M: Să fie judecat! Să fie condamnat! 


„Da, contează.” 

„Un bonus ai — poţi a obține mâna cu care-acum în 
frâu să-i ţii.” 

„Şi astfel voi sfârşi-ntr-o zi în râu! Îmi pare rău de el, 
dar — oarecum — vreun gest de-al lui i-a dat această soartă. 
E karma lui şi-a-ntregului norod — eu mâinile îmi voi 
păstra curate!” 

„Dar nu ai mâini!” 

„Şi nici nu vreau. De pe această înscenare răspun- 
derea mi-o iau! ” 


PILAT: Al vostru e, de vreţi să-l judecaţi! 
C: În faţa ta rămânem prea-plecați! Să-l judecăm cu 
toţii aşadar! 


Şi uite înc-o crimă în zadar... 
„In mâna ta e totul.” 
„Totul?! Sau nimic?” 


C: Ce hotărât-aţi? 
M: MOARTEA! 


Biata marionetă umană e înghițită de fiarele flă- 
mânde. Bucăţi de carne însângerate se scurg din trup prin 
haina sfâşiată, ducând cu ele suflul vieţii lui. Cade. Îl calcă 
în picioare — un trup, zdrobit. Ei strigă şi mai tare. Oase 
frânte. Teasta sfărâmată, plutind într-o gelatină verzuie. 
Carnea plescăind sub şenilele dansului lor dement. 

Sfârşitul. 


NOU-VENITUL: Oribil... Dar Pilat e în plus în po- 
vestea asta, într-adevăr! N-are nici în clin nici în mânecă 
cu deznodământul ei. De ce să-şi pună el capul pe butuc 
pentru ceva ce nici măcar nu înțelege? 

MENESTRELUL: Sunt curios ce o să facă Petru. Se va 
dezice de Iisus, sau nu? 

FIINŢA: Faptul de a se dezice n-ar face decât să-l 
pună pe aceeaşi poziţie cu Iuda. Cum ar putea apoi să 

devină un continuator al învățăturilor lui lisus, fără să fie 
un ipocrit? 


9. Norocu-mi voi cerca / Cu morții rămân eu 


Chiar de le spui, nu înțeleg 

Nici de-ar vedea, nici de-ar citi: 

— „Nu te uita la paiul care 

E în alt ochi”. 

Căci mergem singuri către cântul goarnei, 
Cu trupurile închistate 

În cruci de sori. 


Who Wants To Live Forever 


Queen 
Albumul „A Kind Of Magic” (1986) 


E gata totul... 

L-au prins şi l-au îngropat în ignoranţa lor. Sânge pe 
terase, picurând în sufletul dalelor de marmură din piaţă, 
arzând în flăcări de iad pe toţi cei care vor mai cuteza 
vreodată să păşească pe acolo. 

Visul lui, lumea pe care o vedea dincolo de lumina 
moartă a ochilor închişi, totul a pierit. O adiere de speran- 
tă, o sămânță de fericire smulsă de la sânul fraged al în- 
gerului care de-abia apucase să-i dea naştere. Lacrimi 
picurând din ochii la fel de orbi ai statuilor. Uscăciune 
izvorând din ochii prea-văzători ai oamenilor. 

A încercat măcar cineva să-l înțeleagă? 

„Dar încercat-ai tu?” 

„Făcut-o-am, ştii bine! I-am înţeles fiinţa cea plină de 
virtute... Aşa fragil şi paşnic, dorind să îi înveţe... Nesă- 
buit sau darnic? Ţinându-şi pentru sine comoara sa de aur 
ar fi ajuns la ceruri — un porumbel divin. Dorind să îi 
ajute, să le arate calea, şi-a risipit comoara în suflete pus- 
tii — n-a apucat s-ajungă pe tronul lui cu perle, căci i-au 
oprit “nălțarea cu sânge şi durere...” 

„Dar ce-o să faci tu, Petru, cu ce ţi-a dat el ţie? Vei 
împărți cu alții — al lui vis să-l învii? Sau ţii doar pentru 
tine, strângând a lui comoară, s-ajungi pe tron în ceruri, în 
locul ce-i menit?” 

„Voi face-n al lui spirit: norocu-mi voi cerca” 

„Prea bine-atunci, alege: stânga sau dreapta mea?” 

„Să fie stânga dară!” 

„E drumul vrut de el. Preschimbă-n glas cel bonus, să 
poţi a-i învăţa.” 

„Aşa va fi. Amin!” 

Am aruncat deoparte minunatul dar al tăcerii, cel 
care te ajută să aduni virtuți în tine. Putea-voi oare, aşa, să 
mai ajung la capăt? Să mai prind în căuşul palmei izvorul 
luminii? 


Child In Time 
Deep Purple 
Albumul „Deep Purple In Rock” (1970) 


— Bună, Petru. 
— Iuda? Tu? 
— Vorbeşti? I-ai luat tu locul? 

— L-am luat. Mă vei trăda? Vândutu-ţi-ai un prieten 
în nebunia ta — cu mine ce vei face? 

— Pe tine te-oi salva. Căci te vor şi pe tine sacrificat 
pe-altar. Trebui' să pleci de-aicea spre alte zări! 

— De ce? 

— Alui lisus cuvinte nu-s pentru ei făcute. A lor lume 
trăieşte în altă strălucire — spectacol, doar spectacol, e-o 
lume pentru mine. A voastră-nvățătură aduce. Eu îi voi da 
ce-aşteaptă. 

— Ce? 

— Tu pleacă! Departe mergi, în lume, învaţă-i pe cei 
vii! Cu morţii rămân eu. 

— Adio, atunci! 

— Adio! 

Marile porți ale Ierusalimului se închid în urma 
călătorului. 

Paşi pe nisip. Petru. 

Urme pe nisip, paşi pe nisip. Petru. 

Urme pe nisip, urme pe nisip, paşi pe nisip. Petru. 
Urme pe nisip, urme pe nisip, urme pe nisip, paşi pe 
nisip. Petru. 

Urme de paşi pe nisip. 

Urme pe nisip. 


Urme. 

Iuda şi oraşul. 

Iisus — un orb. Ce-ai vrut să ne arăţi? O altă lume, 
plină de prezent, de viaţa clipei. Ce ai făcut cu-a ta orbire? 
Te-a ajutat să fii departe de tentaţiile mincinoase şi uşoare 
ale lumii. Departe de spoiala ce-i acoperă inima. Departe 
de ceea ce tu numeai moarte. Dar nu cumva ea te-a trimis 

într-o utopie? Nu te-a făcut să ne crezi altceva decât sun- 
tem? Zei în loc de oameni? Nu te-a făcut să uiţi că slăbi- 
ciunea e o cale mai uşoară şi că e nevoie de mult mai mult 
decât de nişte vorbe pentru a ne scoate din nimicnicia 
noastră? Nu te-ai gândit că omul e o ființă din carne şi 
sânge, care se lasă subjugată de mocirla resemnării? De ce 
te-ai irosit în van şi nu ai urmat doar tu calea ce ţi se-nfă- 
țişase? 

— Dar era nevoie să-l ucideți pentru asta? 

Petru — un mut. Continuatorul utopiei. De ce ţi-ai 
părăsit minunatul dar al tăcerii? Să nu spui o vorbă, fie ea 
bună sau rea, ci să te păstrezi mereu în carcasa gândurilor — 
pământul ideal pentru sămânţa înțelepciunii orbului. 
Puteai creşte în trupul tău acea utopie. De ce ai preferat să 
răspândeşti sămânţa? Merită să fii altruist cu pietrele? 

— Dar era nevoie să-l huliți pentru asta? 

Ei şi eu. Cine sunt eu? Cel rău? Îşi vor aminti de mine 
ca de un trădător. Dar sunt chiar aşa de vinovat pentru că 
sunt om? Pentru că am vrut să apăr lumea de un vis? Un 
vis care putea distruge totul? 

— Dar meritațţi voi acest pas al meu? 

Iuda, Caiafa şi Pilat. 

— De ce te învinovățeşti? Ai fost un Om din So- 
cietate. Ce ai făcut tu trebuia făcut. 

— Au tu vorbeşti, Caiafa? Căci frică ţi-a fost ţie de 
suflul plin de viaţă ce orbul l-a adus. Tu erai vechi şi 
putred, el era nou şi proaspăt. 

— Aşa ajung cu toţii când sunt la vârsta mea. De tineri 
le e teamă, de nou le este frică. Sunt speriaţi de faptul că 


au fost depăşiţi, că — orişice ar face — nu mai pot ține pasul. 

— Şi asta e o scuză? 

— Da. Pentru mine e. 

— Rămâi atunci cu vechiul! În râu cu tine! 

— Aaaaaaah! 

— Şi tu, Pilat? 

— Ce ai fi vrut să fac? Să judec o mulțime ce zace pe 
pământuri cu o ființă care din cer s-a pogorât? Ce etalon 
să aflu? Cum să îi socotesc? 

— Într-adevăr... Tu pleacă! Cu tine nu am treabă... 

— Şi-ntreg Ierusalimul? 

— Cu morții rămân eu. 

— Adio, atunci! 

— Adio! 

Marile porţi ale Ierusalimului se închid în urma călă- 
torului. 

Paşi pe nisip. Pilat. 

Urme pe nisip, paşi pe nisip. Pilat. 

Urme pe nisip, urme pe nisip, paşi pe nisip. Pilat. 
Urme pe nisip, urme pe nisip, urme pe nisip, paşi pe 
nisip. Pilat. 

Urme de paşi pe nisip. 

Urme pe nisip. 


Urme. 

Iuda şi oraşul. 

— E timpul să plătiţi! 

Casele sar în aer una după alta. Oamenii fug îngro- 
ziți, urlând, printre proiectilele de moloz care se prăvălesc 
peste ei din ceruri. luda se plimbă impunător printre ei, 
doborându-i cu rafale de mitralieră. 

Taca-taca-taca-taca! 

Şi cântecul macabru al armei încinse nu se mai opreş- 
te. Nu se mai poate opri. E mitraliera Îngerului Morţii. 

Taca-taca-taca-taca! 

Taca-taca-taca-taca! 

Taca-taca-taca-taca! 

BUM! 


NOU-VENITUL: Apoteotic final! Le-a dat ceea ce au 
dorit: spectacol. Nici o fărâma de adevăr, doar spectacol. 

MENESTRELUL: Şi Pilat cu Caiafa? Ei nu şi-au 
folosit bonusurile! 

FIINŢA: Pilat, aşa cum este, nici nu cred că va avea 
vreodată nevoie de el. Iar Caiafa... ei bine, el acum ur- 
mează, în ultimul act al piesei. 


10. Dar m-ai îneca? (Bine-nțeles că da) 


De ar fi fost ca să-mi aleg 

Un loc bun pentru a muri 

Aş fi dorit ca şi picioare 

Un mic deşert — 

Nemăsurat în pasul cadențat al caravanei — 
Iar ca şi plete-ntunecate 

Cerul în zori. 


Aquatic Dance 
Vangelis 
Albumul „Oceanic” (1996) 

Plutesc pe Tine, Râule, dând din mâini şi bălăngă- 
nindu-mi extremităţile zadarnice care sunt picioarele. Te 
cunosc de când m-am născut — eşti parte din ceea ce con- 
sider a fi sufletul meu. Alături de acest oraş — leagăn al 
vieţii mele, alături de mulți dintre aceşti oameni — prieteni 
de-o veşnicie, alături de aceste dune — repere pentru tot- 
deauna. Te iubesc aşa cum îi iubesc pe toți cei apropiaţi, ca 
pe părinții mei. Eşti parte din eul meu. 

Dar m-ai îneca? 

„Bine-nţeles că da.” 

Te-am slăvit în fața tuturor, nimicind în cuvinte apele 
tulburi pe care ei mi le prezentau ca unduiri diafane de 
picuri. Te-am zeificat, punând pe toţi să-Ţi aducă ofrandă 
Ţie. Ai fost Râul Suprem, zeul existenţei. Pentru mine nu 
exista altă apă ca Tine. 

Dar m-ai îneca? 

„Bine-nţeles că da.” 

I-ai înecat pe cei nerăbdători care au cutezat să-Ţi 
străbată undele. I-ai înecat pe cei care au îndrăznit să-şi 
bată joc de Tine. Când te-ai înfuriat, ai aruncat puhoaie 
peste oraş, pedepsindu-i pe nesăbuiţi. Eu Te iubeam - ei 
erau nişte renegați. 

Dar m-ai îneca? 

„Bine-nţeles că da.” 

Ne-ai apărat de moartea care e deşertul arid — noi 
Ţi-am arătat recunoştinţa noastră. Ne-ai dat apă ca să nu 
murim de sete şi mizerie — noi Ţi-am curăţat vârtejurile. 
Ne-ai dat ploaia care să ne răcorească şi să ne facă recolta 
îmbelşugată — noi Ţi-am desfundat ascunzişurile. Ne-ai 

dat peştele care să ne țină stomacurile îndestulate — noi 
Ți-am ridicat temple. 

Dar m-ai îneca? 

„Bine-nţeles că da.” 

De ce? Iubirea ce Ţi-am arătat-o nu-i destulă? 

„Ba da.” 

Şi-atunci, de ce? 

„E starea firii. Totul curge, spre nu contează ce. Ghi- 
daţi de-aceleaşi reguli, prieteni şi duşmani — cuvinte fără 
noimă! — acelaşi mers îi poartă.” 

Deci m-ai îneca? 

„Bine-nţeles că da.” 

Chiar dacă mi-aş folosi acest bonus? 

„Fă-o şi vei afla.” 

Dar, fără el, m-ai îneca? 

„Bine-nţeles că da.” 

Atunci l-oi arunca. Viaţa mea a fost pentru Tine. Şi 
moartea îmi va fi la fel. 


MENESTRELUL: Deci a fost un spectacol pentru doi 
oameni. 

FIINŢA: Şi-o moarte. (Îşi dă jos gluga de pe cap, dând la 
iveală un craniu) Ciudat. Oamenii vorbesc despre mine ca 
despre o unealtă a răului. Niciunul nu încearcă să înţe- 
leagă adevărata mea menire — cunoaşterea. 

NOU-VENITUL: Sunt extrem de proşti. 

M: Şi, dacă eu nu mă dau la o parte, tu rămâi pe loc. 

F: Sunt morți cu toţii-n sufletele lor şi, astfel, nu pot 
să-nţeleagă moartea. Pentru că moartea este, de fapt, 
născătoarea vieţii. 

NV: Chiar în mijlocul drumului. 
M: Îmi pare rău, dar cei din sala sunt nişte proşti. 


(Fiinţa se duce agale spre mijlocul scenei. ÎI ia pe 
menestrel de subsuori şi-l mută câțiva paşi mai în 
spate. Nou-venitul profită de ocazie şi-şi continuă 
drumul, trăgând linia de lumină) 


NV: (în timp ce iese prin stânga scenei) Îmi stai. 
M: Îţi stau în drum? 


(Fiinţa iese şi ea prin dreapta. Menestrelul coboară 
privirea) 


M: În mod sigur un spectacol pentru un singur om. 
(Cortina coboară) 


SFÂRŞIT 


Religia şi — ocazional — istoria au consemnat, indul- 
gente şi sterile, zbuciumul şi împăcarea unuia dintre eroii 
acestei întâmplări, ridicând în slăvi sacrificiul de sine 
întru salvarea omenirii. Au instaurat mitul lui lisus în lo- 
cul stării sufleteşti de iisus. De asemenea, n-au pierdut 
ocazia de a se ridiculiza cu spiritul lor didactic în încer- 
carea de a desprinde învățături din exemplele lui Iuda, 
Pilat, Petru şi Caiafa. 

Grav şi ruşinos este însă laconismul cu care au făcut 
referire la piatra unghiulară a istorisirii. 

Cinci persoane. Au fost, într-adevăr, relevante pentru 
ceea ce s-a întâmplat ulterior? Sau adevărata problemă 
sunteți voi? Cazurile particulare, ori omenirea — cu spi- 
ritul ei de turmă, cu cruzimea şi intoleranţa ei, cu dragos- 
tea ei umană, cu tăvălugul ei — sunt vinovate? 

Cine l-a ucis pe lisus? Resemnarea lui? Trădarea lui 
Iuda? Complotul lui Caiafa? Dezicerea lui Petru? „Spăla- 
rea pe mâini” a lui Pilat? 

Sau mulțimea? 


Fie ca să muriţi cu toţii! 


Şi să vă naşteţi, din nou, dimineaţă. 

